
COMPENDIUM    PHILOSOPHIvE. 


§  i.  Philosophia  ut  nomen  ipsum  indicat,  est  amor  aut 
studiosa  inquisitio  sapientiae.  Sapientiae  munus  est  res  per 
ultimas  ipsarum  rationes  cognoscere.  Hinc  Philosophiae 
objectum  est  investigare  ultimas  rerum  rationes,  quatenus  eas 
solo  rationis  nostrae  lumine  assequi  possumus.  Definiri 
igitur  potest :  Scientia  quae  de  ultimis  rerum  rationibus  uni- 
versim  disputat.  Hujus  definitionis  sensus  melius  post  abso- 
lutum  Philosophiae  cursum  intelligetur. 

§  2.  Partes  hujus  scientiae  sunt : 

i.  Logica,  quae  tradit  regulas  recte  judicandi. 

2.  Metaphysica  generalis,  seu  Ontologia,  quae  de  pro- 
prietatibus  entium  in  genere  disputat. 

3.  Metaphysica  specialis,  quae  de  natura  entium  in  specie 
tractat ;  haec  complectitur : 

a)  Cosmologiam,  quae  de  natura  et  origine  mundi  aspect- 
abilis,  de  legibus  quibus  idem  mundus  regitur,  de  elementis 
corporum  eorumque  proprietatibus  disputat. 

b)  Psychologiam,  quae  de  anima  humana  tractat. 

c)  Theologiam  naturalem,  quae  de  Deo  agit,  quatenus 
solo  lumine  rationis  ipsius  infinitam  naturam  investigare 
nobis  licet. 

4.  Philosophia  moralis,  quae  agit  de  morum  principiis, 
deque  officiis  quibus  tenemur  tum  erga  Deum,  tum  erga 
alios  homines. 

LIBER     PRIMUS. 

DE    LOGICA. 

§  3.  Logica  est  facultas  recte  cogitandi.  Ea  vel  natu- 
ralis  est  vel  artificialis.  Haec  autem  est  ipsa  naturalis  facultas 
arte  perfecta,  potestque  definiri :  "  Scientia  practica  mentis 
operationes  in  veri  investigatione  dirigens."  Ipsa  dividitur 
in  Dialecticam  et  Criticam. 

CAPUT   I. 

DE      DIALECTTCA. 

§  4.  Quatuor  sunt  mentis  operationes  relate  ad  verum. 
Perceptio,  judicium,  ratiocinium  et  methodus. 

§5.  De  perceptione  ejusque  signis. 

Perceptio  seu  mentis  apprehensio  est  actus  mentis,  quo 
ipsa  alicujus  objecti  notitiam  accipit,  quin  tamen  de  illo  ali- 
quid  aut  afnrmet  aut  neget.  Ista  notitia  sic  accepta  etiam 
vocatur  notio,  co?iceptus,  Idea. 

Idea  spectata  ut  actus  mentis,  vocatur  subjectiva;  si  vero 
spectatur  ut  reprsesentatio  objecti  percepti,  vocatur  objectiva. 
Non  est  confundenda  repraesentatio  sensibilis  seu  phantasma 
cum  ipsa  Idea;  haec  percipit  notas  seu  proprietates  rei  quae 
sensu  non  attinguntur,  illa  ad  sensum  spectat  et  solum  ex- 
terna  corporum  accidentia  exhibet. 

§  6.  Idea  ratione  modi  quo  percipitur,  multipliciter  divi- 
-ditur. 

1.  Idea  clara  reprsesentat  objectum  ita  ut  mens  illud  ab 
aliis  possit  secernere. 

2.  Idea  distincta,  non  solum  exhibet  objectum  ut  distinc- 
tum  ab  aliis,  sed  etiam  plures  notas x  per  quas  ab  aliis  distin- 
guitur.2 

3.  Idea  completa  exhibet  omnes  notas  essentiales,  praeci- 
puas  necessarias,  variasque  accidentales  relationes,  quantum 
sat  est  ad  rem  bene  cognoscendam,  etsi  haud  dubio  melius 
adhuc  cognosci  possit. 

4.  Idea  adcequata  ea  esset,  quae  exhiberet  omnes  rei  notas, 
omnesque  ejus  relationes,  ac  proinde  recte  appellari  potest 
comprehensiva.  Omnis,  ergo  idea  clara  est,  sed  nullius  rei 
adaequatam  ideam  habere  possumus. 

5.  Idea  positiva,  quae  repraesentat  notas  entis  per  quas 
ipsum  cognoscibile  est;  negativa  vero  repraesentat  proprie- 
tates  alterius,  cujus  ipsa  est  negatio  seu  privatio,  ut  idea 
tenebrarum,  nihili,  mali. 

6.  Idea  explicita,  quae  hic  et  nunc  quoad  suas  notas  perci- 
pitur;  implicita,  quae  in  Idea  jam  concepta  continetur,  sed 
nondum  percipitur. 

7.  Idea  directa  est  menti  praesens,  sed  mens  ad  eam  non 
attendit;  refiexa  est  ea  in  quam  mens  per  attentionem  se 
replicat. 

§  7.  Idea  ratione  objecti  est: 

1.  Geometrica,  seu  ea  quae  extensionis  notionem  in  se  con- 
tinet,  sive  explicite,  ut  Idea  trianguli;  sive  implicite  ut  Idea 
soni.  Haec  a  multis  vocatur  Idea  sensilis,  quae  vox  tamen 
potius  vitanda,  ne  Idea  cum  actu  sentiendi  confundatur. 

1  Notse  dicuntur  illae  rerum  proprietates  per  quas  res  cognoscibiles  tiunt, 
suntque :  d)  essentiales,  sine  quibus  res  nec  esse  nec  concipi  potest ;  b)  neces- 
sari<z,  sine  quibus  res  esse  non  potest,  tametsi  earundem  conceptus  non  requi- 
ratur  explicite  ad  eam  concipiendam  ;  c)  accidentales ,  quae  enti  quidem  insunt, 
verum  ab  eo,  salva  ejus  natura,  abesse  possunt. 

2  Aliqui  auctores  ponunt  etiam  ideas  confusas  et  obscuras.  Jamvero  si  ali- 
quod  objectum  percipitur,  per  notam  aut  notas  aliquas  sibi  proprias  percipiatur 
necesse  est,  ita  ut  ab  aliis  objectis  secerni  possit,  ac  proinde  sub  eo  respectu  idea 
clara  de  eo  habetur,  quamvis  ea  nec  completa,  nec  distincta  sit. 

2.  Ihira,  quae  nullam  extensionis  notionem  implicat;  ut 
idea  spiritus. 

3.  Idea  simplex  quae  unica  constat  nota,  ut  idea  entis; 
composita,  quae  pluribus  notis  constat  et  in  plures  resolvi 
potest,  ut  idea  hominis.1 

4.  Idea  co?icreta  exhibet  objectum  cum  aliqua  determi- 
natione,  ut  homo,  didce.  Abstracta  exhibet  formam  veluti 
separatam  a  subjecto,  ut  humanitas,  dulcedo. 

5.  Idea  singidaris  exhibet  certum  individuum,  seu  objec- 
tum  cum  suis  notis  individuantibus,  ut  Petrus,  hic  homo. 
Notae  individuantes  his  versiculis  continentur. 

Forma,  figura,  locus,  tempus,  stirps,  patria,  nomen. 

Ad  Ideam  singularem  pertinet  Idea  collectiva,  ut  Idea 
mundi,  sylvae  exercitus  etc,  si  haec  individuorum  collectio 
est  determinata. 

6.  Idea  particidaris  exhibet  individuum  aut  individua  in- 
determinata,  ut  aliquis  homo,  aliqui  homines. 

7.  Idea  universalis  exhibet  proprietates  quae  pluribus  indi- 
viduis  communes  sunt,  et  de  singulis  seorsim  sumptis  praedi- 
cari  possunt;  ut  homo,  animal,  vita  etc.  Idea  universalis 
differt  a  collectiva,  quia  haec  de  pluribus  quidem  praedicatur, 
sed  non  seorsim  sumptis. 

§  8.  De  Universalibus.  Quaedam  notiones  universales  de 
omnibus  omnino  rebus  praedicari  possunt,  ac  proinde  vocan- 
tur  transcendeutales.  Eae  sunt  sex :  Ens,  res,  aliquid,  unum, 
verum,  bonum.  Ens  est  notio  quae  ut  elementum  in  omni- 
bus  ideis  invenitur ;  caeterae  notiones  transcendentales  exhi- 
bent  ens  sub  certis  quibusdam  respectibus,  ut  deinceps  in 
metaphysica  tradetur. 

Aliae  notiones  universales  de  pluribus  quidem,  non  vero  de 

1  Nos  habemusetiam  rerum  simplicissimarum,  ut  Dei,  spiritus,  ideas  com- 
positas,  quia  non  possumus  eas  nobis  unico  conceptu  repraesentare,  ob  imper- 
fectionem  nostri  intellectus.  Verum  haec  compositio,  ut  patet,  non  est  in  ipso 
objecto,  sed  in  mente  concipiente  ;  adeoque  solummodo  logica  compositio  est. 

omnibus  dicuntur,  ut  sunt  species,  genus,  differentia,  proprium 
et  accidens. 

1.  Species  est  id  quod  communem  individuorum  essentiam 
constituit ;  ut  homo,  triangtdum  ceqiulaterale. 

2.  Genus  est  id  quod  pluribus  speciebus  commune  est,  ut 
animal. 

3.  Diffe?-entia  est  id  per  quod-species  a  specie  sub  eodem 
genere  contenta  differt,  ut  rationale  et  irrationale  relate  ad 
genus  animal.  Species  exprimit  totam  rei  essentiam,  genus 
vero  et  differentia  partem  ipsius  exhibent;  genus  partem 
determinabilem,  differentia  partem  determinantem. 

4.  P?vprium,  quod  et  attributum  dicitur,  est  id  quod  ab 
essentia  dimanat  necessario ;  hinc  omni,  soli,  toti  ac  semper 
convenit  speciei,  ut  risibilitas  quae  homini  propria  est. 

5.  Accidens  est  id  quod  rei  inesse  potest  vel  ab  ea  abesse, 
salva  ejus  natura. 

Quid  sit  genus,  quid  species,  quid  genus  proximum,  quid 
remotum,  quid  differentia,  ex  subjecto  paradigmate  colligi 
potest. 


Substantia 

/  \ 

incorporea  corporea 

Corpus. 

/  \ 

inanimatum  animatum 

Vivens 

/  \ 

carens  sensu  sentiens 

/ 

Animal 


irrationale 


rationale 


Homo. 


In  columna  media 
continentur  genera  et 
species,  genera  media 
respectu  superioris  sunt 
■  species,  respectu  vero 
inferioris  sunt  genera. 
In  aliis  columnis  ha- 
bentur  differentiae. 

§  9.  In  qualibet  idea  universali  considerandae  sunt  extensio 
et  comprehensio.  Haec  est  collectio  proprietatum  quas  Idea 
universalis  in  se  complectitur ;  illa  est  multitudo  objectorum 
aut  individuorum  de  quibus  idea  illa  praedicari  potest.  Haec 
objecta  vocantur  ideae  inferiora  seu  subjecta.  Ex  dictis 
patet,  decrescente  comprehensione,  crescere  extensionem  et 
vice  versa. 

§  10.  Ideae  quae  de  individuis  praedicantur,  ad  genus  ali- 
quod  supremum  reduci  possunt ;  quse  genera  categorice 
vocantur  seu  praedicamenta.  Ab  Aristotele  decem  pone- 
bantur  :  Substantia,  Quantitas,  Relatio,  Qualitas,  Actio, 
Passio,  Ubi,  Quando,  Situs,  Habitus.  De  his  plura  in  Me- 
taphysica  dicenda  sunt. 

§  11.  De  signis  Idearum.  Ideas  et  affectiones  nostras  per 
signa  sensibilia  manifestamus.  Inter  ea  eminet  vox  articu- 
lata,  seu  vocabulum  aut  terminus. 

Termini  secundum  vim  significandi  sunt  univoci,  cequivoci, 
analogi. 

Terminus  univocus  est  quando  idem  nomen  diversis  rebus 
applicatur,  ita  tamen  ut  in  omnibus  eadem  ratio  per  nomen 
significata  inveniatur.  Sic  animal  univoce  de  homine  et  de 
bruto  dicitur. 

Terminus  aequivocus  dicitur  quando  idem  nomen  diversis 
rebus  imponitur,  sed  ratio  per  nomen  significata  est  prorsus 
diversa,  ut  Ursus  animal,  Ursus  constellatio. 

Terminus  analogus  est,  quando  idem  nomen  diversis  rebus 
applicatur,  et  ratio  per  nomen  significata  diversa  quidem  est, 
verum  adest  aliqua  relatio  inter  istas  diversas  rationes.  Ana- 
logia  haec  est  vel  attributionis  vel  proportionis. 

Analogia  attributionis  habetur  quoties  res  quae  eodem 
nomine  significantur  dicunt  relationem  ad  eandem  rem,  sed 
diversimode.     Sic  sanum  dicitur  de  medicina,  de  cibo,  de 

vultus  colore,  ob  relationem  quam  habent  ad  animalis  sani- 
tatem.  Res  ad  quam  caetera  analoga  referuntur,  et  a  qua 
denominantur  analoga,  vocatur  analogum  princeps.  Forma 
denominans  in  analogo  principali  est  intrinsece,  in  aliis  solum 
per  extrinsecam  habitudinem,  ut  patet  de  sanitate  quse  ani- 
mali  soli  proprie  convenit.  Sed  praeter  hanc  analogiam 
attributionis  habetur  et  altera,  quando  nempe  aliqua  per- 
fectio  pluribus  vere  et  proprie  convenit,  sed  uni  quidem  per 
se,  aliis  vero  dependenter  a  priori;  sic  ens  prtedicatur  de 
substantia  et  de  accidente,  de  Deo  et  de  creatura. 

Analogia  proportionis  est  in  iis  quae  sunt  secundum  ali- 
quam  proportionem  similia.  Sic  homo  crudelis  vocatur 
tigris,  quia  quemadmodum  tigris  se  habet  ad  victimas  quas 
devorat,  sic  se  habet  homo  crudelis  ad  eos  quos  opprimit. 

§  12.  Termini  secundum  objecta  significata  sunt: 
i.  Abstracti  aut  concreti,  prouti  aut  Ideam  abstractam  aut 
concretam  exprimunt. 

2.  Absoluti  aut  connotativi.  Absoluti  termini  significant  ali- 
quid  subsistens,  aut  etiam  formas  abstractas,  sine  relatione  ad 
subjectum  cui  insunt ;  ut  /apis,  doctrina,  homo,  virtus.  Con- 
notativi  significant  aliquid  adhasrens  aut  adjacens  subjecto, 
ut  candidum,  doctum.  Dicuntur  connotativi,  quia  praeter 
suam  significationem,  etiam  subjectum  de  quo  dicuntur,  con- 
notant. 

3.  Simplices  aut  complexi.  Simplex  terminus  dicitur  qui 
pluribus  non  coalescit,  ut  homo,  domus,  respublica.  Com- 
plexus  pluribus  constat  qui  seorsim  sumpti  munere  termini 
fungi  possunt  ut  Plato  philosophus.  Terminus  qui  rem  seu 
subjectum  significat,  vocatur  principalis,  qui  vero  rei  affec- 
tionem,  incidens  dicitur.  Hic  autem  est  vel  explicativus,  si 
nempe  convenit  principali  juxta  totam  illius  extensionem,  ut 
Plato  philosophus;  vel  restrictivus,  si  ei  non  convenit  juxta 
totam  illius  extensionem  ;  ut  homo  doctus. 

§  13.  Termini  secundum  extensionem  significati  sunt  vel 
communes  vel  proprii.  Proprius  significat  certum  indivi- 
duum  seu  objectum  Ideae  singularis,  ut  Petrus.  Communis 
ille  est  qui  de  pluribus  singillatim  dicitur  juxta  eandem  signi- 
ficationem,  ut  Pater,Jilius.  Id  quod  per  se  et  immediate  in 
his  terminis  communibus  significatur  est  comprehensio  Ideae 
universalis,  mediate  vero  significantur  etiam  individua  ad 
quae  haec  idea  sese  extendit.  Terminus  ergo  communis  fieri 
potest : 

1.  Singularis,  vel  per  pronomen  demonstrativum  praefixum, 
vel  per  adjectionem  incidentis  quod  ipsum  ad  determinatum 
individuum  restringit ;  ut  hic  homo,  filius  Petri. 

2.  Particularis,  per  praefixionem  signi  particularitatis,  ut 
aliquis,  unus,  duo  etc. ;  vel  etiam  quando  ipse  est  praedicatum 
propositionis  afnrmantis,  ut  deinceps  dicetur. 

3.  Universalis,  quando  usurpatur  in  numero  plurali,  vel 
quando  praefigitur  signum  universalitatis,  ut  Omnis,  nullus. 

4.  Collectivus,  quando  significat  omnia  et  singula  indivi- 
dua  sub  nomine  contenta,  sed  per  modum  unius ;  ut :  Omnes 
partes  aequant  totum. 

5.  Indefinitus,  quando  nullo  signo  afhxo  ejus  extensio  de- 
terminatur;  tunc  ejus  extensio  desumenda  est  ex  contextu 
orationis. 

§  14.  De  Terminorum  Suppositione.  Suppositio  ter- 
minorum  est  eorum  usus;  termini  enim  inserviunt  ad  signi- 
ficandum  ideas  et  objecta  per  eas  repraesentata.  Suppositio 
haec  est:  1,  materialis  seu  usus  vocis  pro  se  ipsa,  ut:  Mus 
est  vox  articulata ;  2,  formalis  seu  usus  vocis  pro  re  signifi- 
cata,  quae  vel  logica  est,  si  usurpatur  vox  pro  objecto  prouti 
in  mente  existit,  ut:  Animal  est  genus;  vel  realis  si  usur- 
patur  pro  objectis  prouti  sunt  a  parte  rei  extra  mentem,  ut : 
Homo  est  animal.  Haec  suppositio  realis  fortnalis  iterum 
esse  potest  vel  singularis  vel  communis ;  si  communis  est,  vel 

adhibetur  solummodo  pro  natura  significanda,  et  tunc  voca- 
tur  absoluta;  vel  pro  individuis  ad  quae  se  extendit  Idea  uni- 
versalis;  in  quo  casu  vocatur  personalis. 

§  15.  In  suppositione  personali,  si  vox  usurpatur  pro  om- 
nibus  individuis  simul  sumptis,  vocatur  collectiva,  ut  "  Omnes 
Apostoli  sunt  duodecim;"  si  vero  usurpatur  pro  omnibus  in- 
dividuis  separatim  sumptis,  dicitur  distributiva,  ut :  "  Omnes 
Apostoli  sunt  honorandi." 

Suppositio  distributiva  esse  potest : 

1.  Completa,  quae  supponit  pro  omnibus  individuis  termino 
communi  subjacentibus,  ut :  Omnis  homo  est  animal. 

2.  I?icompleta,  quae  supponit  pro  omnibus  speciebus  quae 
subsunt  termino  communi,  ut :  Historia  naturalis  tractat  de 
omnibus  notis  animalibus. 

Hae  duae  suppositiones  sunt  vel  simpliciter  distributivae,  ut 
in  allatis  exemplis ;  vel  exceptionem  patiuntur,  ut :  Omnes 
in  Adamo  peccaverunt ;  Omne  animal  fuit  in  arca  Noe ;  in 
quo  casu  dicitur  suppositio  distributiva  accommoda.  Talis  ex- 
ceptio  fieri  non  potest,  nisi  vel  ratione  vel  auctoritate  suffi- 
ciente  constet  eam  esse  faciendam. 


CAPUT   II. 

DE    DIVISIONE    ET   DEFINITIONE. 

§  16.  Divisio  est  totius  in  suas  partes  distributio.  Totum 
est  id  quod  unum  est,  sed  in  plura,  quae  partes  vocantur,  re- 
solvi  potest.  Illud  est  vel  physicum,  vel  metaphysicum,  vel 
morale,  vel  logicum.  Primum  habet  partes  realiter  distinc- 
tas  et  separabiles ;  secundi  partes  non  sunt  distinguibiles  nisi 
secundum  considerationem  mentis,  ut  genus  et  differentia  in 
essentiis ;  tertium  est  multitudo  entium  rationalium  inter  se 

aliqua  ratione  unitorum,  ut  familia,  populus.  Totum  logi- 
cum  est  omnis  idea  universalis  respectu  suorum  inferio- 
rum. 

Divisio,  ut  recte  fiat : 

i.  Sit  adaequata,  i.  e.  partes  totum  aequare  debent. 

2.  Nullum  divisionis  membrum  sit  toti  diviso  aequale. 

3.  Unum  divisionis  membrum  non  aliud  includat. 

4.  Sit  brevis,  ne  confusio  oriatur ;  hinc  dividatur  primo  in 
proxima  et  immediata  membra,  deinde  si  opus  fuerit,  singula 
membra  in  suas  partes  dividantur. 

§  17.  Definitio  est  oratio  quae  rei  naturam  breviter  expli- 
cat.  Id  quod  definitione  explicatur  vocatur  definitum. 
Definitio  est  vel  nominalis  vel  realis.  Prior  adhibetur  ad  ex- 
plicandam  vocis  alicujus  significationem ;  tales  definitiones 
inveniuntur  in  vocabulariis ;  ad  eam  etiam  revocantur  ety- 
mologiae.  Saepe  necessariae  sunt,  quando  nempe  sermo  est 
de  natura  rei  determinanda  de  qua  controversia  est ;  oportet 
enim  talem  dare  vocis  significationem,  quae  non  possit  rejici 
ab  adversario. 

Realis  definitio  explicat  rei  per  vocem  significatae  natu- 
ram,  ac  proinde  enumerat  notas  quae  distinctam  aut  com- 
pletam  objecti  ideam  exhibent.     Ipsa  est  triplex. 

1.  Essentialis,  quae  enumerat  notas  rei  essentiam  consti- 
tuentes,  ut :   Homo  est  animal  rationale. 

2.  Descriptiva,  quae  fit  ponendo  genus  rei,  ac  deinde 
unam  aut  plures  ipsius  proprietates,  vel  etiam  collectionem 
aliquam  accidentium  quae  soli  illi  rei  conveniunt.  Ad  hanc 
etiam  pertinet  definitio  causalis,  quae  fit  ex  genere  et  causa 
aliqua  rei  externa,  ut  est  vel  causa  efficiens,  vel  exemplaris, 
vel  finalis,  ita  tamen  ut  complexio  generis  et  causae  rei 
tantum  definitae  conveniat,  v.  g.  Horologium  est  machina 
ad  horas  indicandas  constructa. 

3.  Genetica,  quae  explicat  modum  aut  rationem  qua  res 

gignitur,  v.  g.  Circulus  est  figura  plana  exurgens  ex  motu 
lineae  rectae  circa  fixam  sui  extremitatem. 

§  18.  Praecepta  ad  bene  definiendum  sunt : 

1.  Definitio  sit  definito  clarior;  debet  enim  definitum  per 
eam  explicari. 

2.  Nec  latior  sit,  nec  angustior  definito ;  ita  ut  definitum 
poni  possit  pro  definitione,  salva  propositionis  veritate. 

3.  Non  sit  negativa,  quia  definitio  debet  dicere  quid  res 
sit,  non  vero  quid  non  sit. 

4.  Quando  fit  definitio  essentialis,  fiat  per  genus  proximum 
et  differentiam  ultimam. 


CAPUT    III. 

DE    JUDICIO    ET    PROPOSITIONE. 

§  19.  Judicium  est  actus  mentis  duas  ideas  per  afnrma- 
tionem  jungentis,  aut  per  negationem  separantis.  Iste  actus 
versatur  circa  objectivam  idearum  identitatem  aut  diversi- 
tatem.  Junguntur  si  earum  objectiva  identitas  percipitur, 
secus  vero  separantur. 

Judicia  sunt :  1.  A  priori,  si  identitas  aut  diversitas  idea- 
rum  ex  sola  earum  consideratione  elucet,  aut  elucere  potest. 
Haec  etiam  vocantur  judicia  necessaria,  absoluta,  pura,  ana- 
lytica. 

2.  A  posteriori,  quando  sola  experientia  nobis  de  hac 
identitate  aut  diversitate  constare  potest,  Haec  dicuntur 
judicia  experimentalia,  etnpirica,  hypothetica,  synthetica. 

Judicium  est  vel  mediate  vel  immediate  evidens  prouti 
requirit  aut  non  requirit  ratiocinium  ad  detegendam  idearum 
identitatem  aut  diversitatem. 

§  20..  Propositio  est  judicium  yerbis  expressum.     Omnis 

propositio  tribus  constat  elementis,  subjecto,  praedicato,  et 
copula.  Prima  duo  constituunt  materiam,  copula  vero  for- 
mam  judicii  expressi.  Haec  elementa  in  omni  propositione 
habentur,  etsi  non  semper  diserte  exprimantur,  ut  "  venio " 
quod  sequivalet  propositioni :  ego  sum  veniens, 

Propositio  rarione  formae  est  vel  affirmans  vel  negans,  prouti 
vel  affirmatur  vel  negatur  idearum  identitas.  Hinc  ut  pro- 
positio  sit  vere  negans  debet  particula  negativa  copulam 
afficere.  Unde  propositio  :  Malum  est  non  ens  inter  affir- 
mativas,  quod  attinet  formam  logicam,  recensenda  est. 

§  21.  In  affirmante  propositione,  praedicatum  sumitur 
juxta  totam  suam  comprehensionem,  sed  juxta  partem 
solummodo  suae  extensionis ;  hinc  praedicatum  hujus  pro- 
positionis  est  terminus  particularis.  In  propositione  :  "  Homo 
est  intelligens"  asseritur  hominem  habere  omne  id  quod  in 
idea  ititelligentice  continetur,  sed  non  dicitur  hominem  esse 
om?ie  intelligens ;  quia  sunt  alia  entia  intelligentia  praedita. 
Attamen  si  tantum  patet  quantum  subjectum,  ut  in  defini- 
tione  essentiali  reali,  praedicatum  est  universale. 

In  negante  propositione  praedicatum  sumitur  juxta  totam 
suam  extensionem,  sed  non  juxta  totam  suam  comprehen- 
sionem.  In  propositione,  "  Homo  non  est  lapis,"  asserimus 
nullam  esse  identitatem  inter  hominem  et  ea  omnia  subjecta 
ad  quae  idea  lapidis  sese  extendit,  ast,  etsi  negemus  homini 
formam  lapidis,  non  ideo  negamus  omnia  ea  quae  in  Idea 
lapidis  continentur,  nempe  substantiam,  corpus.  Praedicatum 
ergo  hujus  propositionis  est  terminus  universalis. 

§  22.  Juxta  extensionem  subjecti  propositionis,  ipsa  est 
vel  universalis,  vel  singularis,  vel  particularis,  vel  indefinita 
(§  13).  Propositio  cujus  subjectum  est  terminus  collectivus 
determinatus  est  singularis. 

Propositio  universalis  est : 

i.  Metaphysice  universalis,  quando  praedicatum  omnibus 
et  singulis  subjecti  inferioribus  necessitate  absoluta  competit, 
ita  ut  nulla  exceptio  sit  possibilis,  ut :  Circulus  est  rotundus ; 
Homo  est  aninial  rationale. 

2.  Physice  universalis,  quando  praedicatum  convenit  sub- 
jecti  inferioribus  singulis  ob  constantiam  legum  physicarum, 
ita  tamen  ut  non  repugnet  fieri  per  Deum  aliquam  excep- 
tionem,  ut :   Omne  corpus  est  grave. 

3.  Moraliter  universalis,  quando  praedicatum  ut  plurimum 
competit  subjecti  inferioribus,  sed  identidem  occurrunt  ex- 
ceptiones,  ut :  Juvenes  sunt  inconstantes.  Talis  propositio 
vera  quidem  est,  quoad  singularia  vero  nihil  ex  ea  stricte 
concludi  potest.  * 

Propositionis  indefinitae  valor  pendet  a  natura  subjecti. 

1.  Si  terminus  communis  plurali  numero  ponitur,  propo- 
sitio  per  se  est  universalis,  ut :  Senes  sunt  queruli. 

2.  In  narrationibus  signincatio  subjecti  pendet  ex  con- 
textu. 

3.  Si  suppositio  subjecti  est  materialis,  vel  logica,  vel  abso- 
luta,  propositio  indefinita  est  singularis,  ut,  Homo  est  nomen; 
Aninial  est  species. 

4.  Si  suppositio  subjecti  est  personalis,  propositio  est 
universalis,  vera,  si  praedicatum  subjecto  convenit  saltem 
morali  universalitate  ;  secus  est  falsa.  Hinc  falsae  sunt  pro- 
positiones  :  Sinensis  est  Christianus;  Homo  est  niger. 

§  23.  Propositio  unum  habens  praedicatum  et  subjectum, 
vocatur  simplex ;  quae  vero  plura  subjecta  aut  plura  habet 
praedicata,  composita  dicitur. 

Propositio  composita  potest  esse  vel  aperte  vel  occulte 
composita. 

De  propositionibus  aperte  compositis. 

1.  Propositio  copulativa  ea  est  quae  plura  subjecta  aut 
plura  praedicata  particulis  copulativis  et,  nec  etc.  connectit ; 

ut :  Vita  et  mors  pendent  a  Deo.  Quae  propositio  ut  vera 
sit,  necesse  est,  ut  omnes  simplices  propositiones,  in  quas 
resolvi  potest,  verae  sint;  si  vel  una  simplicium  falsa  est, 
tota  propositio  neganda  est. 

2.  Propositio  adversativa  plura  subjecta  aut  prsedicata 
conjungit  particulis  adversantibus  sed,  tamen  etc,  ut :  Plato 
non  est  bonus  miles,  sed  sublimis  philosophus.  Hujus  propo- 
sitionis  partes  aliquam  saltem  oppositionem  inter  se  habere 
debent.  De  caetero  quoad  ipsius  veritatem  idem  dicendum 
ac  de  superiori. 

3.  Relativa  ea  est  quae  partes  suas  connectit  particulis 
relativis  ubi,  ibi,  qualis,  talis,  etc.  Veritas  ipsius  pendet  a 
veritate  statutae  relationis.  Hinc  falsa  est  propositio  :  Tanti 
valet  homo,  quantani  habet pecuniam. 

4.  Causalis  partes  suas  conjungit  particulis  causalibus 
qtda,  nani  etc,  ut :  Beati  mundi  corde,  quoniam  Deum  vide- 
bunt.  Ut  vera  sit,  requiritur  :  1,  Ut  partes  ipsius  verae  sint, 
quia  affirmantur,  aut  negantur;  2,  Ut  id  quod  tanquam 
causa  alterius  ponitur,  revera  ejus  sit  causa. 

5.  Hypothetica  nihil  absolute  aut  categorice  affirmat  sed 
solum  dependentiam  mutuam  inter  partes  propositionis  ex- 
primit.     Ea  est : 

d)  Conditionalis,  quae  constat  duabus  partibus,  quarum 
una  ponitur  tanquam  conditio  alterius.  Conditio  aut  a?itece- 
dens  pars  ea  dicitur  quae  habet  praefixam  particulam  condi- 
tionem  exprimentem ;  altera  vocatur  conditionatum  aut  con- 
sequens.  Quaecumque  sit  qualitas  aut  forma  propositionum, 
quibus  conditionalis  constat,  ea  affirmans  est  si  nexus  asse- 
ritur,  negans  si  negatur.  Cum  in  illa  solum  attendatur 
nexus  inter  propositiones,  veritas  ipsius  non  pendet  a  veri- 
tate  antecedentis  aut  consequentis,  sed  a  veritate  nexus. 
Hinc  vera  est  propositio :  Si  habes  alas,  potes  volare ; 
falsa :  si  phdt,  dies  est,  etsi  revera  dies  esset  et  plueret,  quia 
nullus  est  inter  ea  nexus. 

b)  Propositio  disjimctiva  plures  enunciationes  aut  ter- 
minos  particulis  disjunctivis  vel,  aut  etc.  connectit,  ut  : 
Homo  aut peccator  est  aut  justus.  Partes  hujus  propositionis 
sibi  adversari  debent,  ita  ut  si  una  sit  vera,  reliquae  sint 
falsae ;  hinc  necesse  est  ut  disjunctio  sit  completa,  et  ut  duo 
vel  plura  membra  non  possint  simul  esse  vera. 

c)  Propositio  conjimctiva  negat  duas  enunciationes  simul 
esse  veras,  ut :  Corpus  non  potest  simul  moveri  et  quiescere ; 
membra  ipsius  debent  esse  incompatibilia. 

§  24.  Propositiones  occulte  compositae. 

1.  Propositio  exclusiva  ea  est  cujus  subjectum  aut  praedi- 
catum  afficitur  particulis  so/um,  tantum  etc,  ut:  Solus 
Deus  est  ozternus.  Ista  in  duas  propositiones  resolvitur : 
Deus  est  ozternus;  nullum  aliud  ens  est  ozternum. 

2.  Propositio  exceptiva,  ea  est  quae  per  particulam  excipi- 
entem  prceter  etc.  excludit  a  participatione  praedicati  unum 
vel  plura  quae  in  extensione  subjecti  continentur,  ut :  Omnes 
/tomines  in  Adam  peccaverunt,  prozter  B.  V.  Mariam. 

3.  Comparativa,  ea  quae  comparationem  aliquam  exprimit, 
ut :  Virtus  est  auro  pretiosior.  Ipsa  supponit  tria  judicia  : 
1,  Virtus  est  pretiosa;  2,  Aurum  est  pretiosum ;  3,  Pretium 
virtutis  excedit  pretium  auri.  Ut  sit  vera,  debent  illa  tria 
judicia  esse  vera. 

4.  Reduplicativa,  ea  quae  continet  particulam  geminantem 
ut,  qua,  quate?ius  etc.  quae  subjectum  quasi  replicant,  v.  g. 
Homo,  qua  liber,  ens  morale  est. 

§  25.  Propositio  complexa  ea  est  cujus  aut  subjectum  aut 
praedicatum,  aut  utrumque  est  terminus  complexus.  Conti- 
nent  istse  propositiones  aliam  incidentem,  sive  explicite,  ut : 
Deus,  qui  omnipotejis  est,  creavit  mundum  ;  sive  implicite,  ut : 
Deus  otmiipotens  creavit  mimdum.  Istae  propositiones  sim- 
plices  sunt,  quia  non  habent  nisi  unum  subjectum  et  unum 
praedicatum.     Propositio  incidens  est  vel  explicativa  vel  re- 

strictiva  (§12).  Incidens  explicativum  non  influit  in  verita- 
tem  propositionis  principalis,  quia  non  constituit  nisi  unam 
ideam  cum  subjecto  aut  praedicato ;  incidens  restrictivum, 
si  subjectum  afficit,  influit  in  veritatem  propositionis  princi- 
palis,  quia  asserit  praedicatum  non  convenire  subjecto  nisi  sic 
restricto. 

§26.  Propositio  modalis  habet  complexionem  quoad  for- 
mam,  quia  non  solum  asserit  praedicatum  convenire  subjecto, 
sed  et  modum  exprimit  quo  illi  conveniat.  Modi  isti  sunt 
quatuor  :  necessarium,  contingens,  possibile  et  impossibile.  Pro- 
positio  non  est  modalis  nisi  modus  expressus  per  adverbium 
sumi  possit  ut  praedicatum  propositionis  cujus  subjectum  est 
propositio  absoluta,  ut  "  Deus  est  necessario /'  quse  aequivalet 
isti:  Deum  esse  est  necessariiwi.  Haec  propositio  vera  est 
aut  falsa  prouti  modus  aut  convenit  aut  non  convenit  dicto. 
Hinc  falsa  est :  Deus  necessario  creat. 

§  27.  De  oppositione  propositionum. 
Propositiones   idem   habentes  subjectum   et  praedicatum 
differre  possunt  vel  quantitate,  ut  universalis  et  particularis ; 
vel  qualitate,   ut  affirmans  et  negans.     Has  propositiones 
veteres  litteris  A,  E,  I,  O,  hoc  pacto  exprimebant. 

Asserit  A,  negat  E,  verum  generaliter  ambo. 
Asserit  I,  negat  O,  sed  particulariter  ambo. 
Oppositae  sunt  propositiones  quae  habent  idem  prsedica- 
tum  et  subjectum,  quarum  una  affirmans  est,  negans  altera. 
Earum  autem  oppositio  varia  esse  potest,  ut  patet  ex  sub- 
jecto  schemate. 

A  contrarise  E 

subcontrariae         O 

§  28.  Contradictorie  opponuntur  A  cum  0,  et  E  cum  I ; 
quia  una  tantum  negat  quantum  sufficit  ut  altera  reddatur 
falsa.  Non  possunt  ambae  esse  simul  verae  ;  quia  si  A  vera 
est,  praedicatum  omnibus  subjecti  inferioribus  competit,  ergo 
O  non  potest  esse  vera.  Si  vera  est  E,  nulli  ex  subjecti  infe- 
rioribus  competit  praedicatum,  ergo  falsum  estquod  asserit  I. 
Non  possunt  ambae  simul  esse  falsae,  nam  si  falsa  est  A,  vera 
est  O,  et  si  E  falsa  est,  necesse  est  ut  I  sit  vera. 

Contrarie  opponuntur  A  et  E.  Una  earum  plus  negat 
quam  necesse  est  ut  altera  reddatur  falsa.  Non  possunt 
esse  simul  verae,  ut  patet ;  sed  possunt  simul  esse  falsae,  nam 
etsi  pr3edicatum  non  sit  omnibus  tribuendum,  non  ideo  asseri 
potest  omnibus  esse  negandum.  Hinc  ex  veritate  unius 
infertur  falsitas  alterius,  sed  non  vice  versa.  Subcontrariae 
non  sunt  vere  oppositae,  quia  non  habent  idem  subjectum 
formale.  Possunt  esse  simul  verae  in  materia  contingente, 
non  vero  in  necessaria ;  sed  falsae  non  possunt  esse  simul ; 
nam  si  falsa  est  I,  vera  est  E,  ergo  etiam  O ;  sic  pariter,  si 
falsa  est  O,  vera  est  A,  ac  proinde  etiam  I. 

Subalternae  nullo  pacto  opponuntur,  ut  per  se  patet. 

Quod  attinet  propositionem  singularem,  oppositio  contra- 
dictoria  fit  mutando  ipsius  formam,  ut  Ccesarest  bonus,  Ccesar 
non  est  bonus.  Singularis  propositio  cum  universali  oppo- 
nitur  contrarie,  quia  ambae  falsae  esse  possunt. 

Quod  spectat  propositiones  compositas,  ad  formandam 
contradictoriam,  id  solum  negandum  quod  sufficit  ad  eas 
reddendas  falsas.  Hinc  satis  est  negare  unam  partem  pro- 
positionis  compositae,  secus  enim  plus  negari  posset  quam 
opus  est :  Sic  si  dicitur,  Petrus  et  Paulus  sunt  boni;  contra- 
dictoria  ipsius  est :  Petrus  et  Paulus  non  sunt  boni j  Nec  Pe- 
trus  nec  Paulus  boni  sunt,  contraria  est ;  quia  tum  haec  tum 
prior  falsa  esse  potest. 

§  29.  Propositiones  dicuntur  cequipollentes,  si,  quamvis  di- 

versa  ratione  enuncientur,  eundem  tamen  valorem  habent; 
ut :  Omnis  homo  est  mortalis ;  Nullus  homo  est  immortalis ; 
Nullus  homo  nou  est  mortalis. 

Converti  dicitur  propositio,  si  manente  ipsius  veritate,  sub- 
jectum  fit  prasdicatum  et  vice  versa.  Ut  hoc  recte  fiat  debet 
servari  eadem  terminorum  quantitas. 

Hinc:  i.  Propositio  universalis  affirmans  fit  particularis 
(§  21);  negans  vero  remanet  universalis. 

2.  Propositio  particularis  affirmans  manet  particularis, 
negans  vero  converti  non  potest. 


CAPUT  IV. 

DE    RATIOCINIO. 

§  30.  Ratiocinium  est  mentis  operatio,  qua,  percepta  dua- 
rum  idearum  identitate  aut  diversitate  mediante  tertia  idea, 
quse  ut  medium  comparationis  inter  eas  fuit  assumpta,  hanc 
identitatem  aut  diversitatem  affirmamus.  In  ratiocinio 
duplex  habetur  actus  apprehensionis,  perceptio  nempe  iden- 
titatis  aut  diversitatis  duarum  idearum  cum  tertia  idea,  et 
perceptio  identitatis  aut  diversitatis  harum  duarum  idearum 
inter  se,  quatenus  haec  resultat  ex  primis  illis  perceptis  rela- 
tionibus.  Ratiocinium  ergo  tribus  constat  judiciis  quorum 
duo  priora  enunciant  comparationem  tertiae  ideae  cum  aliis 
duabus,  tertium  enunciat  convenientiam  aut  discrepantiam 
perceptam  mediante  hac  comparatione,  vocaturque  conclu- 
sio.  Si  duo  prima  judicia  sunt  analytica,  ratiocinium  dicitur 
purum,  et  conclusio  analytica  est.  Si  ambo  sunt  synthetica, 
ratiocinium  dicitur  empiricum  ;  si  unum  tantummodo  est  ana- 
lyticum,  ratiocinium  vocatur  mixtum ;  in  utroque  casu  con- 
clusio  est  synthetica. 

Ratiocinium  verbis  expressum  est  argumentatio,  seu  orario 
qua  propositio  una  ex  aliis  infertur.     Praecipua  argumentatio 

ad  quam  caeterae  reduci  possunt  est  Syllogismus,  seu  oratio 
constans  tribus  propositionibus  ita  dispositis,  ut  ex  duabus 
prioribus  tertia  inferatur.  Hae  tres  propositiones  dicuntur 
materia  syllogismi,  nexus  duarum  priorum  cum  tertia  vocatur 
consequentia,  atque  formam  syllogismi  constituit.  Duae  pri- 
ores  dicuntur  praemissae,  tertia  vocatur  consequens  seu  con- 
clusio.  Duo  termini  qui  in  conclusione  junguntur  sunt  ex- 
trema ;  subjectum  conclusionis  est  extremiun  mhius,  praedi- 
catum  vero  extremum  majus.  Terminus  quocum  extrema 
comparantur  vocatur  medius.  Praemissa  majus  extremum 
continens  vocatur  major,  altera  minor.  Generatim  tamen 
dicitur  major  quae  primo  loco  ponitur.  Syllogismus,  cujus 
praemissae  sunt  verae  et  in  quo  adest  nexus  praemissarum  cum 
consequente,  dicitur  materialiter  et  formaliter  verus. 

§  31.  Ad  formalem  syllogismi  veritatem  detegendam  se- 
quentes  regulae  servandae : 

1.  Tum  re,  tum  sensu  triplex  modo  terminus  esto. 

2.  Latius  hunc,  quam  praemissae  conclusio  non  vult. 

3.  Nequaquam  medium  capiat  conclusio  oportet. 

4.  Aut  semel  aut  iterum  medius  generaliter  esto. 

5.  Utraque  si  praemissa  neget,  nil  inde  sequetur. 

6.  Ambae  affirmantes  nequeunt  generare  negantem. 

7.  Nil  sequitur  geminis  ex  particularibus  unquam. 

8.  Pejorem  sequitur  semper  conclusio  partem. 

Prima  et  tertia  regula  patent  ex  natura  ratiocinii.  Duae 
ideae  cum  tertia  comparari  debent ;  ergo  tres  solum  termini 
requiruntur;  si  plures  sint,  nulla  fit  comparatio.  In  conclu- 
sione  debet  effectus  comparationis  enunciari;  ergo  medius 
in  conclusione  inveniri  non  potest. 

2a  Regida.  Si  terminus  latius  patet  in  conclusione,  jam 
idem  non  est  ac  ille  qui  in  praemissis  adhibetur;  habentur 
ergo  plus  quam  tres  termini. 

4<*  Reg.  Si  medius  bis  particulariter  sumitur,  duplicem  sen- 

sum  habere  potest  in  utraque  praemissarum ;  ergo  iterum 
habentur  quatuor  termini. 

5«  Reg.  Si  utraque  praemissarum  negans  est,  medius  ter- 
minus  ab  utroque  extremorum  discrepat;  hinc  nulla  fieri 
potest  comparatio. 

6a  Reg.  Si  praemissae  sunt  affirmantes,  medius  cum  utroque 
extremo  convenit;  ergo  concludi  non  potest  extrema  non 
convenire. 

yaReg.  Praemjssae  particulares  sunt  vel  ambae  affirmantes, 
vel  una  negans  est.  Si  prius,  omnes  termini  sunt  particu- 
lares  (§  21),  ideoque  medius  bis  particulariter  sumitur.  Si 
posterius,  unus  tantum  terminus  universalis  est,  i.  e.  negantis 
praedicatum.  Jamvero  ille  est  vel  unum  ex  extremis,  et  me- 
dius  bis  particulariter  sumitur;  vel  est  medius,  et  in  prae- 
missis  ambo  extrema  sunt  particulares  termini,  et  in  conclu- 
sione  unum  est  universale,  quia  praedicatum  negantis,  ideo- 
que  latius  patet  conclusio. 

8a  Reg.  Si  una  praemissarum  est  negans,  conclusio  negans 
sit  oportet,  ut  patet  per  se.  Si  una  est  particularis,  et  con- 
clusio  debet  esse  particularis.  Nam  sint  ambae  praemissae 
affirmantes,  Eo  in  casu  unus  terminus  in  praemissis  erit  uni- 
versalis,  nempe  subjectum  aut  majoris  aut  minoris;  si  hic  est 
unum  ex  extremis,  medius  bis  particulariter  sumitur;  si  me- 
dius,  tunc  extrema  in  praemissis  sunt  particularia,  talia  ergo 
debent  esse  in  conclusione.  Si  una  propositio  est  negans, 
duo  termini  universales  sunt  in  praemissis,  i.  e.  Subjectum 
universalis  et  praedicatum  negantis.  Si  conclusio  esset  uni- 
versalis,  ambo  extrema  essent  termini  universales.  Hinc 
aut  medius  bis  particulariter  sumeretur,  aut  conclusio  latius 
pateret. 

§  32.  Istae  regulae  ad  hanc  reduci  possunt :  Una  praemis- 
sarum  continere  debet  conclusionem,  et  altera  ostendere  eam 
ibi  contentam  esse.     In  majori  dicimus  medium  terminum 

identicum  esse  cum  majori  extremo;  si  ergo  medius  etiam 
identicus  est  cum  minori,  jam  implicite  asseritur  majorem 
continere  conclusionem,  et  hoc  ostenditur  explicite  per  mi- 
norem.  Hoc  valet  etiam  pro  negativo  syllogismo,  in  quo 
negans  prsemissa  ut  continens  habetur,  et  altera  ut  declarans 
conclusionem  esse  contentam. 

Principia  in  quibus  fundatur  rectitudo  conclusionis  sunt : 
Quae  sunt  eadem  uni  tertio  sunt  eadem  inter  se,  et :  quae 
non  sunt  eadem  uni  tertio  neque  eadem  sunt  inter  se.  Haec 
principia  immediata  gaudent  evidentia. 

DE    FIGURIS    ET    MODIS    SYLLOGISMORUM. 

§  33-  Veteres  Logici,  ut  facilius  vitia  syllogismorum  dete- 
gerentur,  figuras  et  modos  syllogismorum  tradebant.  Figura 
determinatur  per  positionem  medii  termini,  modus  autem  per 
quantitatem  aut  qualitatem  propositionum  syllogismi. 

Quatuor  dantur  figurae ;  si  per  M  exprimitur  medius  ter- 
minus,  per  P  majus  extremum,  per  S  extremum  minus,  figurae 
sic  repraesentari  possunt. 


la  Figura. 

2a  Figura. 

3a  Figura. 

4a  Figura. 

M  est  P, 

P  est  M, 

M  est  P, 

P  est  M, 

S  est  M, 

S  est  M, 

M  est  S, 

M  est  S, 

Ergo  S  est  P. 

S  est  P. 

S  est  P. 

S  est  P. 

§  34.  Quod  modos  syllogismorum  attinet,  ex  quatuor  lit- 
teris  A,  E,  I,  O,  terna  et  terna  sumptis,  64  combinationes 
fieri  possunt,  ex  his  tamen  53  aperte  excluduntur  per  regu- 
las  §  31  datas.  Hinc  remanent  solum  undecim  modi  possi- 
biles. 

Negantes. 


I. 

A,  A,  A 

2. 

A,  A,  I. 

3- 

A,  I,  L 

4- 

I,  A,  I. 

1.  A,  E,  E.  4.  E,  A,  O. 

2.  E,  A,  E.  5.  A,  O,  O. 

3.  A,  E,  O.  6.  O,  A,  O. 

7.  E,  I,  O. 

§35.  Prima  figura  ea  est  quae  habet  medium  terminum 
subjectum  majoris  et  praedicatum  minoris.  Duae  regulae 
servandae : 

1.  Minor  debet  esse  affirmans,  quia  si  negans.  est,  major 
est  affirmans  et  conclusio  negans.  Hinc  P  non  esset  idem  in 
conclusione  ac  in  praemissis. 

2.  Major  debet  esse  universalis,  quia  secus  medius  bis  par- 
ticulariter  sumeretur. 

Ista  figura  quatuor  continet  modos : 

1)  A.  Omne  animal  est  mortale. 
A.  Omnis  homo  est  animal. 

A.  Ergo  omnis  homo  est  mortalis. 

2)  A.  Omnis  actus  virtutis  est  amabilis. 

I.  Aliqua  actio  hominis  est  actus  virtutis. 

I.  Ergo  aliqua  actio  hominis  est  amabilis. 

3)  E.  Nullus  lapis  est  homo. 
A.  Marmor  est  lapis. 

E.  Ergo  marmor  non  est  homo. 

4)  E.  Vitium  non  est  amandum. 

I.  Aliquae  actiones  hominis  sunt  vitium. 
O.  Ergo  aliquae  actiones  hominis  non  sunt  amandae. 
Secunda  Figura  ea  est  in  qua  medius  terminus  est  praedi- 
catum  praemissarum. 

ia  Reg.  Una  praemissarum  est  negans,  secus  M  bis  sume- 
retur  particulariter. 

2a  Reg.  Major  est  universalis,  secus  enim  P  particularis 
esset  in  praemissis  et  universalis  in  conclusione,  quae  semper 
negans  est.     Quatuor  habet  modos. 

1)  E.  Vitium  non  est  amandum. 
A.  Virtus  est  amanda. 

E.  Ergo  virtus  non  est  vitium. 

2)  A.  Homo  est  animal. 

E.  Lapis  non  est  animaL 
E.  Ergo  lapis  non  est  homo. 

3)  E.  Materia  non  est  simplex. 

I.  Aliqua  entia  sunt  simplicia. 
O.  Ergo  aliqua  entia  non  sunt  materia. 

4)  A.  Materia  est  extensa. 

O.  Aliqua  entia  non  sunt  extensa. 

0.  Ergo  aliqua  entia  non  sunt  materia. 

Tertia  figura  habet  medium  terminum  subjectum  utriusque 
pnemissae. 

\a  Reg.  Minor  est  affirmans.     Vide  iam  Reg.  i^  Figurae. 

2a  Reg.  Conclusio  est  particularis,  quia  P  in  prsemissis  est 
particularis  eo  quod  sit  praedicatum  affirmantis.  Sex  habet 
modos : 

1)  A.  Omnis  homo  est  ratione  praeditus. 
A.  Omnis  homo  est  animal. 

1.  Ergo  aliquod  animal  est  ratione  praeditum. 

2)  I.  Aliqua  animalia  sunt  alba. 

A.  Omnia  animalia  sunt  mortalia. 

I.  Ergo  aliquod  mortale  est  album. 

3)  E.  Materia  non  est  capax  cogitandi. 
A.  Materia  est  divisibilis. 

O.  Ergo  aliquod  divisibile  non  est  capax  cogitandi. 

4)  A.  Humani  judices  instituti  sunt  propter  bonum  com- 

mune. 
I.  Aliqui  humani  judices  sunt  pravi. 
I.  Ergo  aliqui  qui  pravi  sunt,  instituti   sunt   propter 

bonum  commune. 

5)  O.  Aliqui  Sacerdotes  non  sunt  sancti. 

A.  Omnes  Sacerdotes  habent  potestatem  offerendi  sa- 

crificium. 
O.  Ergo  aliqui  habentes  potestatem  offerendi  sacrificium 

non  sunt  sancti. 

6)  E.  Mendaci  non  est  credendum. 

I.  Aliqui  mendaces  sunt  historiographi. 
O.  Ergo  aliquibus  historiographis  non  est  credendum. 

Quarta  Figura.     Medius  terminus  est  praedicatum  majoris 
et  subjectum  minoris. 

ia  Reg.  Si  major  est  affirmans,  minor  est  universalis,  ne 
medius  bis  sit  particularis. 

2a  Reg.  Si  minor  est  affirmans,  conclusio  est  particularis. 

3"*  Reg.  Si  una  praemissa  negans  est,  major  est  universalis. 
Quinque  habet  modos : 

i)  A.  Lapis  est  divisibilis. 

A.  Omne  divisibile  est  extensum. 
I.  Ergo  aliquid  extensum  est  lapis. 

2)  I.  Aliquis  homo  est  sanctus. 
A.  Omnis  sanctus  Deo  placet. 

I.  Ergo  aliquis  Deo  placens  est  homo. 

3)  A.  Omnis  verus  Christianus  est  miles  Christi. 
E.  Omnis  miles  Christi  non  est  servus  Diaboli. 
E.  Ergo  servus  Diaboli  non  est  miles  Christi. 

4)  E.  Bonus  judex  non  accipit  munera  ad  jus  dicendum. 
A.  Qui  accipit  munera  ad  jus  dicendum  Deo  displicet. 
O.  Ergo  aliqui  qui  Deo  displicent  non  sunt  boni  judices. 

5)  E.  Injustitia  non  est  virtus. 

I.  Aliquae  virtutes  maxima  difficultate  exercentur. 
O.  Ergo  aliquid   quod  maxima   difficultate   exercetur 
non  est  injustitia. 

§  36.  Isti  modi  figurarum  his  versiculis  continentur. 
Barbara,  celarent,  darii,  ferioque  prioris. 
Caesare,  camestres,  festino,  baroco  secundae. 
Tertia  Darapti,  disamis,  datisi,  felapton, 
Bocardo,  feriso,  habet ;  quarta  insuper  addit 
Bramantip,  camenes,  diramis,  fesapo,  fresison. 
Non  est  putandum  barbaras  istas  voces  sine  consilio  fuisse 
adhibitas.     Consonantes  ostendunt,  quomodo  ceterae  figurae 
ad  primam  reduci  possint     Litterae  initiales  B,  C,  D,  F, 
tradunt  ad  quemnam  modum  primae  figurae  reduci  possit 

syllogismus.  S,  P,  docent  convertendam  esse  propositionem, 
quae  per  vocalem,  ad  quam  ipsae  S,  P,  spectant,  exprimitur; 
S  simpliciter,  P  per  accidens.  M  indicat  mutandum  esse 
locum  prsemissarum.  C  in  medio,  reductionem  ad  primam 
figuram  non  posse  fieri  directe. 

§  37.  Syllogismi  continentes  propositionem  compositam 
categoricam  ad  simplices  syllogismos  spectant,  easdemque 
;]/in;ir  regilas  .  Animadvertas  oportet  in  syllogismo 
cujus  praemissa  est  aut  exclusiva  aut  exceptiva,  eam  partem 
praemissae  considerandam  esse  a  qua  vis  argumenti  pendet. 
Syllogismus,  "  Solus  Deus  est  aeternus ;  Mundus  non  est 
Deus;  Ergo  mundus  non  est  aeternus"  recte  concludit, 
quamvis  videatur  esse  contra  2am  regulam ;  quia  vis  argu- 
menti  pendet  a  negante,  "  Quod  non  est  Deus  non  est  aeter- 
num ;"  minor  specie  negans  est,  quia  medius  terminus  est, 
"  Quod  non  est  Deus,"  unde  minor  sic  exponitur :  "  Atqui 
mundus  est  aliquid  quod  non  est  Deus." 

§  38.  Syllogismi  qui  habent  compositam  propositionem 
hypotheticam  speciales  sequuntur  regulas  et  nomina  spe- 
cialia  habent.     Sunt  sequentes  : 

Syllogismus  conditionalis,  qui  continet  praemissam  condi- 
tionalem.  Duplici  constat  figura  :  1,  Affirmata  conditione 
in  minori,  affirmatur  conditionatum  in  conclusione ;  2,  Ne- 
gato  conditionato  in  minori,  negatur  conditio  in  conclusione ; 
nam  supposita  conditionalis  veritate,  posita  conditione  poni- 
tur  conditionatum ;  negato  conditionato,  neque  habetur  con- 
ditio.  Sit  exemplo  :  Si  sol  lucet,  dies  est.  Atqui  sol  lucet ; 
ergo  dies  est ;  aut :  Atqui  dies  non  est ;  ergo  sol  non  lucet. 
Duae  aliae  figurae  vitiosae  sunt,  nam  affirmato  conditionato, 
non  potest  inferri  conditio,  et  negata  conditione  non  potest 
semper  negari  conditionatum,  quia  conditionatum  a  variis 
conditionibus  pendere  potest.     Sic  non  valet :  Si  sol  lucet, 

B 

dies  est ;  Atqui  dies  est ;  Ergo  sol  lucet ;  neque :  Atqui 
sol  non  lucet,  ergo  dies  non  est.  Si  vero  conditio  sit  unica 
ratio  cur  conditionatum  verincetur,  istae  figurae  concludunt, 
quia  tunc  reducuntur  ad  hoc  :  Si  est  A,  etiam  est  B,  et  si  non 
est  A,  neque  est  B.  Syllogismus  conditionalis  ad  simplicem 
reduci  potest ;  directe,  si  conditionis  et  conditionati  idem  est 
subjectum ;  indirecte,  si  diversa  habent  subjecta. 

§  39.  Syllogismus  disjunctivus  est  cujus  major  est  propo- 
sitio  disjunctiva.  Ut  rite  concludat,  haec  servanda  sunt : 
1,  Disjunctio  debet  esse  vera;  2,  Negato  uno  membro  in 
minori,  cetera  disjunctive  in  conclusione  affirmantur  ;  3,  Affir- 
mato  uno  membro  in  minori,  cetera  copidative  negantur; 
4,  Negatis  omnibus  praeter  unum  in  minori,  hoc  in  conclu- 
sione  affirmatur.     Regulae  istae  per  se  patent. 

§  40.  Syllogismus  conjunctivus  est  cujus  major  est  propo- 
sitio  conjunctiva.  Cum  asseramus  in  majori  duo  illa  membra 
simul  vera  non  posse  esse,  patet,  uno  affirmato,  aliud  negari 
debere ;  sed  non  sequitur,  quod  negato  uno,  aliud  debeat 
affirmari,  nisi  oppositio  in  majori  sit  contradictoria,  v.  g.  : 
Homo  non  potest  simul  ambulare  et  sedere ;  atqui  Petrus 
ambulat ;  Ergo  non  sedet ;  sed  non  valet :  Atqui  Petrus 
non  ambulat,  ergo  sedet;  quia  non  est  contradictio  in 
majori,  sed  contraria  sunt  ipsius  duo  membra. 

DE  ALIIS  ARGUMENTORUM  SPECIEBUS. 

§  41.  1.  E?ithy??ie??ia  est  syllogismus  truncatus,  cui  una  ex 
praemissis  deest.  Quaenam  ex  praemissis  desit,  deprehenditur 
ex  extremo  quod  deest  in  antecedenti.  Si  neutrum  ex- 
tremum  est  in  antecedenti,  syllogismus  integer,  aut  condi- 
^onalis,  aut  disjunctivus  est. 

2.  So?'ites  constat  plurimis  praemissis  ita  dispositis,  ut 
praedicatum  primae  fiat  subjectum  sequentis,  et  ita  deinceps ; 

in  conclusione  subjectum  prioris  connectitur  cum  ultimo 
prsedicato.  Sorites  est  acervus  syllogismorum,  potestque 
resolvi  in  tot  syllogismos  quot  sunt  praemissae,  una  dempta. 
Sit  v.  g.  Sorites. 


A  est  B] 

B  est  C     Iste  sic            B  est  C  ) 
C  est  D  y  resolvi             A  est  B  V 

CestD)            DestX 

A  est  C  [•           A  est  D 

ErgoAestD)  ErgoAestX 

D  est  X  1   potest,  ErgoAestCj 
Ergo  A  est  X  J 

Ut  rite  concludat,  requiritur :  1,  Ne  sit  praemissa  negans 
inter  affirmantes;  quia  secus  in  resolutione  soritis  habe- 
retur  aut  negans  in  syllogismi  praemissis  et  affirmans  con- 
clusio  ;  aut  conclusio  latius  pateret.  Medius  terminus 
negans  esse  potest,  unde  fieri  potest  ut  una  prsemissarum 
sit  specie  negans.  2,  Praemissa  quae  proxime  antecedit 
conclusionem  negans  esse  potest ;  quo  in  casu  et  conclusio 
negans  erit.  3,  Excepta  prima  praemissa,  omnes  aliae  de- 
bent  esse  universales,  quia  secus  unus  ex  mediis  bis  particu- 
lariter  sumeretur.  Si  prima  praemissa  est  particularis,  et 
conclusio  erit  particularis. 

,  3.  Dilemma  est  Syllogismus  disjunctivus  cujus  major 
habet  duo  membra  sibi  contradictorie  opposita,  et  ex  utro- 
que  aliquid  contra  adversarium  concluditur,  v.  g.  illud 
Tertuliani  in  Apologetico  :  "  Vel  nocentes  sunt  Christiani 
vel  innocentes.  Si  nocentes ;  cur  inquiri  prohibes  ?  Si 
innocentes ;  cur  delatis  pcenam  irrogas  ?"  Ut  rite  concludat 
debet  contradictio  esse  vera ;  secus  adversarius  effugium 
haberet.  Id  quod  infertur  debet  revera  fluere  ex  utroque 
membro,  et  non  esse  solum  probabile,  secus  enim  adver- 
sarius  argumentum  retorqueret,  deducendo  argumentum 
probabile  oppositum. 

CAPUT    V. 
DE    METHODO. 

§  42.  Methodus  est  ordo  servandus  in  disponenda  serie 
operationum  nostrarum  ut  finem  nobis  praestitutum  conse- 
quamur.  Quando  agitur  de  veritate  invenienda  aut  aliis 
tradenda,  haec  duo  prsestare  oportet:  1,  Probare  veritatem; 
2,  probatas  veritates  coordinare  inter  se  ad  eas  melius  perci- 
piendas  aut  aliis  tradendas. 

§  43.  De  veritatis  probatione.  Demonstratio  est  argu- 
mentatio  legitima  ex  certis  principiis,  quae  ut  praemissae  in- 
serviunt  ad  conclusionem  demonstrandam.  Haec  principia 
debent  esse  certa  et  evidentia,  secus  enim  nec  conclusio  certa 
esset.  Hinc  patet:  1,  Praemissas  debere  esse  priores  cogni- 
tione  et  notiores  quam  est  conclusio ;  2,  non  omnes  veri- 
tates  esse  demonstrabiles. 

Demonstratio  est  vel  directa  vel  indirecta.  Prior  flt  cum 
ostendimus  praedicatum  tribui  debere  aut  non  debere  sub- 
jecto,  mediantibus  aliquibus  notis  quae  subjecto  et  praedicato 
certo  insunt.  Altera  fit  ostendendo  ex  propositione  contra- 
dictoria  ei  quae  probanda  est,  sequi  absurdum.  Haec  os- 
tendit  propositionem  esse  admittendam,  illa  insuper  dat  ra- 
tionem  cur  admitti  debeat. 

Directa  demonstratio,  si  medium  quo  utitur  spectes,  vel 
est  apriori,  vel  a  posteriori.  Demonstratio  a  priori  ea  est  in 
qua  veritas  conclusionis,  a  parte  rei,  pendet^a  veritate  prae- 
missarum ;  ut  si  a  causa  deducitur  effectus,  a  conditione  con- 
ditionatum,  a  ratione  rationatum.  Haec  adhiberi  non  potest 
nisi  ratio  rei  (vocatur  ontologica)  sit  etiam  prior  et  notior 
menti  nostrae  (seu  in  ordine  logico).  Demonstratio  a  poste- 
riori  procedit  contrario  modo ;  in  ea  veritas  praemissarum  in 
ordine  ontologico  pendet  a  veritate  conclusionis. 

§  44.  Principia  seu  veritates  quae  assumuntur  ut  funda- 
mentum  demonstrationis,  alia  influunt  virtute,  et  sunt  ea 
quae  ex  natura  ratiocinii,  certitudinis  vel  materiei  de  qua  agi- 
tur,  supponuntur.  Alia  actu  influunt  et  sunt  praemissse  ad- 
hibitae  in  argumentatione.  Haec  sunt  vel  analytica  vel  syn- 
thetica  (§  19),  et  utraque  sunt  vel  per  se  nota,  vel  mediante 
ratiocinio  praecedente.  Inter  principia  nota  per  se  seu  imme- 
diate  evidentia,  alia  sunt  communia,  i.  e.  omnibus  ratione 
utentibus  innotescunt,  ut  principium  contradictionis,  causali- 
tatis  etc.  Alia  sunt  principia  particularium  scientiarum,  quae 
eis  patent  qui  definitionem  subjecti  intelligunt.  Cognitiones 
immediatae  syntheticse  versantur  circa  singularia,  easque  per 
sensum  apprehendimus ;  syntheticae  mediatae  efformantur 
experientia  ope  ratiocinii,  quae  per  inductionem  fiunt  uni- 
versales. 

§  45.  De  inductione.  Ea  est  argumentatio  qua  de  sub- 
jecto  universali  concludimus  quod  de  inferioribus  ejus  singil- 
latim  affirmavimus  docente  experientia.  Ea  est  vel  com- 
pleta  vel  incompleta,  prouti  vel  de  omnibus  vel  de  multis 
subjecti  inferioribus  affirmavimus  quod  deinde  toti  universali 
tribuimus.  Completa  inductio  rigorose  concludit  et  facili 
ratione  ad  syllogismum  primae  figurae  reducitur.  Incompleta 
utimur  ad  leges  physicas  investigandas.  Etenim,  factis  plu- 
rimis  experimentis,  si  constanter  vidimus  eundem  effectum 
produci,  concludimus  a  natura  hujus  causse  pendere  ut  in 
talibus  circumstantiis  sic  et  non  aliter  agat.  Individua 
autem  quae  eandem  naturam  habent,  debent  etiam  habere 
ea  quae  ad  hanc  naturam  pertinent.  Recte  ergo  inferimus 
propositionem  universalem.  Principia  quibus  hic  utimur, 
quorum  praecipuum  est  "  Ordo  naturae  est  constans,"  sunt 
analytica ;  unde  si  certo  constat  factum  in  pluribus  notatum 
constans  et  uniforme  esse,  conclusio  erit  physice  universalis 
et  certa.     Haec  inductio  etiam  adhibetur  ad  agendi  modum 

hominum  investigandum,  sed  quia  homines  liberi  sunt,  uni- 
versales  inde  deductae  non  sunt  nisi  valde  probabiles,  vel  ad 
summum  moraliter  universales. 

§  46.  De  argumentatione  probabili.  Haec  fit  cum  ex 
utraque  vel  alterutra  praemissa  probali  concludimus.  Con- 
clusio  ejusmodi  non  est  nisi  probabilis,  et  syllogismus  ipse 
vocatur  dialecticus,  quia  in  utramque  partem  plus  minusve 
disputabilis  est  conclusio.  Utilis  tamen  est,  quia  saepe  viam 
ad  certitudinem  sternit.  Argumenta  haec  procedunt  vel  ex 
analogia  vel  ex  hypothesi. 

Analogia  est  argumentatio  per  quam  ab  una  proportione 
nobis  comperta,  aliam  inferimus;  unde  quaedam  imperfecta 
inductio  est.  His  fere  principiis  nititur :  Quod  in  uno  simi- 
lium  valet,  valet  etiam  in  ceteris,  et  e  converso.  Causae 
similes  producunt  effectus  similes.  Res  similes  habent  pro- 
prietates  similes,  finesque  similes.  Dissimilibus  dissimilia 
conveniunt  etc.  Ad  analogiam  etiam  spectat  exemplum, 
necnon  argumentatio  a  majori  ad  minus,  a  minori  ad  ma- 
jus,  a  pari,  a  contrario.  Ista  ultima  quandoque  dant  certi- 
tudinem,  sed  haec  ex  aliis  principiis  pendet. 

Hypothesis  est  propositio  cujus  veritas  nondum  est  demon- 
strata,  quae  tamen  assumitur  vera,  quia  facta  commode  ex- 
plicat.  Ut  gignat  probabilitatem  debet  ipsa  esse  possibilis, 
nec  debet  repugnare  experimentis,  nec  veritatibus  cognitis,  et 
facta,  quae  explicanda  assumit,  commode  explicare  debet. 

§  47.  Argumenta  indirecta.  Ea  thesim  non  probant, 
sed  inferunt  aliquid  ex  quo  conclusio  colligitur,  vel  ejus  refu- 
tatio  obtunditur.     Ea  sunt : 

a)  Argumentum  ab  absurdo  (§  43). 

b)  Argumentum  7iegativum,  quando  ostendimus  contra- 
dictoriam  nostrae  propositionis  nullam  habere  pro  se  ratio- 
nem,  v.  g.  Nulla  alia  causa  hujus  effectus  assignari  potest. 

Gratis  asseritur,  ergo  gratis  negatur.     Nulla  hujus  rei  neces- 
sitas  etc.     Hoc  argumentum  caute  adhibendum  est. 

c)  Instantiam  afferre  dicimur  cum  propositionem  univer- 
salem  impugnamus,  allegando  factum  particulare  in  quo  ea 
non  verificatur,  aut  ostendendo  formam  argumenti  vitiosam 
esse  per  applicationem  ejusdem  formae  alii  materiae,  ita  ut 
evidenter  argumenti  falsitas  pateat. 

d)  Argumentum  ad  hominem.  Eo  utimur  cum  adhibe- 
mus  principia  adversarii,  etsi  falsa  sint  aut  dubia,  ad  nostram 
thesim  confirmandam. 

e)  Retorsio  argumenti,  quando  sumpta  una  ex  proposi- 
tionibus  adversarii,  contradictoriam  conclusionem  deduci- 
mus,  vel  aliquid  quod  ipsi  non  arrideat. 

f)  Argumentum  per  distractionem,  cum  omissa  argumenti 
solutione  adversarium  provocamus  ad  illud  explicandum 
quod  explicare  aut  non  vult  aut  non  potest. 

g)  Argumentum  ad  ig?iorantiam,  cum  provocamus  adver- 
sarium  ad  solvenda  argumenta  nostra,  aut  ad  meliora  pro- 
ponenda. 

h)  Argumentum  ad  invidiam,  quo  utuntur  ii,  qui  adver- 
sarii  doctrinam  risui  et  odio  exponunt,  deducendo  consec- 
taria  quae  fluunt  ex  tali  doctrina. 

Haec  ultima  argumenta  optima  sunt  ad  protervum  adver- 
sarium  retundendum,  sed  parum  plerumque  inserviunt  ad 
probandam  veritatem. 

§  48.  De  sophismatibus.  Sophisma  est  argumentum 
quod  speciem  veri  habet,  sed  falsum  et  absurdum  concludit. 
Aliud  est  in  voce,  in  re  aliud. 

Sophisma  in  voce  est :  1,  ^quivocatio  et  ambiguitas, 
quando  in  syllogismo  sunt  tres  termini  apparenter,  sed  ^qua- 
tuor  in  re. 

2.  Sophisma  sensus  compositi  et  sensus  divisi.  Illud  locum 
habere  potest  in  propositionibus  modalibus,  et  in  eis  quarum 
unum  extremorum  constat  pluribus  partibus  conjunctione  et, 

vel,  connexis.  V.  g.  Peccator  noji  potest  salvari,  verum  est  in 
sensu  composito,  quia  peccator,  ut  peccator,  salvari  non 
potest;  sed  falsum  in  sensu  diviso,  quia  peccator  potest  a 
se  removere  peccatum  per  poenitentiam  et  salvari.  Duo  et 
tria  sunt  quinque,  verum  est  in  sensu  composito,  falsum  in 
sensu  diviso,  quia  dicere  non  possumus,  duo  sunt  quinque, 
tria  sunt  quinque. 

SOPHISMATA  IN  RE  SUnt  : 

i.  Pallacia  accidentis,  cum  ab  eo  quod  contingenter  et 
variabiliter  inest  subjecto  ad  subjectum  ipsum  procedimus, 
concludendo  id,  quod  de  uno  dicitur,  de  alio  etiam  dici 
debere.  Ut  si  mala  quse  ex  rei  abusu  procedunt  rei  ipsi 
tribuuntur. 

2.  Captio  dicti  simpliciter  et  secundum  quid.  Dictum  sim- 
pliciter  est  quod  effertur  sine  addito  coarctante  aut  minu- 
ente ;  dictum  secundum  quid,  quod  cum  tali  addito  effertur. 
Sophisma  hoc  fit  cum  ab  uno  dicto  ad  aliud  fit  transitus, 
v.  g.  Licet  edere  carnes,  ergo,  qiri  die  ve?ieris  carnes  edit  no?i 
peccat. 

3.  Ignoratio  elenchi,  seu  status  quaestionis,  sive  hoc  fiat 
consilio  sive  realiter. 

4.  Petitio  principii,  quse  fit  cum  id  quod  probandum  est 
aliis  verbis  proponitur,  aut  ut  concessum  supponitur.  Ad 
hoc  sophisma  reducitur  circulus  vitiosus,  qui  fit  cum  quis 
idem  per  idem  probat. 

5.  Pallacia  consequentis,  quse  admittitur  in  conditionali 
syllogismo,  si  non  deducitur  conclusio  juxta  regulas. 

6.  Pallacia  non  causce  pro  causa,  cum  quis  sic  arguit : 
Hoc  post  hoc  ;  ergo  ex  hoc ;  aut  si  occasionem  aut  conditio- 
nem  ut  causam  effectus  ponit;  aut  si  verba  dantur  pro 
causis,  ad  tegendam  ignorantiam. 

§  49.  Methodus  alia  est  analytica,  synthetica  alia.  Illa  a 
compositis  ad  magis  simplicia,  a  minus  universali  ad  magis 

universale  procedit.  Haec  a  simplicibus  ad  composita,  et 
a  magis  universalibus  ad  minus  universalia  seu  ad  singularia 
descendit.  Si  in  probanda  veritate  alicujus  propositionis  a 
consideratione  subjecti  procedimus,  a  toto,  seu  a  minus  uni- 
versali,  ad  partem,  seu  ad  magis  universale  progredimur, 
ac  proinde  methodo  analytica  utimur.  Si  vero  a  praedicati 
consideratione  ad  subjectum  descendimus,  methodum  syn- 
theticam  adhibemus.  Exempla  nobis  subministrat  Geome- 
tria,  quse  methodo  synthetica  procedit,  quando  a  conside- 
ratione  lineae  ad  superficiem  et  ad  solidum  gradum  facit. 
Geometria  analytica  econtra  descendit  a  toto  ad  partes,  quia 
ex  generali  aequatione  secundi  gradus  omnes  proprietates 
sectionum  conicarum  determinat.  Analytica  methodus  ap- 
tior  est  ad  veritatis  investigationem,  synthetica  vero  ad 
ipsius  demonstrationem.  Ast  plerumque  utraque  methodus 
utiliter  adhibetur. 

LIBER    SECUNDUS. 

DE  LOGICA   SPECIALI  SEU  DE  CRITICA. 

CAPUT   I. 
DE    STATU    MENTIS    RELATE    AD    VERUM. 

§  i.  Veritas,  cum  sit  una  ex  transcendentalibus  notionibus 
(I.  §  8)  definiri  non  potest.  Verum  de  omni  ente  dicitur, 
quia  omne  id  quod  est,  quatenus  est,  verum  est.  Verum 
est  metaphysicum,  logicum  et  morale.  Metaphysicum  est  rei 
realitas  seu  cognoscibilitas  independenter  a  nostro  intellectu. 
Logicum  est  cognoscibilitas  rei  relate  ad  intellectum,  et  in 
conformitate  intellectus  cum  objecto  consistit.  Morale  est 
conformitas  mentis  cum  sermone. 

Falsitas  veritati  opponitur,  et  consistit  in  difformitate  posi- 
tiva  intellectus  ab  objecto.  Difformitas  positiva  ab  objecto 
in  eo  sita  est,  quod  mens  detrahat  objecto  quod  ei  convenit, 
aut  ei  tribuat  quod  tribuendum  non  est.  Negativa  diffor- 
mitas  consistit  in  eo  quod  mens  objecti  intelligibilitatem  non 
exhauriat ;  haec  falsitatem  non  constituit,  quia  id  quod  mens 
de  objecto  cognoscit  verum  est.  Falsitas,  ex  dictis,  non  oppo- 
nitur  nisi  veritati  logicaeet  morali.  Veritas  logica,  quae  stricto 
sensu  veritas  est,  solum  intellectus  operationibus  competit. 
Hinc  vera  esse  dicimus  ideas  et  judicia ;  sed  non  eodem 
modo.  Idese  semper  verae  sunt,  quia  sunt  objecti  repraesen- 
tationes  in  mente.  Judicium  est  verum  si  res,  quam  mens 
reprsesentat,  se  habet  ut  enunciatur  per  affirmationem  aut 
negationem  ;  falsum  si  aliter  se  habet ;  veritas  ergo  logica, 
judicio  applicata,  recte  dicitur  adaequatio  rei  et  intellectus. 

§  2.  PROPOSITIO  I.  NULLA  MENTIS  APPREHENSIO,  PER  SE 
SPECTATA,  FALSA  EST. 

Apprehendere  objectum  est  illud  percipere,  prouti  menti 
praesens  est  quin  de  illo  judicium  efformetur;  apprehensio 
per  se  consideratur,  i.  e.  remoto  inrluxu  quocumque  antece- 
dentis  judicii. 

Probatur.  Mens  percipiens  vel  exprimit  in  se  objecti 
similitudinem,  vel  non;  si  primum,  perceptio  est  vera ;  si 
alterum,  nulla  est  perceptio,  quia  percipere  quod  non  est, 
est  nihil  percipere.  Insuper  mens  in  perceptione  simplici 
nihil  tribuit  objecto  quod  ei  non  sit  tribuendum,  nihil  ei 
detrahit,  quod  detrahere  non  debeat;  si  enim  hoc  faceret, 
jam  judicaret.  Ergo  perceptio  est  semper  objecto  conformis, 
adeoque  vera.  Hinc  patet  falsitatem  esse  solum  in  judicio ; 
hoc  autem  fit : 

1.  Tribuendo  rei  perceptae  notam  aliquam  ultra  eas  quas 
mens  percipit ;  ut  si,  videndo  aurichalcum,  dicam  esse 
aurum. 

2.  Quando  objecti  proprietates  quae  sensui  apparent  ei 
tribuuntur  realiter,  ut  si  videam  baculum  partim  in  aquam 
immersum,  et  ex  eo  quod  appareat  fractus,  dicam  eum  re- 
vera  fractum  esse. 

3.  Si  mens  denegat  rei  id  quod  in  illa  non  percipit,  solum 
ex  eo  quod  id  non  percipiat. 

Principia  ad  solvendas  difficultates.  im.  In  appre- 
hensione  potest  esse  falsitas,  non  per  se,  sed  per  accidens,  i.  e. 
ratione  antecedentis  judicii. 

2m.  Quando  objectum  apparet  aliter  ac  est  (quod  solum 
obtinet  in  sensibus),  perceptio  recta  est,  si  mens  percipit  id 
quod  apparet;  falsitas  autem  habetur  si  mens  judicat  rem 
esse  in  se  ut  apparet. 

3m.  Nunquam  unum  objectum  pro  alio  percipi  potest,  sed 
aliquando  evenit  ut  objecto  quod  percipimus,  ideam  rei  alte- 
rius  applicemus  ob  notas  quasdam  similes ;  sed  eo  in  casu 
judicium  efformamus.. 

4m.  Qui  fingit  sibi  Ideam  Dei  injusti,  id  non  facit  per  sim- 
plicem  conceptum  sed  per  judicium.  Aut  enim  jungit  duas 
ideas  per  judicium,  aut  simplici  conceptui  entis  injusti  per 
judicium  nomen  Dei  applicat. 

§  3.  Ignorantia  est  carentia  seu  defectus  cognitionis;  est 
ipsa  invincibilis,  si  nulla  ratione  deponi  potest ;  vincibilis  si 
deponi  potest.  Error  est  assensus  falso  aut  dissensus  vero 
prsestitus.  Unde  plus  dicit  quam  ignorantia,  atque  semper 
ab  actu  voluntatis  pendet;  quia  intellectus  per  se  ad  falsum 
non  determinatur.  Dubhim  est  status  mentis  assensum  aut 
dissensum  suspendentis  ob  errandi  formidinem ;  dubium  est 
positivuni  si  mens  suspensa  hsereat  ob  rationes  utrinque  eam 
inclinantes;  negativum  si  pro  utraque  parte  nullse  aut  pene 
ullae  sint  rationes.  Opinio  est  assensus  mentis  alicui  propo- 
sitioni  prsestitus  ob  sat  solidas  rationes,  quse  tamen  non 
omnem  errandi  formidinem  excludunt.  Tale  judicium  etiam 
vocatur  probabile.  Si  rationes  assensum  determinantes  su- 
mantur  ex  ipsa  rei  natura,  probabilitas  esf  intrinseca ;  secus 
vocatur  extiinseca.  Probabilitas  capax  est  graduum.  Pro- 
positio,  sive  probabilior,  sive  seque  sive  minus  probabilis 
quam  altera  ei  opposita,  dicitur  solide  probabilis,  si  rationes, 
quse  pro  ea  militant,  ejusmodi  sint,  ut,  etiam  in  concursu  ra- 
tionum  quse  stant  pro  altera,  adhuc  valeant  virum  pruden- 
tem  ad  assensum  movere. 

§  4.  Certitudo  est  status  mentis  firmiter  adhaerentis  veritati 
cognitae  propter  rationes  quae  omne  errandi  periculum  exclu- 
dunt.  Subjectiva  dicitur  quatenus  consideratur  ipse  actus 
mentis  veritati  adhaerentis.  Objectiva  quatenus  consideratur 
veritas  cui  mens  firmiter  adhaeret.  Juxta  diversitatem  moti- 
vorum,  ob  quae  mens  veritati  adhaeret  certitudo  varie  deno- 
minatur. 

1.   Certitudo   metaphyska  habetur  quando  mens  percipit 

repugnare  ut  praedicatum  non  tribuatur  subjecto,  ita  ut  ne 
per  Dei  omnipotentiam  quidem  aliter  fieri  queat.  Si  praedi- 
catum  essentialiter  convenit  subjecto,  certitudo  haec  vocatur 
absoluta,  si  vero  ei  convenit  propter  aliquod  factum  contin- 
gens,  certitudo  est  metaphysica  hypothetica.  Sic  intrinsece  re- 
pugnat  me,  dum  cogito,  non  existere;  factum  tamen  meae 
cogitationis  est  contingens. 

2.  Certitudo/z^zVtf  habetur  quando  praedicatum  tribuitur 
subjecto  ob  constantiam  legum  physicarum  seu  ordinis  hujus 
mundi. 

3.  Certitudo  moralis  ea  est  quae  nititur  constantibus  homi- 
num  moribus.  Sic  certum  est  matres  suam  prolem  amare. 
Certitudo  tum  physica  tum  moralis  exceptiones  in  casibus 
particularibus  admittit ;  prima,  quia  leges  physicae  a  Dei  li- 
bera  voluntate  pendent;  altera,  quia  homines  liberi  sunt. 
Saepe  tamen  nobis  constat  nullam  exceptionem  de  facto 
locum  habuisse,  et  tunc  certitudo  ista  aequivalet  metaphy- 
sicae.  Moralis  certitudo  stricte  dicta  distinguenda  est  a  max- 
ima  illa  probabilitate  quae  ex  eo  oritur  quod  nullum  rationa- 
bile  motivum  habeamus  dubitandi,  quamvis  sciamus  rem 
aliter  se  posse  habere. 

§  5.  Certitudo  subjectiva,  quatenus  excludit  omnem  er- 
randi  formidinem,  non  potest  gradus  admittere,  quia  exclusio 
dubii  in  indivisibili  est;  aut  enim  dubium  excluditur,  et 
adest  certitudo ;  aut  non  excluditur,  et  nulla  habetur  certi- 
tudo.  Hinc  patet  certitudinem  non  posse  considerari  veluti 
ex  pluribus  gradibus  probabilitatis  coalescentem.  Quo 
major  est  probabilitas,  eo  magis  accedimus  ad  certitudinem, 
sed  certitudo  nunquam  oriri  potest  per  novum  gradum  pro- 
babilitatis  additum,  quia  quantuscumque  sit  gradus  probabi- 
litatis,  semper  major  vel  minor  manet  errandi  formido.  Si 
consideratur  intensitas  actus  adhaesionis,  graduum  capax  est 
"certitudo,  quia  varia  motiva  omne  dubium  excludentia  plus 

minusve  mentem  percellere  possunt,  ita  ut  cum  majori  aut 
minori  intensitate  ipsa  firmiter  veritati  adhoereat. 


CAPUT   II. 

DE    EXISTENTIA    CERTITUDINIS. 

§  6.  Certitudinis  existentia  est  factum  quod  omnis  philo- 
sophus  supponere  debet,  quodque  nec  debeat  nec  possit  pro- 
bari.  Supponendum  enim  est  nos  existere  et  cogitare.  Qui 
serio  negaret  se  existere  aut  de  sua  existentia  dubitaret,  inter 
homines  sanse  mentis  haberi  non  posset.  Insuper  si  quis  se 
existere  neget,  aut  de  sua  existentia  dubitet,  hoc  ipso  suppo- 
nit  se  existere ;  affirmando  enim  aliquid  de  se  ipso,  se  ipsum 
affirmat.  Supponendum  est  nos  habere  intellectum,  qui  est 
facultas  apta  ad  cognitionem  veritatis.  Qui  caret  intellectu 
incapax  est  ratiocinii,  dubii,  negationis  etc.  Cum  ergo 
habeamus  intellectum,  certum  etiam  est  nos  posse  habere 
certitudinem  de  multis  rebus.  Intellectus  enim  qui  nihil 
certo  cognoscere  posset,  nullam  posset  habere  cognitionem, 
ac  proinde  non  esset  intellectus.  Ergo  de  existentia  certitu- 
dinis  nulla  quaestio  moveri  potest,  siquidem  demonstratio 
certitudinis  aeque  absurda  est  ac  ejus  negatio. 

§  7.  Fuere  tamen  qui  dixerint  nos  posse  imo  et  debere  de 
omnibus  dubitare.  Hi  dicti  sunt  sceptici.  Ex  his  aliqui  de 
omnibus  volebant  dubitare;  alii,  admissa  subjectiva  cogni- 
tione,  ejus  objectivitatem  negabant. 

Propositio  II.     Absurdus  est  scepticismus  univer- 

SALIS. 

Thesis  probari  non  potest  sed  solum  declarari.  Qui  affir- 
mat  scepticismum  affirmat  et  ut  certa  admittit  plura  principia, 
ac  proinde  hac  ipsa  sua  dubitatione  affirmat  nos  certitudinem 

habere.  Etenim  ipse  admittit  se  cognoscere  quid  sit  dubium, 
certitudo,  affirmatio,  negatio  etc.  Affirmat  se  existere,  se 
nullam  videre  rationem  cur  assensum  praebeat  etc.  Ergo 
absurdus  est  universalis  scepticismus. 

Principia  ad  solvendas  difficultates. 

im.  Sceptici  qui  extiterunt,  id  non  fuere  de  facto,  sed 
solum  ore  tenus ;  quia  haec  dubitatio  universalis  absurda  est. 

2m.  Scepticus  vera  argumentatione  refutari  non  potest,  sed 
hoc  neque  necesse  est;  sufficit  ut  videamus  scepticismum 
absurdum  esse. 

3m.  Aliud  est  factum  certitudinis,  aliud  ejus  explicatio. 
Factum  certum  est,  sed  de  modo  quo  eam  certitudinem  ac- 
quirimus,  multa  hinc  inde  disputantur. 

§  8.  De  dubio  methodico.  Cartesius  invexit  in  Philoso- 
phiam  dubium  quod  methodicum  vocatur.  Vult  ipse  ut 
semel  in  vita  de  omnibus  dubitemus,  ut  hoc  pacto  mens 
nostra  a  praeconceptis  opinionibus  sese  liberet,  eaque  solum 
admittat  quae  certa  sunt.  Huic  insistens  methodo,  ipse  in- 
venit  se  non  posse  de  sua  existentia  dubitare,  ac  statuit  pri- 
mum  suae  Philosophiae  principium  "  Cogito,  ergo  sum." 
Deinde  ponit  ut  legem  generalem :  Id  omne  est  verum  quod 
clare  et  distincte  percipimus.  Ex  hac  lege  Dei  existentiam 
deducit,  ac  de  veracitate  divina  infert  veracitatem  nostrarum 
facultatum,  unde  tandem,  ut  ipse  putat,  ad  certitudinem  de- 
venit.     Multa  hic  veniunt  reprehendenda. 

1.  Vult  de  omnibus  dubitare,  et  tamen  rationi  fidere 
debet,  eique  de  facto  fidit. 

2.  Statuit  ut  primum  principium  :  Cogito,  ergo  sum.  Ast 
illud  cogito  vel  exprimit  solum  factum  cogitationis,  et  tunc 
nihil  inde  concludi  potest,  nisi  admittatur  ut  certum  princi- 
pium,  "  Quod  cogitat  existit;"  vel  est  factum  propositione 
expressum,  et  tunc  supponitur  veracitas  intelligentiae,  quia 
ut  mens  hoc  principium  enunciet,  debet  ipsa  reflectere  supra 

facta  intema,  subjectum  a  sua  affectione  distinguere  et  judi- 
cium  efferre.  Debet  insuper  supponere  principium  contra- 
dictionis,  a  quo  certitudo  omnis  principii  pendet. 

3.  Incidit  ipse  in  circulum  vitiosum.  Nam  ex  principio, 
"  Quidquid  in  idea  clara  et  distincta  continetur,  id  verum 
est"  probat  Deum  existere,  et  ex  Dei  existentia  et  veracitate 
deducit  firmitatem  istius  principii. 

Ex  his  ergo  iterum  patet  nos  ante  omnem  Philosophiam 
debere  absque  ulla  dubitatione  admittere :  1,  Factum  nostrse 
existentiae.  2,  Aptitudinem  mentis  ad  cognitionem.  3,  Prin- 
cipium  contradictionis.  Cum  eo  qui  haec  non  admittit  dis- 
putare  nec  possumus  nec  debemus. 


CAPUT    III. 

DE  MEDIIS  AD  CERTITUDINEM  ACQUIRENDAM. 

§  9.  Media  ad  certitudinem  sunt,  1,  Intuitus  immediatus 
per  quem  cognoscimus  veritates  necessarias  per  se  nobis 
notas.     2,  Ratiocinium  quo  attingimus   veritates  mediatas. 

3,  Sensus  intimus  manifestat  nobis  nostras  intimas  affectiones. 

4,  Sensus  externi,  attingunt  objecta  sensibilia  nobis  prsesentia. 

5,  Per  testium  auctoritatem  cognoscimus  facta  tum  praeterita, 
tum  coaeva.  Ista  media  etiam  dicuntur  motiva  aut  prin- 
cipia  certitudinis,  fontes  aut  criteria  veritatis. 

§  10.  Propositio  III.     Immediatus  intuitus  conveni- 

ENTLE  AUT  DISCREPANTLE  INTER  DUAS  IDEAS  EST  MOTIVUM 
INFALLIBILE  CERTITUDINIS. 

Immediatus  intuitus  habetur  quando  mens  absque  ullo 
ratiocinio  statim  percipit  relationem  identitatis  aut  discre- 
pantiae  inter  duas  ideas.  Hoc  obtinet  in  primis  rationis  prin- 
cipiis,  ut :  Totum  est  majus  sua  parte. 

Probatur.     In  intuitu  immediato  mens  percipit  praedica- 

tum  convenire  subjecto  ita  ut  de  hac  percepta  convenientia 
dubitare  nequeat,  etsi  quam  maxime  velit.  Mens  enim 
evidenter  videt  ejusmodi  esse  subjectum,  ut,  ni  praedicatum 
ei  tribuatur,  ipsum  destrueretur.  Insuper  mens  habere 
potest  certitudinem  (§  6).  Atqui  si  vera  non  esset  nostra 
propositio,  hoc  esset  impossibile.  Nam  cum  prima  prin- 
cipia  sint  fundamentum  aliarum  cognitionum,  si  mens  in 
eis  falli  posset,  in  omnibus  falleretur. 

Principia  ad  solvendas  difficultates.  im. "  Quae  con- 
veniunt  uni  tertio,  conveniunt  quoque  inter  se  "  est  principium 
evidens  ;  ast  addi  debet :  sub  eo  respectu  sub  quo  cum  tertio 
conveniunt,  et  non  sub  omni  respectu.  Hinc  in  syllogismo  : 
Pater  est  Deus,  Filius  est  Deus.  Ergo  Pater  est  Filius,  con- 
clusio  non  est  legitima ;  quia  in  praemissis  asseritur  Patrem 
et  Filium  convenire  in  Deitate,  in  conclusione  affirmatur 
identitas  personarum,  quae  non  est  in  praemissis ;  quia  non 
solus  Pater  est  habens  Deitatem,  eo  quod  natura  divina  sit 
tribus  personis  communis. 

2m.  Ex  nihilo  nihil  fit ;  i.  e.  nihilum  non  est  subjectum  ac- 
tivitatis,  nec  materia  ex  qua  aliquid  fiat ;  sed  Deus  potest 
efficere  ut  id  quod  non  est,  fiat  existens. 

3m.  Mens  humana  essentialiter  fallibilis  est,  non  eo  sensu 
ut  semper  falli  debeat,  sed  quod  falli  possit,  ita  tamen  ut 
ssepe  constet  eam  deceptam  non  fuisse.  Si  semper  falleretur, 
non  esset  mens. 

4m.  Omnia  judicia  nostra  non  sunt  experimentalia  (I.  §  19), 
etiam  si  verum  sit,  omnes  ideas  a  sensibus  pendere.  Nam 
ideae  non  sunt  ipsa  judicia,  sed  elementa  aut  materia  judici- 
orum.  In  primis  principiis  cognoscimus  convenientiam 
idearum  statim  ac  eas  ideas  percipimus. 

5m.  Rerum  veritas  non  pendet  ex  nostris  ideis  quoad  suam 
originem,  sed  quoad  sui  manifestationem ;  quse  de  ideis 
affirmamus  etiam  de  objectis  dici  debent,  quia  ideae  reprse- 
sentant  objecta. 

6.  Principia  analytica  reduci  possunt  ad  formulam :  A= A ; 
sed  non  ideo  sunt  tautologica,  quia  etsi  sit  identitas  inter 
praedicatum  et  subjectum,  praedicatum  subjecti  notionem 
explicat. 

§  II.  PROPOSITIO  IV.  NON  POSSUMUS  DUBITARE  DE  VA- 
LORE  OBJECTIVO  IDEARUM. 

Sermo  hic  est  praesertim  de  ideis  primitivis  et  communio- 
ribus  ut :  entis,  veri,  substantice,  causcz  etc.  Objective  reales 
sunt  ideae,  si  omne  id  quod  in  eis  continetur  expressum, 
revera  sit  in  objectis  extra  mentem  ad  quae  referun- 
tur. 

Probatur.  Qui  negat  objectivum  valorem  idearum  affir- 
mare  debet  nos  nihil  cognoscere  posse,  mentemque  veritati 
cognoscendae  ineptam  esse.  Nulla  enim  est  cognitio,  si  idea 
non  est  conformis  objecto  per  eam  repraesentato.  Omnia 
principia  quae  ex  idearum  relationibus  exurgunt,  neganda 
essent.  Insuper  nemo  de  se  ipso  aliquid  affirmare  posset,  si 
ideae  non  essent  objectivae  ;  si  enim  ideae  existentice  et  sub- 
stantiaz  non  essent  objectivae,  dicere  nemo  posset :  Ego 
existo,  ego  sum  substantia.  Denique  ipsa  negatione  et 
dubitatione  affirmatur  thesis  nostra.  Qui  enim  negat  objec- 
tivitatem  idearum,  aut  de  ea  dubitat,  supponere  debet  ideis 
objecti,  conformitatis ;  dubitationis ,  negationis,  subjecti  dubitantis, 
etc.  respondere  realia  objecta  ;  secus  enim  nihil  negare  posset, 
inepte  loqueretur,  et  nesciret  quid  diceret.  Hinc  etsi  non 
possumus  explicare  quomodo  istae  ideae  sunt  objectivae,  scimus 
tamen  eas  esse  objectivas. 

§  12.  De  natura  ideae  universalis.  Multiplex  fuit  opinio 
circa  universales  ideas.  Nominalistae  volebant  eas  esse  mera 
nomina  exprimentia  confusam  collectionem  multorum  in- 
dividuorum.  Conceptualistae  admittebant  eas  esse  con- 
ceptus  sed  non  objective  reales.     Aliqui  Realistae  volebant 

universalia  existere  per  se  e*t  independenter  a  mente  eas 
concipiente.     Omnes  istae  positiones  falsae  sunt. 

Propositio  V.    Ide^e  universales  non  sunt  mera  no- 

MINA,  ET  QUAMVIS  NULLAM  EXTRA  MENTEM  REALEM  EXIS- 
TENTIAM  HABEANT  EARUM  OBJECTA,  NON  SUNT  IPS^E  MERUM 
MENTIS  FIGMENTUM,  SED  HABENT  FUNDAMENTUM   IN  RE. 

Probatur.  Idea  universalis  ea  est  quae  exhibet  unum  ali- 
quid,  quod  pluribus  inest  individuis,  et  de  singulis  dici  potest. 
Atqui  mens  talia  percipit,  quia  percipit  similitudines  inter 
individua,  quae  similitudines  apprehenduntur  ut  proprietates 
pluribus  entibus  communes,  ita  tamen  ut  singulis  vere  in- 
sint.  Jamvero  id  quod  mens  percipit,  percipiendo  haec 
universalia,  non  sunt  mera  nomina ;  nomina  enim  et  voca- 
bula  sunt  signa  idearum,  quae  adhiberi  non  possunt,  nisi 
intelligatur  id  quod  per  ista  signa  significatur.  Ea  autem 
quae  per  vocabula  significantur,  quando  sermo  est  de  univer- 
salibus,  non  sunt  singularia,  ut  per  se  patet.  Neque  sunt 
confusa  collectio  individuorum ;  quia  terminus  collectivus 
de  pluribus  quidem  dicitur,  sed  non  de  singulis ;  ipse  prae- 
terea  pendet  a  multitudine,  universalis  autem  idea  semper 
eadem  manet  sive  uni  sive  pluribus  applicetur.  Ergo  uni- 
versalia  non  sunt  mera  nomina, 

Objectum  ideae  universalis  percipitur  ut  abstractum  ab 
omnibus  notis  individuantibus ;  nihil  autem  ejusmodi  extra 
mentem  existit.  Ergo  universalia  non  existunt  realiter  extra 
mentem. 

Non  sunt  tamen  objecta  idearum  universalium  merum 
mentis  figmentum,  sed  in  re,  seu  extra  mentem,  habent  fun- 
damentum.  Nam  quod  percipimus  commune  in  individuis, 
illis  revera  inest.  Insuper  termini  universales  de  pluribus 
univoce  dicuntur.  Quod  autem  univoce  de  istis  pluribus 
dicitur  non  est  merum  nomen,  ut  dictum  est,  sed  res  per 
nomen  significata.  Ergo  res  per  nomen  significata  in 
singulis  invenitur.     Si  enim  dico  :    Petrus  est  homo,  non 

dico  Petrus  est  nomen  homo ;  neque  Petrus  est  idea  ho- 
minis,  sed  Petrus  habet  ea  omnia  quae  in  idea  hominis  con- 
tinentur. 

Hinc  i.  Universale  a  nobis  perceptum  pendet  tum  a 
mente,  tum  a  rebus ;  res  praebent  materiam,  seu  proprie- 
tates  in  rebus  existentes,  mens  vero  formam  cognitione 
praecisiva  et  comparativa.  Intellectus  enim  naturam  in 
concreto  existentem  considerat  ut  praecisam  ab  omnibus 
notis  individuantibus,  et  percipit  eam  naturam  omnibus 
entibus  ejusdem  speciei  esse  communem. 

2.  Universalia  sunt  objective  realia  ratione  materice,  quia 
proprietates  perceptae  revera  in  individuis  inveniuntur. 

Principia  ad  solv.  diff.  im.  Quidquid  mens  percipit  est 
sicuti  percipitur,  i.  e.  Res  sunt  id  quod  percipimus,  non 
autem  debent  habere  in  se  eundem  essendi  modum  quem 
in  mente  habent. 

2m.  Unitas  et  identitas  universalium  non  sunt  reales  sed 
logicce.  Naturse  quae  existunt  non  sunt  identicae  sed  similes, 
non  sunt  una  natura,  sed  plures  similes. 

3m.  Ante  mentis  operationem  non  existit  natura  universalis, 
sed  existunt  res  singulares,  quae  prsebent  menti  fundamen- 
tum  ad  fonnandum  conceptum  universalem. 

4m.  Natura  communis  est  ens  logicum,  non  autem  physice 
et  realiter  existens. 

5m.  Universale  non  potest  concipi  ut  existens  extra  men- 
tem.  Concipimus  solum  singularia,  quibus  competunt  pro- 
prietates,  quse  in  idea  universali  continentur,  quando  entia 
realiter  existentia  percipimus. 

6m.  Universale  a  nobis  adaequate  non  cognbscitur ;  sed  id 
quod  de  illo  cognoscimus  est  sicut  illud  cognoscimus.  In- 
adaequata  cognitio  non  est  falsa  cognitio. 

7m.  Saepe  non  distinguimus  entia  nisi  per  earum  qualitates, 
quia  intimam  essentiam  non  cognoscimus.  Hoc  autem  non 
impedit  quominus  ideas  universales  de  eis  habeamus. 

§  13.  Propositio  VI.  Ratiocinium  materialiter  et  for- 

MALITER  VERUM  EST  INFALLIBILE  MOTIVUM  CERTITUDINIS. 

Probatur.  In  omni  ratiocinio  materialiter  et  formaliter 
vero,  una  praemissarum  continet  conclusionem,  altera  osten- 
dit  eam  ibi  esse  contentam  (I.  §  32).  Si  ergo  conclusio 
esset  falsa,  major  propositio  amrmaretur  vera  et  falsa  eodem 
tempore,  quod  est  absurdum. 

Principia  ad  solv.  diff.  im.  De  facto  constat  nos  plures 
veritates  invenire  ope  ratiocinii. 

2m.  Conclusio  cognoscitur  in  praemissis  implicite,  non  vero 
explicite. 

3m.  Quando  medium  terminum  actu  cum  utroque  extremo 
comparamus,  et  eorum  convenientiam  percipimus,  ratioci- 
nium  jam  est  absolutum;  ut  patet  ex  defmitione  ratiocinii. 
Hinc  ratiocinium  perfectum  est  antequam  conclusio  verbis 
enuncietur. 

4m.  Multi  in  errorem  inducti  sunt  non  vi  ratiocinii  rite  ad- 
hibiti,  sed  quia  aut  falsa,  ambigua,  incerta  principia  adhibu- 
erunt,  aut  quia  sophistice  ratiocinati  sunt. 

5m.  Ratiocinii  rite  adhibiti  veritas  non  demonstratur  per 
aliud  ratiocinium,  sed  fundatur  in  ipsa  evidenti  perceptione 
nexus  inter  praemissas  et  conclusionem. 

6m.  Ratiocinium  non  semper  supponit  memoriam,  quia 
ambae  praemissae  hic  et  nunc  menti  praesentes  sunt.  In 
longiori  ratiocinio  intervenit  memoria,  sed  et  ipsa  est  infalli- 
bile  certitudinis  motivum  ut  infra  dicetur. 

7m.  Conclusio  ea  gaudet  certitudine,  qua  gaudent  prae- 
missae. 

§  14.  De  sensu  intimo.  Sensus  intimus  est  actus  quo 
mens  semetipsam,  suasque  affectiones  conscit,  seu  actus, 
quo  ipsa  cognoscit  se  existere  hoc  vel  illo  modo  affectam 
aut  modificatam.  Non  est  hic  sermo  nisi  de  iis  affectionibus 
quarum  mens  actu  et  reflexe  sibi  conscia  est. 

Propositio  VII.    Sensus  intimus  reflexus  de  exis- 

TENTIA  AFFECTIONUM  QU^E  ACTU  SENTIUNTUR,  EST  MOTIVUM 
INFALLIBILE  CERTITUDINIS. 

Probatur.  Sensus  intimus  reflexus  nihil  aliud  est  nisi 
actus  mentis  quo  sibimetipsi  conscia  est,  se  hoc  vel  illo  modo 
affectam  esse.  Atqui  mens  non  potest  haec  conscire  et 
videre,  nisi  revera  in  eo  statu  inveniatur,  hoc  eo  magis  quia 
mens  percipiens  et  objectum  perceptum  identificantur. 

Principia  ad  solv.  diff.  im.  Non  agitur  hic  de  causis 
sive  internis  sive  externis  harum  affectionum,  sed  solum  de 
earum  existentia.    Causae  per  ratiocinium  investigandae  sunt. 

2m.  Sensus  intimus  non  debet  testari  nisi  eas  affectiones, 
quarum  mens  reflexe  sibi  conscia  est.  Hinc  affectiones 
animae  quae  sensibiles  non  fiunt  non  sunt  objectum  sensus 
intimi. 

3m.  Quando  dubitamus  de  actuali  dolore  peccatorum, 
dubium  non  versatur  circa  existentiam  doloris,  sed  circa 
ejus  qualitatem  aut  motivum,  quod  non  pertinet  ad  sensum 
intimum. 

4m.  Sensus  intimus  eodem  tempore  referre  potest  affec- 
tiones  frigoris  et  caloris ;  affectiones  istae,  prouti  sunt  in 
anima,  non  sunt  contradictoriae,  quia  una  alteram  non  negat; 
neque  prouti  sunt  in  corpore,  quia  ad  diversas  partes  refe- 
runtur.  Frigus  et  calor  opposita  sunt,  sed  de  causis  affec- 
tionum  non  est  sermo. 

5m.  Sensus  intimus  non  testatur  dolorem  esse  in  corpore, 
sed  in  composito  humano.  Ii  quibus  crus  vel  brachium 
amputatum  est,  sentiunt  dolorem  in  ea  nervorum  ramifica- 
tione,  quae  antea  ad  partem  amputatam  protendebatur,  et 
hunc  dolorem  vi  habitudinis  aut  phantasiae  judicant  esse  in 
membris  amputatis. 

6m.  Amentes  et  somniantes  revera  experiuntur  in  animo 
affectiones  quas  putant  se  habere,  sed  decipiuntur  circa 
earum  causas. 

§  15.  Propositio  VIII..  Memoria  est  motivum  infalli- 

BILE    CERTITUDINIS  CIRCA  PLURIMAS    NOSTRAS  AFFECTIONES 
PR^TERITAS. 

Probatur.  Teste  sensu  intimo,  memoria  quasdam  affec- 
tiones  olim  habitas  ita  menti  exhibet,  ut  constanter,  unifor- 
miter  et  invincibiliter  determinemur  ad  judicandum,  eas 
olim  in  nobis  extitisse.  Hoc  autem  non  potest  provenire 
nisi  ab  evidentia  veritatis,  quia  intellectus  a  falso  ad  actum 
non  potest  determinari. 

Principia  ad  solv.  diff.  im.  Intellectus  amentium  non 
necessitatur  ad  judicia  falsa,  ex  eo  quod  falsa  percipiat ;  quia 
falsum  qua  tale  non  est  ens,  et  quod  non  est,  a  mente  videri 
non  potest.  Amentes  ob  defectum  in  organis  corporeis  im- 
pediuntur,  quominus  reflexionem  debitam  rebus  a  se  percep- 
tis  adhibeant.  Hinc  ex  imperio  voluntatis,  quamvis  indeli- 
beratae,  intellectus  ad  judicium  determinatur. 

2m.  Memoria  est  fallibilis  eo  sensu  quod  non  semper  exhi- 
beat  distincte  omnes  praeteritas  affectiones,  et  homo  saepe  ex 
prsecipitatione  judicat  se  habuisse  affectiones  quas  aut  non 
habuit,  aut  non  eo  modo,  nec  in  ea  serie,  nec  in  iis  circum- 
stantiis,  quo  judicat  eas  adfuisse.  Sed  quando  memoria  eas 
distincte  exhibet,  et  adest  illa  necessitas  menti  imposita,  de 
qua  supra,  memoria  nec  fallitur,  nec  falli  potest. 

§  16.  De  corporum  existentia.  Fuere  qui  negarint  cor- 
pora  realiter  existere,  et  qui  dixerint  corporum  repraesenta- 
.tiones  carere  omni  objectiva  realitate.  Hi  vocati  sunt  ideal- 
istae.  Alii  volebant  existentiam  corporum  nobis  non  inno- 
tescere  nisi  per  revelationem. 

PROPOSITIO  IX.    CORPUS  NOSTRUM  EXISTIT. 

Probatur.  Sensu  intimo  constat  inesse  nobis  determina- 
tionem  constantem,  universalem  et  invincibilem  ad  judicium 
proferendum,  "  Corpus  nostrum  existit."  Atqui  tale  judicium 
falsum  esse  non  potest  (§  15).     Ergo  corpus  nostrum  existit. 

Major  propositio  patet,  quia  ipsi  Idealistae  coguntur  etiam 
inviti  eas  actiones  singulis  diebus  peragere,  quae  corporis  ex- 
istentiam  supponunt,  quippe  qui  edunt,  bibunt,  pericula  quae 
ex  aliis  corporibus  eis  imminent  caute  vitant. 

Principia  ad  solv.  diff.  im.  Probatio  haec  prsescindit  a 
revelatione.  Ergo  non  ex  ea  corporis  existentia  probanda 
est.     Imo  revelatio  supponit  existentiam  corporum. 

2m.  Adest  nexus  inter  actus  sentiendi  et  ipsum  corpus  ;  iste 
nexus  nobis  manifestatur  per  illam  necessitatem  judicandi 
corpus  nostrum  existere. 

3m.  Actus  sentiendi  sunt  formaliter  in  anima,  sed  causantur 
a  corpore  quocum  anima  intime  unitur.  Modus  unionis  nos 
latet,  sed  factum  patet. 

4m.  Non  habetur  hic  petitio  principii,  nam  etsi  sensus  a 
parte  rei  corpus  supponunt,  non  ideo  hoc  in  ordine  logico 
supponendum  est.  Utimur  argumento  a  posteriori,  seu  ab 
effectu  ad  causam  ascendimus. 

5m.  Si  Deus  in  nobis  produceret  hos  sensus,  aliter  eos  per- 
ciperemus,  et  nulla  esset  necessitas  eos  ad  corpus  nostrum 
referendi.  Posita  hac  necessitate,  impossibile  est  Deum  per 
se  omnes  istas  affectiones  in  nobis  producere,  quia  ipse  nos 
deciperet 

6m.  Non  necessitamur judicare  colorem,  saporem  etc.  inesse 
corporibus  eo  modo,  quo  eas  qualitates  sentimus ;  sed  debe- 
mus  admittere  corpora  ita  disposita  esse,  ut  tales  sensus  nobis 
causare  possint, 

7m.  Deus  potest  permittere  errorem  invincibilem  per  acci- 
dens,  ut  fit  in  amentibus,  sed  non  errorem  invincibilem,  cui 
totum  humanum  genus  subjiciatur  ;  quia  hujus  erroris  Deus 
ipse  esset  auctor,  eo  quod  natura  nostra  ad  hunc  errorem 
determinata  esset. 

8m.  Ratio  nullo  modo  hunc  errorem  corrigere  posset,  quia 
necessario  determinatur  ad  judicandum  corpvis  nostrum.exis- 
tere. 

§  17.  Cum  absque  dubio  admittenda  sit  corporis  nostri 
existentia,  etiam  admittenda  est  realitas  sensuum  externo- 
rum. 

Propositio  X.    Ex  RELATIONE  sensuum  externorum 

CERTO    NOBIS   CONSTAT   ALIA    CORPORA   GENERATIM    SUMPTA 
EXISTERE. 

Probatur.  Omnis  facultas  requirit  objectum  sibi  proportio- 
natum  in  quod  tendat  et  in  quo  quiescere  possit ;  hoc  patet 
ex  natura  facultatis,  quae  est  tendentia  ad  aliquid.  Atqui 
facultatis  sensitivae  objectum  proportionatum  aliud  nori  est 
nisi  corpus ;  nam  spiritus  a  sensu  attingi  non  potest,  eo  quod 
non  habeat  colorem  etc.  Objectum  imaginarium  pro  sensi- 
bus  externis  nullum  est  objectum.  Ergo  sola  objecta  mate- 
rialia  sunt  objectum  facultatis  sensitivae ;  ergo  existunt  cor- 
pora  a  nostro  corpore  distincta. 

Insuper  apprime  distinguimus  inter  eas  apparentias,  quae  a 
nostra  pendent  activitate,  seu  quae  sunt  objectum  imagina- 
tionis,  et  eas  quae  ab  activitate  nostra  sunt  independentes. 
Primas  pro  lubitu  modificamus,  alias  modificare  non  vale- 
mus,  sed  sentimus  nos  ab  eis  pendere.  Istae  ergo  appa- 
rentiae  habent  causam  externam  distinctam  et  independentem, 
quae  alia  non  est  nisi  corpora  a  nostro  distincta. 

Principia  ad  solv.  diff.  im.  Objectum  imaginarium 
potest  esse  objectum  imaginationis,  non  autem  sensuum  ex^ 
ternorum,  ut  tactus,  visus  etc. 

2m.  Quando  angeli  apparuerunt,  si  visibiles  facti  sunt, 
habebant  saltem  corpora  aerea,  ac  sic  poterant  terminare 
sensus  externos. 

3m.  In  sanctissima  Eucharistia,  species  sensibiles  rema- 
nent,  et  eae  terminant  sensus  nostros.  Nullus  ibi  error  ne-- 
cessarius  est,  quia  Deus  de  hoc  mysterio  nos  certiores  fecit ; 
si  quis  decipitur,  id  per  accidens  fit. 

§    18,    PROPOSITIO    XI.        COGNITIO     SENSIBILIUM    CORPO- 

c 

RUM    QUALITATUM,    QUAM  OPE  SENSUUM,  SI  SANI  SINT  RITE- 
QUE  ADHIBITI,  ACQUIRIMUS,  CERTA  EST. 

Non  hic  agitur  de  corporum  natura,  neque  de  ipsorum 
intima  essentia,  sed  solum  de  qualitatibus,  quae  et  quatenus 
sunt  sensibiles;  neque  de  modo  quo  hae  qualitates  insunt 
corporibus,  sed  quales  sunt  respectu  nostri.  Sensus  sani  esse 
debent,  ut  per  se  patet ;  secus  enim  ineptum  essent  instru- 
mentum;  eos  autem  sanos  esse  per  experientiam  constat. 
Si  sani  non  sunt,  plerumque  dolore  afficiuntur,  aut,  si  nullus 
adsit  dolor,  possumus  sensationes  praesentes  cum  praeteritis 
vel  cum  aliorum  sensationibus  conferre.  Debent  rite  appli- 
cari,  ut  pariter  per  se  notum  est. 

Probatur.  Sensus  nobis  ab  auctore  naturae  dati  sunt,  ut  per 
eos  acquiramus  cognitionem  earum  rerum  quae  nobis  ad 
tuendam,  alendam,  conservandamque  vitam  necessariae 
sunt.  Ergo  hisce  cognitionibus  firmiter  adhaerere  possumus, 
si  sensus  sani  sunt  et  rite  applicati ;  secus  enim  finem  ad 
quem  dati  sunt  non  assequerentur.  Insuper  relatio  inter 
sensus  et  eorum  objecta  est  physice  necessaria,  quia  pendet 
a  natura  facultatis  et  objectorum.  Ergo  his  perceptionibus 
falsum  subesse  non  potest. 

Principia  ad  solv.  diff.  im.  Quod  attinet  errores  in 
quos  incidimus  cum  judicamus  solem  moveri,  baculum  in 
aquam  partim  immersum  fractum  esse  etc.  vide  §  2.  Sensus 
non  judicant. 

2m.  Etsi  sensuum  organa,  medium  et  objectum  jugiter 
mutantur  per  particularum  efnuxum,  non  tamen  mutatur 
eorum  natura  physica. 

3m.  Connexio  inter  sensus  et  objecta  non  est  absolute  ne- 
cessaria  sed  physice. 

4m.  Saepe  plures  sensus  adhibere  oportet  antequam  liceat 
judicium  proferre.  Sic  figura  corporis  non  semper  sola 
visione  determinari  potest,  sed  saepe  oportet  variare  distan- 
tias  ab  objecto,  aut  etiam  tactum  adhibere.     Notandum  est 

magnitudinem  non  posse  in  se  et  absolute  determinari,  sed 
solum  relative.  Ob  diversam  oculorum  conformationem  non 
omnes  eadem  objecta  sub  eadem  magnitudine  percipiunt, 
omnes  tamen  easdem  relationes  inter  objecta  animadvertunt. 
Idem  de  distantia  dicendum.  Colores  ad  solam  visionem 
pertinent.  Cum  colores  a  diversa  luminis  refractione  pen- 
deant,  idem  corpus  sub  diversis  positionibus  visum  diversos 
colores  exhibere  potest ;  si  absque  debita  reflexione  judicium 
de  colore  proferimus,  id  nostra  fit  culpa,  quia  sensus  juxta 
leges  physicas  vera  nuntiant.  Quod  motum  spectat,  solo 
visu  mediante,  non  percipimus  nisi  mutationem  successivam 
respectivse  positionis  inter  oculum  et  objectum.  Hinc  ex 
aliis  adjunctis  determinandum  est,  num  nosmetipsi  aut  alia 
objecta  moveantur. 

5m.  Sunt  qui  ob  defectum  in  oculis  varios  colores  distin- 
guere  non  possunt.  Isti  a  sensibus  non  falluntur,  quia  juxta 
leges  physicas  res  aliter  percipere  non  possunt ;  neque  in- 
vincibiliter  in  errorem  inducuntur,  quia  ad  aliorum  experien- 
tiam  recurrere  possunt. 

§  19.  Principium  cui  innititur  certitudo  physica  illud  est: 
Ordo  naturae  est  constans.  Hoc  principium  est  absolute 
certum  et  analyticum ;  non  quidem  eo  sensu  quod  con- 
stantia  haec  importet  omnimodam  impossibilitatem  alicujus 
exceptionis,  sed  quod  repugnet  Deum  creasse  mundum 
absque  constantia  ordinis  physici,  etsi  ob  fines  sapientissi- 
mos  eis  derogare  possit,  quando  et  quomodo  ei  placuerit. 
Hinc  possibilitas  miraculi  non  excluditur  per  hoc  princi- 
pium.  Patet  autem  hujus  principii  veritas.  Si  enim  ordo 
naturae  constans  non  esset,  homo  non  posset  suam  vitam 
tueri,  nec  vivere  in  societate,  quia  gubernatio  et  adminis- 
tratio  societatis  in  constantia  legum  physicarum  fundatur; 
prudentia  evaderet  impossibilis ;  imo  ipse  ordo  moralis  ab 
homine  custodiri  non  posset,  eo  quod  bonitas  aut  malitia 

multorum  actuum  pendeat  a  relatione  quae  intercedit  inter 
facultates  sensitivas  earumque  objecta,  et  multa  jura  ordini 
physico  innituntur.  Non  acquiritur  hoc  principium  per 
experientiam,  etsi  ipsum  per  eam  confirmatur ;  si  enim  per 
experientiam  acquireretur,  hoc  fieri  deberet  per  sensuum 
applicationem,  quae  applicatio  veritatem  hujus  principii  sup- 
ponit.  Gaudet  ergo  principium  hoc  immediata  evidentia. 
Omnes  illius  principii  cognitionem  possident,  pueri  vix 
usum  rationis  assecuti  illo  utuntur.  Ipsa  animalia  instinc- 
tive  per  illud  diriguntur. 

§  20.  De  Auctorttate.  Facta  quae  ipsi  non  vidimus, 
ab  aliis  qui  eis  praesentes  fuere,  cognoscere  possumus.  In 
isto  casu  motivum  nostrae  certitudinis  est  testium  auctoritas, 
quae  percipitur  evidenter  connexa  cum  veritate  facti  a  testi- 
bus  narrati.  Horum  factorum  non  habemus  scientiam  sed 
fidem.  Si  fides  hominum  auctoritate  nititur,  fides  humana 
vocatur,  si  auctoritate  Dei  loquentis,  dicitur  fides  divina. 

Propositio  XII.     Per  testimonium  hominum  possu- 

MUS  SiEPE  CUM  OMNI  CERTITUDINE  COGNOSCERE  FACTA 
NOBIS    CO^EVA. 

Probatur.  Saspe  nobis  evidenter  constat,  testes  et  scire 
veritatem  et  eam  velle  dicere,  seu  constat  nec  deceptos  esse 
nec  decipere  velle.  Ergo  potest  nobis  de  veritate  facti  certo 
constare.  Si  enim  testes  verum  sciunt,  illudque  dicere  vo- 
lunt,  nec  insuper  decipere  possunt  etsi  vellent,  nullum  dubi- 
tandi  motivum  superest.  Hoc  autem  ssepe  constat.  Con- 
stare  enim  potest  testes  non  fuisse  deceptos,  si  agatur  de 
facto  sensibili,  obvio,  magni  momenti,  a  multis  viso ;  tunc 
enim  omnis  hallucinatio  redditur  impossibilis.  Pariter  ex 
circumstantiis  factum  narratum  comitantibus,  cognoscimus 
an  testes  aut  voluerint  aut  potuerint  decipere.  Si  testes  sunt 
multi,  diversae  indolis,  opinionis,  partium ;  si  diversis  agitantur 
cupiditatibus,  si  factum  non  seque  omnibus  favet,  sed  plerisque 

aut  dedecori  est  aut  damnum  affert,  maximeque  displicet, 
impossibilis  est  horum  testium  conspiratio  in  mendacium. 

Homo  enim  natura  sua  veritatis  amans,  ab  ea  non  deflectit, 
nisi  spe  alicujus  aut  utilitatis  aut  delectationis  consequendae. 
Ubi  haec  motiva  non  habentur,  neque  ullum  motivum  men- 
dacii  adest.  Si  praeterea  factum  narratum  non  solum  non 
affert  emolumentum  nec  delectationem,  sed  potius  damnum ; 
si  contrarium  est  gentis  aut  partium  amori  proprio  etc,  prorsus 
impossibile  est  invenire  decipiendi  motivum.  Certitudo  haec 
vocatur  moralis,  et  in  praesenti  casu  aequivalet  certitudini 
metaphysicae  (§  4). 

Principia  ad  solv.  diff.  im.  Non  desumitur  certitudo 
moralis  a  probitate  testium  singularium ;  haec  enim  saepe  nos 
latet ;  sed  ex  circumstantiis  in  quibus  testes  inveniuntur,  quae- 
que  effiiciunt  ut  conspiratio  in  mendacium  sit  impossibilis. 

2m.  Etiam  unius  testis  auctoritas  certitudinem  dare  potest, 
si  in  eis  invenitur  circumstantiis,  quae  omne  mendacii  pericu- 
lum  excludunt. 

3m.  Hinc  certitudo  haec  non  est  congeries  probabilitatum. 
Etsi  enim  uniuscujusque  testimonium  seorsim  spectatum 
non  sit  nisi  probabile,  omnes  tamen  testes  simul  sumpti  in 
talibus  inveniri  possunt  adjunctis,  quae  omne  fallendi  peri- 
culum  excludunt.  Eorum  testimonium  simul  cum  circum- 
stantiis  per  modum  unius  sumendum  est. 

4m.  Uniuscujusque  testimonium  in  collectione  cum  aliis 
positum  in  se  ipso  non  mutatur,  sed  aliter  se  habet  relate 
ad  nos. 

5m.  Omnes  testes  in  se  considerati,  liberi  sunt  ad  menti- 
endum.  Ex  collectione  testium  constare  nobis  potest  eos 
de  facto  non  esse  mentitos. 

6m.  Miracula  etiam  possunt  esse  objectum  testimonii,  quia 
testes  non  debent  judicare  de  supernaturalitate  facti,  neque 
de  ipsius  causa,  sed  solum  testari  factum  ipsum  quatenus 
sensibile  est. 

7m.  Certitudo  moralis  non  opponitur  certitudini  physicae. 
Scimus  Deum  posse  miracula  patrare ;  si  ergo  per  hominum 
testimonium,  debitis  adjunctis  munitum,  constat  de  aliquo 
miraculo,  etiam  constat  Deum  alicui  legi  physicae  derogasse. 

8m.  Non  est  necesse  propugnare  hoc  vel  illud  factum 
particulare.  U,t  thesis  nostra  falsa  reddatur,  necesse  esset 
probare,  factum  aliquod,  omnibus  requisitis  adjunctis  muni- 
tum,  falsum  inventum  fuisse. 

§  22.  Propositio  XIII.     De  factis  pr^teritis  s^epe 

CUM  OMNI  CERTITUDINE   PER   HOMINUM    TESTIMONIUM   CON- 
STARE    NOBIS    POTEST. 

Probatur.  Saepe  nobis  constare  potest,  traditionem  per 
quam  factum  aliquod  ad  nos  pervenit,  in  facti  veritate  niti, 
et  incorruptam  usque  ad  nos  pervenisse.  De  hoc  enim 
certiores  fieri  possumus  per  historias  vel  per  monumenta,  ut 
sunt  numismata,  statuae,  imagines,  inscriptiones,  institutiones 
sociales,  festa,  religiosae  ceremoniae,  consuetudines  etc.  Per 
ea  regredi  nobis  licet  usque  ad  primos  testes,  atque  judicium 
ferre  an  deceptio  locum  habere  potuerit. 

Principia  ad  sqlv.  diff.  im.  Hic  non  agitur  de  omni- 
bus  traditionibus,  quae  passim  circumferuntur,  sed  de  eis, 
quae  monumentis  indubiis  usque  ad  originem  ascendunt. 

2m.  Saepe  de  monumentorum  genuinitate  dubitare  possu- 
mus,  ast  saepe  etiam  eorum  genuinitas  nobis  constat. 

3m.  Historiae  et  monumenta,  non  seorsim,  sed  omnia 
simul  consideranda  sunt ;  antequam  admittantur  juxta  leges 
«criticas  expendantur  necesse  est. 

4m.  Testes  mediati  aeque  ac  immediati  fide  digni  sunt, 
quia  documentis  historicis  et  monumentis  certis  constare 
nobis  potest,  eos  nec  deceptos  fuisse  nec  deceptores 
esse. 

5m.  Facta  levis  momenti  dum  per  hominum  ora  trans- 
volant,  saepe  deformantur  et  mutantur :  facta  autem  publica 

et  illustria  deformari  quidem  possunt  quoad  quaedam  ad- 
juncta,  non  vero  ita  facile  quoad  substantiam.  De  cetero 
ea  solum  facta  ut  certa  admittenda  sunt,  de  quibus  est  con- 
stans  traditio  indubiis  monumentis  confirmata. 

§  23.  De  sensu  natur^e  communi.  Per  sensum  naturae 
communem  intelligimus  eam  mentis  dispositionem,  qua  nos, 
usum  rationis  assecuti,  determinamur  ad  quaedam  judicia 
mores  et  vitam  socialem  spectantia ;  ut  sunt :  Bonum  est 
faciendum  ;  Numen  est  colendum  ;  etc. 

PROPOSITIO  XIV.  JUDICIA  SENSUS  NATURjE  COMMUNIS 
SUNT  INFALLIBILIA. 

Probatur.  Judicia  haec  sunt  constantia,  uniformia  et  in- 
variabiliter  semper  eadem  ubique  locorum  et  temporum,  ut 
constat  monumentis  historicis.  Ergo  debent  habere  causam 
constantem,  universalem  et  invariabilem.  Ista  autem  causa 
alia  esse  nequit  nisi  ratio  humana  evidenter  veritatem  illorum 
judiciorum  percipiens.  Ergo  haec  judicia  sunt  infallibiliter 
vera.  Nam  intellectus  non  potest  ad  actum  necessitari  in- 
dependenter  a  voluntate,  nisi  a  veritate.  Confirmatur  hoc 
ex  eo  quod  omnes  aliae  causae  ab  adversariis  praetensae ;  ut 
sunt  traditio,  educatio,  spes  et  timor,  praejudicia,  passiones, 
leges  humanae,  non  sint  causae  constantes,  neque  eaedem 
apud  omnes  gentes,  neque  invariabiles  omni  tempore  apud 
eandem  gentem.  Ergo  non  possunt  ipsae  effectum  con- 
stantem  et  universalem  producere  ut  sunt  haec  judicia  sensus 
naturae  communis. 

Principia  ad  solv.  diff.  im.  Non  possunt  haec  judicia 
explicari  per  coecum  impulsum,  nam  intellectus  non  potest 
necessitari  ad  actum  nisi  a  veritate. 

2m.  Rudes  non  possunt  explicare  quare  praedicatum  con- 
veniat  subjecto  in  istis  judiciis,  ast  idem  dici  debet  de  primis 
principiis  quibusvis.  Aliud  est  percipere  convenientiam 
inter  praedicatum  et  subjectum,   aliud  explicare  quomodo 

conveniant :  ad  prius  sufficit  evidentia,  posterius  requirit 
studium  et  supponit  idearum  analysim. 

3m.  Athei  practici  multi  extitere,  athei  theoretici  nulli,  nec 
esse  possunt.  Potest  quidem  mens  ita  passionibus  obcoecari, 
ut  identidem  vel  ad  breve  tempus  dubitet  de  Numinis  exis- 
tentia ;  ast  nunquam  potest  usque  ad  habituale  dubium  per- 
venire,  quia  nemo  sanae  mentis  veritatem  hanc  non  cernere 
potest. 

4m.  Qui  falsos  Deos  admittit  cogeretur  quidem  vi  logicse 
consequentise  ipsius  numinis  existentiam  denegare ;  quia  vero 
homines  non  semper  ex  admissis  principiis  omnia  consec- 
taria  deducunt,  minime  sequitur  eos  de  facto  alicujus  numinis 
existentiam  non  agnoscere. 

5m.  Consensus  in  polytheismum  nec  universalis  fuit  nec 
constans ;  ast  omnes  populi  convenerunt  in  admittenda 
aliqua  superiori  causa  totius  mundi. 

6m.  Circa  prima  principia  moralitatis  nulla  fuit  diversitas 
apud  varias  gentes,  sed  erraverunt  ipsae  in  eorumdem  appli- 
catione  aut  in  deductis  principiis. 

7m.  Sensus  naturae  communis  non  est  idem  ac  consensus 
communis.  Unus  respicit  solum  veritates  morales  aut  soci- 
ales,  alter  ad  qusecumque  sese  extendere  potest.  Prior  funda- 
tur  in  evidenti  perceptione,  ideoque  ab  omnibus  admittuntur 
judicia  sensus  naturse  communis,  quia  omnes  et  singuli  eorum 
veritatem  percipiunt.  Posterior  fundari  potest  in  prsejudiciis, 
educatione,  auctoritate  doctrinali  etc,  ac  proinde  nunquam 
fit  revera  universalis  et  constans.  Hinc  ex  eo  quod  aliquo 
tempore  opinio  qusedam  universaliter  praevaluerit,  non  sequi- 
tur  eam  esse  veram. 

8m.  Impulsus  invincibilis  ad  malum  non  datur,  quia  liberi 
sumus  et  pravis  inclinationibus  resistere  possumus.  Non 
potest  ergo  dici  possibilem  esse  impulsum  necessarium  ad 
falsitatem. 

9m.  Certitudo  horum  judiciorum  non  pendet  a  consensu 

hominum,  sed  a  percepta  veritate.  Hinc  consensus  com- 
munis,  de  quo  hic  sermo,  non  est  certitudinfs  causa,  sed 
effectus.  Non  est  ergo  speciale  motivum  certitudinis,  sed 
tamen  inservire  potest  contra  pervicaces  adversarios. 


CAPUT  VI. 

DE    ULTIMO    MOTIVO    CERTITUDINIS. 

§  24.  Ultimum  certitudinis  motivum  illud  est  quod  pro- 
prie  et  ultimate  est  ratio  nostrae  certitudinis,  unde  etiam 
principium  certitudinis  vocatur.  Hoc  motivum  debet  esse 
ejusmodi  ut  omnia  specialia  motiva  complectatur,  ac  pro- 
inde  dici  possit  generale  criterium  veritatis.  Hoc  ultimum 
motivum  est  evidentia. 

Propositio  aliqua  dicitur  evidens,  quando  mens  percipit 
prsedicatum  necessario  convenire  subjecto,  sive  absolute,  ut 
fit  in  veritatibus  necessariis;  sive  hypothetice,  ut  evenit  in 
contingentibus.  Hinc  mens  necessitatur  ad  talem  proposi- 
tionem  .  admittendam,  nisi  velit  principium  contradictionis 
negare.  Evidentia  ergo  complectitur,  1,  Propositionem 
evidentem,  quse  menti  innotescit  ita  ut  ejus  necessitatem 
percipiat.  2,  Perceptionem  hujus  necessitatis.  3,  Consci- 
entiam  hujus  perceptionis.  4,  Necessitatem  admittendi 
hanc  propositionem  ortam  ex  perceptione.  Hinc  conside- 
ramus  evidentiam  in  concreto,  seu  objectivam  simul  cum 
subjectiva. 

§  25.  PROPOSITIO  XV.  EVIDENTIA  IN  CONCRETO  SPEC- 
TATA,  SEU  RATIO  INDIVIDUALIS  PERCIPIENS  NECESSITATEM 
ALICUJUS  PROPOSITIONIS,  SIVE  ABSOLUTAM  SIVE  HYPOTHE- 
TICAM,  EST  ULTIMUM  MOTIVUM  CERTITUDINIS  RELATE  AD 
OMNES    VERITATES    NATURALITER    COGNITAS. 

Probatur.     Quando  ratio  percipit  rem  ita  esse  ut  aliter 
c* 

esse  non  possit,  sive  absolute  sive  hypothetice,  jam  ulterius 
progredi  non  potest,  ut  rationem  suae  certitudinis  quaerat. 
Quotiescumque  enim  rem  ita  percipit,  ipsa  ratio  quiescit  et 
veritati  sic  cognitae  firmiter  adhseret,  adeoque  certitudinem 
habet.  Ergo  evidentia  est  ultimum  certitudinis  motivum. 
Insuper  hoc  motivum  ad  omnia  alia  motiva  se  extendit,  ut 
patet  perpendendo  singula  specialia  motiva  jam  tradita. 
Praeterea  ultimum  motivum  nos  ad  firmum  assensum  deter- 
minans  debet  esse  menti  intrinsecum  :  Si  enim  hoc  motivum 
esset  menti  extrinsecum,  deberet  mens  illud  cognoscere  ac 
certitudinem  de  illo  habere,  ut  illo  tanquam  regula  uteretur. 
Nec  potest  hoc  motivum  intrinsecum  esse  ccecus  impulsus 
seu  invincibilis  propensio  ad  aliquid  ut  verum  habendum, 
utpote  omnis  facultas  ab  objecto  sibi  proprio  ad  actum  de- 
terminari  debet,  quod  objectum  pro  mente  est  veritas  cog- 
nita,  secus  certitudo  nostra  non  esset  rationalis.  Non  potest 
esse  aliqua  propositio  prius  cognita  in  qua  videatur  certitudo 
aliarum  propositionum,  nam  et  hujus  propositionis  certitu- 
dinem  habere  oporteret.  Ergo  nihil  aliud  remanet  nisi 
evidentia. 

§  26.  Principia  ad  solv.  diff.  im.  Evidentia  subjective 
spectata  non  est  nisi  affectio  animse;  ast  nos  eam  conside- 
ramus  in  concreto,  seu  objective  simul  et  subjective. 

2m.  Rerum  veritas  a  nostra  evidentia  non  pendet  in  se, 
sed  quoad  sui  manifestationem.  Intellectus  noster  non  est 
mensura  veritatis ;  ast  quod  non  videt,  ut  verum  habere  non 
potest. 

3m.  Non  reducitur  evidentia  ad  hoc :  "  res  ita  est,  quia  sic 
mihi  videtur."  Hoc  utique  omni  illusioni  obnoxium  esset. 
Sed  sic  exponi  debet :  "  Res  ita  est,  quia  percipio  rem  aliter 
esse  non  posse,"  quod  nulli  halluciationi  locum  dare  potest. 

4m.  Quod  certum  est  naturaliter,  etiam  evidens  est,  non 
quidem  semper  intrinsece,  verum  sive  intrinsece  sive  extrin- 

sece.  Non  est  hic  sermo  de  veritatibus  revelatis,  quia  ea 
non  credimus  propter  evidentiam  motivorum  credibilitatis, 
sed  propter  auctoritatem  Dei  loquentis. 

5m.  Nulla  datur  falsa  evidentia,  unde  non  est  necesse  ha- 
bere  criterium  quo  falsam  a  vera  distinguamus.  Evidentia 
sese  per  semetipsam  manifestat.  Verum  quidem  est  atten- 
tionem  et  reflexionem  requiri ;  ast  isti  sunt  actus  praerequisiti 
ad  omnem  prudentem  operationem,  sed  non  sunt  motivum 
formale  seu  ratio  determinans  nostrae  certitudinis. 

6m.  Qui  errant  non  ab  evidentia  in  errorem  inducuntur, 
quia  quod  est  falsum,  non  potest  esse  evidens ;  nec  potest 
mens  videre  necessario  id  quod  non  est. 

7m.  Evidentia  fucata  non  potest  locum  habere  in  veritati- 
bus  immediate  evidentibus.  Deceptio  si  locum  habet  ratio- 
cinnim  supponit.  Mens  admittit  aut  principium  aut  factum 
quod  evidens  non  est,  sed  quod  nititur  praejudiciis  aut  prae- 
conceptis  opinionibus,  quodque  ut  verum  absque  ullo  exa- 
mine  habetur;  unde  evenit  ut  evidentia  consequentise  quae 
revera  adest,  cum  evidentia  consequentis  a  mente  confun- 
datur.  Fieri  etiam  potest  ut  principia  admissa  vera  sint  sub 
aliquo  respectu,  et  in  ratiocinio  ut  simpliciter  vera  suppo- 
nantur.  In  istis  casibus  evidentia  non  decipit,  quia  id  quod 
evidenter  videtur,  revera  adest,  sed  deceptio  oritur  a  defectu 
attentionis  et  reflexionis. 

8m  Etsi  Dei  cognitio  relate  ad  nos  esset  prima  veritas 
cognita  (quod  non  damus),  non  ideo  sequeretur  Deum  esse 
ultimum  motivum  formale  nostrae  certitudinis,  quia  etiam  de 
hac  cognitione  certitudo  oporteret  haberi,  cujus  ultima  ratio 
est  evidentia. 

9m.  Deus  potest  dici  principium  nostrae  certitudinis  hoc 
sensu,  quia  ipse  est  creator  rationis  et  fons  totius  veritatis,  sed 
non  est  Deus  ultimum  motivum  nostrae  certitudinis ;  i.  e.  non 
est  ipse  ratio  nos  determinans  ad  assensum ;  hoc  enim  moti- 
vum  aliud  esse  non  potest  nisi  visa  veritas. 

iom.  Nulla  datur  veritas  in  qua  mens  omnes  alias  veri- 
tates  percipiat,  ut  patet  experientia.  (§  8.)  Sed  etsi  habe- 
retur  ejusmodi  propositio,  adhuc  maneret  verum,  evidentiam 
esse  ultimum  motivum  certitudinis,  cum  prasdicta  propositio 
non  admitteretur  nisi  quia  evidens  foret. 

1  im.  Principium  evidentise  "  Omne  quod  evide?is  est  veruni 
est"  quoad  sui  necessitatem  pendet  a  principio  contradictio- 
nis,  quoad  necessitatis  manifestationem  a  sensu  intimo,  et  est 
conditio  prima  nostri  intellectus.  Nec  est  hoc  principium 
conmndendum  cum  illo  Cartesii  "  Quidquid  in  idea  clara  et 
distincta  percipitur,  id  verum  est;"  quod  Cartesii  principium 
vagum  est  et  indeterminatum,  abusibus  obnoxium,  neque  ad 
omnes  veritates  sese  extendit. 

§  27.  PROPOSITIO  XVI.  CONSENSUS  COMMUNIS  HOMI- 
NUM-  NON  POTEST  ESSE  ULTIMUM  CERTITUDINIS  MOTIVUM. 

Hsec  absurditas  asserta  fuit  a  Lamennais,  qui  licet  hoc 
pacto  Ecclesiae  auctoritatem  vindicare  prsetendebat,  hacce 
assertione  auctoritatis  Ecclesise  fundamentum  reapse  decep- 
tus  evertebat. 

Probatur.  Hic  consensus  est  menti  extrinsecus.  Plura 
supponit  principia  quae  jam  certa  esse  debent  antequam  con- 
sensu  hoc  utamur,  nempe :  Consensum  hunc  esse  ultimum 
certitudinis  motivum ; — Nos  et  alios  homines  existere ; — Ho- 
mines  convenire  in  aliqua  veritate  admittenda; — Nos  non 
decipi  in  apprehendendo  illum  consensum,  etc.  Insuper 
impossibile  est  hoc  criterium  applicare,  quia  pauci  homines 
certiores  fieri  possunt  de  existentia  hujusce  consensus.  De- 
nique  asserit  hic  auctor  solam  rationem  generalem  infalli- 
bilem  esse,  rationem  autem  individuam  semper  falli.  Ast 
ipsa  ratio  generalis,  aut  est  idea  abstracta  mentis,  et  tunc  nec 
fallibilis  esse  potest,  nec  infallibilis ;  aut  est  collectio  ratio- 
num  individuorum.  Jamvero  si  quaevis  individua  ratio  sem- 
per  fallitur,  et  tota  collectio  fallatur  necesse  est.     Quomodo 

tandem  potest  ratio  individua  certa  esse  se  recte  percepisse 
rationis  generalis  decreta  ? 

Principia  ad  solv.  diff.  im.  Cum  prima  rationis  prin- 
cipia  sint  immediate  evidentia,  non  est  timendum  ne  alii 
homines  ea  alio  modo  percipiant.  Veritas  una  est;  natura 
intellectus  eadem ;  ergo  quod  uni  evidenter  verum  est,  non 
potest  alteri  esse  evidenter  falsum. 

2m.  Quando  agitur  de  veritate  evidenti,  quam  omnes  cog- 
noscere  possunt,  absurdum  est  supponere  totum  genus  hu- 
manum  in  oppositam  falsitatem  consentire  posse. 

3m.  Ridiculum  est  asserere  nos,  ut  de  aliqua  re  certiores 
simus,  alios  consulere  debere,  ut  videamus  utrum  nobiscum 
consentiant,  ne  suspicio  oriatur  in  nobis,  nos  stultos  aut 
mente  captos  esse.  Qui  stultus  est  aut  mente  captus,  alio- 
rum  consensum  exquirere  non  potest,  qui  autem  hoc  exqui- 
rit,  jam  supponere  debet  se  stultum  aut  mente  captum  non 
esse.     ' 

4m.  Sententia  nostra  neque  protestantica  est  neque  ratio 
nalistica.  Protestantes  volunt  interpretari  scripturam  sacram 
juxta  solam  individuse  rationis  evidentiam.  Rationalistae 
nolunt  admittere  nisi  id  quod  ratio  per  se  ipsam  evidenter 
potest  intelligere.  Jamvero  utrumque  nos  negamus,  neu- 
trumque  ex  nostris  fluit  principiis.  Ratio  evidenter  ostendit 
sensum  scripturse  sacrse  interpretandum  esse  ab  auctoritate 
infallibili  a  Deo  instituta,  necnon  evidenter  constat  Deum 
posse  nobis  mysteria  revelare. 

§  28.   Propositio  XVII.     Revelatio  divina  non  est 

ULTIMUM  MOTIVUM  CERTITUDINIS  VERITATUM  NATURALITER 
COGNITARUM. 

Probatur.  Ista  Thesis  per  duo  prima  argumenta  prioris 
demonstratur.  Revelatio  enim  supponit  nos  scire  Deum 
esse,  Deum  locutum  esse,  Deo  loquenti  nos  debere  credere, 
miracula  esse  vocem  Dei,  miracula  patrata  esse  etc.     Quae 

si  non  constarent  ante  revelatibnem,  neque  ipsam  revelatio- 
nem  admittere  possemus.  Unde  patet,  auctores  hujus  senten- 
tiae  tollere  de  medio  ipsam  revelationem. 

Principium  ad  solv.  diff.  Si  Deus  sua  infinita  bonitate 
nobis  non  subvenisset,  plura,  praesertim  ea  quae  ad  nostram 
naturam,  nostrumque  finem  et  ad  officia  praestanda  perti- 
nent,  vel  omnino  ignoraremus,  vel  non  certo  cognosceremus. 
Ast  pariter  evidens  est,  nos  plura  cum  omni  certitudine  cog- 
noscere,  etiam  independenter  a  revelatione.  Fides  enim 
lumen  rationis  ejusque  exercitium  supponit;  ac  accepta  reve- 
latione,  lumen  rationis  ita  confortatur  ut  plura  rationibus 
naturalibus  probare  possimus,  quae  absque  ea  vix  aut  ne  vix 
quidem  probare  potuissemus. 

§  29.  Quaeri  potest  num  mens  ab  evidenti  veritate  resilire 
possit.  Directe  quidem  hoc  fieri  nequit;  intellectus  enim 
cum  sit  potentia  necessario  agens,  veritati  evidenter  propo- 
sitae  necessario  assensum  praebet.  Indirecte  vero  per  influx- 
um  voluntatis  id  fieri  potest,  non  quidem  circa  veritates  im- 
mediate  evidentes,  ast  circa  mediatas,  aut  eas  quae  extrinsece 
fiunt  evidentes.  Ubi  praemissae  sunt  evidentes  intellectui,  et 
conclusionis  rectitudo  percipitur,  non  potest  voluntas  assen- 
sum  impedire ;  antequam  vero  hunc  assensum  evidentia  ne- 
cessitet,  potest  voluntas  intellectum  a  consideratione  objecti 
avertere  et  ad  aliud  considerandum  dirigere,  quod  eo  facilius 
evenire  potest,  quo  ratiocinium  est  implexius  et  prolixius. 
Quo  praestito,  potest  eadem  voluntas  intellectum  determinare 
ut  solummodo  fucatas  rationes  consideret,  quae  faveant  falsi- 
tati  oppositae,  ac  sic  dubium  promovere,  aut  etiam  efficere 
ut  intellectus  veritatem  neget,  falsitatemque  affirmet. 

§  30.  De  errore  ejusque  causis.  Quid  sit  error  jam 
supra  dictum  est  (§3).  Ex  dictis  etiam  constat  errorem  so- 
lummodo  locum  habere  in  judicio  sive  immediato  sive  me_ 

diato  (§2).  Erroris  objectum  est  falsitas,  sub  aliqua  specie 
veri  proposita;  quia  falsitati,  ut  tali,  mens  nunquam  assen- 
tiri  potest,  eo  quod  objectum  mentis  sit  veritas.  Nullus 
error  est  physice  necessarius,  quia  mens  non  potest  neces- 
sario  determinari  nisi  a  suo  objecto,  quod  est  veritas  evi- 
denter  proposita.  Seclusa  hacce  necessitate  orta  ex  evidenti 
perceptione,  mens  a  sola  voluntate  determinari  potest.  Unde 
error  semper  a  voluntate  pendet.  Verum  quidem  est 
errorem  aliquando  esse  posse  moraliter  necessarium  (ut  di- 
cunt,  invincibiletn)  utpote  contingere  potest,  tantam  esse  dif- 
ficultatem  vitandi  errorem,  ut  voluntas  de  facto  eum  non 
evitet,  etsi  absolute  hoc  praestare  posset.  Opinio  pariter  po- 
test  esse  falsa,  ac  proinde  assensus  opinioni  praestitus  erro- 
neus ;  sed  si  opinionem  ut  meram  opinionem  habemus,  pro- 
prie  non  erramus,  quia  non  judicamus  opinionem  esse  certam 
sed  probabilem,  quod  verum  est,  dummodo  rationes  pro  opi- 
nione  sint  satis  solidae.  Hinc  assensus  opinioni  solide  pro- 
babili  praestitus  non  est  imprudens. 

Error  a  voluntate  procedit,  ipsa  enim  movet  mentem  ad 
assensum  falsitati  praestandum,  quae  ei  sub  specie  veri  offer- 
tur.     Unde  erroris  fontes  esse  possunt. 

1.  Errores  in  mente  jam  recepti,  i.  e.  praejudicia  quibus 
utimur  ut  principiis  certis,  quaeque  varia  sunt  pro  varietate 
indolis,  educationis,  nationis  etc. 

2.  Testium  auctoritas  sive  historica  sive  dogmatica. 

3.  Confusio  idearum,  relationum,  factorum,  propositionum 
et  illationum  similium  inter  se.  Mens  vel  imaginatione 
ducta,  vel  oblivione  laborans,  vel  aequivoca  vocum  significa- 
tione  decepta,  unam  ideam  alteri  substituit,  et  defectu  de- 
bitae  reflexionis  et  attentionis  falsas  illationes  ut  veras  admit- 
tit.  Qui  defectus  oriri  potest  in  subjecto  ex  mentis  limita- 
tione,  defatigatione,  perturbatione,  aut  etiam  ex  voluntatis 
arbitrio;  ex  parte  vero  objecti,  ex  multiplicitate  relationum 
quae  considerandae  veniunt. 

Voluntas  induci  potest  ad  assensum  intellectus  urgendum, 
quia  vel  existimat  bonum  sibi  esse  si  propositio,  quae  evidens 
non  est,  vera  sit ;  vel  quia  putat  malum  sibi,  ut  diutius  sus- 
pendat  assensum.  Prius  quidem,  eo  quod  talis  assensus  sit 
praejudiciis,  cupiditatibus,  desideriis  aut  fini  intento  magis 
conformis ;  posterius,  ob  impatientiam,  vanitatem  aut  necessi- 
tatem  sese  determinandi.  Voluntas  non  potest  determinare 
intellectum  ad  assensum,  nisi  sit  aliqua  confusio  in  mente ; 
quae  confusio  saepe  praeexistit:  saepe  etiam  voluntas  male 
affecta  erga  veritatem  studiose  satagit  mentis  attentionem  a 
veritate  avertere,  et  undique  fucatas  rationes  conquirere  qui- 
bus  serenitatem  mentis  obnubilet. 

LIBER    TERTIUS. 

DE  METAPHYSICA    GENERALI  SEU  DE  ONTOLOGIA. 


§  1.  Metaphysica,  ut  ipsum  nomen  declarat,  est  Scientia 
quae  tractat  de  rebus  limites  naturae  visibilis  transcendenti- 
bus,  quatenus  istae  solo  lumine  naturali  attingi  possunt. 
Dividitur  in  generalem  et  specialem;  haec  de  natura  cor- 
porum  et  spirituum  tractat,  illa  de  ente  in  genere.  . 


CAPUT    I. 

DE    ENTE    IN    GENERE. 

§  2.  Quid  sit  Ens  optime  intelligimus.  Idea  enim  Entis 
menti  nostrae  necessaria  est,  utpote  in  omni  perceptione  et 
judicio  contenta.  Definiri  tamen  non  potest,  quia  est  idea 
omnium  prima  et  simplicissima.  Verbum  esse  vel  significat 
rem  actu  existere,  vel  significat  aliquam  realitatem,  quae,  etsi 
actu  non  sit,  potest  tamen  esse  mentis  objectum.  Unde 
etiam  idea  Entis  hunc  duplicem  sensum  admittit.  Entis 
conceptus  est  conceptus  transcendentalis,  qui  omnibus  rebus 
applicari  potest,  sed  qui  de  omnibus  non  dicitur  univoce. 

§  3.  Propositio  I.     Nomen  Entis  in  genere  non  est 

UNIVOCUM  SED  ANALOGUM. 

Probatur.  Nomen  Entis  ideam  quidem  exprimit,  quae  de 
omnibus  dicitur,  huic  vero  ideae  non  correspondet  eadem 
ratio,  quae  uniformiter  eis  insit.     Ergo  non  est  univocum. 

(L,  §  ii.)  Etenim,  Substantia  et  accidens,  finitum  et  infini- 
tum  in  ipsa  ratione  Entis  objective  discrepant,  utpote  "  Ens 
per  se — Ens  in  alio  ut  in  subjecto — Ens  a  se — Ens  ab  alio  " 
diversas  rationes  entis  habent ;  neque  possunt  isti  essendi 
modi  haberi  ut  differentiae  specificae  notioni  Entis  adjectae ; 
siquidem  isti  modi  non  sunt  extra  notionem  Entis,  sicuti 
notio  rationalis  est  extra  notionem  animalis.  Est  tamen 
notio  Entis  analoga,  in  quantum  quaedam  existit  similitudo 
inter  ea  quae  entia  dicuntur,  sed  ita  ut  forma,  quse  per  hoc 
nomen  significatur,  non  sit  solum  in  analogo  principali,  sed 
sit  intrinseca  utrique  analogo. 

§  4.    Propositio  II.      Idea  Entis  generica  non  est 

IDEA  ENTIS  INFINITI  SEU  DEI. 

Probatur.  Idea  Entis  generica  toto  coelo  differt  ab  idea 
Entis  infiniti.  Prior  enim  est  idea  omnino  indeterminata, 
nullam  in  specie  proprietatem  repraesentans ;  Idea  Entis  infi- 
niti  est  idea  omnino  determinata,  definitas  repraesentans  per- 
fectiones,  quae  soli  Deo  propriae  sunt.  Objectum  prioris  ideae 
est  quid  logicum,  alterius  est  maxime  reale.  Ergo  idea  Entis 
generica  non  est  idea  Entis  infiniti. 

Principia  ad  solv.  diff.  im.  Ens  genericum  sicuti  Ens 
infinitum  dicitur  Ens  simpliciter,  seu  Ens  sine  addito,  sed 
diversimode.  Prius,  quia  praescindit  ab  omni  perfectione  de- 
terminata;  aliud,  quia  excludit  omnem  imperfectionem. 
Primum  est  ens  simpliciter  in  ordine  logico,  alterum  in  or- 
dine  reali. 

2m.  Ens  genericum  praescindit  a  limitibus,  i.  e.  neque  limi- 
tatum  neque  illimitatum  Ens  repraesentat.  Ens  infinitum 
positive  excludit  omnes  limites. 

3m.  Idea  Entis  finiti  non  formatur  ab  idea  Entis  infiniti, 
nani  non  potest  Ens  infinitum  concipi  limitatum ;  hoc  enim 
duo  contradictoria  conjungeret.  Ut  ideam  limitis  habeamus, 
non  est  necesse  ut  prius  concipiamus  ens  infinitum,  sed  suffi- 

cit  ut  videamus  esse  in  uno  ente  perfectiones  quae  non  sunt 
in  altero.  Limes  non  est  negatio  infinitatis,  sed  cujuscumque 
perfectionis.  Imo  idea  limitis  jam  includit  ideam  finitu- 
dinis. 

4m.  Idearum  objectivitas  probatur  quin  supponendum  sit 
has  ideas  esse  identicas. 

5m.  Non  est  idem  ordo  ontologicus  et  logicus. 

§  5.  Enti  opponitur  nihilum,  quod  est  negatio  "  esse"  quia 
autem  "  esse  "  significare  potest  esse  vel  existentiae  vel  possi- 
bilitatis,  nihilum  est  vel  existentiae  vel  possibilitatis  seu  nihi- 
lum  absolutum.  Existentiae  notio  cum  simplicissima  sit, 
definiri  non  potest. 

§  6.  Ens  existens  est  id  quod  actu  est ;  ens  possibile,  quod 
actu  non  est  sed  esse  potest  *  unde  etsi  possibile  non  sit  ali- 
quid  physice  existens,  tamen  est  aliquid  reale,  in  quantum 
cognoscibile. 

Possibilitas  alia  est  interna,  alia  externa.  Possibilitas  in- 
terna  concipitur  per  non  repugnantiam  notarum  quibus  con- 
ceptus  entis  constat ;  ex  qua  consociabilitate  notarum  fit,  ut 
ens,  tales  proprietates  habens,  fieri  possit,  seu  possibile  sit. 
Ista  possibilitas  idem  est  ac  rei  cognoscibilitas ;  ideo  enim 
mens  cognoscere  potest  tale  ens,  quia  videt  tales  notas  con- 
sociari  posse.  Hinc  etiam  ista  possibilitas  dicitur  ratio  rei, 
veritas  rei ;  veritas  enim  rei,  in  se  spectata,  est  ejus  cognos- 
cibilitas.  Omne  quod  intrinsece  est  possibile,  cognoscibile 
est ;  quod  nullo  modo  cognoscibile  est,  etiam  impossibile  est. 
Externa  possibilitas  est  possibile  consideratum  cum  respectu 
ad  potentiam  quae  ipsi  existentiam  largiri  potest. 

§  7.  Probe  distinguere  oportet  inter  internam  Possibili- 
tatem  et  ipsa  Possibilia.  Interna  Possibilitas,  cum  sit  ratio  seu 
veritas  omnium  eorum  quse  sunt,  aut  esse  possunt,  maxime 

est  realis;  est  enim  ipsa  essentia  divina,  quatenus  est  fons 
totius  veritatis,  et  in  sua  summa  simplicitate  continet  omnium 
rerum  exemplaria.  Haec  Possibilitas  non  potest  actuari,  i.  e. 
rerum  exemplaria,  quae  Deus  cognoscit  se  ipsum  intuendo, 
et  videndo  quibusnam  modis  sua  essentia  imitabilis  sit  ad 
extra,  nec  creabilia  sunt,  nec  creantur.  "  Possibilia  "  autem 
sunt  ipsi  termini  qui  fieri  possunt  juxta  divina  exemplaria ; 
exemplata  proinde  sunt.  Hi  termini,  antequam  per  Dei 
voluntatem  existant,  nihil  sunt  in  se  ipsis ;  sed  essent  aliquid, 
si  ipse  vellet  ut  existerent,  nullamque  nisi  logicam  realitatem 
in  mente  divina  habent.  Deus  possibilia  creando,  non  ponit 
extra  se  aliquid  suae  essentiae.  Possibilitas  interna  aeterna 
est,  immutabilis  et  necessaria,  quia  est  ipse  Deus ;  idem  de 
possibilibus  dici  non  potest. 

§  8.  PROPOSITIO  III.  POSSIBILITAS  TUM  INTERNA  TUM 
EXTERNA  NON  PENDET  A  DEI  VOLUNTATE. 

Probatur.  Ut  voluntas  aliquid  velit,  illud  cognoscere 
debet,  quia  nihil  volitum  quin  praecognitum.  Ergo  Deus 
non  potest  velle  facere  possibile,  quin  illud  cognoscat,  seu 
quin  possibile  jam  supponatur  possibile.  Si  Deus  sua  volun- 
tate  faceret  possibile,  posset  ipse  velle  ut  impossibile  sit  pos- 
sibile,  quod  est  contradictorium,  Actum  esset  de  scientia, 
quia  de  nulla  re  dicere  possemus  eam  fieri  aut  esse  non 
posse,  etiamsi  contradictionem  involveret.  Nulla  esset  cer- 
titudo,  quia  ipsum  contradictionis  principium  posset  esse 
falsum.  Denique  si  unica  ratio  possibilitatis  esset  Dei  volun- 
tas,  nihil  impossibile  esse  posset.  Externa  vero  possibilitas 
pendet  a  Dei  potentia.  Ideo  potest  Deus  velle  possibilia, 
quia  est  omnipotens. 

Principia  ad  solv.  diff.  im.  Deus  non  potest  facere 
impossibilia,  quia  impossibile  est  nihilum,  et  nihilum  non  po- 
test  esse  terminus  alicujus  actionis. 

2m.  Deus  in  creatione  supponit  possibilitatem,  ast  hoc  non 

facit  Deum  dependentem ;  interna  enim  possibilitas  est  ipse 
Deus. 

3m.  Res  creatse  ante  creationem  nihil  fuere  in  se  ipsis,  sed 
esse  logicum  habebant  in  mente  divina,  ut  termini  divini  in- 
tellectus. 

4m.  Sublata  Dei  voluntate  tollitur  omnis  possibilitas,  non 
in  se  sed  de  consequenti.  De  facto  enim  existere  nihil  potest 
nisi  Deus  velit. 

§  9.  PROPOSITIO  IV.  POSSIBILITAS  INTERNA  IN  ESSEN- 
TIA  Dei  REPONENDA  EST. 

Probatur.  Possibilitas  interna  est  ipsum  rerum  exemplar 
seu  Idea  divina.  In  Deo  autem  nullum  est  accidens.  Ergo 
hoc  rerum  exemplar  seu  Idea  divina  est  ipse  Deus.  Prae- 
terea  Deus  est  fons  totius  veritatis ;  ergo  eadem  conclusio 
sequitur.  Insuper  Ratio  hujus  possibilitatis  non  potest  a 
Deo  esse  independens ;  secus  enim  Deus  in  sua  cognitione 
penderet  a  re  sibi  extrinseca,  admittendaque  esset  realitas 
aliqua  innnita  a  Deo  independens,  quod  est  absurdum  : — 
Nec  pendet  a  Dei  libera  voluntate.  Ergo  in  ipsius  essentia 
reponenda  est. 

Principia  ad  solv.  diff.  im.  Ens  logicum  non  existit 
nisi  in  aliqua  mente ;  possibilitas  igitur  interna,  si  supponatur 
esse  ens  logicum  a  Deo  independens,  existat  necesse  est 
mens  infinita  a  Deo  independens  :  quod  est  absur- 
dum. 

2m.  Ex  nostra  doctrina  non  sequitur  pantheismus,  quia 
distinguimus  inter  possibilitatem  et  possibilia. 

3m.  Possumus  cogitare  de  interna  possibilitate  quin  de 
Deo  cogitemus ;  i.  e.  a  Deo  prasscindere  quidem  possumus 
cogitatione,  non  autem  eum  excludere. 

4m.  Si  Deus  non  existeret  nulla  esset  veritas ;  quia  Deus 
est  fons  totius  veritatis. 

5m.  Scientia  non  facit  suum  objectum,  sed  illud  supponit. 

Objectum  hoc  in  prsesenti  est  Dei  essentia  quatenus  ad 
extra  imitabilis. 

6m.  Possibilia  non  continentur  in  Deo  formaliter,  sed  sic 
ab  eo  cognoscuntur. 

7m.  Deus  non  cognoscit  possibilitatem  per  abstractionem ; 
sed  unico  et  simplicissimo  actu. 

8m.  Nos  cognoscendo  rerum  possibilitatem  seu  earum 
essentias,  non  videmus  ipsam  divinam  essentiam,  sed  cogni- 
tionem  a  rebus  haurimus.  Ast  res  creatae  sunt  juxta  divina 
exemplaria,  hinc  per  reflexionem  ipsa  hsec  exemplaria  cog- 
noscimus  non  in  se  sed  mediate,  non  adceqnate  sed  inazdequato 
modo.  Unde  etiam  quoad  nos  objectivitas  possibilitatis  in 
Deo  fundatur. 

9m.  Deus  non  habet  nisi  unam  Ideam,  qui  nempe  unico 
actu  omnia  intelligit ;  ista  vero  Idea  utpote  infinita,  omnia 
distincte  et  adaequate  reprsesentat. 

§  10.  De  Essentia  et  Natura. 

Essentia  rei  dicitur  illud  quo  fit  ut  ens  aliquod  sit  illud  et 
non  aliud  quoad  suas  notas  genericas  et  specificas ;  quae 
essentia  etiam  rei  quidditas  ab  antiquis  vocabatur,  utpote 
quaestioni  quid  est  7'es  respondet. 

Essentia  in  se  spectata  est  idem  ac  rei  cognoscibilitas, 
unde  nec  creari  potest,  nec  creatur  estque  aeterna,  immuta- 
bilis  et  necessaria  ;  haec  vocatur  metaphysica. 

Jamvero  unumquodque  ens  suam  habet  essentiam,  in 
quantum  eas  habet  proprietates  per  quas  in  suo  genere  et 
specie  constituitur ;  haec  vocatur  physica,  et  se  habet  ad 
metaphysicam  ut  exemplatum  ad  exemplar;  neque  de  ea 
dici  potest  eam  esse  aeternam,  immutabilem  et  necessariam. 

Nos  plurium  entium  essentias  cognoscimus,  non  quidem 
adaequate,  ast  sufficienter.  Sic  cognoscimus  essentiam  spi- 
ritus,  trianguli  etc,  uno  verbo  omnium  eorum  de  quibus 
possumus  dare  definitionem  per  genus  proximum  et  ultimam 

differentiam,  sicuti  eorum  quorum  constitutio  ab  humano 
pendet  intellectu,  ut  sunt  artefacta. 

Si  essentiam  consideramus  relate  ad  nostram  cognitionem, 
sic  eam  definire  possumus  :  Id  quod  primo  in  re  concipitur, 
quodque  est  radix  aliarum  ejusdem  rei  qualitatum.  Haec 
vocari  potest  notionalis,  quia  efformatur  per  considerationem 
essentiarum  physicarum,  estque  conformis  essentiae  metaphy- 
sicae  ;  etsi  noster  conceptus  eam  non  adaequet. 

Natura  est  ipsa  essentia  considerata  ut  principium  actionis, 
et  est  entis  ad  certo  quodam  modo  operandum  dispositio 
atque  tendentia,  quse  a  veteribus  principium  motus  diceba- 
tur.  Hinc  patet  quare  nos  essentias  rerum  per  earum  ope- 
randi  modum  determinamus. 

§  n.  In  ente  creato  distinguitur  Essentia  ab  Existentia, 
quia  possumus  de  una  cogitare  quin  de  altera  cogitemus. 
Inter  existentiam  et  essentiam  abstractam  seu  possibile  ha- 
betur  realis  distinctio  negativa,  i.  e.  entis  a  non  ente  physico. 
Si  autem  consideremus  ipsum  ens  realiter  existens,  essentia 
ipsius  physica  ab  ejus  existentia  realiter  non  distinguitur, 
siquidem  res  existens  nihil  aliud  est  nisi  essentia  physica 
actuata ;  hoc  enim,  quod  essentia  sit  actu  aliquid  extra 
suam  causam,  existens  est,  et  non  amplius  in  statu  logico 
invenitur. 

§  12.  De  principiis  qvje  a  notione  entis  dimanant. 

Mens,  notfone  entis  percepta,  per  reflexionem  esse  de  ipso 
pronuntiat  ac  sic  efformat  judicium  :  Ens  est,  seu  quod  est, 
est ;  ejusque  negativum,  quod  non  est,  non  est,  seu  nihilum 
non  est.  Hoc  primum  judicium  est  judicium  identitatis.  Si 
autem  mens  comparat  ens  cum  non  enie,  videt  unum  esse 
exclusionem  alterius,  quod  cum  affirmamus,  principium  con- 
tradictionis  affirmamus  :  Idem  11071  potest  simul  esse  et  non 
esse.     Ex  immediata  oppositione  entis  cum  ipsius  negatione 

aliud  efformatur  judicium  quod  vocatur  exclusio  medii,  et  sic 
effertur  :    Qucelibet  res  est  aut  no?i  est. 

§13.  Propositio  V.     Principium  contradictionis  est 

PRIMUM  PRINCIPIUM  IN  ORDINE   LOGICO. 

Probatur.  Si  aliud  prascederet,  illud  esset  principium 
identitatis ;  atqui  hoc  ipsum  affirmari  non  potest  absque 
principio  contradictionis ;  ideo  enim  affirmatur  quia  evidens 
est ;  evidens  autem  non  est,  nisi  quia  videtur  ejus  necessitas, 
quse  in  eo  consistit  quod  idem  nequit  simul  esse  et  non  esse. 
Ipsum  principium  identitatis  est  principium  contradictionis 
incomplete  expressum  ;  nam  quando  dicimus  :  quod  est,  est, 
nisi  sit  mera  tautologia,  debet  illud  secundum  est  aliquid 
amplius  complecti,  i.  e.  affirmare  debet  ipsam  objectivam 
necessitatem  ut  significet  "  quod  est  certo  est"  seu  "  quod  est, 
dum  est,  necessario  est.,J  Hoc  autem  est  ipsum  contradic- 
tionis  principium.     Ergo  patet  conclusio. 

Principia  ad  solv.  diff.  im.  Perceptio  nostri  ego  est 
^Yimum  factum  perceptum,  sed  hoc  factum  propositione  ex- 
pressum  suam  objectivam  certitudinem  habet  a  principio 
contradictionis ;  unde  judicium  Ego  sum,  non  est  primum 
principium  in  ordine  logico. 

2m.  In  ordine  affirmationis  certae,  ea  debet  esse  prima, 
sine  qua  nullum  enuntiabile  certum  esse  potest,  quod  est 
principium  contradictionis.  Etsi  prius  percipiatur  absoluta 
affirmatio,  ea  tamen  non  prius  affirmatur. 

3m.  Ipsum  principium  evidentiae,  quoad  suafh  evidentiam, 
nititur  principio  contradictionis. 

4m.  A  principio  contradictionis  non  potest  excludi  notio 
temporis,  quia  secus  non  esset  universale ;  Imo  etiam  quando 
verbum  est  non  significat  existendi  actum,  adhuc  notio  tem- 
poris  requiritur,  quia  Angulus  v.  g.  potest  esse  acutus,  rectus, 
obtusus,  si  istae  determinationes  diversis  temporibus  sum- 
muntur,  nulla  est  contradictio.     Hinc  falsum  est  principio 


Compcndiiim  PhilosopJiiee.  jj 

contradictionis  substitui  posse  illud  Kantii :  prcedicatum  quod 
rei  rcpugnat  11011  ei  convenit ;  hoc  enim  valet  tantum  de  veri- 
tatibus  necessariis. 


CAPUT    II. 

DE  COMMUNIBUS  ENTIS   PROPRIETATIBUS. 

§  14.  Omne  ens  est  unum,  verum,  et  bonum.  Tria  haec 
idem  sunt  in  se,  sed  dicunt  diversum  respectum ;  Unum 
entis  ad  se  ipsum,  verum  ad  intellectum,  bonum  autem  ad 
voluntatem  respicit. 

Unum  est  quod  est  indivisum  in  se.  Hinc  unum  nihil 
positivi  addit  enti,  sed  solum  denotat  negationem  divisionis 
in  se.  Aliqui  addunt  definitioni,  "  et  divisum  ab  omni  alio  /' 
verum  haec  verba  non  exprimunt  nisi  unum  ex  multis,  quia 
divisio  ab  aliis  supponit  multitudinem.  Deus  perfecte  unus 
est,  nec  tamen  supponit  entia  a  quibus  actu  divisus  sit.  Uni- 
cum  differt  ab  uno,  quia  unicum  ita  unum  est,  ut  excludat 
omnem  consortem  in  aliquo  genere. 

Unitas  multiplex  est :  1.  Indivisibilitatis  (metaphysica). 
Ea  habetur  quando  ens  non  solum  actu  indivisum  est,  sed 
etiam  divisionis  possibilitatem  excludit,  ut  spiritus. 

2.  Compositionis  (physica)  quae  habetur  inter  ea  quae 
natura  ad  unum  efformandum  compositum  destinantur. 
Unitas  hominis,  corporis  etc. 

3.  Artificialis,  quae  est  inter  ea  quae  natura  quidem  sua 
non  ordinantur  ad  aliquod  determinatum  compositum,  nexu 
vero  quodam  conjunguntur,  sive  physico,  ut  partes  domus, 
sive  morali,  ut  familia. 

4.  Aggregationis,  ut  acervus  lapidum. 

Prima  et  secunda  faciunt  unum  per  se,  et  tale  unum  sim- 
pliciter  dicitur  ens.     Tertia  et  quarta  faciunt  unum  per  acci- 

dens,  et  sunt  ens  secundum  quid ;  sunt  enim  potius  multa 
entia  quam  unum. 

Uni  opponitur  mnltum;  multa  sunt  quae  in  aliquo  entis 
genere  divisionem  habent,  ita  ut  unum  non  sit  aliud.  Ens 
potest  esse  unum  secundum  aliquam  rationem,  et  midhmi  se- 
cundum  aliam;  sic  homo  multus  est  secundum  partes 
essentiae. 

Unum  prius  est  multo,  quia  multitudo  est  collectio  uni- 
tatum,  et  indivisum  est  prius  diviso.  Ast  quia  unum  non 
percipimus  nisi  per  negationem  divisionis,  patet  in  ordine 
logico  conceptum  divisionis  prsecedere  conceptum  unitatis; 
sed  conceptus  multitudinis  posterior  est  conceptu  unitatis, 
quia  multitudo  est  unitatum  collectio. 

Multitudo  in  unum  collecta  ideam  numeri  praebet,  cujus 
elementa  sunt :  i.  Unitas,  quia  est  collectio  unitatum.  2. 
Divisio.  3.  Similitudo  aliqua  multorum,  vel  secundum  ali- 
quam  rationem  determinatam,  v.  g.  "  duo  homines,"  qui 
numerus  est  concretus,  vel  secundum  indeterminatam  entis 
rationem,  et  est  numerus  abstractus.  Numerus  ergo  sensi- 
bus  percipi  non  potest ; '  sensus  quidem  percipit  multa,  sed 
non  ut  multa,  i.  e.  non  percipit  rationem  numeri. 

§  15.  Veritas  est  conformitas  mentis  cum  objecto  (II.,  §  1). 
Hoc  valet  etiam  pro  veritate  rerum.  Res  enim  ideo  verae 
sunt,  quia  Ideis  divinis  sunt  conformes,  ad  quarum  exemplar 
conditae  fuere.  Unde  intellectus  divinus  se  habet  ad  res  ut 
mensura  ad  mensuratum.  Intellectus  autem  noster,  cum  in 
sua  cognitione  a  rebus  pendeat,  se  habet  ad  res  sicuti  men- 
suratum  ad  mensuram.  Res  physicae  comparatae  ad  divinum 
intellectum  per  se  et  absolute  sunt  verae,  quia  omnes  a  Deo 
pendent  quoad  suam  essentiam,  proprietates  et  notas  indivi- 
duantes,  et  sunt  id  quod  Deus  vult  ut  sint.  Res  compara- 
tae  ad  nos  verse  sunt  independenter  a  nostro  intellectu  (ex- 
cipe  artefacta),  quia  earum  constitutio  ab  eo  non  dependet. 

Falsitas  est  difformitas  rerum  ab  intellectu.  Relate  ad  di- 
vinum  intellectum,  nulla  res  falsa  esse  potest,  ut  patet  ex 
dictis;  relate  ad  nostrum,  falsa  dicuntur  ea  artefacta  quae  ab 
idea  artificis  sunt  abnormia.  De  cetero  quando  res  dicuntur 
falsae,  ut  falsum  aurum,  falsitas  non  est  in  re  sed  in  judicio 
nostro,  in  quantum  putamus  res  esse  id  quod  non  sunt. 
Verum  ergo  principalius  est  in  intellectu  quam  in  rebus. 

Superius  diximus  intelligibilitatem  rerum  esse  ipsa  divina 
exemplaria  (III.,  §  7)  hoc  tamen  non  ita  intelligendum  ac  si 
res  ipsae  intelligibiles  non  sint,  sunt  enim  exemplata.  Hinc 
etsi  suam  intelligibilitatem  non  habeant  a  se  ipsis,  eam  tamen 
habent,  et  de  facto  nos  eas  intelligimus,  quin  tamen  exem- 
plaria  divina  videamus. 

§  16.  Bonum  est  ens  quatenus  aptum  est  ad  aliud  perfi- 
ciendum.  Hinc  dicimus  bonum  quod  est  alicui  conveniens, 
seu  tendentiae  ejus  conforme.  Bonum  ergo  nihil  addit  supra 
notionem  entis  nisi  respectum  ad  aliud,  quatenus  ut  terminus 
tendentiae  consideratur.  Bonum  secundum  se  est  id  quod 
habet  ea  quae  naturae  suae  sunt  convenientia.  Bonum  alteri, 
quod  habet  perfectionem  alteri  convenientem. 

Bonum  dividitur  in  honestum,  utile,  et  delectabile.  Ho- 
nestum  est  id  quod  convenit  enti  per  se  et  ratione  sui.  Lato 
sensu  sumptum  est  id  quod  naturam  entis  perficit,  ut  sanitas, 
scientia,  etc.  Stricto  sensu  significat  id  quod  convenit  enti 
rationali,  quatenus  est  ens  morale.  Hoc  bonum  habet  ra- 
tionem  finis,  sive  ultimi  sive  proximi,  i.  e.  per  se  movere 
potest  appetitum  ad  sui  amorem.  Bonum  delectabile  est  id, 
quod  enti  convenit  propter  delectationem  quam  aftert,  estque 
quies  appetitus  in  re  sibi  conveniente.  Bonum  utile  est  id 
quod  convenit  enti  non  per  se,  nec  propter  delectationem, 
sed  ratione  alterius  boni,  quod  per  illud  obtineri  potest. 
Hinc  solum  rationem  medii  habet. 

Bonum  potest  esse  conveniens  tendentiae  entis  propriae  et 

principali  seu  ipsius  naturae ;  vel  alicui  tendentiae  particulari. 
Prius  est  verum  bonum,  alterum  non  est  verum,  nisi  quate- 
nus  illa  particularis  tendentia  generali  tendentise  naturae  sub- 
ordinatur;  si  hoc  locum  non  habet,  erit  bonwn  apparens, 
quod  naturam  non  perficit  sed  potius  deturpat. 

§  17.  Malum  opponitur  bono.  Malum  non  habet  enti- 
tatem  propriam,  sed  consistit  in  privatione  alicujus  perfec- 
tionis  enti  debitse.  Malum  ergo  non  est  ens,  quia  omne  ens 
quatenus  ens,  bonum  est;  unde  non  potest  dari  summum 
malum,  quia  ipsum  esset  privatio  omnis  entis,  i.  e.  absolutum 
nihil.  Hinc  malum  semper  supponit  ens  cui  aliqua  conve- 
niens  et  debita  perfectio  deest. 

Malum  est  vel  physicum  vel  morale.  Malum  physicum 
est  privatio  boni  physici  seu  naturalis ;  morale  est  privatio 
perfectionis  moralis,  quae  contrahi  non  potest  nisi  per  libe- 
ram  deviationem  a  regula  morum.  Causa  ergo  efficiens 
mali  est  necessario  bona,  nam  omnis  activitas  est  ens,  et 
omne  ens  bonum  est. 


CAPUT    III. 

DE    SUBSTANTIA    ET   ACCTDENTE. 

§18.  Substantiae  notionem  habemus.  Etenim  percipimus 
in  nobis  et  in  aliis  rebus  multiplicem  variationem,  mutatio- 
nem  status,  affectionum  etc.  In  omnibus  hisce  mutationi- 
bus  est  idem  subjectum  quod  varias  has  affectiones  subit, 
quodque  semper  idem  manet,  etsi  diversimode  affectum  sit. 
Subjectum  harum  mutationum  sine  illis  variis  modis,  quibus 
afiticitur,  esse  potest,  nam  etsi  aliquem  modum  habeat  necesse 
sit,  non  tamen  hunc  vel  illum  in  individuo  necessario  re- 
quirit.  Modi  vero  absque  subjecto  existere  non  possunt, 
quia  aliud  non  sunt  nisi  subjecti  affectiones.     Unde  substan- 

tia  prius  nobis  apparet  ut  subjectum  modificabile ;  ast  ulte- 
rius  progredi  licet.  Subjectum  hoc  a  suis  modificationibus 
non  pendet;  arfectiones  vero  sine  subjecto  existere  non  pos- 
sunt.  Hinc  id  quod  proprie  rationem  substantiae  constituit 
est  ratio  existentiae  per  se.  Substantia  ergo  est :  Id  quod 
per  se  existit,  nec  indiget  alio  tanquam  subjecto  cui  adhae- 
reat.  Haec  definitio  generalis  est,  et  omni  substantiae  com- 
petit.  Advertas  tamen  vocem/^r  se  non  idem  esse  ac  a  se  ; 
"per  se  "  indicat  substantiam  non  indigere  alio  tanquam  sub- 
jecto  inhaesionis;  "a  se"  significat  substantiam  non  indigere 
alio  ut  causa  producente.  Ex  confusione  harum  vocum 
Pantheistae  suas  in  Deum  blasphemias  deducunt. 

Ex  his  sequitur  :  i.  Ideam  substantiae,  etsi  generica  sit, 
claram  esse,  nam  apprime  scimus  distinguere  inter  substan- 
tiam  et  accidens. 

2.  Eam  ideam  non  esse  arbitrariam  et  a  mente  confictam. 
Substantias  particulares  non  cognoscimus  per  id  quod  inti- 
mam  earum  essentiam  constituit,  sed  per  ipsarum  qualitates, 
affectiones  aut  actus.  Hinc  patet  Locke  delirare  cum  asse- 
rit :  Substantiam  esse  qualitatum  sensibilium  collectionem 
ignota  ratione  coexistentium. 

Substantia  creata  vel  simplex  est  vel  composita,  prouti 
vel  caret  partibus,  vel  eis  certa  ratione  conjunctis  constat. 
Dividitur  quoque  in  completam  et  in  incompletam.  Com- 
pleta  ea  substantia  est  quae,  sive  simplex  sit  sive  composita, 
natura  sua  non  ordinatur  ad  compositum  substantiale  for- 
mandum,  ut  Sol,  Angelus.  Incompleta,  quae  natura  sua  des- 
tinata  est  ad  tale  compositum,  ut  Anima,  corpus  humanum. 

§  19.  De  Supposito  et  Persona.  Substantia  dicitur  sub- 
sistere  quando  sui  juris  est,  aut  completum  suae  operationis 
principium,  ita  ut  non  sit  alterius  pars,  nec  ut  alterius  pars 
spectari  possit.  Substantia  hoc  modo  subsistens  vocatur 
Snppositum,  aut,  si  sermo  sit  de  substantia  intelligente,  Per- 

so?ia.  Suppositum  est  maxime  per  se,  quia  in  subjecto  non 
est  ut  accidens,  neque  in  toto  ut  sunt  partes.  Hinc  illi 
primo  et  per  se  competit  esse,  totum  enim  est  id  quod  est, 
partes  autem  id  quo  aliud  est.  Ob  eandem  rationem  etiam 
actiones  tribuuntur  supposito,  quia  ejus  est  agere  cujus  est 
esse.  Suppositum  est  id  quod  agit,  partes  vero  sunt  id  quo 
agit  ipsum.  Hinc,  i.  Si  binae  substantiae  finitse  conjun- 
guntur  in  unam,  ratio  suppositi  in  neutra  est  sed  in  ipso 
composito,  quia  cum  utraque  per  unionem  perficiatur,  utra- 
que  rationem  partis  habet. 

2.  Substantia  infinita  est  necessario  ens  personale,  quia 
completa,  sui  juris,  et  suae  operationis  completum  princi- 
pium,  est  enim  infinite  perfecta  et  independens. 

3.  In  incarnatione  D.  N.  J.  Christi,  natura  humana,  cum 
per  hanc  unionem  perficiatur,  non  habet  suam  propriam 
personalitatem,  et  quia  econtra  persona  divina  perfici  non 
potest,  neque  suam  integritatem  amittere,  patet  in  Christo 
rationem  personae  non  exurgere  ab  utraque  substantia,  sed 
a  sola  divina.  Hinc  in  Christo  est  una  persona  eaque 
divina,  quamvis  in  ipso  sit  natura  divina  et  humana.  Ac- 
tiones  Christi  a  natura  humana  elicitae  sunt  vere  et  proprie 
actiones  Dei,  quia  actiones  sunt  suppositorum.  Hinc  fit  ut 
quamvis  istse  actiones  sint  finitae,  meritum  tamen  habeant 
infinitum,  quia  sunt  actiones  personae  infinitse. 

§  20.  De  Accidente.  Accidens  est  ens  quod  non  existit 
per  se,  sed  in  alio  tanquam  in  subjecto  inhaesionis ;  latius 
sumptum,  per  oppositionem  ad  substantiam,  Accidens  est 
omne  id  quod  aliquo  modo  afficit  subjectum,  quodque  a 
natura  ejus  dimanat,  sive  necessario,  ut  sunt  potentise  natu- 
rales,  sive  contingenter,  ut  habitus  et  actus.  Stricto  sensu, 
Accidens  dicitur  id  quod  salva  entis  substantia  adesse 
potest  aut  abesse. 

Ex  Accidentibus,  alia  intrinsece  subjectum  afficiunt  illud- 

que  modificant,  et  haec  vocantur  accidentia  physica ;  alia 
non  proprie  insunt  subjecto,  sed  sunt  circa  illud,  ut  locus 
etc. ;  et  haec  dicuntur  denominationes  extrinsecae. 

§  21.  De  qualitate.  Qualitas  est  species  accidentis, 
quae  peculiari  modo  afficit  Substantiam,  eamque  complet  et 
perficit,  tum  in  existendo,  tum  in  operando. 

1.  In  existendo,  hoc  modo  afficit  substantiam :  1.  Figura 
seu  forma  rei  externa. 

2.  Sensibiles  qualitates,  seu  eae  corporum  proprietates 
quae  sensu  percipiuntur,  quatenus  ipsae  ex  corporum  con- 
stitutione  aut  transeunte  immutatione  resultant. 

3.  Quaedam  qualitates  quae  ex  supradictis  resultant,  ut 
sanitas,  pulchritudo  etc. 

II.  In  operando.  Potentiae  naturales,  dispositiones  et 
habitus. 

Potentia  considerata  ut  qualitas  est  principium  proximum 
operationis  ad  quam  ipsa  natura  sua  ordinata  est.  Dividitur 
in  activam  et  passivam.  Activa  potentia  est  principium 
mutationis,  passiva  autem  principium  recipiens  mutationem. 
Potentia  non  est  pure  passiva,  sed  ideo  dicitur  passiva,  quia 
non  agit  nisi  ab  alio  moveatur.  Hinc  eadem  potentia  re- 
spectu  diversorum  actuum  activa  potest  esse  et  passiva.  Sic 
intellectus  passivus  est  cum  ideas  recipit,  activus  cum  ab- 
strahit  et  comparat.  Potentias  per  actus  cognoscimus,  easque 
per  actus  definimus.  Actuum  vero  diversitatem  ex  objectis 
desumimus. 

Habitus  est  qualitas  ex  se  stabilis  in  subjecto  et  ordinata 
per  se  ad  facultatis  operationem  juvandam  et  facilem  red- 
dendam ;  unde  subjectum  habituum  sunt  potentiae,  quae 
natura  sua  non  sunt  ad  unum  actum  determinatae,  sed  diver- 
simode  determinari  possunt.  Potentia  enim  quae  ab  ipsa 
natura  ad  certum  actum  determinatur,  naturali  agit  necessi- 
tate,  et  nulla  major  potest  esse  inclinatio  quam  ipsa  natura. 

Facultates  rationales  habitus  sunt  capaces.  Patet  hoc  de 
voluntate,  sed  et  ipse  intellectus  habitus  acquirere  potest,  quia 
a  volimtate  ad  diversa  objecta  consideranda  applicari  potest. 
Idem  dicendum  est  de  sensitivis  facultatibus,  ut  patet  expe- 
rientia.  Animalia  habitus  acquirere  non  possunt,  sed  quia 
hominis  imperio  subduntur,  facilitatem  ad  aliquos  actus 
ponendos  acquirere  possunt.  Plura  de  his  in  morali  philo- 
sophia. 

Dispositio  ut  species  qualitatis  sunt  actus  immanentes 
potentiarum,  ut  actus  volendi. 

§  22.  De  Relatione.  Relatio  est  respectus  unius  entis 
ad  aliud.  Tria  in  relatione  inveniuntur.  i,  Subjectum  quod 
ad  aliud  refertur ;  2,  Terminus  ad  quem  refertur  subjectum. 
3,  Fundamentum  relationis  seu  ratio  quare  unum  ad  aliud  re- 
feratur.  Istae  relationes  nihil  entitatis  in  subjectum  ponunt ; 
posito  enim  fundamento  in  re  existente  et  utroque  termino, 
necessario  adest  relatio,  quin  mutationem  subierint  termini 
correlati. 

Relatio  est  vel  logica  vel  realis ;  Prior  a  mente  ponitur,  ut 
est  relatio  entis  ad  se  ipsum ;  Altera  independenter  a  mente 
in  rebus  invenitur.  Quando  relatio  in  uno  termino  est  realis, 
in  altero  logica,  vocatur  non  mutua ;  talis  est  relatio  inter 
ens  necessarium  et  contingens.  In  relatione  mutua,  posito 
uno  termino  ponitur  et  alter.  In  non  mutua  vero  non  ita, 
nisi  ille  ponatur  terminus  in  quo  realis  est  ad  alterum  relatio. 
Sic  dato  ente  contingente,  sequitur  existentia  entis  necessarii, 
non  valet  autem  illatio  e  converso. 

Relatio  mente  sola  percipi  potest,  quia  ad  eam  percipi- 
endam  non  sufficit  percipere  terminos,  sed  termini  ad  invi- 
cem  comparari  debent.  Sensus  quidem  percipit  lineas 
aequales,  sed  non  earum  sequalitatem.  Non  ideo  dicere 
possumus  relationes  reales  nullas  esse.  Ut  realis  sit  requi- 
ritur :   1,  Ut  subjectum  sit  reale.    2,  Ut  fundamentum  realiter 

inveniatur  in  subjecto.  3,  Ut  terminus  sit  realis  (excipe  re- 
lationes  quae  vocantur  transcendentales,  cujus  subjectum  est 
mens  aut  voluntas).  4,  Ut  fundamentum  realiter  distingua- 
tur  a  termino. 

§  23.  De  Identitate.  Relatio  identitatis  est  unitas  aliqua 
in  entitate.  Altera  est  realis,  logica  altera.  Identitas  realis 
habetur  quando  ens  refertur  ad  aliud  a  se  ipso  distinctum. 
In  ea  relatione  plura  objecta  identica  sunt  secundum  unum 
conceptum  communem.  Hinc  fundamentum  hujus  rela- 
tionis  est  tantum  logice  unum.  In  ea  ergo  unum  de  altero 
affirmari  nequit.  Juxta  diversitatem  fundamenti  haec  iden- 
titas  est :  1.  Essentialis,  quae  est  vel  generica  vel  specifica, 
prouti  entia  in  genere  vel  specie  conveniunt.  2.  Similitu- 
dinis,  quae  habetur  quando  plura  entia  conveniunt  in  aliqua 
qualitate.     3.  ^Equalitatis,  si  ratione  quantitatis  conveniunt. 

Relatio  identitatis  logica  habetur  quando  ens  ad  se  ipsum 
refertur.  In  hac  plures  conceptus  identici  sunt  secundum 
unum  objectum,  et  fundamentum  ipsius  est  realiter  et  nume- 
rice  unum,  ita  ut  unum  de  altero  dici  possit.  Talis  est 
identitas  filii  Dei  et  filii  Mariae  in  persona  Christi.  Talis  est 
pariter  inter  ideas  objectivas  quae  in  judicio  conjunguntur. 

§  24.  De  Distinctione.  Identitati  opponitur  distinctio, 
quae  est  carentia  unitatis  inter  plura.  Distinctio  numerica 
est  cum  unum  non  est  aliud ;  opponiturque  unitati  et  iden- 
titati  logicae,  atque  distinctio  absolute  vocatur.  Distinctio 
quoad  essentiam  opponitur  essentiali  identitati,  vocaturque 
differe?itia,  si  res  specie  distinguuntur  licet  sub  eodem  genere 
contineantur,  diversitas  vero,  si  ne  in  genere  quidem  proximo 
conveniunt.  Distinctio  quoad  qualitatem  opponitur  simili- 
tudini,  quoad  aequalitatem  vero  opponitur  identitati  aequa- 
litatis. 

Distinctio  vel  realis  est  vel  lotica.     Realis  est  carentia 

unitatis  inter  plura  objecta,  vocaturque  absoluta,  realissima 
(distinctio  major),  si  est  rei  a  re,  ut  est  distinctio  inter  Petrum 
et  Paulum ;  realis  modalis  (minor)  dicitur,  si  versatur  inter 
substantiam  ejusque  affectiones,  quae  salva  substantia  abesse 
possunt  aut  adesse.  Distinctio  rationis  est  carentia  unitatis 
inter  conceptus  ejusdem  rei,  seu  unius  rei  multiplicitas 
prouti  subest  mentis  conceptibus.  Distinctio  haec  in  re  non 
habetur,  sed  ponitur  a  mente,  ita  tamen  ut  mens  inveniat  in 
re  fundamentum  hujus  distinctionis  faciendae.  Nos  enim 
non  possumus  unico  conceptu  totaliter  objectum  attingere, 
tum  ob  objectorum  multiplices  relationes,  tum  ob  mentis 
nostrae  imperfectionem.  Hinc  objectum  in  se  unum  sub 
pluribus  conceptibus  prascisivis  consideramus,  ita  ut  ipsum 
in  mente  nostra  quandam  multiplicitatem  habeat,  et  quia 
conceptus  praecisivi  diversas  habent  definitiones,  in  re  ipsa 
distinctionem  mente  nostra  ponimus.  Sic  idem  est  in  homine 
"  animal "  et  "  rationale,"  attamen  distinguimus  ob  diversas 
dennitiones  animalis  et  rationalis,  prouti  praecisive  a  mente 
considerantur.  Ob  eandem  rationem  distinguimus  in  Deo 
diversa  attributa.  Haec  distinctio  vocatur  ratwnis  ratioci- 
natce;  si  autem  Deo  applicetur  dicitur  etiam  virtualis,  quia 
Dei  perfectio  etsi  una  et  simplicissima,  virtute  aequivalet 
omnibus  perfectionibus  distinctis  creaturarum. 

Est  alia  distinctio  rationis  quae  vocatur  rationis  ratiocinantis, 
quaeque  locum  habet  cum  mens  rem  eandem  pluribus  con- 
ceptibus  exprimit  inter  se  non  diversis,  cujusmodi  est  dis- 
tinctio  inter  Tullium  et  Ciceronem ;  inter  definitum  et  defi- 
nitionem ;  plerumque  ista  distinctio  est  futilis.  Definitio 
tamen  exprimit  definitum  conceptu  magis  explicito,  adeoque 
non  rejicienda  ut  futilis. 

CAPUT    IV. 


DE  PRINCIPIIS  ET  CAUSIS. 


§  25.  Principium  est  id  a  quo  aliquid  quocumque  modo 
consequitur  ;  id  quod  consequitur  vocatur  principiatum. 
Inter  principium  et  principiatum  debet  esse  aliqua  intima 
connexio,  quae  si  externa  solum  sit,  vocatur  potius  initium ; 
talis  est  v.  g.  connexio  inter  auroram  et  diem.  Connexio 
autem  intema  potest  esse  in  ordine  vel  logico  vel  physico. 
In  ordine  logico  est  cum  unum  communicat  alteri  cognosci- 
bilitatem  aut  evidentiam.  Hinc  habemus  principia  cogni- 
tionis,  rationis.  In  ordine  physico,  cum  unum  alteri  esse 
communicat,  vel  tanquam  constitutivum  essentiae  alterius,  vel 
tanquam  in  alterius  productionem  influens.  Hinc  habemus 
principia  essendi  et  existendi. 

Principium  suo  principiato  prius  est;  triplex  autem  est 
haec  prioritas. 

1.  Tempore,  cum  principium  est  existens,  principiato 
nondum  existente. 

2.  Natura,  cum  principiatum  in  existentia  quidem  pendet 
a  principio,  simul  tamen  cum  illo  incipit  existere.  Sic  calor 
ab  igne  pendet,  sed  simul  cum  illo  existit. 

3.  Origine,  cum  principiatum  neque  naturam  neque  exis- 
tentiam  diversam  habet  a  suo  principio.  Talis  prioritas 
solum  inter  divinas  personas  habetur. 

Principium  quod  alteri  communicat  esse,  vel  eandem  indi- 
viduam  naturam  illi  tribuit,  vel  naturam  a  sua  distinctam, 
In  primo  casu  retinet  ipsum  nomen  principii,  secus  vero 
vocatur  causa.  Sic  in  divinis  Pater  est  principium  filii,  non 
ipsius  causa. 

Causa  materialiter  spectata  et  tempore  et  natura  prior  est 
re  producta,  quse  effectus  vocatur ;  formaliter  autem  spec- 

tata,  i.  e.  ut  causa,  natura  quidem  prior  est,  non  vero  tem- 
pore ;  etenim  relativa  quae  mutua  sunt  simul  ponuntur. 

§  26.  Quatuor  dantur  genera  causarum  :  materialis,  for- 
ma/is,  finaiis,  efficiens. 

De  causa  materiali  et  formali.  Materia  est  id  ex 
quo  aliquid  fit.  Proprie  materia  est  solum  substantia  ex- 
tensa ;  per  analogiam  autem  hoc  nomen  translatum  est  ad 
omne  id  ex  quo  aliquid  fit,  unde  voluntas  respectu  ad  actum 
quem  elicit,  materia  dicitur  ex  qua  actus  fit.  Forma  est  id 
per  quod  aliquid  fit,  seu  id,  quo  accedente,  materia  accipit 
determinatam  entitatem  in  aliquo  genere.  Alia  est  forma 
substantialis,  accidentalis  alia.  Prior  cum  materia  substan- 
tiale  compositum  facit,  ut  anima  respectu  corporis  quod 
informat.  Altera  est  id  quod  inhasret  subjecto.  Formae 
igitur  nomine  non  venit  solummodo  figura  corporis,  sed 
omnes  eae  qualitates  viresque,  quae  efnciunt  ut  ens  sit  illud 
potius  quam  aliud.  Materia  in  sua  generaliori  acceptatione, 
ex  qua  educitur  forma,  dicitur  subjectum  sustentationis  seu 
inhaesionis,  quia  sine  illo  subjecto  formae  existere  non  pos- 
sunt.  Tale  subjectum  est  mens  respectu  cogitationis,  lig- 
num  respectu  figurse.  Materia  in  qua  forma  recipitur,  quae 
tamen  ex  ea  non  educitur,  vocatur  subjectum  informationis, 
cujusmodi  est  corpus  respectu  animae.  Hinc  materia  con- 
sideratur  ut  potentia  capax  determinationis,  quam  a  forma 
accipit ;  forma  vero  dicitur  actus,  quia  efficit  ut  compositum 
ex  materia  et  forma  sit  ad  certum  actum  essendi  determi- 
natum.  Hinc  effatum  veterum  "  Ens  agit  per  suam  for- 
mam ; "  agit  enim  per  vires  quae  sibi  propriae  sunt,  quibus 
fit  ut  sit  illud  ens  et  non  aliud.  Cum  autem  et  materia  et 
forma  intrinsece  constituant  compositum,  atque  ex  una  parte 
forma  a  subjecto  inhaesionis,  a  quo  educitur,  pendeat  in  suo 
esse,  et  ex  altera  parte  materia  per  formam  in  certam  de- 
terminatam  speciem   constituatur,   et  materia  et  forma  ut 

causa  compositi  habentur.     Unde  causa  materialis  et  for- 
malis. 

§  27.  De  causa  finali.  Finis  est  id  propter  quod  ali- 
quid  fit.  Actus  quo  finem  volumus  dicitur  intentio  finis ; 
ratio  quae  ad  volendum  movet  motivum  vocatur.  Actus  vel 
opus  ad  finis  assecutionem  conducens  est  medium;  si  impe- 
dimenta  removet  remedium  dicitur.  Finis  dividitur  in  finem 
qui  aut  cujus  gratia,  et  est  illud  bonum  cujus  assequendi 
gratia  fit  actio.  In  finem  cui,  et  est  subjectum  cui  procu- 
ratur  finis  tanquam  ipsius  bonum.  Finis  qui  est  vel  objec- 
tivus,  et  est  bonum  ad  quod  tendimus,  vel  formalis,  et  est 
ipsa  adeptio  hujus  boni.  Plura  de  his  in  morali  Philo- 
sophia. 

§  28.    Propositione  VI.     Omne  agens  agit  propter 

FINEM,  AC  PROINDE  DANTUR  CAUS^E  FINALES. 

Probatur.  Agens  vel  intellectuale  est  vel  non.  Si  prius, 
agit  per  voluntatem ;  voluntas  autem  est  tendentia  ad  bonum, 
quod  per  intellectum  apprehenditur  atque  voluntati  propo- 
nitur;  bonum  ergo  hoc  per  actum  consequendum  est  finis, 
cum  sit  id  cujus  obtinendi  gratia  voluntas  operatur.  Si  non 
est  agens  intellectuale,  agit  ex  naturse  determinatione,  seu 
ex  impulsu  quem  accepit  a  prima  causa ;  prima  autem  causa 
est  intelligens  et  sapientissima ;  Ergo  omnis  effectus,  qui  ab 
ea  procedit,  ad  certum  finem  dirigitur ;  Ergo  etiam  entia  irra- 
tionalia  agunt  propter  finem,  non  quidem  ab  ipsis,  sed  a  Deo 
intentum.  Finis  ergo  habet  rationem  causae,  quia  agentia 
intellectualia  certum  finem  spectant  cujus  intuitu  sese  mo- 
vent,  primo  ad  finis  amorem,  deinde  ad  eligenda  et  exse- 
quenda  media  propter  illum.  Dantur  ergo  causas  finales. 
Moderni  quidem  has  causas  irriserunt,  ast  inepte.  Nisi 
enim  velimus  asserere  res  omnes  casu  fortuito  existere, 
oportet  admittere,  res  omnes  a  Deo  propter  finem  creatas 

esse.  Non  possumus  semper  hos  fines  determinare,  s.ed 
non  ideo  licet  nobis  eos  negare.  Quis  enim  dubitare  potest 
oculum  factum  ad  videndum,  aures  ad  audiendum,  etc.  ? 
Ergo  aliquas  causas  finales  saltem  cognoscimus. 

§  29.  De  Causa  efficiente.  Causa  efficiens  est  id  a  quo 
aliquid  fit.  Causae  efficientis  propria  est  activitas  seu  vis 
agendi,  per  quam  nempe  effectui  existentiam  tribuit.  Agere 
dicimus  id,  quo  interveniente,  aliqua  accidit  mutatio,  seu  id 
quod  efficit,  ut  sit  aliquid,  quod  prius  non  erat.  In  activi- 
tatis  exercitio  vis  agendi  dicitur  actus  primus  remotus;  eadem 
vis,  cum  adsunt  omnia  ad  agendum  requisita,  vocatur  actus 
primus  proximus ;  Exercitium  autem  activitatis  est  actus 
secundus.  Hoc  actuale  exercitium  est  actio ;  quae  transiens 
est  si  mutatio  ab  agente  producta  in  alio  recipitur,  immanens, 
si  in  ipso  agente  recipitur.  Requisita  ad  agendum  aut  con- 
ditiones  sunt  ea  quae  virtutem  causae  disponunt,  vel  removent 
impedimenta  quae  actionem  prohibent.  Differt  ergo  causa 
a  conditione,  haec  enim  non  influit  directe  in  effectus  exis- 
tentiam;  differt  etiam  ab  occasione,  quae  nec  actionem 
exerit  ut  sit  effectus,  nec  requiritur  per  se  ut  causa  agat; 
posset  enim  causa  agere  sine  illa. 

Causa  efficiens  multiplex  est:  1.  Causa  prima  a  nulla 
pendet  alia  causa,  sed  ab  ea  ceterae  omnes  causae  pendent, 
quae  causoz  secundoz  vocantur. 

2.  Causa  per  se  agit  id  ad  quod  naturali  destinatione  diri- 
gitur,  aut  quod  ipsamet  agere  intendit.  Causa  per  accidens 
est  agens  in  cujus  effectu  aliquid  praeter  ipsius  intentionem 
invenitur,  et  quod  cum  actione  non  est  necessario  connexum. 

3.  Principalis  est  ea  a  qua  effectus  primario  pendet,  in- 
strumentalis  ea,  quae  a  principali  ipsa  movetur  ac  regitur. 

4.  Necessaria,  quae,  positis  omnibus  ad  agendum  requi- 
sitis,  ab  actione  ad  quam  est  parata,  non  se  cohibere  potest. 
Libera,  quae  his  positis,  agere  potest  aut  non  agere,  aut  con- 

trarium  efficere.     Haec  causalitas  solis  entibus  intellectu  prae- 
ditis  competit. 

5.  Physica  quae  effectum  propria  virtute,  sive  principali 
sive  instrumentali,  causat. 

6.  Moralis  quae  aliam  causam  inducit  ad  agendum,  sive  jus- 
sione,  sive  consilio,  minis  etc. 

§  30.  Causa  in  se  aliquo  modo  eam  prsecontinere  debet 
perfectionem,  quam  sua  actione  effectui  tribuit.  Etenim  si 
in  effectu  esset  aliquid,  quod  a  causa,  quatenus  ipsius  effectus 
est,  non  accepisset,  illud  effectus  vel  a  se  ipso,  vel  a  nihilo 
hab.eret,  quod  est  absurdum.  Ast  effectus  triplici  modo  in 
causa  praecontineri  potest. 

1.  Formaliter,  cum  effectus  habet  perfectionem  ejusdem 
speciei  ac  causa,  ut  in  nube  est  pluvia. 

2.  Eminenter,  cum  causa  pollet  perfectione  ordinis  nobi- 
lioris,  per  quam  idem  praestat  et  quidem  excellentiori  modo, 
quod  perfectio  inferior  effectui  communicata.  Sic  Deus  ra- 
tionem  hominis  praecontinet. 

3.  Virtualiter  cum  causae  activitas  ejusmodi  est,  ut  per 
ejus  exercitium  perfectionem  diversi  generis  effectui  tribuere 
possit.  Sic  artifex  machinae  perfectionem  continet.  Deus 
perfectionem  materiei. 

Ex  dictis  patet  effectum,  ut  effectum,  nunquam  sua  causa 
perfectiorem  esse. 

§  31.  Cum  causa  eadem  pluribus  viribus  pollere  possit, 
etiam  eadem  causa  diversos  effectus  praestare  potest.  Hinc 
effectuum  diversitas  non  semper  causarum  multiplicitatem 
arguit. 

Causa  finita  non  potest  agere  nisi  in  prasexistente  sub- 
jecto,  quia  cum  non  habeat  vim  creativam,  non  potest  ipsa 
substantiam  producere.  Hinc  debet  ipsa  vel  per  se  vel  per 
aliud  esse  praesens  subjecto  in  quod  agit ;  ubi  enim  causa 
non  est,  ibi  agere  nequit. 

§32.  Nos  ideas  causae  et  effectus  habere  in  comperto  est, 
et  pariter  scimus  causalitatem  non  consistere  in  mera  unius 
post  alterum  successione,  sed  in  eo  quod  effectus  a  causa  in 
ipsa  sua  existentia  pendeat.  Verba  activa  ut :  facio,  traho, 
moveo  etc.  veram  causalitatis  ideam  supponunt,  et  sensu  in- 
timo  percipimus  activitatis  internae  influxum  dum  agimus. 
Verum  quidem  est  nos  non  videre  immediate  ipsum  activi- 
tatis  principium,  sed  hoc  non  impedit  quominus  ideam  gene- 
ricam  causse  habeamus. 

§  33.  De  Principio  causalitatis.  Principium  rationis 
sufhcientis  sic  enuntiatur:  Nihil  est  sine  ratione  sujficiente. 
Principium  vero  causalitatis  :  Nihil  fit  sine  causa.  Prius 
generalius  est,  ac  respicit  tum  ordinem  existendi,  tum  ordi- 
nem  essendi  et  cognoscendi,  et  omnibus  rebus  applicari 
potest.  Ipse  Deus  rationem  sufficientem  suae  existentiae  in 
sua  infinita  natura  habet.  Principia  haec  sunt  absolute  certa. 
Non  defuerunt  tamen  qui  veritatem  principii  causalitatis 
obscurare  nisi  sunt,  quia  ex  eo  Dei  existentiam  deducimus, 
quam  veritatem  increduli,  si  possent,  de  medio  tollere  vellent. 

§  34.    Propositio  VII.      Principium   rationis  suffi- 

CIENTIS  EST  ABSOLUTE  CERTUM. 

Probatur.  Nemo  hoc  principium  negare  potest,  nemo  de 
illo  dubitare,  quin  hoc  ipso  ejus  veritatem  supponat.  Ne- 
gamus,  quia  videmus  rationem  quare  praedicatum  non  con- 
venit  subjecto :  dubitamus,  quia  nullam  rationem  affirmandi 
aut  negandi  percipimus. 

§  35.  Propositio  VIII.     Principium  causalitatis  est 

ANALYTICUM  ET  ABSOLUTE  CERTUM. 

Probatur.  Ad  hoc  ostendendum  sufficit  probare,  concep- 
tum  existentice  incipientis  continere  conceptum  habentis  cau- 
sam  ejficientem  ;  adeoque  valere  :  Id  quod  existere  incipit  est 

habens  eausam  efficientem.  Atqui  ita  est.  Effectus  enim 
est  ens  quod  antea  non  fuit,  nunc  autem  est.  Atqui  tale  ens 
requirit  causam.  Nam  in  propositione  :  Ens  A  existit,  quae 
nunc  quidem  vera  est,  antea  vero  non  erat  vera,  quia  ens  A 
non  semper  extitit,  debet  dari  ratio  quare  praedicatum  con- 
veniat  subjecto  (§  34).  Jamvero  ista  ratio  non  est  ipsa 
existentia  a  mente  percepta,  mens  enim  ideo  eam  videt,  quia 
ea  de  facto  subjecto  A  convenit,  et  de  hac  ratione  nunc 
quaestio  est.  Non  est  mera  possibilitas,  quia  haec  facit  ut 
praedicatum  ei  possit  convenire,  non  ut  de  facto  ei  conveniat. 
Non  pendet  hoc  a  natura  entis  A,  quia  contingens  est  ac  in- 
differens  ut  sit  aut  non  sit  existens.  Ergo  ratio  quare  enti 
A  nunc  conveniat  praedicatum  existens,  debet  illi  esse  extrin- 
seca.  Illa  autem  ratio  determinans  entis  A  existentiam  non 
potest  esse  quid  mere  logicum,  quia  entia  logica  physicae 
actionis  non  sunt  capacia ;  unde  nec  possunt  physicam  exis- 
tentiam  determinare.  Ergo  debet  esse  aliquid  physice  reale. 
Atqui  ens  physice  reale  determinans  entis  A  existentiam 
est  causa.  Ergo  omnis  effectus  requirit  necessario  causam. 
Corollaria.  i.  Nullum  ens  sui  ipsius  causa  esse  potest, 
secus  simul  esset  et  non  esset ;  esset,  quia  ageret ;  non  esset, 
quia  se  produceret ;  quod  est  absurdum. 

2.  Duo  entia  non  possunt  sibi  invicem  esse  causae  effi- 
cientes ;  quia  si  A  est  causa  B,  et  B  causa  A ;  A  est  ante  B, 
quia  ejus  causa,  et  non  est  ante  B,  quia  ejus  effectus. 

3.  Principium  causalitatis  non  est  experimentale,  etsi  ex- 
perientia  illud  confirmet.  Ipsi  pueri  per  applicationem 
hujus  principii  ostendunt  se  incipere  uti  ratione.  Ipsi  enim 
constanter  petunt :  Cur  hoc  ?  (principium  rationis  sufficientis) 
quis  fecit  hoc  ?  (principium  causalitatis). 

4.  Hoc  principium  est  objectivum,  quia  ideae  causse  et 
effectus  sunt  objectivae  (II.,  §  11). 

Ergo  si  datur  effectus  realis  debet  dari  et  causa  realis. 
Principia  ad  solv.  diff.     im.    In  demonstratione  non 

fit  circulus  vitiosus,  quia  argumentum  nititur  principio  ratio- 
nis  sufficientis,  quod  absolute  certum  est  (§  34). 

2m.  In  principio  causalitatis  supponitur  notio  existentiae, 
sed  idea  generalis  existentias  sufficit  ad  hoc  principium  cog- 
noscendum  ;  hanc  autem  habemus. 

3m.  Veritates  contingentes  nituntur  quidem  principio  cau- 
salitatis,  ast  non  ideo  fiunt  absolute  necessariae.  Earum  ne- 
cessitas  est  hypothetica. 


CAPUT   V. 

DE    ENTIUM     PERFECTJONE. 

§  36.  Perfectum  est  id,  cui  nihil  deest  eorum  quae  illi  inesse 
debent  ad  ejus  complementum.  Cum  omne  ens  creatum  ad 
aliquem  finem  dirigatur,  perfectio  ipsius  determinanda  est  ex 
ejus  relatione  ad  hunc  finem.  Hinc  triplex  perfectionis 
gradus  distingui  potest.  1.  Perfectio  quoad  esse,  si  ea  omnia 
ens  habeat,  quae  necessaria  sunt,  ut  ad  finem  tendere  possit. 
2.  Quoad  te?ide?itia?n,  si  recte  ad  finem  tendat,  quae  tamen 
perfectio  solis  entibus  liberis  propria  esse  potest.  3.  Quoad 
assecntione?n  quae  consistit  in  actuali  finis  possessione.  Haec 
est  completa  entis  perfectio,  quia  totum  ens  complet.  Per- 
fectio  a  bonitate  reipsa  non  distinguitur,  omne  enim  ens  qua- 
tenus  bonum  etiam  perfectum  est,  et  malum  in  defectu  ali- 
cujus  debitae  perfectionis  consistit. 

Perfectio  altera  dicitur  si??iplex,  altera  secimdwn  quid  seu 
??iixta.  Prior  in  suo  conceptu  nullam  imperfectionem  in- 
volvit,  ut  est  vita,  intelligentia  etc.  Altera  irnperfectionem 
negativam  implicat,  seu  negationem  ulterius  realitatis,  ut  per- 
fectio  extensi,  ratiocinii. 

Perfectio  totalis  entis  vel  est  absoluta  vel  relativa.  Abso- 
luta  complectitur  omnem  realitatem,  qua  ens  perfectum  esse 

potest,  et  excludit  omnes  imperfectiones,  sive  privativas  sive 
negativas.  Ea  ergo  est  infinita.  Huic  opponitur  imper- 
fectio  negativa.  Perfectio  relativa  solum  continetur  in  ali- 
quo  genere,  ac  proinde  limitata  est  ac  finita.  Ei  opponitur 
imperfectio  privativa,  seu  perfectionis  illi  generi  debitae  de- 
fectus. 

Perfectio  absoluta,  utpote  infinita,  nullos  gradus  habet; 
relativa  vero  graduum  capax  est,  tum  quia  una  perfectio 
altera  major  et  praestantior  esse  potest,  tum  quia  perfectio 
ejusdem  speciei  intensive  major  esse  valet,  eo  quod  quae  sibi 
propria  sunt  cumulatius  possideat,  vel  quod  ad  finem  conse- 
quendum  magis  idonea  sit,  vel  plenius,  promptius,  aut  facilius 
finem  obtineat.     Sic  vir  puero  est  perfectior. 

§  37.  De  ente  simplici  et  composito.  Simplex  est 
quod  partes  non  habet  in  quas  resolvi  possit,  compositum 
vero  partibus  constat.  Quaedam  entia  simplicia  sunt  quoad 
aliqua,  composita  quoad  cetera.  Sic  metalla  (ut  putant  chi- 
mici)  quoad  substantiam  quidem  simplicia  sunt,  quoad  quan- 
titatem  vero  composita. 

Absolute  simplex  est  quod  in  plures  partes  physicas  nullo 
modo  resolvi  potest ;  ut  est  anima  humana.  Maxima  sim- 
plicitas  competit  Deo,  quia  ejus  essentia  neque  logicam  divi- 
sionem  admittit,  sicuti  anima  quas  logice  divisibilis  est  se- 
cundum  varias  potentias. 

Notio  simplicis  non  est  negativa,  quia  etsi  per  exclusionem 
partium  in  cognitionem  simplicis  veniamus,  non  ideo  con- 
sistit  haec  idea  in  mera  partium  negatione ;  per  hanc  nega- 
tionem  asserimus  magnam  entis  perfectionem,  nempe  identi- 
tatem  ipsius  cum  omnibus  quae  in  eo  sunt,  ejusque  indissolu- 
bilitatem.  Pariter  sensus  intimus  refert  nobis  actus  nostros 
simplices,  non  ut  aliquid  negativum,  sed  prorsus  positivum. 

§  38.  De  ente  finito  et  infinito.     Finitum  est  quod 

limitem  habet,  infinitum  limitibus  caret.  Limes  autem  est 
negatio  ulterioris  perfectionis  seu  realitatis. 

Infinitum  aliud  est  actu,  aliud  potentia.  Prius  est  proprie 
dictum  infinitum,  alterum  actu  semper  finitum  est,  sed  conci- 
pitur  capax  incrementi  sine  fine. 

Infinitum  actu  finitis  acceptionibus  exhauriri  nequit,  secus 
enim  haberet  limitem  ubi  illae  acceptiones  desinerent.  Hinc 
infinitum  nec  mensurari  nec  numerari  potest ;  quia  numera- 
tio  et  mensuratio  fiunt  successivis  acceptionibus  unitatis ;  si 
ergo  numerari  aut  mensurari  posset,  hoc  ipso  exhauriretur 
successivis  acceptionibus.  Ergo  neque  potest  infinitum  con- 
stitui  per  finiti  additionem,  neque  unum  infinitum  esse  altero 
majus,  nam  hoc  ipso  quod  minus  esset,  non  haberet  omnia 
quae  in  eo  genere  haberi  possent,  essetque  limitatum. 

§  39.    PROPOSITIO  IX.       QUANTITAS  INFINITA  REPUGNAT. 

Probatur.  Quantitas  est  vel  discreta  vel  continua.  Neu- 
tra  potest  esse  infinita.  Quantitas  enim  continua  habet 
partes  extra  partes,  adeoque  est  limitata  per  superficies  aut 
partes  superiores,  inferiores,  et  laterales.  Ergo  est  finita. 
Neque  dici  potest,  quantitatem  habere  partes  extra  partes, 
sed  non  habere  ultimas.  Nam  continuum  essentialiter  est  di- 
visibile.  Supponatur  ergo  continuum  infinitum  divisum  in 
quatuor  partes ;  hse  partes  limites  habent,  ergo  sunt  finitae ; 
ergo  infinitum  constitueretur  additione  finitorum.  Insuper 
quantitas  realis  partium  saltem  possibilium  multitudine  con- 
stat,  deberet  ergo  dari  numerus  actu  infinitus,  qui  pariter 
repugnat.  Nam  numerus  est  multitudo  mensurata  per  unum, 
quia  ex  unitatibus  coalescit.  Ergo  incipit  ab  unitate,  ergo 
initium  habet,  ac  proinde  non  est  infinitus.  Praeterea  suppo- 
natur  infinitus.  Ille  aequabit  praecedentem  numerum  ad- 
jecta  unitate.  Praecedens  infinitus  non  sit  necesse  est,  qui 
nempe  crescere  potest ;  et  si  infinitus  supponeretur,  unum  in- 
finitum  altero  esset  majus,  et  infinitum  coalesceret  ex  addi- 


Compendium  PJiilosophice.  97 

tione  finitorum.  Tandem  si  non  repugnatnumerus  infinitus, 
potest  dari  multitudo  hominum  infinita,  et  quia  homo  duo 
brachia,  duos  pedes,  duosque  oculos  etc.  habet,  daretur  nu- 
merus  infinitus  duplo,  quadruplo  etc.  major. 

Principia  ad  solv.  diff.  im.  Ex  eo  quod  terminis  pos- 
sibilibus  nullus  limes  assignari  possit,  quia  Dei  potentia  infi- 
nita  est,  non  sequitur  possibilitas  numeri  infiniti,  Deus  enim 
non  cognoscit  possibilia  sub  ratione  numeri;  secus  enim 
videret  limites  ubi  non  sunt. 

2m.  Actus  creaturse  rationalis  nullum  habent  finem,  et 
Deus  eos  clare  et  distincte  cognoscit,  non  tamen  sub  ratione 
numeri,  quia  limitem  non  videt  ubi  non  est. 

3m.  Non  potest  concipi  series  infinita  a  parte  ante  ut  di- 
cunt,  quia  non  datur  successio  terminorum  sine  primo  ter- 
mino.  Insuper  series  haec  actu  terminata  esset,  ac  proinde 
infinita  esse  nequiret. 

4m.  Ex  divisibilitate  materiei  non  sequitur  numerus  actu 
infinitus,  quia  omnis  divisio  utcumque  protracta,  et  initium 
et  finem  haberet,  et  ejus  partes  sunt  infinitse  solum  in  po- 
tentia.  Si  poneretur  numerus  partium  unius  continui  infini- 
tus  actu,  diviso  alio  continuo,  alius  numerus  infinitus  habe- 
retur,  quod  est  absurdum. 

5m.  Spatium  reale  non  est  infinitum,  ut  infra  dicetur ;  spa- 
tium  possibile  est  indefinitum,  sicuti  possibilia  corpora. 

§  40.  Patet  nos  ideam  Infiniti  habere,  quia  finitum  ab  in- 
finito  distinguimus ;  infinito  tribuimus  praedicata  realia,  quae 
finito  prorsus  repugnant.     Hinc : 

PROPOSITIO  X.    CONCEPTUS  INFINITI  NON  EST  NEGATIVUS. 

Probatur.  Conceptus  negativus  (L,  §  6)  est  quando  res 
per  suas  proprias  notas  non  apprehenditur,  sed  per  notas 
alterius,  cujus  est  negatio  aut  privatio.  Atqui  infinitum  per 
proprias  ipsius  notas  percipimus,  nempe  qui  ei  tribuimus 
realia  praedicata,  quae  ei  soli  conveniunt.  Ergo  conceptus 
infiniti  non  est  negativus. 

Principia  ad  solv.  diff.  im.  Procedimus  a  finito  ad 
infinitum  excludendo  limites  seu  imperfectiones ;  Ergo  hoc 
ipso  summam  perfectionem  affirmamus. 

2m.  Vocabula  negantia  adhibemus  ad  exprimendum  infi- 
niti  conceptum,  quia  haec  vocabula  a  rebus  materialibus 
desumimus;  res  tamen  significata  est  maxime  positiva. 

3m.  Infiniti  essentiam  non  cognoscimus  intime,  quia  non 
immediato  intuitu  eam  attingimus,  sed  per  ratiocinium  ejus 
cognitionem  haurimus.  Exinde  non  sequitur  nos  de  infinito 
solum  scire  quid  non  sit,  non  autem  quid  sit,  quia  revera 
plura  praedicata  infinito  soli  propria  cognoscimus. 

§  41.  Propositio  XI.     Infiniti  idea  est  objectiva. 

Probatur.  Ideae  entis,  causae,  substantiae,  limitis  etc,  ex 
quibus  idea  infiniti  formatur,  suntobjectivae  (II.,  §  n).  Ergo 
etiam  idea  infiniti  est  objectiva;  mens  enim  non  arbitrario 
eam  sibi  format.  Insuper  objectum  infinitum  revera  existit 
extra  mentem,  ut  probabitur  in  Libro  VI.  Praeterea  si  infi- 
nitum  extra  mentem  realiter  non  existeret,  mens  illud  conci- 
pere  non  posset.  Etenim  infinitum  mere  possibile  concipi 
nequit,  quia  esset  infinitum  contingens.  Cogitare  quidem 
possumus  de  infinito,  quin  explicite  de  ejus  existentia  cogi- 
temus,  concipere  vero  non  possumus  infinitum  ut  possibile. 

Principia  ad  solv.  diff.  im.  Idea  infiniti  subjective 
est  finita,  sed  repraesentat  objectum  infinitum. 

2m.  Haec  repraesentatio  non  est  adaequata,  sed  inadaequata 
repraesentatio  non  est  falsa,  nec  fit  ipsa  per  sensibiles  ima- 
gines,  sed  spiritualis  est. 

§  42.    Propositio  XII.      Idea   finiti   non   est   mere 

NEGATIVA. 

Probatur.  Non  apprehenditur  finitum  per  infiniti  nega- 
tionem,  sed  res  finitas  per  qualitates  ipsis  proprias  cogno- 
scimus.      Ergo  conceptus  finiti  est  positivus.      Patet  ergo 

absurdam  esse  assertionem  Locke,  qui  praetendit  nos  ideam 
infiniti  efformare  concipiendo  finitas  perfectiones  intermina- 
bili  incrementorum  serie  auctas. 

§  43.  De  ente  necessario  et  contingente.  Necessa- 
rium  est  id  quod  est,  et  non  potest  non  esse;  contingens 
esse  potest  aut  non  esse.  Contingens  necessarium  esse 
potest  sub  aliquo  respectu,  et  tunc  dicitur  hypothetice  neces- 
sarium,  ut  distinguatur  ab  absolute  necessario,  quod  ita  est, 
ut  sub  nullo  respectu  non  esse  non  possit. 

Ens  absolute  necessarium  neque  initium  neque  finem 
habere  potest ;  si  enim  aut  finem  aut  initium  haberet,  posset 
non  esse,  ac  proinde  esset  contingens.  Hinc  patet  1,  Ens 
necessarium  esse  aeternum.  2,  Ipsum  esse  a'se,  seu  existere 
vi  suae  naturae  independenter  ab  omni  alio  ente.  3,  Ens 
contingens  existere  non  posse,  quin  existat  ens  necessarium. 

§  44.  De  ente  mutabili  et  immutabili.  Mutatio  est 
transitus  entis  ab  uno  modo  se  habendi  ad  alium.  Hinc 
tria  in  mutatione  habentur:  1,  terminus  a  quo,  2,  terminus 
ad  quem,  3,  utriusque  subjectum.  Quae  tria  a  veteribus  dice- 
bantur  privatio,  forma,  materia. 

Variis  modis  mutatio  fieri  potest :  1.  Per  successionem 
substantise  ad  substantiam,  aut  per  remotionem  substantiae 
a  substantia.  2.  Per  acquisitionem  aut  amissionem  quali- 
tatis.  3.  Per  determinationem  acceptam  ad  motum  localem 
aut  ad  quietem.  4.  Per  mutationem  ordinis  quo  sese  exci- 
piunt  partes  ejusdem  rei,  aut  quo  res  una  ad  aliam  se  habet. 

§  45.  Ens  immutabile  est  illud  quod  ab  uno  modo  se 
habendi  ad  alium  transire  non  potest.  Mutabilitas  est  in- 
trinseca,  quando  ens  intrinsecam  aliquam  determinationem 
aut  perfectionem  accipere  potest  aut  amittere,  vel,  si  partes 
habet,  secundum  eas  diversimode  ordinari  potest.     Extrin- 

seca  est,  quando  ordinem  quem  ad  alias  res  habet  amittere 
potest,  aut,  quem  non  habet,  acquirere.  Haec  mutabilitas 
potest  cum  absoluta  immutabilitate  consistere,  quia  non  est 
mutatio  in  ipso  ente,  sed  potius  aliorum  mutatio.  Solus 
Deus  absolute  immutabilis  est  ab  intrinseco.  Ceterae  crea- 
turse  immutabiles  sunt  sub  aliquo  respectu.  Sic  identitas 
personalis  hominis  semper  eadem  manet,  quamvis  ipse 
multis  mutationibus  subjiciatur. 

§  46.  Res  cum  se  ipsa  secundum  diversa  tempora  com- 
parata,  dicitur  esse  sibi  identica,  si  nullam  mutationem  subi- 
erit.  Talis  identitas  est  conservatio  status  in  quo  ens  erat.  Ea 
triplex  est:  1.  Absoiuta,  cum  ens  nullam  mutationem  subiit. 
2.  Relativa  seu  ad  sensum,  si  aliqua  mutatio  in  ente  peracta 
quidem  est,  sensu  vero  non  deprehendatur.  3.  Moralis  si 
res,  licet  sensibiles  mutationes  patiatur,  in  communi  tamen 
hominum  existimatione  tanquam  sibi  identica  habetur.  Talis 
est  identitas  fluminis  aut  populi. 

§  47.  De  Ordine.  Ordinata  dicimus  ea  quae  in  suis 
determinatis  locis  apte  sunt  disposita.  Hinc  ordo  definiri 
potest:  Dispositio  apta  plurium  secundum  aliquam  eorum 
relationem.  Huic  opponitur  Inordinatio  seu  confusio.  Juxta 
varias  relationes  quae  spectantur,  varius  etiam  est  ordo  inde 
exurgens.  Sic  in  ordinandis  libris  bibliothecae,  spectari 
potest  materia  de  qua  libri  tractant,  ratio  temporis  quo 
fuerunt  scripti,  forma  et  magnitudo  voluminum.  Ordo 
semper  supponit  causam  intelligentem,  quia  importat  aptam 
dispositionem  plurium,  quae  requirit  perceptionem  finis,  re- 
lationis  quae  intercedit  inter  res  ordinandas,  et  dispositionis 
aptae  ut  fini  intento  correspondeat.  Haec  autem  a  sola  intel- 
ligentia  percipi  possunt.  Opera  ordinata  naturse  aut  ani- 
malium  non  supponunt  intelligentiam  in  causa  proxima,  sed 
in  ea  quae  istas  causas  disposuit  ad  talia  opera  efficienda. 

§  48.  De  Pulchro.  Pulchra  dicuntur  quae  visa  placent ; 
Differt  pulchrum  a  vero,  ordine  et  bono.  Verum  affirmat 
rem  esse,  ordo  addit  rem  esse  ut  esse  debet ;  sed  in  pulchro 
est  praeterea  ratio  quare  mens  quadam  jucunditate  perfun- 
datur  ex  ipsius  perceptione.  Bonum  etiam  placet,  sed  quia 
conveniens  est,  pulchrum  autem  placet  praecise  quia  cog- 
nitum.  Pulchrum  ergo  dici  potest  Splendor  ordinis.  Pul- 
chrum  est  vel  spirituale  vel  materiale,  prouti  ordo  vel  spiri- 
tualis  vel  materialis  est. 

Sicuti  ordo  a  sensu  percipi  nequit,  sic  nec  pulchritudo  ; 
et  quemadmodum  ordo  non  est  arbitrarius,  sic  nec  pulchri- 
tudinis  notio  arbitraria  est,  sed  juxta  certas  regulas  dijudi- 
canda. 

Gustus,  seu  facultas  percipiendi  pulchrum,  vitiatus  esse 
potest,  ita  ut  quod  uni  pulchrum  videtur  alteri  appareat 
turpe;  ast  non  ideo  regulae  pulchri  arbitrarise  sunt.  Pul- 
chrum  ideale  est  exemplar  mente  conceptum  juxta  quod  si 
res  fiant  pulchrae  dicuntur.  Facultas  deprehendendi  hos 
typos  pulchri  aut  eos  formandi  genius  vocatur. 

Sublime  est  illud  quod  intuentis  facultatem  longe  exce- 
dere  conspicitur.  Hinc  diftert  a  pulchro,  tum  in  se,  tum  in 
effectu.  Pulchrum  ordinem  exigit  et  symmetriam,  justisque 
limitibus  circumscribitur,  luce  et  claritate  maxime  micat; 
eadem  non  requirit  sublime.  Pulchrum  suave  gaudium  in 
anima  causat,  sublime  vero  admirationem,  imo  et  quendam 
timorem. 

E 


102  Compendiiim  Philosophice. 


LIBER     QUARTUS. 

DE   METAPHYSJCA    SPECIALI. 

CAPUT   I. 
DE  MUNDO  ASPECTABILI. 

§  i.  Per  mundum  intelligimus  Universitatem  rerum  quae 
nomine  coeli  et  terrae  exprimimus;  pauca  de  ejus  natura, 
origine  et  fine  dicenda  veniunt. 

PROPOSITIO  I.       MUNDJJS  A  NOBIS  COGNITUS  UNUS  EST. 

Probatur.  Omnia  astra,  ut  patet  ex  Astronomia,  mirifice 
inter  se  ordinantur,  atque  eisdem  legibus  communibus  regun- 
tur.     Ergo  mundus  cognitus  unus  est. 

Negari  non  potest  alios  mundos,  separatos  et  indepen- 
dentes  ab  hac  rerum  Universitate,  existere  posse.  Dei  enim 
potentia  infinita  est,  mundus  vero  finitus,  adeoque  non  re- 
pugnat  alios  atque  alios  mundos  existere.  Falsum  est  quod 
dicit  Descartes,  videlicet  hunc  mundum  omnia  possibilia 
spatia  implere ;  Existentia  unius  mundi  non  excludit  possi- 
bilitatem  existentiae  alterius,  quia  affirmatio  unius  non  est 
negatio  alterius.  Aliqui  auctores  asserunt  esse  plures  mun- 
dos  eo  sensu,  quod  alii  globi  ccelestes  etiam  habitatores 
ratione  praeditos  contineant.  Haec  assertio  nihil  absurditatis 
prae  se  fert.  Analogia  quae  habetur  inter  nostrum  globum 
et  alios  planetas  videtur  requirere,  ut  et  planetae  suos  habeant 
habitatores.  Praeterea  mundus  factus  est  ad  Dei  Gloriam 
creatis  intelligentiis  manifestandam.  Homini  autem  per- 
pauca  de  hoc  universo  cognita  sunt.  Non  est  ergo  absur- 
dum  supponere,  esse  in  aliis  corporibus  coelestibus  alias  crea- 

turas  rationales,  quae  haec  corpora  ad   Deum  ut  in  finem 
referant. 

§  2.    PROPOSITIO  II.      MUNDUS  NON  EST  ENS  A  SE. 

Probatur.  Ens  a  se  est  illud  cujus  existentia  est  absolute 
necessaria,  ita  ut  existentia  in  ipsius  entis  conceptu  contine- 
atur.  Atqui  mundus  non  est  tale  ens.  Nam  concipi  potest 
mundus  ut  non  existens,  et  alii  mundi  nostro  similes  conci- 
piuntur  possibiles.  Ergo  mundus  non  est  ens  a  se.  Prgeterea. 
Ens  a  se  est  illimitatum  et  immutabile.  Etenim  ens  limita- 
tum  habet  gradum  perfectionis  determinatum,  ultra  quem 
ejus  realitas  non  sese  protendit.  Jamvero  hujus  determina- 
tionis  debet  esse  aliqua  ratio  (III.,  §  34),  quae  ex  ipso  ente 
desumi  non  potest,  cum  non  repugnet  ens  illud  vel  magis 
vel  minus  perfectum  esse ;  neque  potuit  ens  semetipsum 
limitare,  nam  cum  sibi  existentiam  non  dederit,  neque  poterat 
hunc  vel  illum  modum  aut  gradum  limitatum  dare  sibi. 
Ergo  ratio  hujus  limitationis  ab  alio  ente  pendet,  seu  ens 
limitatum  est  contingens  (III.,  §  43).  Ens  a  se  est  etiam 
immutabile ;  nam  enti  quod  vi  suae  naturae  existit,  quidquid 
habet,  necessarium  est,  ita  ut  mutari  non  possit  tale  ens. 
Atqui  mundus  et  limitatus  et  mutabilis  est.  Nam  quantitas 
infinita  repugnat,  et  quia  mundus  compositus  est,  corpora 
eum  componentia  inter  se  disponi  possunt,  atque  modificari, 
separari,  et  transformari.     Ergo  mundus  non  est  ens  a  se. 

§  3.  Propositio  III.     Materiei  elementa  non  sunt 

ENTIA  A  SE. 

Probatur.  Materiei  elementa  sunt  finita,  mutabilia,  contin- 
gentia.  Ergo  non  sunt  entia  a  se.  Numerus  eorum  supponitur 
vel  infinitus,  vel  indefinitus,  vel  finitus.  Non  est  eorum  nume- 
rus  infinitus,  quia  talis  numerus  repugnat ;  non  est  indefinitus, 
quia  ejusmodi  numerus  non  existit  in  re,  sed  solum  in  poten- 
tia,  estque  merusjnentis  conceptus,  et  de  facto  est  numerus 

actu  finitus  qui  concipitur  jugiter  augeri.  Ergo  haec  elementa 
sunt  numero  finita.  Atqui  hujus  determinationis  debet  esse 
aliqua  ratio.  Haec  autem  ratio  non  invenitur  in  ipsis  ele- 
mentis,  cum  in  se  non  repugnet  ea  esse  plura  aut  pauciora. 
Ergo  haec  determinatio  aliunde  est  desumenda,  adeoque 
elementa  materiei  sunt  contingentia.  Insuper  patet  eorum 
contingentia  ex  indifferentia  ad  motum  aut  ad  quietum,  ex 
eorum  figura  etc. 

§  4.  Principia  ad  solv.  diff.  im.  Dici  non  potest 
materiam  esse  necessariam  quoad  substantiam,  et  contin- 
gentem  quoad  modos  aut  alias  modificationes.  Nam  etsi 
modi  distinguntur  a  substantia  distinctione  modali  reali,  in- 
trinsece  tamen  ipsi  afficiunt  substantiam,  suntque  ipsa  sub- 
stantia  hoc  vel  illo  modo  affecta.  Unde  mutatio  in  ipsam 
substantiam  cadit,  quia  substantia  a  modis  intrinsece  affi- 
citur. 

2m.  In  idea  elementi  materialis  continetur  possibilitas 
quidem  divisionis,  non  vero  actualis  divisio.  Hinc  etsi 
divisio  absque  motu  non  fit,  non  ideo  elementum  materiale 
est  essentialiter  in  motu. 

3m.  Etsi  verum  esset  omnia  in  mundo  moveri,  non  ideo 
sequeretur  motum  materiei  esse  essentialem ;  quia  iste  motus 
ostendit  quidem  quid  sit  actu,  non  quid  debeat  esse. 

4m.  Etsi  motus  aliquis  elementis  esset  essentialis,  adhuc 
staret  argumentum;  nam  cum  materia  sit  indifferens  ad 
varios  motus,  adhuc  egeret  determinatione  ab  extrinseco  ut 
hoc  vel  illo  modo  moveatur. 

§  5.  Propositio  IV.     Materia  non  potuit  oriri  nisi 

PER  CREATIONEM. 

Probatur.  Materia  non  est  ens  a  se,  ergo  cum  non  existat 
vi  suee  naturae,  ab  alio  ad  existendum  determinata  fuit. 
Haec  causa  non  potest  esse  materia;  nam  si  simplicia  sint 

elementa,  non  potest  unum  elementum  aliud  e  sua  substantia 
educere,  quia  quod  simplex  est,  est  indivisibile ;  verum  si 
sint  extensa,  non  possunt  ipsa  agere  nisi  per  contactum  aut 
attrahendo  aut  repellendo ;  tales  autem  actiones  supponunt 
subjectum  praeexistens  in  quod  agat  materia.  Ergo  non 
potest  ipsa  novam  materiam  producere.  Ergo  causa  mate- 
riei  est  spiritus.  Jamvero  spiritus  non  potest  eam  a  sua  sub- 
stantia  educere,  quia  simplex  est,  nec  dividi  potest.  Ergo 
debet  eam  ex  nihilo  educere,  seu  sua  actione  debet  efficere 
ut  materia  quse  non  erat,  existentiam  accipiat.  Talis  actio 
est  creatio.  Ergo  materia  non  potuit  oriri  nisi  per  crea- 
tionem. 

§  6.  Principia  ad  solv.  diff.  im.  Habemus  ideam 
genericam  creationis,  quia  scimus  eam  esse  productionem 
ex  nullo  praeexistente  subjecto,  quod  locum  teneat  causae 
materialis.  Et  hunc  modum  productionis  a  caeteris  apprime 
distinguimus.     Solus  modus  creationis  nos  latet. 

2m.  Ens  fieri  ex  nihilo,  non  significat  nihilum  esse  vel 
efficientem  vel  materialem  causam,  sed  denotat  ens  quod 
non  fuit  antea,  nullo  ex  subjecto  praeexistente,  esse  pro- 
ductum. 

3m.  Deus  non  continet  materiam  formaliter,  sed  eminenter 
et  virtualiter. 

4m.  Deus  habet  ideam  materiae,  sed  non  ejus  sensum; 
haec  duo  non  sunt  confundenda. 

5m.  Pantheismus  est  absurdus  ut  dicetur  in  Libro  VI. 

§  7.  PROPOSITIO  V.  MUNDUS  NON  EST  NECESSARIO 
^ETERNUS.  • 

Probatur.  Mundus  est  creatus ;  ergo  si  necessario  est 
aeternus,  ab  aeterno  necessario  a  Deo  creari  debuit ;  quod 
est  absurdum.  Si  enim  Deus  necessitaretur  ad  eum  crean- 
dum  ab  aeterno,  id  esset,  quia  mundus  requirit  creari  ab 

aeterno,  vel  quia  Deus  natura  sua  determinatur  ad  crea- 
tionem  ab  aeterno.  Neutrum  dici  potest,  quia,  i,  mundus 
est  contingens,  ergo  non  solum  non  exigit  aeternam  existen- 
tiam,  sed  nullam  requirit,  utpote  indifferens  ad  existendum 
aut  non  existendum.  2,  Deus  cum  sit  perfectissimus  mundi 
existentia  non  eget,  adeoque  liber  est  ad  creandum  aut  non 
creandum. 

Principia  ad  solv.  diff.  im.  Actio  Dei  est  aeterna, 
quia  ipse  Deus ;  sed  terminus  ad  extra  non  requirit  aeterni- 
tatem.  Defectus  termini  extrinseci  non  efficit  ut  Deus  careat 
actione,  quia  spiritus  habet  actus  immanentes  et  vitales, 
quorum  terminus  in  Deo  est  ipsa  ejus  essentia. 

2m.  Posita  causa  sufficiente,  ponitur  effectus,  si  causa  ne- 
cessario  agit,  non  vero  si  est  causa  libera,  quia  tunc  effectus 
ponitur  secundum  propositum  voluntatis. 

3m.  Deus  est  causa  necessaria  hoc  sensu,  quod  ipse  ne- 
cessario  existit,  et  quod  necessario  est  potens  creandi,  non 
vero  quod  necessario  causat. 

4m.  Deus  creando  in  tempore  non  mutatur,  nam  non 
elicit  novum  actum,  sed  novam  extrinsecam  denominationem 
acquirit,  quae  mutationem  non  supponit  (III.,  §  45). 

5m.  Etsi  mundo  melius  foret  semper  esse,  quam  incipere 
in  tempore,  non  ideo  deberet  Deus  mundum  ab  aeterno 
creare;  quia  Deus  mundo  non  eget. 

6m.  Quaerenti  quare  Deus  mundum  antea  non  fecerit, 
respondemus :  Quia  sic  placuit  divinae  voluntati,  quae  libera 
est  et  mundo  non  eget  ad  sui  perfectionem. 

7m.  Aristoteles  sic  arguit :  "  Datur  tempus  aeternum,  ergo 
res  mutabiles  existunt  ab  aeterno,  nempe  sine  quibus  tempus 
esse  non  potest.  Tempus  est  aeternum,  quia  qui  hoc  negat, 
affirmat  aliquando  tempus  non  fuisse  ;  id  est,  prius  non  fuisse 
et  postea  fuisse.  Ergo  affirmat  tempus  semper  fuisse,  quia 
prius  et  postea  denotant  successionem,  adeoque  significant 
tempus."      Ast  hoc  non  valet,  nam  prius  et  postea  in  casu 

proposito  non  significant  realem  successionem,  cum  unus 
terminus  sit  idealis  alter  realis ;  reale  autem  tempus  requirit 
realem  successionem  inter  terminos  reales. 

§  8.  PROPOSITIO  VI.  MUNDUS  DE  FACTO  NON  EST 
7ETERNUS. 

Probatur.  Agitur  hic  de  facto,  quod  optime  per  tradi- 
tionem  probari  potest.  Atqui  omnium  populorum  traditione 
constat  mundum  initium  habuisse.  Ergo  mundus  non  esjt 
aeternus.  Praeterea  monumenta  quae  supersunt  de  genere  hu- 
mano  non  ultra  6000  annos  progrediuntur.  Ergo  recens  est 
origo  hujus  mundi.  Quae  sit  setas  generis  humani  patet  ex 
libris  Moysis,  quorum  authenticitas  probatur  in  Evidentiis 
de  religione ;  quae  vero  sit  aetas  mundi,  non  potest  facili  ra- 
tione  determinari,  quia  non  constat  an  dies,  de  quibus  men- 
tio  fit  in  sacro  codice,  sint  dies  naturales,  an  vero  epochae 
plus  minusve  longiores.  Observationes  geologorum  videntur 
indicare  hos  dies  esse  epochas. 

§  9.  PROPOSITIO  VII.  MUNDUS  NON  POTUIT  CREARI  AB 
^ETERNO. 

Probatur.    Mundus  aeternus  repugnantiam  involvit.    Nam 

1,  Numerus  successionum  praeteritarum  foret  infinitus,  quia 
ab    aeterno,    et  .finitus   quia  haec  series  actu  est  terminata. 

2,  Series  haec  dierum  praeteritarum  debuit  habere  initium, 
quia  termini  ipsius  sunt  numero  finiti,  cum  nec  infiniti  nec 
indefiniti  esse  possint.  Neque  dici  potest  seriem  hanc  nu- 
merum  non  habere,  eo  quod  sine  initio  supponatur.  Etenim 
haec  series  est  collectio  terminorum  actu  praeteritorum,  ergo 
constituit  numerum,  quia  est  collectio  unitatum  sibi  invicem 
succedentium.  Atqui  collectio  successiva  unitatum  primum 
terminum  seu  initium  supponit.  Ergo  series  haec  habet  ini- 
tium,  numerumque  constituit.  3.  Omnis  series  rerum  suc- 
cessivarum  actu  terminata  tot  debet  habere  terminos  conse- 

quentes  quot  antecedentes ;  quia  unusquisque  terminus  con- 
sequens  habet  terminum  sibi  praecedentem.  Atqui  in  serie, 
quse  esset  supponenda  si  mundus  foret  seternus,  plures  essent 
termini  consequentes  quam  antecedentes ;  quia  primus  non 
supponitur  qui  tantum  sit  antecedens,  hoc  enim  supponeret 
initium,  et  ultimus  est  tantum  consequens.  4.  Creatio  est 
eductio  ex  nihilo,  quae  passive  seu  ex  parte  termini  spectata 
ex  ipsa  rei  natura  momentum  aliquod  signat,  quod  a  se 
quentibus  mutationibus  distinguitur.  Hoc  momentum  est 
temporis  initium.  5.  Quod  est  creatum  est  factum,  quod 
factum  est  non  semper  fuit,  secus  enim  non  egeret  fieri,  nam 
id  solum  fit  quod  nondum  est.  Atqui  quod  non  semper  fuit 
habuit  initium.  Ergo  res  creatae  habuerunt  initium.  6. 
Res  creata  antequam  existeret  fuit  possibilis,  quia  contingen- 
tis  existentia  supponit  transitum  a  non  esse  ad  esse.  Ergo 
requirit  initium. 

§10.  Principia  ad  solv.  diff.  im.  Repugnantia  crea- 
tionis  ab  aeterno  non  desumitur  ex  actu  Dei,  sed  ex  parte 
termini,  qui  cum  sit  contingens,  non  potest  esse  aeternus. 

2m.  Deus  ab  seterno  habet  vim  creandi,  sed  non  creandi 
creaturam  ?eternam. 

3m.  Nullum  momentum  in  serie  possibilium  assignari  po- 
test,  in  quo  Deus  creare  non  potuerit,  sed  omnis  series  possi- 
bilium  ad  actum  reducta  initium  includit. 

4m.  Creatio  non  est  mutatio  neque  ex  parte  actus  Dei, 
neque  ex  parte  termini  producti,  quia  terminus  a  quo  non 
est  realis,  sed  semper  verum  manet  debere  ante  creaturae  ex- 
istentiam  praecedere  tempus  aliquod  ideale  seu  possibile  in 
quo  illa  non  fuit.  Causa  infinita  non  potest  non  praecedere 
suum  effectum  infinita  duratione,  quia  effectus  absque  initio 
esse  non  potest.  Hoc  ipso  quod  creatio  sit  ex  nihilo,  est 
effectus  post  nihilum. 

5m.   Qui  dicunt  ad  creationis  conceptum  non  requiri  novi- 

tatem  essendi,  sed  sufficere  dependentiam  a  Deo,  confundunt 
conceptum  creationis  cum  conceptu  conservationis. 

§  11.  Propositio  VII.  Creatio  non  competit  nisi 
soli  Deo. 

Probatur.  Creatio  requirit  vim  infinitam,  quia  est  pro- 
ductio  totius  entis  creati  tum  substantiae  tum  caeterarum 
qualitatum.  Ergo  non  potest  fieri  nisi  ab  eo,  qui  in  se  conti- 
net  totam  rationem  hujus  entitatis.  Atqui  solus  Deus  con- 
tinet  in  se  rationem  adaequatam  rerum.  Ergo  Deus  solus 
creare  potest.  Praeterea  cum  creator  sit  ratio  adsequata 
totius  entis  creati,  hoc  ipso  est  ejus  ultimus  finis,  quod  re- 
pugnat  creaturae.  Neque  potest  Deus  creaturae  communi- 
care  vim  creandi,  quia  creatura  non  est  capax  actus  infiniti. 

Quae  quidam  de  viribus  plasticis  somniaverunt,  absurda 
sunt.  Spontanea  generatio  plantarum  aut  animalium  a  ma- 
teria  inorganica  oriri  non  potest,  quia  effectus  sua  causa  non 
potest  esse  perfectior.  Insectae  ex  putredine  non  oriuntur, 
neque  ranae  ex  pulvere,  sed  ex  ovis  jam  ibi  existentibus. 

§  12.  Deus,  cum  sit  sapientissimus,  non  potest  non  inten- 
dere  finem  in  creatione.  Finis  operantis  alius  esse  non 
potest  nisi  ipse  Deus;  qui,  cum  sit  perfectissimus,  nulla  re 
eget  propter  cujus  consecutionem  ipse  operetur.  Motivum 
ergo  determinans  Deum  ad  creandum  aliud  non  est  quam 
ut  bonitatem  suam  creaturis  communicet.  Finis  autem  ope- 
ris  est  externa  Dei  Gloriae  manifestatio,  quae  in  eo  consistit, 
ut  creaturae  rationales  agnoscant  ex  creatis  Dei  ipsius  per- 
fectiones,  eumque  laudent  et  venerentur,  ac  sic  omnia  et 
semetipsas  ad  Deum  referant  ut  ad  ultimum  finem.  Hinc 
patet  solas  res  materiales  creari  non  posse,  quia  ipsae  ne- 
(jueunt  semetipsas  ad  Deum  referre,  cum  intelligentia  ca- 
reant.  Patet  etiam  finem  mundi  materialis  proximum  esse 
ut  creaturis  intelligentibus  inserviat  ad  cognoscenda  Dei 
opera  et  ad  ipsum  venerandum  et  amandum. 

§13.  Propositio  IX.  Perfectio  mundi  est  in  se  fi- 
NITA,  unde  absolute  loquendo  non  est  nec  esse  potest 

OPTIMUS  ;  RELATIVE  VERO  OPTIMUS  EST. 

Probatur.  Mundus  est  contingens  et  finitus ;  atqui  quod 
ejusmodi  est,  non  potest  esse  optimum,  quia  optimum  est  id 
quo  nihil  melius  esse  possit,  unde  debet  continere  infmitas 
perfectiones.     Ergo  mundus  nec  est  nec  potest  esse  optimus. 

Relative  optimum  dicitur,  quod  etsi  in  se  non  sit  perfec- 
tissimum,  est  tamen  optimum  medium  ad  finem  intentum, 
ita  ut  melius  medium  ad  eundem  finem  non  possit  excogi- 
tari.  Jamvero  mundus  ejusmodi  est.  Nam  mundus  est 
opus  sapientissimum  Dei,  adeoque  non  potuit  non  esse  op- 
timus  relate  ad  finem  quem  Ipse  intendit. 

Principia  ad  solv.  diff.  im.  Finis  mundi  est  externa 
manifestatio  perfectionum  Dei;  cum  autem  finito  tantum 
modo  Dei  perfectiones  possit  mundus  manifestare,  finis  ipsius 
non  est  nisi  finitus.  Attamen,  attento  fine  quem  Deus  in- 
tendit,  non  potuit  Ipse  meliorem  creare. 

2m.  Mala  moralia,  quse  in  hoc  mundo  a  Deo  permit- 
tuntur,  etiam  conducunt  ad  finem  quem  Ipse  intendit,  quia 
et  ipsa  inserviunt  ad  manifestationem  Glorise  Dei.  Deus 
malum  morale  non  vult  voluntate  antecedente,  sed  illud  fieri 
sinit,  et  ex  ipso  malo  scit  obtinere  bonum.  Plura  de  his  in 
Libro  VI. 

3m.  Hinc  repugnat  optimismus  Leibnitz,  qui  ut  solveret 
difficultates  quae  contra  Dei  providentiam  fiunt,  statuit  Deum 
non  potuisse  meliorem  quam  praesentem  mundum  creare,  in 
eoque  mala,  quae  inveniuntur  inter  homines,  ad  ordinem 
totius  pertinere.  Et  hanc  assertionem  ex  Dei  sapientia 
fluere  ipsi  videtur.  Ast  etsi  mundus  absolute  optimus  possi- 
bilis  esset,  non  teneretur  Deus  eum  creare,  quia  liber  est.  Si 
semel  admittatur  Deum  ad  optimum  teneri,  cum  melius  sit 
mundo  esse  quam  non  esse,  teneretur  Deus  eum  creare ;  et 
cum   unus  solus  optimus   sit,  teneretur  Deus  hunc  et  non 

alium  creare.  Ergo  non  libere  sed  necessario  creasset. 
Error  in  hac  materia  ex  eo  procedit  quod  Leibnitz  perfec- 
tionem  Dei  ex  termino  actus  Dei  desumit,  et  non  ex  natura 
ipsius  actus. 

§  16.  Omnibus  continua  experientia  patet,  maximum  esse 
ordinem  in  hoc  universo.  Hunc  ordinem  constantem  esse 
jam  dictum  est  in  Logica.  Sed  jam  investigandum  an  ita 
constans  esse  debeat,  ut  nullo  in  casu  possit  fieri  suspensio 
alicujus  effectus  hujus  Ordinis.  Naturae  constantes  modos 
operandi  vocamus  leges  pJiysicas,  quia  entia  materialia  in 
suis  modis  operandi  normam  quandam  stabilem  sequuntur, 
quse  nihil  aliud  est  quam  decretum  Dei  statuens  qua  ratione 
omnia  agentia  naturalia  operari  debeant. 

§17.  PROPOSITIO  X.  ETSI  ORDO  NATUR^E  SIT  CONSTANS, 
H^EC  CONSTANTIA  NON  IMPORTAT  ABSOLUTAM  IMMUTABILI- 
TATEM  HUJUS  ORDINIS. 

Probatur.  Deus  est  auctor  hujus  ordinis,  ergo  etiam  pro 
lubito  potest  suspendere  effectum  alicujus  legis  physicae; 
quia  Ipse  est  supremus  Dominus  totius  Universi.  Praeterea 
aliquse  leges  pendent  a  viribus  materiei,  quae  ipsi  non  sunt 
essentiales,  ut  est  gravitas.  Aliae  fluunt  ex  ipsa  essentia  ma- 
teriei.  In  utroque  casu  potest  Deus  suspendere  eorum 
effectum.  Nulla  difficultas  in  priori  supposito  habetur.  In 
altero  res  etiam  patet.  Nam  etsi  in  tali  casu  essentiale  est 
enti  ut  talem  operandi  modum  habeat,  ejus  actus  tamen  im- 
pediri  possunt.  Sic  mens  humana  sine  cognoscendi  facul- 
tate  esse  non  potest,  non  repugnat  tamen  ut  ejus  actus  im- 
pediatur.  Atqui  Deus,  cum  patrat  miraculum,  non  mutat 
leges  quibus  res  materiales  subjiciuntur,  sed  in  casu  particu- 
lari  effectum  alicujus  legis  suspendit,  seu  efficit  ut  corpus  ali- 
quod,  quod,  juxta  ordinarium  naturse  cursum,  determinatum 
effectum  producere  deberet,  illum  non  producat. 

Principia  ad  solv.  diff.  im.  Certitudo  physica  sup- 
ponit  possibilitatem  alicujus  exceptionis,  ergo  si  exceptio 
revera  locum  habet,  non  est  hoc  contra  certitudinem  phy- 
sicam. 

2m.  Nuila  est  paritas  inter  necessitatem  ordinis  moralis  et 
physici,  quia  unus  pendet  ab  essentialibus  relationibus  inter 
entia  moralia,  alter  a  Dei  libero  decreto. 

3m.  Deus  non  mutat  consilium  quando  patrat  miraculum, 
quia  a  tota  aeternitate  decrevit  et  leges  corporum  et  casus  in 
quibus  exceptio  est  facienda. 

4m.  Quod  rerum  essentiis  repugnat  absolute,  impossibile 
est ;  sed  non  est  impossibile  quod  repugnat  Jiypothetice. 
Absolute  repugnat  ut  circulus  sit  quadratus,  sed  quod  ignis 
non  comburat  combustibile  aptum  combustioni,  involvit 
tantum  repugnantiam  hypotheticam,  i.  e.  repugnat  ut  non 
comburat,  si  supponatur  omnia  agentia  agere  juxta  vires  sibi 
proprias  ;  ast  Deus  potest  earum  actionem  impedire. 

5m.  Miraculum  a  Deo  patratum  non  destruit  constantiam 
ordinis  physici,  quia  Deus  non  mutat  ipsas  leges  physicas, 
neque  patrat  miracula  nisi  in  bonum  hominis,  adeoque  in  iis 
circumstantiis  in  quibus  homo  cognoscere  potest  exceptionem 
a  Deo  volitam.     Plura  de  his  in  morali  Philosophia. 

CAPUT   II. 

DE  NATURA  CORPOREA. 

§  16.  Corpora,  quid  sint,  generaliter  cognoscimus,  eorum 
qualitates  ope  sensuum  percipimus.  Attamen  in  quonam 
essentia  et  natura  corporum  consistat  nos  latet ;  neque^  hanc 
intimam  corporum  essentiam  experientise  ope  investigare 
possumus.  Qusestio  haec  tamdiu  agitata  jam  inde  ab  initio 
ingenia  Philosophorum  exercuit,  nec  unquam  forsitan  solvi 
poterit. 

Varia  systemata  excogitata  fuere  quibus  quaestio  eadem 
solveretur.  Quamvis  sensus  nostri  non  possint  nobis  mani- 
festare  intimam  corporum  naturam,  plura  tamen  ad  hanc 
naturam  spectantia  cognoscimus.  Systemata  ergo  quae 
hisce  corporum  proprietatibus  ope  experientiae  cognitis  con- 
tradicunt,  ut  falsa  rejicienda  sunt. 

§  17.  Jamvero  elementa  ad  quae  per  chemicam  analysim 
devenimus,  alia  sunt  simplicia,  alia  composita  seu  mixta ; 
priora  non  dicuntur  simplicia  ratione  quantitatis,  sed  quia 
jam  nequeunt  in  alia  diversae  speciei  elementa  resolvi ;  altera 
vero  ulterius  resolvi  possunt.  Haec  elementa,  ut  constat  ex 
lege  formationis  crystallorum,  varias  determinatasque  figuras 
habent.  Ab  his  elementorum  figuris,  positione,  ac  varia 
dispositione  ex  parte  saltem  dependent  qualitates  corporum 
mixtorum.  Praeter  haec  elementa,  quae  ponderabilia  dicuntur, 
habentur  et  alia  imponderabilia  dicta,  quae  ALther  vocantur. 
Iste  aether  per  totum  Universum  diffusus  et  omnia  interstitia 
corporum  ponderabilium  implens,  videtur  phcenomena  lucis, 
caloris,  vis  electricae,  et  magnetismi  producere.  Elementa 
haec  materialia,  utut  parva,  extensa  sunt,  sed  praeter  exten- 
sionem  necesse  est  admittere  in  elementis  et  vim  agendi. 
Vim  agendi  inesse  hisce  elementis  satis  patet  ex  formatione 
crystallorum,  adhaesione,  afrmitate  etc.  Unde  duo  in  ele- 
mentis  veniunt  consideranda,  extensio  nempe  et  agendi  vis. 
Veniamus  nunc  ad  systemata. 

Descartes  opinionem  Democriti  fere  renovavit.  Juxta 
ipsum  essentia  materiae  in  sola  extensione  consistit,  quae 
divisibilis  est  in  infinitum.  Admittit  ipse  haec  elementa 
habere  quasdam  figuras,  quae  tamen  illis  non  sunt  essen- 
tiales,  et  a  varia  horum  elementorum  conjunctione  repetit 
naturam  corporum.  Hoc  systema  in  eo  peccat,  quod  cor- 
poribus  omnem  agendi  vim  denegat.  Praeterea  corpora  non 
essent  compositum  substantiale,  sed  artificiale,  sicuti  horolo- 
gium  aut  domus. 

Alii  ponunt  elementa  ultima  corporis  esse  quasdam  parvas 
extensiones  habentes  suas  proprias  determinatasque  figuras, 
quae  eorum  essentiam  constituunt ;  proinde  ea  esse  physice 
indivisibilia ;  atque  ea  vocant  atomos.  Varietatem  corporum 
ajunt  oriri  ex  diversitate  figurarum,  dispositionis,  et  propor- 
tionis  elementorum.  Hoc  systema  eodem,  quo  praecedens, 
vitio  laborat. 

Alii  atomos  supradictas  admittunt,  eis  tamen  addunt  vim 
resistendi;  ast  quia  sola  vis  resistendi  omnia  phcenomena 
corporum  nequeat  explicare,  alii  auctores  vires  alias  ele- 
mentis  tribuunt,  quamvis  non  intrinsecas,  sed  eis  jam  con- 
stitutis  superadditas.  Alii  denique  putant  vires  has  elementis 
esse  intrinsecas,  unde  ponunt  elementa  materialia  esse  quas- 
dam  determinatas  extensiones  variis  viribus  donatas. 

§  18.  Alii  auctores,  ut  vim  agendi  corporibus  insitam 
explicarent,  imaginati  sunt  materiam  constitui  elementis 
simplicibus  nulla  extensione  praeditis,  quae  tamen  non  sunt 
concipienda  ut  mera  puncta  mathematica,  sed  ut  quaedam 
substantiae  inextensae,  quae  viribus  diversis  donatae,  mutua 
sua  actione  extensionem  aliaque  phcenomena  corporum  pro- 
ducunt.  Leibnitz  videtur  eis  obscuram  percipiendi  vim  tri- 
buisse  ;  hoc  omnino  falsum  est,  nam  si  percipiendi  vi  gaude- 
rent  elementa,  essent  animae.  Boschowicz  eis  attribuit  vim 
attrahendi  et  repellendi  intra  certas  distantias.  Ast  si  hoc 
esset,  oporteret  admittere  spatium  reale  independenter  a 
corporibus.  Hinc  alii  auctores  hujusce  systematis  defen- 
sores  dicunt  nullum  spatium  ante  elementorum  actionem 
supponi,  sed  solummodo  requiri  ut  elementa  sibi  praesentia 
sint.  Haec  elementa,  utpote  simplicia,  non  egent  contactu 
ut  agant,  neque  in  spatio  sunt,  sed  sua  actione  extensionem 
et  spatium  constituunt.  Idem  auctores  ut  sese  expediant  a 
dimcultate  quae  contra  eos  urgetur:  in  eorum  nempe  opi- 
nione  extensionem  non  esse  quid  reale,  ajunt,  extensionem 
esse  realem  effectum  substantiarum  realium,  ac  proinde  eam 

etiam  esse  realem.  Nec  timendum  esse,  dicunt,  ne  confun- 
dantur  ista  elementa  cum  spiritibus,  nam  etsi  generice  con- 
veniant,  differunt  tamen  specifice  propter  diversam  naturam, 
proindeque  materiae  elementa  nunquam  cogitare  posse. 
Haec  sententia  non  videtur  sufficienter  explicare  phceno- 
menon  extensionis. 

-  §  19.  Remanet  considerandum  systema  scholasticum  de 
materia  et  forma.  Juxta  istud  systema  elementa  materialia 
duplici  constant  principio  substantiali  incompleto,  altero  po- 
tentiali,  determinabili,  quod  materia  prima  vocatur;  altero 
actuali  atque  determinante  quod  forma  substantialis  dicitur. 
Materia  prima  est  realitas  quaedam  substantialis  homogenea, 
indifferens  ad  haec  vel  illa  corpora  constituenda,  quae  per  se 
solam,  i.  e.  absque  forma  existere  nequit.  Forma  vero  est 
alia  realitas  substantialis  quae  nec  ipsa  per  se  existere  potest, 
sed  quae  materiam  primam  actuat,  determinat  et  materiale 
elementum  constituit.  Materia  prima  extensionem  non 
habet,  quia  haec  jam  supponeret  materiam  actuatam,  sed  est 
radix  extensionis;  forma  per  se  simplex  est,  et  materiam 
actuat.  Inde  fit  ut  elementa  extensa  sint  ac  simul  capacia 
actionis,  agatque  elementum  ratione  formae,  quae  specifice 
diversa  est  in  diversis  elementis,  sive  simplicibus  sive  mixtis. 
Haec  sententia  non  solummodo  videtur  satis  explicare 
phcenomena  extensionis  realis  et  activitatis  corporum,  sed 
etiam  melius  ostendit  differentiam  inter  spiritum  et  materiam. 
Atomismus  non  sufficit  ad  explicandam  naturam  elemen- 
torum.  Extensio  enim  habet  partes  extra  partes,  quae  tamen 
actu  non  sunt  divisae,  elementa  ergo  debent  habere  princi- 
pium  unitatis,  quod  non  aliunde  quam  a  vi  ipsis  elementis 
intrinseca  oriri  potest.  Debet  enim  eis  inesse  aliquid  quod 
efficit  ut  partes  istae,  inter  se  distinctae,  aliquid  unum  con- 
stituant ;  sed  hoc  non  potest  esse  nisi  vis  quaedam  quae  pro- 
hibet,  quominus  partes  istae  diffluant.     Et  ista  vis  debet  esse 

ipsis  elementis  intrinseca,  si  enim  istae  partes  per  vim  extrin- 
secam  in  unum  adunarentur,  jam  non  haberetur  ultimum 
elementum,  sed  plura  elementa  extrinsCce  unita,  et  necesse 
foret  procedere  in  infmiturn.  Cum  ergo  haec  vis  intrinseca 
in  ipsis  elementis  admittenda  sit,  tum  ob  rationem  allatam, 
tum  ob  principium  activitatis,  quod  eis  inest,  ea  vis  concipi 
non  potest  nisi  atomi  existentiae  prorsus  necessaria,  quatenus 
nempe  tum  materia,  tum  vis,  primum  esse  substantiale  atomi 
constituunt.  Et  quia  vis  materiam  actuat  ipsique  tribuit 
specificam  naturam,  ipsa  jure  meritoque  forma  substantialis 
vocatur. 

Insuper  in  corporibus  mixtis  certum  est  haberi  proprie- 
tates  specifice  diversas  a  proprietatibus  corporum  simpli- 
cium ;  pariterque  constat  posse  mixta  corpora  iterum  in  sim- 
plicia  resolvi ;  sunt  ergo  mixta  corpora  substantiae  diversae  a 
simplicibus  et  vice  versa.  Sed  inter  substantiam  quae  desinit 
esse  et  eam  quae  ex  compositione  aut  resolutione  oritur, 
debet  esse  aliquid  utrique  commune,  nec  non  aliquid  singu- 
larium  proprium ;  secus  enim  non  haberetur  conversio  unius 
in  alteram,  sed  una  annihilaretur,  altera  vero  de  novo  creare- 
tur.  Id  quidem  quod  remanet  materia  prima  est,  quod  vero 
mutatur  est  forma ;  nam  id  quod  mutatur  est  activitatis  prin- 
cipium,  corpus  enim  mixtum  habet  proprietates  specifice  di- 
versas  a  proprietatibus  componentium.  Sola  autem  diversa 
dispositio  molecularum  non  faceret  essentialem  substantiarum 
differentiam.  Hinc  novas  vires  insunt  mixto  corpori,  seu 
forma  substantialis  mutata  est. 

Materia  prima  dicitur  potentia  pura,  non  eo  sensu  quod 
ipsa  habeat  tantum  idealem  existentiam.  Existit  ipsa  phy- 
sice,  sed  dependenter  a  forma  per  quam  actuatur ;  dicitur 
ipsa  potentia  pura,  quia  formam  quamcumque  recipere 
potest.  Forma  dicitur  educi  e  materia,  quia  per  virtutem 
agentium  naturalium  producitur  haec  vel  illa  fonna  depen- 
denter  a  subjecto  circa  quod  operatio  versatur.      Agentia 

naturalia  non  possunt  quamcumque  formam  inducere  in  ma- 
teriam  primam.  Sed  Deus  initio  mundi  materiei  primae  cer- 
tas  determinatasque  formas  tribuit,  atque  statuit  ut  quaedam 
elementa  affinitatem  inter  se  haberent,  ita  ut  per  agentia 
naturalia  calorem  nempe,  vim  electricam,  etc.  si  ad  con- 
tactum  ponantur  elementa,  formae  priores  expellantur,  aliae- 
que  introducantur.  Ista  proinde  productio,  quamvis  novas 
inducat  formas,  non  est  creatio. 


CAPUT  III. 

DE    QUANTITATE    ET    DE    SPATIO. 

§  21.  Quantitas  dicitur  id  quod  partes  habet,  quae  una  ab 
altera  sejungi  possunt,  ita  tamen  ut  partes  naturam  specifi- 
cam  totius  retineant.  Quantitas  vel  discreta  est  vel  continua. 
Discreta  est  cujus  partes  realiter  sejunctae  sunt,  et  hinc  nu- 
merum  constituit.  Continua  ea  est  cujus  partes  inter  se 
distinguibiles  ita  conjunguntur,  ut  una  immediate  excipiat 
alteram.  Ejus  species  sunt  linea,  superficies  et  solidum. 
Linea  et  superficies  per  se  existere  non  possunt,  suntque 
merae  mentis  abstractiones,  existunt  tamen  realiter  in  solidis ; 
linea  enim  est  ultimus  terminus  superficiei,  sicuti  solidi  ter- 
minus  est  superficies.  Punctum  non  est  quantitas  sed  ejus 
elementum.  Quantitas  continua  idem  est  ac  extensio,  quae 
in  eo  consistit,  quod  habeat  partes  extra  partes;  proinde 
divisibilis  est  et  mensurabilis.  Extensio  est  corpori  essen- 
tialis,  quia  corpus  essentialiter  est  compositum,  ac  proinde 
partes  habet  extra  partes.  Verum  in  ipso  corpore  duplex 
est  distinguenda  extensio  ;  prior  consistit  in  partium  compo- 
sitione,  mutua  dependentia  ac  relatione;  vocatur  extensio 
corporis  in  ordine  aei  se-et  est  corpori  essentialis.  Altera 
consistit  in  actuali  resistentia,  quam  partes  corporis  offerunt 

aliis  corporibus,  quae  impedit  quominus  aliud  corpus  eun- 
dem,  quam  ipsae  partes,  locum  occupet.  Haec  est  extensio 
in  ordine  ad  locum,  quae  corpori  essentialis  non  est,  quia  ista 
resistentia  aut  superari  potest  aut  ejus  effectus  impediri. 
Eadem  tamen  naturalis  est,  i.  e.  corpus  natura  sua  aptum 
est  ad  resistendum  aliis  corporibus.  Hinc  oritur  impenetra- 
bilitas. 

Spatium  vulgo  dicitur  possibilitas  locandorum  corporum. 
Nihil  clarius  videtur  idea  spatii,  attamen  difficile  est  definire 
quid  sit  spatium.  Sunt  qui  illud  ut  aliquid  realiter  distinctum 
a  corporibus  habent,  supponuntque  existere  ante  omnia  cor- 
pora  extensionem  quandam  quaquaversus  indefinitam  in  qua 
corpora  collocantur.  Nonnulli  eo  progressi  sunt  ut  dicerent 
spatium  esse  ipsam  Dei  immensitatem. 

§  22.  Propositio  XI.     Spatium  absolutum  quod  con- 

CIPITUR  ANTE  CORPORA,  NIHIL  EST  REALITER  EXTRA  MEN- 
TEM  CONCIPIENTEM  EXISTENS. 

Probatur.  Si  spatium  absolutum  esset  aliquid  reale  extra 
mentem  existens,  esset  vel  substantia  vel  accidens.  Atqui 
neutrum  dici  potest.  Si  esset  substantia,  esset  corpus,  quia 
esset  substantia  extensa.  Praeterea  egetne  illa  substantia 
spatio  in  quo  collocetur  nec  ne  ?  Si  eget  habemus  progres- 
sum  in  infinitum  ;  si  non  eget,  nec  alia  corpora  egent  spatio 
praeexistente  in  quo  ponantur.  Nec  potest  esse  accidens; 
accidens  enim  existere  nequit  natura  sua  sine  subjecto.  In- 
super  hoc  spatium  concipitur  ut  infinitum,  aeternum,  neces- 
sarium.  Atqui  nihil  praeter  Deum  esse  potest  ejusmodi. 
Ergo  aut  spatium  est  Deus,  aut  est  conceptus  mentis,  quo 
apprehenditur  possibilitas  spatii.  Prius  dici  non  potest. 
Ergo  hoc  spatium  non  est  nisi  mentis  conceptus. 

Corollaria.  im.  Cuiyi  spatium  habeat  trinas  dimensiones, 
et  divisibile  sit,  non  potest  ipsum  esse  immensitas  Dei,  ete- 
nim  immensitas  Dei  est  ipse  Deus  qui  divisibilis  non  est. 

2m.  Spatium  hoc  absolutum  quod  concipitur  existens  ante 
corpora,  nihil  aliud  est  quam  corporum  possibilitas,  pendet- 
que  a  Deo  sicuti  alia  possibilia. 

3m.  Spatium  reale  pendet  ab  ipsis  corporibus,  et  nihil 
aliud  est  quam  extensio,  quae  exurgit  ex  omnibus  mundanis 
corporibus  continua  serie  coexistentibus. 

§  23.  Principia  ad  solv.  diff.  im.  Si  omnia  corpora 
annihilarentur,  nullum  spatium  remaneret,  sed  sola  ejus  pos- 
sibilitas.  Si  unum  solum  corpus  existeret  esset  spatium  ob 
partes  extensas  corporis. 

2m.  Universum  non  est  in  spatio,  sed  omnia  corpora  hujus 
Universi  spatium  constituunt,  cujus  limites  sunt  distantiae 
quae  quaquaversus  intercedunt  inter  extremas  Universi  par- 
tes.  Ultra  Universum  nihil  est.  Si  alia  crearentur  corpora 
extra  ipsum,  aliud  spatium  constituerent.  Omnia  autem 
corpora  particularia  in  spatio  sunt,  quia  inter  limites  Uni- 
versi  continentur. 

3m.  Si  Deus  corpora  contenta  in  aliquo  vase  annihilaret, 
nihil  quidem  lateribus  interponeretur,  latera  tamen  non 
sese  tangerent,  quia  eundem  respectum  distantiae  inter  se 
servarent. 

4m.  Spatium  quod,  sublatis  omnibus  corporibus,  conci- 
pitur  remanere,  non  est  in  se  mensurabile  sed  mentaliter. 
Concipimus  possibilia  corpora,  eaque  distare  quodam  inter- 
vallo  fingimus,  et  huic  imaginariae  distantiae  mensuram 
mente  applicamus. 

5m.  Si  unum  solummodo  corpus  existeret,  motus  realis 
concipi  non  posset,  quia  motus  dicit  relationem  ad  terminum 
realem,  qui  ob  defectum  alterius  corporis  nullus  esset.  Hinc 
dici  non  potest  Universum  alio  transferri  posse.  Alia  autem 
corpora  in  hoc  Universo  moveri  possunt,  quia  mutare  pos- 
sunt  suas  respectivas  distantias. 

§  23.  Locus  realis  a  spatio  reali  non  differt.  Per  locum 
significamus  illud  per  quod  satisfit  qusestioni :  Ubi  est  ens. 
Huic  autem  satisfit  designando  relativam  positionem,  quam 
corpus  habet  ad  alia  corpora  sibi  coexistentia.  Locus  igitur 
non  est  enti  aliquid  intrinsecum,  sed  extrinsecum,  quo  mu- 
tato,  corpus  intrinsece  non  mutatur,  sed  novas  relationes 
acquirit.  Proprietas  tamen  per  quam  iit  ut  corpus  locari 
possit,  est  ipsi  intrinseca. 

Manente  corpore  B  in  eodem  loco,  et  moto  solummodo 
corpore  D,  relatio  inter  utrumque  mutatur  et  tamen  "  Ubi" 
corporis  B  non  fuit  mutatum ;  quia  loca  corporum  non  de- 
terminantur  tantum  a  relativa  positione  corporum  circum- 
stantium,  sed  a  relatione  quam  habent  cum  toto  Universo. 
Quia  tamen  Universi  limites  nos  latent,  sumimus  quamdam 
determinatam  positionem  invariabilem  ad  quam  cseteras 
positiones  referrimus.  Hinc  etsi  terra  jugiter  movetur,  civi- 
tates  tamen,  domus  etc.  in  eodem  loco  manere  dicuntur. 
Aliud  est  corpus  nusquam  seu  nuttibi  esse,  aliud  illud  nulla 
ratione  esse.  Si  unum  corpus  tantum  existeret,  nullum 
locum  haberet,  quia  ad  nulla  alia  corpora  actu  existentia 
referri  posset,  attamen  existeret  et  partes  ejus  verum  habe- 
rent  Ubi,  quia  una  ad  aliam  referri  posset.  Situs  a  loco  non 
differt. 

§  24.  Corpora  dicuntur  esse  in  loco  circumscriptive,  quia 
cum  ipsa  extensa  sint,  alia  aliis  resistentiam  opponunt,  unde 
fit  ut  naturaliter  unum  corpus  aliud  excludat  a  loco,  quem 
ipsum  occupat,  ac  proinde  partes  spatii  sua  dimensione 
circumscribat.  Spiritus  finiti  sunt  in  loco  definitive,  quia 
cum  nullam  habeant  extensionem,  nullum  corpus,  nec  alium 
spiritum  a  loco,  in  quo  sunt,  excludunt.  Quia  tamen  spiritus 
finiti  limitatam  habent  vim,  impossibile  est  eosdem  omnibus 
locis  esse  prsesentes ;  hinc  dicuntur  in  loco  definitive.  Est 
ergo  ens  circumscriptive  in  loco,  quando  est  in  toto  loco,  ita 

ut  non  sit  extra  illum,  sed  singulis  ipsius  corporis  partibus 
respondent  diversae  partes  loci  quem  ens  occupat.  Defini- 
tive  ens  in  loco  est,  quando  est  in  toto  loco  ita,  ut  non 
sit  extra  illum,  sed  ut  totum  quoque  sit  in  singulis  loci  par- 
tibus.  Deus  immensus  est,  ac  proinde  nec  circumscriptive 
nec  definitive  in  loco  est,  sed  est  omnibus  locis  praesens. 

§  25.  Motus  est  successiva  translatio  alicujus  entis  de  loco 
in  locum.  Tria  in  motu  habentur  :  subjectum  tendens,  ter- 
minus  ad  quem  tendit,  et  ipsa  tendentia  per  quam  actu 
transit  per  successiva  puncta  spatii,  quae  inter  ipsum  et 
terminum  interponuntur.  Motus  proprie  in  illa  tendentia 
consistit;  ea  enim  cessante,  mobile  non  amplius  in  motu 
est,  sed  quiescit.  Omnis  tendentia  realis  requirit  terminum 
realem,  tendentiae  proportionatum.  Unde  terminus  motus 
debet  esse  aliquid  reale;  adeoque  si  unum  solummodo 
corpus  existeret,  illud  moveri  non  posset. 

§  26.  Corpora  non  solum  sunt  indifferentia  ad  motum  aut 
ad  quietem,  sed  etiam  inertia ;  i.  e.  non  possunt  ipsa  vi  sibi 
insita  a  motu  ad  quietem  transire,  aut  vice  versa,  sed  egent 
aliquo  principio  sibi  extrinseco,  a  quo  ad  unum  aut  ad  alte- 
rum  statum  determinentur.  Ut  enim  ens  se  ipsum  moveat, 
debet  percipere  terminum  suae  actionis,  quod  a  solis  entibus 
sensu  aut  ratione  praeditis  praestari  potest.  Proinde  inertia 
corporum  non  significat  ipsa  nulla  vi  ad  agendum  donari, 
sed  ex  se  ipsis  non  posse  mutare  suum  statum.  Motus  pro- 
prie  dicitur  de  corpore  quod  de  loco  in  locum  successive 
transit.  Ast  quia  Spiritus  definitive  potest  esse  in  loco,  non 
repugnat  ipsum  omnibus  punctis  spatii,  quae  inter  duo  loca 
interponuntur  successive  esse  praesentem.  Huic  tamen  suc- 
cessivae  praesentiae  non  potest  vox  motus  proprie  applicari, 
quia  Spiritus  nullo  loco,  cui  successive  praesens  est,  circum- 
scribitur  aut  commensuratur,  neque  ullo  corpore  impedin 

aut  retardari  potest.     Hinc  patet  animam,  cum  simul  cum 
corpore  per  varia  loca  transit,  proprie  non  moveri. 

§  27.  Cum  corpora  sint  extensa,  unum  corpus  naturaliter 
aliud  excludit  a  loco  quem  occupat,  ac  proinde  corpora 
compenetrari  naturaliter  non  possunt.  Ast  hsec  compene- 
tratio  non  est  metaphysice  impossibilis. 

PROPOSITIO  XII.  COMPENETRATIO  CORPORUM  NON  EST 
ABSOLUTE  IMPOSSIBILIS. 

Probatur.  Compenetratio  importat  possibilitatem,  ut  duo 
corpora  simultanee  in  eodem  loco  existant.  Atqui  hoc  non 
potest  probari  impossibile.  Non  per  experientiam,  hasc  enim 
docet  solum  quid  factum  sit,  non  quid  fieri  possit.  Non  per 
ratiocinium,  quia  intimam  essentiam  corporis  non  cognosci- 
mus,  et  ratio  ostendit  naturam  corporis  non  destrui  per  com- 
penetrationem.  Nam  esse  actu  in  loco  est  corpori  quid  ex- 
trinsecum ;  quod  autem  ipsi  extrinsecum  est,  non  potest  ipsius 
naturam  afficere.  Praeterea  extensio  quae  impedit  quominus 
duo  corpora  in  eodem  sint  loco,  consistit  in  resistentia  quam 
unum  alteri  offert ;  Atqui  corpus  hac  resistentia  privatum 
non  desinit  esse  corpus,  quia  omne  agens  impediri  potest  ab 
actione,  quin  ejus  substantia  ideo  pereat. 

Principia  ad  solv.  diff.  im.  In  compenetratione  non 
perit  extensio  in  ordine  ad  se,  sed  effectus  extensionis  in 
ordine  ad  locum  suspenditur  a  Deo. 

2m.  Du8e  Substantiae  non  possunt  una  in  altera  existere, 
quia  unaquaeque  per  suam  propriam  existentiam  actu  est, 
sed  corpora  in  eodem  loco  existentia  suas  proprias  existen- 
tias  retinent. 

3m.  Duo  extensa  abstracta,  concepta  si  sint  in  eodem 
loco,  non  possunt  concipi  nisi  ut  unum  extensum,  quia  ejus- 
modi  extensa  abstrahunt  a  substantia ;  idem  dici  non  potest 
de  duobus  extensis  concretis,  quae  substantiae  sunt  habentes 
proprias  qualitates.     Ipsa  suas  proprias  qualitates  in  com- 

penetratione  retinent,   etsi  forsitan  qualitates  unius  solum- 
modo  sint  sensibiles. 

§  28.  Reduplicatio  corporis  est  simultanea  ejusdem  cor- 
poris  in  duobus  aut  pluribus  locis  existentia. 

Propositio  XIII.  Reduplicatio  corporis  non  potest 

OSTENDI  IMPOSSIBILIS. 

Probatur.  Non  cognoscimus  essentiam  corporis.  Prae- 
terea  multiplicato  loco,  non  ideo  multiplicatur  corpus,  neque 
fit  corpus  unum  simul  et  multiplex ;  quia  haec  multiplicatio 
respectus  tantum  multiplicat  quos  idem  corpus  ad  alia  habet 
corpora.  Atqui  isti  respectus  sunt  corpori  quid  extrinsecum ; 
ergo  non  possunt  ipsius  corporis  naturam  afficere  neque  eam 
multiplicare. 

Principia  ad  solv.  diff.  im.  Juxta  leges  physicas  dis- 
tinctio  locorum  importat  distinctionem  corporum,  sed  istae 
leges  pendent  a  Dei  libera  voluntate,  potestque  Ipse  earum 
effectum  suspendere. 

2m.  Corpus  quod  simul  in  loco  A  et  B  existit,  non  distat 
a  se  ipso,  quia  in  utroque  loco  idem  est,  et  relationes  tantum 
diversas  habet  in  illis  duobus  locis  ad  alia  corpora. 

3m.  Corpus  quod  in  duobus  locis  existit,  potest  corpori  B 
esse  contiguum  et  ab  eo  distare  respectu  diversi  loci,  sed  non 
respectu  substantise. 

§  29.  Duratio  est  permanentia  rei  in  esse.  Hinc  duratio 
ab  ipsa  existentia  non  distinguitur  realiter,  quia  durare  est 
ipsum  esse  permanens ;  ratione  tamen  distinguuntur  isti  duo 
conceptus,  quia  prius  est  esse  quam  durare  in  existentia. 
Duratio  vel  finita  est  vel  infinita.  Duratio  infinita  est  ^ter- 
nitas  quae  soli  Deo  propria  est.  ^Eternitas  nec  initium,  nec 
finem,  nec  successionem  habet,  ast  unus  est  atque  infinitus 
Dei  actus  ac  proinde  recte  definitur:  Interminabilis  vitae 
tota  simul  et  perfecta  possessio.     Etsi  in  Dei  aeternitate  nulla 

dentur  realia  puncta  temporis,  quia  nulla  ibi  successio,  ad- 
mittenda  tamen  sunt  puncta  temporis  virtualia,  quatenus 
nempe  Deus  actu  suo  infinito  coexistere  potest  cuicumque 
seriei  successivae  creaturarum.  Omnes  creaturae  aeternitati 
coexsistunt,  sed  non  existunt  in  aeternitate ;  omnesque  illae 
successiones  temporum  Deo  a  tota  aeternitate  praesentes 
sunt,  quia  nulla  earum  ultra  aeternitatem  existit 

Creaturae  non  possunt  aeternam  durationem  habere,  tum 
quia  initium  habent,  tum  quia  successivis  actibus  agunt,  ac 
proinde  unico  actu  suam  vitam  possidere  nequeunt.  Notio 
successionis  actuum  nobis  ideam  temporis  suppeditat.  Tem- 
pus  non  est  aliquid  realiter  distinctum  ab  entibus  successivis, 
sed  in  ipsa  successione  actuum  consistit.  Omnes  igitur 
creaturae  existunt  in  tempore,  et  tempus  simul  cum  mundo 
ineepit.  Ante  initium  mundi  nullum  fuit  tempus  reale,  sed 
solum  possibile ;  si  nulla  entia  finita  existerent  nullum  habe- 
retur  tempus.  Omnis  successio  actu  terminata,  cum  distinc- 
tis  terminis  constet  numerari  et  mensurari  potest.  Sed  quia 
actus  entium  rationalium  non  sunt  ejusdem  durationis,  ii 
actus  ut  unitas  mensurae  adhiberi  nequeunt.  Hinc  communi 
consensu  motus  solis,  qui  satis  aequalis  est,  assumptus  fuit  ut 
terminus  comparationis  ad  quem  caeterae  durationes  refe- 
runtur. 

Duratio  quae  initium  habuit,  quin  tamen  finem  habitura 
sit,  ceviwi  vocatur.  Hinc  angeli  et  animae  non  sunt  aztenii 
sed  azviterni.  Hujus  aevi  nulla  est  mensura,  quia  nullum  ter- 
minum  habet.  Omne  enim  mensurabile  debet  tum  initium 
tum  finem  habere,  quia  determinari  debet  per  mensuram, 
quoties  unitas  mensurae  in  mensurato  contineatur,  Unde 
aevum  distinguitur  a  tempore.  Quamdiu  in  hac  vita  sumus, 
in  tempore  invenimur.  Post  finem  hujus  vitae  incipit  nos- 
trum  aevum. 

CAPUT  IV. 

DE    CAUSALITATE    CAUSARUM  SECUNDARUM. 

§30.  Quidam  negaverunt  causas  secundas  agere,  et  asse- 
ruerunt,  Deum  omnes  effectus  ad  praesentiam  causarum 
secundarum  per  se  producere,  quare  causas  secundas  non 
vocant  efficientes  sed  occasionales.  Assertores  hujus  senten- 
tiae  dicti  sunt  Occasionalistae.  Quidam  eo  progressi  sunt,  ut 
ipsis  spiritibus  rationem  causae  denegaverint.  Sed  ista 
assertio  tam  absurda  est,  ut  refutatione  non  egeat.  Contra- 
dicit  enim  sensui  intimo,  qui  testatur  nos  velle,  nos  movere 
brachium,  etc. ;  contradicit  sensui  communi,  qui  actiones 
nostras  nobis  ut  veris  causis  tribuit;  destruit  ipsa  funda- 
mentum  moralitatis,  quia  homini  liberum  arbitrium  adimit. 
Sed  neque  causis  materialibus  deneganda  est  vera  causalitas. 

§  31.  PROPOSITIO  XIV.  ASSERTIO  OCCASIONALISTARUM 
ABSURDA  EST. 

Probatur.  Haec  assertio  est  opposita  sensui  communi  ho- 
minum,  qui  semper  judicarunt  solem  illuminare,  ignem  cale- 
facere  etc.  Et  hic  consensus  in  veritate  fundatur.  Nam 
Deus  dedit  creaturis  aptitudines,  facultates,  et  tendentias; 
multis  insuper  dedit  organa,  quibus  aptae  redderentur  ad 
effectus  productionem.  Proinde  si  Deus  omnia  operaretur, 
et  creaturae  nihil  in  effectum  influerent,  sed  merae  essent 
occasiones,  frustra  omnino  eis  has  facultates  dedisset,  quod 
de  Deo  asseri  nequit. 

Principia  ad  solv.  diff.  im.  Inertia  quidem  sunt  cor- 
pora,  i.  e.  semetipsa  ad  actum  determinare  non  possunt, 
egentque  determinatione  extrinseca.  Instrumenta  tamen 
sunt  naturalia,  quae  veram  vim  exerunt. 

2m.  Corpora  ad  motum  determinata  ab  alio  agente,  pos- 

sunt  alia  ad  motum  excitare,  dummodo  haec  in  eorum 
sphaera  agendi  posita  sint. 

3m.  Corpus  motum  impingens  in  aliud,  non  tangit  nisi 
extimas  partes,  sed  hoc  sufficit  ad  communicandum  motum 
toti  corpori  ;  ejus  enim  omnes  partes  nexu  physico  conjunctae 
sunt. 

4m.  Spiritus  toto  genere  differt  a  corpore,  nec  possumus 
determinare  modum  quo  unus  in  alterum  agit ;  sed  non  est 
necesse  hoc  determinare,  quia  conscii  sumus  nobis  nosmet- 
ipsos  membra  nostra  movere,  etsi  ignoremus  modum  quo 
hoc  fiat. 

5m.  Idea  causae  efficientis  independentis  aliquid  divinum 
prae  se  fert ;  non  idem  dici  potest  de  causa  quae  tum  in  esse, 
tum  in  agendo  a  prima  Causa  pendet. 

6m.  Creatio  quidem  supponit  causam  infinitae  virtutis,  ad 
inducendas  vero  modificationes  in  subjectum  jam  praeexistens, 
non  requiritur  causa  infinita.  Producitur  quidem  aliquid 
quod  antea  non  existebat,  sed  non  ex  nihilo.  Veteres  voca- 
bant  creationem  productionem  ex  nihilo  sui  et  subjecti;  caete- 
ras  productiones  dicebant  esse  productionem  ex  nihilo  sui  sed 
11011  subjecti;  videlicet  effectus  quidem  non  existebat,  subjec- 
tum  vero  in  quo  effectus  producitur  jam  praeexistebat. 

7m.  Deus  in  omnes  effectus  positivos  influit  ut  causa 
prima;  sed  non  ideo  est  causa  unica,  quia  Deus  solummodo 
concurrit  ad  actionem  creaturarum. 

8m.  Causa  prima  integra  est  et  adaequata  in  suo  ordine, 
i.  e.  ut  causa  prima,  non  ut  causa  unica ;  non  potest  ipsa  ad- 
mittere  consortium  causse  independentis  sibi  non  subordi- 
natae,  sed  cooperari  potest  causis  sibi  subordinatis. 

9m.  Deus  posset  per  se  producere  effectus  positivos,  quos 
creaturae  producunt,  sed  id  noluit  facere,  quia  causis  secundis 
vim  tribuit  agendi,  ut  fines,  quos  ipsis  assignavit,  assequi 
possint. 

LIBER    QUINTUS. 

DE  ENTE  INCORPOREO  FINITO. 

CAPUT    I. 
DE  VITA. 

§  1.  Entia  quae  interno  quodam  principio  gaudent,  vi 
cujus  sese  evolvunt  et  perficiunt,  vita  prasdita  esse  dicuntur. 
Haec  igitur  evolutio  non  per  meram  partium  aggregationem 
fit,  sed  per  earundem  assimilationem  in  propriam  entis  sub- 
stantiam.  Principium  hujus  evolutionis  distinctum  est  a 
caeteris  viribus  corporum,  quia  non  solummodo  efficit  ut 
partes  corporis  cohaereant,  sed  etiam  impedit  quominus 
actiones  chemicae,  quae  corporis  dissolutionem  causarent, 
suum  effectum  exerant ;  et  omne  corpus,  hoc  vitae  principio 
amisso,  statim  dissolutioni  subjacet.  Vita  supponit  corpus 
organis  instructum,  quia  ens  materiale  vivens  debet  quasdam 
substantias  sibi  assimilare,  ut  evolvi  et  perfici  possit;  ast 
principium  vitae  distinctum  est  ab  organorum  complexu,  qui, 
vitae  principio  extincto,  per  aliquod  tempus  manet.  Vita  est 
vel  intellectualis,  vel  animalis,  vel  vegetativa.  Plantae  non- 
nisi  hac  ultima  vita  fruuntur. 

§  2.  Propositio   I.      Planive  non  habent  sentiendi 

FACULTATEM. 

Probatur.  Plantae  carent  organis  sensui  destinatis,  et 
nulla  eis  inest  operatio  quae  sensum  expostulet,  nullusque 
motus  qui  a  sensu  determinetur.     Praeterea  sensus  eis  inu- 

tiles  cruciatus  afferret,  eo  quod  non  possent  ulla  ratione  peri- 
cula  percepta  vitare. 

Zoophyta  quaedam  et  spongia  nullam  faciunt  exceptionem, 
si  enim  sensu  gaudent  aliquo,  ad  animalia  pertinent. 

Plantae  igitur,  cum  sensu  careant,  non  motu  proprio  sese 
movent,  ut  substantias  sibi  ad  vitam  necessarias  quaerant, 
sed  eas  per  attractionem,  sive  e  terra  per  radices,  sive  ex 
aere  per  folia,  obtinent.     Unde  vegetativa  est  earum  vita. 

§  3.  Bruta  animalia  sentiendi  facultate  gaudent.  Plures 
auctores  Cartesium  secuti  asseruerunt :  Bruta  esse  machinas 
ex  earum  genere  quas  automata  vocant,  quia,  aiebant,  vi- 
dentur  ipsa  se  movere  et  tamen  interna  et  occulta  machina- 
tione  moventur.  Haec  assertio  falsa  ostenditur  ex  analogia 
eorum  "  organismi"  cum  nostro,  ex  vocibus  quas  edunt,  et 
ex  membrorum  ac  totius  corporis  motu,  quo  ostendunt  se 
dolorem  et  voluptatem  percipere.  Praeterea  animalia  motu 
spontaneo  se  movent ;  ergo  percipiunt  res  sibi  convenientes 
aut  nocivas.  Insuper  sunt  in  brutis  phantasia  et  memoria 
sensibilis ;  nam  ipsa  sua  repetunt  cubilia,  canes  suos  dominos 
cognoscunt  etc. 

§  4.  Propositio  II.     Brutorum  anima  est  simplex  et 

INDIVISIBILIS. 

Probatur.  Ad  sentiendi  actum  requiritur,  ut  sit  unum 
principium,  quod  percipiat  ea  quae  a  diversis  sensibus  attin- 
guntur,  quodque  recolat  actus  sentiendi  qui  jam  transiere, 
ac  proinde  eos  sensus  appetat  qui  sunt  sibi  delectabiles,  et 
refugiat  ab  eis  qui  sibi  molesti  sunt.  Atqui  hoc  principium 
debet  esse  simplex  et  indivisibile.  Nam  si  esset  compositum, 
vel  omnes  partes  totum  sensum  experirentur,  vel  partem 
tantum  sibi  correspondentem.  Si  prius,  tot  essent  entia  sen- 
tientia  quot  partes,  quod  est  absurdum.  Si  posterius,  sensus 
non  esset  possibilis,  utpote  non  haberetur  unus  atque  integer 

sensus  v.  g.  soni.  Dimidius  autem  sensus  soni  est  aliquid 
absurdum.  Si  dicas  integram  perceptionem  oriri  ex  summa 
totali  partialium  perceptionum,  rem  minime  explicas.  Nam 
totus  organismus  non  posset  totalem  sensum  percipere,  nisi 
quatenus  omnes  partes  suas  partiales  perceptiones  sibi  ad 
invicem  communicarent ;  ergo  iterum  tot  essent  sentientia 
quot  partes ;  quod  si  non  sibi  ad  invicem  communicarent 
suas  partiales  perceptiones,  nullum  esset  subjectum  totalem 
sensum  percipiens,  adeoque  nullus  esset  sensus  possibilis. 

Principia  ad  solv.  diff.  im.  Quid  de  brutis  agatur 
post  mortem,  nescimus ;  sed  hoc  non  officit  veritati  nostrse 
propositionis.  Possunt  annihilari  a  Deo,  quia  jam  nullum 
finem  habent,  aut  aliis  corporibus  brutorum  uniri. 

2m.  Motus  qui  in  partibus  aliquorum  brutorum  abscissis 
percipiuntur,  non  aliud  ostendunt  nisi  illum  motum  vitalem, 
quem  animal  dolore  exstimulatum  in  parte  abscissa  excitavit, 
adhuc  per  aliquod  tempus  durare,  quod  longius  est  in  iis 
quae  sunt  frigidi  sanguinis. 

3m.  Animalia  quse  annulata  dicuntur,  si  in  partes  secentur, 
unaquseque  pars  vita  gaudet ;  in  isto  casu  non  dividitur 
anima,  sed  ea,  corpore  diviso,  multiplicatur.  Unaquaeque 
pars  iis  jam  instructa  est  organis,  quse  ad  vitam  sunt  neces- 
saria.  Hinc  dissectio  est  una  e  conditionibus  positis  ab 
auctore  naturse,  ut  vita  infundatur  tali  parti.  Ergo  anima 
brutorum  est  substantia,  quse  non  potest  oriri  nisi  per  crea- 
tionem,  quse  tamen  in  sua  operatione  pendet  omnino  ab 
organis  corporis,  unde  non  potest  per  se  subsistere,  quia  per 
se  agere  nequit.  Hinc  etiam  patet  esse  essentiale  discrimen 
inter  animas  brutorum  et  animam  hominis. 

In  homine  prsster  vitam  animalem  est  etiam  principium 
vitse  intellectualis,  de  quo  infra.  Vita  eo  perfectior  est,  quo 
movens  et  motum  magis  identificantur.  Vita  animalis  per- 
fectior  est  vita  plantarum,  quia  animalia  non  determinantur 
ad  motum  ab  extrinseco,  sed  per  internam  perceptionem. 

Vita  intellectualis  perfectior  est  animali,  quia  intellectuales 
substantise  semetipsas  determinant.  Vita  autem  Dei  est 
perfectissima,  quia  in  ipso  actus  vitae  est  ipsius  essentia. 


CAPUT   II. 

DE  FACULTATE  COGNOSCENDI  ANIJVLE. 

§  5.  De  vi  sentiendi.  Ad  sensum  tria  requiruntur,  ob- 
jectum  externum,  organa  corporea,  et  ipse  actus  animae 
percipiens  mutationem  factam  in  organis  per  actionem 
externorum  objectorum.  Jam  quaeri  potest,  num  anima 
sentiens  percipiat  solummodo  mutationem  in  corpore  fac- 
tam,  an  etiam  objecta  sensibilia,  quae  hanc  mutationem 
causarunt.  Si  experientiam  consulimus,  facile  videmus  nos 
per  sensum  non  solum  imaginem  quandam  attingere,  sed 
ipsa  objecta.  Omnis  enim  tendentia  requirit  objectum ; 
atqui  objectum  sensibilis  perceptionis  (quae  est  tendentia) 
non  est  ipsa  mutatio  facta  in  corpore  et  ab  anima  percepta, 
haec  enim  est  tendentia  in  actu.  Ergo  objectum  hoc  est 
ipsum  objectum  externum.  Per  hoc  non  fit,  ut  anima  e  cor- 
pore  exeat,  ut  objecta  percipiat.  Nam  anima  ea  objecta  per 
sensum  attingit,  objecta  autem  sensui  vere  praesentia  sunt, 
hinc  anima  ea  attingere  potest. 

§  6.  Actus  sentiendi  complete  sumptus,  et  in  organo  cor- 
poreo,  et  in  anima  perficitur,  estque  actus  compositi  humani, 
ast  ipsius  perceptio  in  sola  anima  inveniri  potest,  quia  ipsa 
expostulat  unitatem  principii  sentientis,  quae  in  arganismo 
non  habetur.  Objecta  sentiuntur,  non  sentiunt  ipsa,  in  eis 
tamen  sunt  dispositiones  ejusmodi,  ut  in  organa  agere  vale- 
ant,  atque  sensibiles  perceptiones  producere. 

§  7.  Imaginatio  est  facultas  sensibiles  perceptiones  ante 
habitas,  cum  earum  objecta  absunt,  reproducendi,  aut  varias 
has  perceptiones  ita  conjungendi,  ut  aliquod  totum  efficiatur, 
quod  saepe  in  natura  prototypon  non  habet.  Haec  facultas 
etiam  Phantasia  vocatur.  Etsi  ipsa  versetur  praesertim  circa 
ea  quae  visu  attinguntur,  attamen  ad  alios  sensus  sese  ex- 
tendit.  Nam  etiam  sonos  auditos  nobis  imaginari  possumus, 
Facultas  haec  sensitiva  est,  pendetque  a  statu  corporis,  prse- 
sertim  nervorum.  Hinc  etiam  in  animalibus  potest  inveniri, 
In  homine  tamen,  cum  principium  sentiens  sit  etiam  intel- 
lectivum,  •  imaginatio  annexum  habet  exercitium  intelligen- 
tiae ;  et  in  praesenti  vitae  statu,  actus  intellectus  vix  elici 
potest,  qui  non  habeat  annexum  aliquod  sensibile  phantasma. 
Non  sunt  ideae  nostrae  sensibiles  repraesentationes,  quia  ideae 
Veritatis,  Simplicitatis,  ^Eternitatis  etc.  nullo  phantasmate 
exprimi  possunt.  Quin  imo,  ut  intelligamus  ideam  ^Eterni- 
tatis,  Infinitatis,  oportet  ut  mentem  ab  omni  phantasmate 
expediamus.  Nihilominus  phantasmata  adhibemus,  quia 
perceptio  sensibilis  praecedit  intellectualem ;  ea  maxime 
juvant  ad  figendam  nostram  attentionem ;  res  spirituales 
per  comparationem  cum  materialibus  melius  intelligimus  ; 
vocabulis  internis  utimur  ad  conceptus  nostros  nobis  expri- 
mendos.  Non  ideo  tamen  sequitur  facultatem  intelligendi 
omnino  pendere  a  sensibus,  quia  intellectus  actus  habet,  quos 
independenter  a  sensu  elicit.  Quod  spectat  vocabula,  quibus 
etiam  in  ratiocinio  interno  utimur,  ea  cum  ideis  non  sunt 
confundenda ;  quia  vocabula,  utpote  signa  arbitraria,  sup- 
ponunt  ipsas  ideas,  quas  per  ea  nobis  exprimimus,  nec  sunt 
ita  necessaria,  ut  mens  sine  eis  nullum  judicium  aut  ratioci- 
nium  efformare  possit.  Etenim  cum  vocabula  supponant 
ideas  menti  praesentes,  nil  impedit  quominus  mens,  quin 
vocabula  adhibeat,  convenientiam  aut  discrepantiam  perci- 
piat  inter  eas,  et  proinde  judicium  efformet. 

§  8.  Cum  organa  nostxa  defatigentur  per  continuum  exer- 
citium,  necesse  est  ut  identidem  quiescant.  Ad  hoc  somnus 
institutus  est  a  Deo,  in  quo  sensus  nostri  ligati  jacent,  ut  sic 
iterum  ad  suas  operationes  peragendas  idonei  fiant.  Som- 
nium  est  opus  imaginationis,  atque  a  vario  statu  corporis, 
nervorum,  et  vitalium  spirituum  pendet.  Hinc  patet,  quam 
ineptum  sit  velle  e  somniis  futura  conjicere.  Sonambulismus 
est  status  morbosus  in  eo  situs,  ut  praeter  imaginationem  alii 
sensus  plus  minusve  suas  operationes  peragant,  quin  tamen 
agens  hujus  operationis  reflexe  sibi  conscius  sit.  Iste  status 
videtur  pendere  a  vitiato  systemate  nervoso. 

§  9.  De  Intelligentia.  Facultas  intellectualis  nomen 
sortita  est  a  voce  inins  legere,  quia  non  limitatur  ad  solas  ex- 
ternas  qualitates  corporum,  ut  sensus,  sed  ultra  procedit,  et 
investigat  quid  sit  res  quam  sensus  percipit ;  et  quia  objectum 
veluti  intus  recipit,  illudque  modo  spirituali  sibi  repraesentat. 
Objectum  primarium  hujus  facultatis  est,  U?iiversale  seu 
ideas  abstractas  concipere,  quia  intellectus  percipit  res  ut 
abstractas  a  notis  individuantibus,  et  praeterea  percipit  ipse 
relationes  inter  ideas,  quae  relationes  etiam  universalitate 
gaudent.  Haec  cognitio  deest  brutis,  quia  sensus  solum  per- 
cipit  singularia,  nec  relationes  attingere  potest.  Ast  quamvis 
primarium  objectum  sit  universale,  intellectus  tamen  etiam 
singularia  cognoscit  mediante  sensu,  nam  singularia  non 
solum  sentiuntur,  sed  etiam  intelliguntur,  non  directe  quidem, 
sed  quasi  per  quandam  reflexionem.  Ad  intellectum  spec- 
tant  simplex  apprehensio  et  judicium. 

§  10.  Omne  judicium  supponit  ideas  seu  simplices  appre- 
hensiones,  quia  consistit  in  mentali  affinnatione  convenien- 
tiae  aut  discrepantiae  perceptae  inter  illas.  Hinc  judicia  cceca, 
ad  quae  intellectus  determinaretur  impulso  quodam  cceco, 
sunt  absurda ;  intelligentiae  enim  est  apprehendere  et  videre 

relationes,  easque  affirmare.  Judicium  est  actus  elicitus  ab 
intellectu,  quia  in  omni  judicio  mens  affirmat  aut  negat  con- 
venientiam  aut  repugnantiam  inter  duas  ideas,  haec  autem 
affirmatio  aut  negatio  est  actus  mentis  ac  veluti  verbum 
ipsius.  Insuper  per  hanc  affirmationem  mens  objectum  sibi 
appropriat,  illudque  veluti  ihtus  legit.  Actus  autem  volun- 
tatis,  cum  sit  facultatis  appetitivae,  veluti  extra  se  fertur  ut 
suum  objectum  assequatur.  Quando  judicia  sunt  evidentia, 
nulla  apparet  difficultas,  quia  tunc  ideo  judicamus,  quod  evi- 
denter  percipimus;  percipere  autem  est  actus  intellectus. 
Si  sermo  est  de  judicio  non  evidenti  difficultas  moveri  potest, 
quia  ibi  mens  non  videt  nec  convenientiam  nec  discrepan- 
tiam  ita,  ut  cogatur  assensum  praebere.  Attamen  ista  judicia 
etiam  ab  intellectu  eliciuntur,  sed  imperata  sunt  a  voluntate, 
quae  intellectum  ad  assensum  movet. 

§11.  Ratio  non  est  facultas  diversa  ab  intellectu,  sed  di- 
versus  modus  operandi,  qui  ex  ipsius  imperfectione  oritur; 
ideo  enim  ratiocinamur,  quia  immediato  intuitu  non  cognos- 
cimus  omnes  veritates.  Ratiocinium,  ut  perfici  possit,  requi- 
rit  ideas  universales.  Hinc  animalia,  cum  sola  sentiendi 
facultate  gaudeant,  ratiocinari  non  possunt,  sed  mero  in- 
stinctu  in  suis  operationibus  ducuntur. 

§  12.  Memoria  non  est  confundenda  cum  facultate  imagi- 
nandi ;  nam  ad  memoriam  non  solum  spectat  ideas  aut  sen- 
sibiles  perceptiones  olim  habitas  reproducere,  sed  ipsa  in- 
super  includit  actum  quo  conscii  sumus  nos  has  ideas  aut 
perceptiones  olim  habuisse,  ac  proinde  distinctionem  et  com- 
parationem  temporis  praeteriti  et  praesentis,  et  perceptionem 
relationis  inter  ideas  praesentes  et  praeteritas.  Memoria  igi- 
tur  est  facultas  intellectiva ;  hinc  animalia  carent  memoria 
proprie  dicta,  sed  in  eis  habetur  tantum  ejusdem  phantasma- 
tis  reproductio,  ex  qua,  vi  instinctus  vel  etiam  assuetudinis, 

ad  operandum  impelluntur.  Ut  aliquid  memoria  teneamus 
oportet  ut  vividam  ejusdem  rei  conscientiam  habeamus; 
quae  mentem  non  percellunt,  eorum  nec  recordari  valemus. 


CAPUT    III. 

DE    IDEARUM    ORIGINE    ET    NATURA. 

§13.  Factum  indubitatum  est  nos  ideas  habere,  easque 
objective  reales  esse;  ast  magna  fuit  semper  quaestio  inter 
Philosophos,  quid  sint  istae  ideae.  De  his  jam  pauca  disse- 
remus. 

In  omni  actu  cognitionis,  est  actus  mentis  objectum  appre- 
hendentis,  et  objectum  apprehensum.  Objecta  ipsa  a  mente 
apprehensa  toto  coelo  differunt  a  mente,  ejusque  apprehen- 
sione  aut  modificatione,  quia  eis  praedicata  saepe  tribuimus 
quae  menti  nullo  modo  convenire  possunt ;  haec  apud  omnes 
in  comperto  sunt.  Sed  quaeritur,  quid  sit  illud  objectum, 
quod  menti  inest  in  apprehensione,  et  per  quod  objecta  extra 
mentem  existentia  ab  ipsa  attinguntur,  quod  objectum  idea 
vocatur. 

§  14.  Idea  potest  concipi,  vel  ut  aliquid  ab  anima  prorsus 
distinctum,  et  in  se  subsistens,  vel  ut  aliquid  menti  inhaerens 
tanquam  modificatio  ipsius.  Prior  sententia  id  duplici  modo 
potest  intelligere. 

1.  Idea  objective  spectata  est  ipse  Deus,  qui  a  mente  ap- 
prehenditur  ut  ens  simpliciter,  et  qui  se  menti  manifestat  ut 
omnium  rerum  exemplar.  Hinc  rem  quamlibet  intelligimus, 
quatenus  Deum  ut  exemplar  ejusdem  rei  videmus.  Ut  eas 
tamen  intelligamus  necesse  est,  ut  perceptio  sensibilis  praece- 
dat,  quae  nos  excitet  ad  convertendos  nos  ad  rationes  aeter- 
nas  seu  divina  exemplaria.     Hinc  auctores  isti  asserunt  nos 

omnia  in  Deo  videre.  Sunt  qui  addant  nos  intuitu  imme- 
diato  directo,  non  reflexo,  ipsum  actum  creativum  contem- 
plari,  atque  hinc  statuunt  ut  principium  totius  Philosophise : 
Ens  creat  existentias. 

2.  Platonici  quidam  opinati  sunt  ideas  universales  per  se 
existere,  atque  mentem  eas  contemplari  quando  res  intelligit. 
Hoc  falsum  esse  jam  probatum  fuit  in  2do  Libro  (§  12). 

§   15.    PROPOSITIO  III.       IDE.E   OBJECTIVE  SPECTAT^   NON 

SUNT  IPSE  Deus  immediate  a  mente  apprehensus  ut  ex- 

EMPLAR  OMNIUM  RERUM. 

Probatur.  1.  Idea  Dei  est  per  ratiocinium  efformata. 
Idea  enim  entis  quse  in  omni  cognitione  supponitur  non  est 
idea  entis  infiniti  (III.,  §  4).  Ergo  idea  Dei  non  est  prima 
in  ordine  logico,  quod  tamen  esse  deberet,  si  vera  esset  asser- 
tio  adversariorum. 

2.  Si  idea  Dei  per  ratiocinium  non  efformaretur,  explicari 
non  posset  ea  ignorantia  veri  Dei,  qua  laborabant  omnes 
populi  privati  lumine  revelationis. 

3.  Hujus  intuitus  Dei  nullam  conscientiam  habemus, 
quamvis  semper  eum  habeamus. 

4.  Deus  immediate  visus,  est  objectum  excedens  conditio- 
nem  animae  in  hac  vita.  Nam,  ut  recte  S.  Thomas,  I.  P., 
Q.  12,  art.  12,  naturalis  nostra  cognitio  a  sensu  princi- 
pium  sumit :  unde  in  tantum  se  cognitio  naturalis  extendere 
potest,  in  quantum  manuduci  potest  per  sensibilia. 

5.  Sententia  nostrae  opposita,  proscripta  fuit  decreto 
Congregationis  dato  die  i6a  Nov.  1861.  Proscriptae  fuere 
sequentes  propositiones  : 

"  Immediata  Dei  cognitio,  habitualis  saltem,  intellectui 
humano  essentialis  est,  ita  ut  sine  ea  nihil  cognoscere  possit : 
siquidem  est  ipsum  lumen  intellectuale." 

"  Esse  illud,  quod  in  omnibus,  et  sine  quo  nihil  intelli- 
gimus,  est  esse  divinum."  ! 

Et  re  quidem  vera,  ista  sententia  contradicit  iis,  quae  sacra 
scriptura  tradit  de  modo  quo  ad  Dei  cognitionem  ascen- 
dimus.  Confundit  statum  naturalem  cum  supernaturali ;  et 
insuper  asserit,  etsi  non  expressis  verbis,  nos  in  hac  vita 
ipsam  Dei  essentiam  intueri.  Non  enim  possemus  Dei 
exemplaria  intueri,  quin  ipsam  Dei  essentiam  intueremur. 

6.  Insuper  si  actum  creationis  intueremur,  nequiret  ex- 
plicari  illa  ignorantia  creationis,  quse  extitit  ante  cognitam 
veritatem  religionis  revelatae. 

§  16.  Principia  ad  solv.  diff.  im.  Idea  finita  non 
potest  Deum  adaequate  reprassentare,  sed  eum  reprsesentat 
per  conceptus  inadaequatos. 

2m.  Idea  non  est  quod  intelligimus,  sed  quo  actus  cogni- 
tionis  perficitur ;  objectum  intellectus  est  infinitum,  etsi  idea, 
quo  attingimus  hoc  objectum,  sit  finita. 

3m.  Idea  e7itis,  quas  prima  est  in  ordine  logico,  nec  limites 
includit,  nec  excludit,  sed  ab  eis  praescindit  (III.,  §  5). 
Falsum  etiam  est  nos  non  posse  percipere  ens  limitatum, 
quin  prius  habeamus  conceptum  entis  infiniti. 

4m.  Universalia  in  Deo  non  videmus;  quia  secus  Dei 
essentiam  cognosceremus  ;  ea  cognoscuntur  mediantibus 
rebus,  quae  a  parte  rei  revera  existunt.  In  eis  eriim  adest 
fundamentum  concipiendi  id,  quod  in  rebus  est  commune. 

5m.  Universalia  sunt  aeterna,  immutabilia,  et  necessaria ; 
i.  e.  objecta  reprsesentata  per  ideas  universales,  non  autem 
ipsae  ideae,  ut  sunt  mentis  modificationes. 

6m.  Deus  nobis  conjunctus  est  ut  causa  creatrix  et  con- 
servatrix,  non  autem  ut  motivum  formale  nostrae  cognitionis. 
Non  est  Deus  medium  quo  cognoscimus. 

7m.  Potest  Deus  immediate  cognosci,  quia  sic  a  beatis 
cognoscitur,  sed  in  hac  vita  eum  immediate  non  cogno- 
scimus. 

8m.  Anima  non  potest  objecta  suae  cognitionis  producere, 

sed  potest  elicere  actum  quo  haec  objecta  attingat,  seu  ideas 
concipere  potest. 

9m.  Omnes  participes  sumus  rationis  divinae,  non  eo  qui- 
dem  sensu,  quod  in  Deo  omnia  videmus,  verum  quod 
Deus  nobis  indidit  aliquod  lumen,  creatum  sane,  divino 
tamen  lumini  simile,  quo  mediante,  omnia  cognoscimus. 

§  17.  Admittenda  est  igitur  altera  sententia,  quae  asserit 
ideas  quibus  attingimus  objecta,  esse  modificationes  mentis. 
Ast  etiam  hic  magna  habetur  opinionum  diversitas. 

Non  est  necesse  hic  immorari  in  refutatione  materialista- 
rum,  qui  dicunt,  omnes  ideas,  judicia,  ratiocinia  esse  sensibiles 
perceptiones.  Falsum  hoc  esse  probabimus  ex  spiritualitate 
animse. 

Falsum  etiam  est  quod  asserit  Locke,  qui  viam  stravit 
materialistis  asserendo  ideas  nostras  non  esse  nisi  sensibiles 
perceptiones  simul  cum  reflexione  supra  easdem.  Nam  si 
ita  esset,  mens  nunquam  res  immateriales  percipere  posset, 
quae  nullo  sensu,  nullaque  sensibili  imagine  repraesentari  pos- 
sunt.  Nec  ipsa  reflexio  sufficit  absque  perceptione  intellec- 
tuali  diversa  a  sensu.  Nam  reflexio  cadere  non  potest  nisi 
in  id  quod  animo  praesens  est ;  cum  igitur  juxta  Locke  non 
habeatur  nisi  sensibilis  perceptio,  reflexio  in  eam  solummodo 
cadere  valet. 

Pariter  falsum  est  quod  asserit  Kant :  ideas  esse  meras 
formas  menti  naturaliter  inditas,  quae  aliquid  mere  subjec- 
tivum  sunt,  atque  rebus  extra  mentem  applicari  nequeunt, 
nisi  quatenus  sub  sensuum  experientiam  cadunt.  Hinc  ideae 
Dei,  infmitatis  etc,  utpote  per  sensum  non  attingibiles, 
nullum  valorem  objectivum  habent.  Hoc  jam  refutatum 
fuit  in  Logica. 

§  18.  Cartesius  putat  aliquas  ideas  ingenitas  esse,  prae- 
sertim  ideas  entis,  infiniti,  causse,  etc. ;  ast  ideae  innatae  non 

sunt  admittendae,  quia  si  haberentur  ejusmodi  ideae,  mens 
ad  eas  concipiendas  suapte  natura  determinaretur  statim  ab 
ortu  ipsius  animse ;  quod  enim  essentiale  est  menti,  ei  deesse 
nequit;  praeterea  in  omnibus  eodem  modo  esse  deberent, 
quia  omnes  eandem  essentiam  habent ;  jamvero  patet  non 
omnes  percipere  has  ideas  eodem  modo.  Insuper  nulla  est 
ratio  admittendi  has  formas  in  mente  delitescentes,  conso- 
pitas,  cum  ad  explicandam  originem  idearum  minime  sint 
necessariae.  Habitus  primorum  principiorum  est  menti  natu- 
ralis,  quia  mens  natura  sua  apta  est  ad  haec  principia  perci- 
pienda,  sed  ea  non  sunt  innata.  Naturale  pariter  est  desi- 
derium  felicitatis,  supposita  cognitione  felicitatis ;  insuper 
naturaliter  desideramus  tantum  bonum  in  genere. 

§  19.  Rosmini  putat  ideam  entis  in  genere  ingenitam  esse, 
et  mentem  sibi  alias  ideas  efformare,  mediante  sensu  et  appli- 
catione  ideae  entis  in  genere.  Ast  hoc  admitti  nequit.  Nam 
conceptus  entis  in  genere  est  conceptus  omnino  indetermi- 
natus,  ergo  nihil  ex  eo  deduci  potest.  Proprietates  speciales 
rerum  non  continentur  in  idea  generali  entis.  Sensus  autem 
solus  non  potest  ideam  generalem  entis  determinare,  nisi 
mens  aliunde  percipiat  conceptus,  per  quos  ens  generale 
limitatur  et  ad  aliquam  speciem  coarctatur.  Si  autem 
dicatur  in  conceptu  entis  in  genere  contineri  eminenter  omnes 
alios  conceptus,  jam  inciditur  in  sententiam  de  qua  in  Pro- 
positione  III.  sermo  fuit,  quia  ens  quod  in  se  continet  emi- 
nenter  omnes  rerum  rationes,  est  Deus. 

§  20.  Alii  asseruerunt  Deum  ipsum  indere  animae  humanse 
ideas  maxime  necessarias,  et  ex  his  animam  alias  sibi  effor- 
mare.  Sed  haec  sententia  fere  incidit  in  eam  Cartesii. 
Insuper  actus  intelligendi  est  actus  vitalis ;  ergo  non  est  a 
Deo  productus. 

§21.  Sunt  qui  dicant  animam  sibi  omnes  ideas  efformare, 
nihilque  esse  ingenitum  nisi  ipsam  cognoscendi  facultatem. 
Hasc  sententia  recte  intellecta  defendi  potest.  In  omni 
facultate  actu  agente,  tria  veniunt  consideranda,  facultas, 
objectum,  et  conjunctio  facultatis  cum  objecto.  Ad  hanc 
unionem  emciendam  in  perceptione  idearum,  non  sufncit 
mera  objecti  praesentia,  nam  objecta  materialia,  ut  sunt  in 
se,  intime  conjungi  non  possunt  potentise  intellectivae.  Ne- 
que  fit  haec  conjunctio  mediante  phantasmate,  quia  istae 
sensibiles  repraesentationes  sunt  in  composito  humano,  et 
praeterea  phantasma  neque  objectum  est  intellectum,  neque 
id  quo  objectum  intelligitur.  Ergo  necesse  est  admittere  in 
anima  vim  quandam,  qua,  proposito  quovis  objecto  per 
sensum,  ipsa  possit  efformare  conceptum  seu  spiritualem 
repraesentationem  ejusdem  objecti,  per  quam  objectum 
menti  conjungatur. 

§  22.  Scholastici,  ut  hoc  explicarent,  in  anima  duplicem 
modum  agendi  intellectualem  distinxerunt,  et  hinc  ponebant 
intellectum  agentem  et  possibilem.  Percepto  per  sensum 
objecto  materiali,  in  anima  phantasma  seu  imago  sensibilis 
rei  producitur.  Objectum  phantasmate  expressum  suam 
essentiam  habet,  sed  sub  materialibus  conditionibus  existen- 
tem ;  hanc  essentiam  imprimit  intellectus  agens  in  intellectum 
possibilem  absque  concretione  materiali,  seu  immateriali 
modo.  Cum  hanc  speciem  intelligibilem  intellectus  possi- 
bilis  recipit,  ipse  verbum  mentis  efformat,  i.  e.  similitudinem 
rei  intellectae  in  semetipso  exprimit.  Hoc  verbum  mentis, 
idea  seu  conceptus  vocatur. 

§  23.  Sententia  scholasticorum  vera  esse  videtur,  quamvis 
necesse  non  sit  uti  vocabulis  intellectus  agentis  et  possibilis. 
Anima  nostra  ad  imaginem  sui  creatoris  facta,  ab  eo  accepit 
inditum  lumen  intellectuale,  quod  est  quaedam  participata 

similitudo  luminis  increati.  Lumen  hoc  intellectuale  menti 
nostrae  inditum,  discrepat  ab  eo  quod  angelicae  mentes  acce- 
perunt;  quia  angeli,  mediante  hoc  lumine,  statim  intelligunt 
omnia  quae  tum  ad  se  ipsos,  tum  ad  visibilem  mundum 
spectant.  Hinc  theologi  dicunt  angelos  accepisse  a  Deo 
species  impressas  omnium  rerum.  Nostrum  autem  lumen  non 
tam  perfectum  quam  illud  angelorum;  neque  per  se  nobis 
exhibet  rerum  species;  sed  proposito  quocumque  objecto 
materiali  per  phantasiam,  lumen  hoc  intellectuale  illud  phan- 
tasma  collustrat,  nosque  aptos  reddit  ad  percipiendum  non 
solum  sensibilem  imaginem,  sed  etiam  generales  rationes, 
quse  in  objecto  per  phantasiam  repraesentato  continentur; 
aliis  verbis  essentiam  rei  non  intimam  quidem,  sed  generalem 
concipimus.  Lumen  hoc  intellectuale  idem  est  ac  intellectus 
agens  scholasticorum.  Intellectus  possibilis  est  ipsa  mens, 
quatenus  mediante  lumine  recipit  speciem  rei  intelligibilem. 
Ipsa  cognitio  quse  exinde  oritur,  a  scholasticis  vocabatur 
species  expressa  aut  verbum  mentis. 

§  24.  Sequentia  notanda  sunt.  1.  Idea  non  est  objectum 
quod  intelligitur,  sed  id  quo  objectum  intelligitur.  Idea 
tamen  ipsa,  cognitione  reflexa,  potest  esse  objectum  quod; 
etenim  per  idearum  analysim  rerum  proprietates  cognosci- 
mus. 

2.  Ideae  nostrae  sunt  objectivce.  Nam  lumen  nostrum,  cum 
sit  participatio  luminis  infiniti,  non  potest  non  esse  illi  lumini 
infinito  conforme.  Hinc  quod  evidenter  intelligimus,  est  ex- 
emplaribus  divinis  conforme.  Cognitionem  quidem  a  rebus 
haurimus,  verum  res  sunt  conformes  exemplaribus  divinis. 
Possumus  ergo  conceptus  nostros  rebus  applicare,  adeoque 
ideae  nostrae  objectivae  sunt. 

3.  Phantasmata  necessaria  sunt  ad  ideas  concipiendas, 
non  quidem  ut  causa  totalis  et  perfecta  intellectualis  cogni- 
tionis,  verum  ut  materia  causse;  concepti?  i<jleis,  relationes 

quae  inter  eas  vigent,  a  mente  attingi  possunt.  Unde  patet 
quo  sensu  verum  sit  axioma,  "  nihil  est  in  i^itellectu  quod  non 
fuerit  in  sensu."  Absurdum  esset  hoc  axioma  si  significaret, 
cognitionem  intellectualem  continere  ea  solummodo,  quae  a 
sensu  accipit,  quaeque  varie  modificat. 

4.  Intellectus  est  rerum  essentias  cognoscere,  non  intimam 
quidem,  verum  per  conceptus  generales  entis,  substantiae, 
etc.  Discriminamus  autem  essentias  ab  invicem,  vel  per  di- 
versum  rerum  agendi  modum,  qui  a  natura  earum  dimanat; 
vel  etiam  per  collectionem  quandam  accidentalium  modo- 
rum,  quibus  essentia  non  constituitur  sed  manifestatur. 

5.  Quando  dicitur  mentem  intelligere  abstrahendo  a  phan- 
tasmate,  hoc  ita  intelligendum :  Mens  lumine  intellectuali 
illustrata,  intelligit  quid  sit  res  per  phantasma  reprsesentata, 
unde  habet  conceptum  abstractum,  universalem,  sed  direc- 
tum,  qui  in  omni  actu  intellectuali  supponitur,  quia  objectum 
primarium  intellectus  est  universale.  Postea  mens  reflexo 
actu  considerat  hunc  conceptum  ut  communem  pluribus 
entibus,  et  sic  habet  ideas  universales  reflexas. 

6.  Mens  sua  cognitione  ipsa  objecta  attingit,  non  imme- 
diate,  sed  mediante  idea.  Hinc  in  cognitione  quam  de  Deo 
habemus,  objectum  cognitum  est  ipse  Deus,  etsi  id  quo  eum 
cognoscimus,  sit  quid  creatum  et  finitum. 


CAPUT    IV. 

DE     NATURA    ANIM^E    HUMAN^E. 

§  25.  Materialistae  dicuntur  ii,  qui  principium  cogitans 
non  distinguunt  ab  ipso  corporis  organismo,  illudque  ut  cor- 
poris  modincationem  habent.  Ista  assertio  absurda  est  et 
impia,  quse  homines  brutis  pejores  facit,  omnemque  morali- 
tatem  subvertit. 

Propositio  IV.  Anima  humana  est  ens  substantiale, 

DISTINCTUM  A  CORPORE  EJUSDEMQUE  ORGANISMO. 

Probatur.  Principium  cogitans,  quod  animam  vocamus, 
est  simplex.  Corpus  autem  ejusque  organismus  sunt  max- 
ime  composita.  Ergo  anima  humana  non  est  nec  corpus, 
nec  corporis  organismus.  Simplicitas  principii  cogitantis 
patet.  Nam  ideae  sunt  simplices,  quae  nec  dividi,  nec  in 
partes  secari  possunt;  Non  possumus  sumere  tertiam  aut 
quartam  partem  ideae  veritatis,  justitiae,  infinitatis  etc.  Ergo 
subjectum  habens  has  ideas  est  simplex.  Etenim  si  princi- 
pium  cogitans  esset  compositum,  tunc  vel  i°,  unaquaeque 
pars  compositi  haberet  has  ideas ;  vel  20,  hae  ideae  essent  dif- 
fusae  per  totum  compositum ;  vel  30,  una  tantum  pars  com- 
positi  eas  haberet.  Si  im,  tot  essent  cogitantia  principia 
quot  partes,  et  tamen  in  nobis  non  est  nisi  unum  principium 
cogitans.  Si  2m,  ideae  utpote  modificationes  subjecti  cogi- 
tantis,  cum  afficiant  totum  compositum,  etiam  ipsius  natu- 
ram  sequerentur,  ac  proinde  simul  cum  composito  dividi 
possent,  sicuti  extensio,  figura  etc.  Si  3m,  instauratur  argu- 
mentum ;  pars  enim  haec  est  aut  simplex  aut  composita.  Si 
composita,  absurdum  idem  sequeretur;  si  simplex,  habemus 
quod  volumus.  Ergo  subjectum  cogitans  est  simplex. 
Idem  deduci  potest  ex  intuitu  relationis,  qui  aliquid  omnino 
simplex  est. 

2.  Principium  cogitans  recordatur  praeterita,  habet  ideas 
infinitatis,  seternitatis  etc,  quae  sunt  omnino  immateriales. 
Atqui  hoc  ab  ente  composito,  habenti  partes  extra  partes, 
praestari  non  potest.  Nam  ens  materiale  agere  non  potest 
nisi  in  objecta  praesentia  et  sensibilia;  quia  relate  ad  sensum 
objectum  non  praesens  idem  est  ac  nullum  objectum,  cum 
objectum  in  sensum  agere  debeat. 

3.  Saepe  experimur  pugnam  inter  corporis  inclinationes  et 
principium  cogitans,  quod  fieri  non  posset  ni  ipsum  a  mate- 
ria  prorsus  esset  distinctum ;  quia  secus  quod  gratum  esset 
uni,  et  alteri  deberet  esse  gratum. 

4.  Saepe  fit  ut  principium  cogitans  ita  abstractum  sit  a  cor- 
poris  sensibus,  ut  impressiones  maxime  violentas  non  per- 
sentiat. 

Ergo  principium  cogitans  est  activum,  simplex,  a  corpore 
ejusque  organismo  distinctum;  ergo  est  substantia  simplex, 
compositionis  physicae  et  extensionis  expers. 

§  26.  Principia  ad  solv.  diff.  im.  Materialistae  co- 
nantur  reducere  omnes  animae  facultates  ad  facultatem  sen- 
tiendi,  et  ipsum  actum  sentiendi  ut  merum  motum  organismi 
habere  volunt.  Hoc  ultimum  falsum  esse  patet  ex  §  4; 
Alterius  assertionis  falsitas  ostendetur  infra. 

2m.  Anima  pendet  in  plerisque  suis  operationibus  a  cor- 
pore  ob  intimam  unionem  duarum  substantiarum,  quae  uni- 
cum  principium  humanae  actionis  efficiunt.  Hinc  fit  ut,  laeso 
aliquo  organo,  anima  in  plerisque  suis  operationibus  impe- 
diatur.  Ast  experientia  patet,  animam  non  semper  nec 
eodem  modo  subjacere  corporis  mutationibus.  Principium 
cogitans  idem  manet,  sive  crescat  sive  decrescat  corpus. 
Imo  saepe  maximo  gaudio  perfruitur  anima,  etsi  corpus  cru- 
cietur.  Vires  intellectuales  non  semper  cum  viribus  corporis 
diminuuntur;  saepe  enim  senes  maxima  intellectus  perspi- 
cacia  gaudent. 

3m.  Animae  ergo  facultates  in  suo  exercitio  pendent  ab 
organis  corporeis  sub  aliquo  respectu,  sed  non  in  omni  actu, 
neque  sub  omni  respectu. 

4m.  Affectiones  animae  augentur  aut  minuuntur  intensive, 
non  extensive,  i.  e.  non  potest  sumi  tertia  aut  quarta  pars 
ejusdem  arTectionis. 

5m.  Corpus,  cum  movetur,  est  causa  quare  et  anima  simul 
cum  corpore  variis  in  locis  sit  successive  praesens ;  sed  hoc 
non  facit  animam  materialem  (IV.,  §  26). 

§  27.    Propositio  V.     Materia  nullo   modo   cogita- 

TIONIS  EST  CAPAX. 

Probatur.  Materia  essentialiter  est  composita,  subjectum 
cogitationis  est  simplex.  Ergo  materia  non  potest  cogitare. 
Si  ens  compositum  cogitaret,  v.  g.  triangulum,  unaquaeque 
pars  perciperet  unum  latus  aut  partem  alicujus  lateris.  Atqui 
perceptio  trianguli  ex  perceptione  laterum  non  exsurgit,  sed 
ex  eorum  relatione  inter  se,  quae,  cum  a  nulla  parte  percipi- 
atur,  neque  a  composito  triangulum  percipitur;  multo  minus 
igitur  poterit  compositum  percipere  res  immateriales. 

Principia  ad  solv.  diff.  im.  Non  habemus  ideam 
adsequatam  materiae,  scimus  tamen  eam  habere  proprietates, 
quae  cum  cogitatione  nullo  modo  componi  possunt. 

2m.  Deus  est  omnipotens,  sed  contradictoria  facere  non 
potest.  Atqui  ens  cogitans  compositum  est  contradictio  in 
terminis. 

3m.  Qui  diceret  elementa  esse  simplicia,  adeoque  capacia 
cogitationis,  statum  quaestionis  mutaret ;  agitur  enim  hic  de 
materia,  quse  certe  est  composita. 

4m.  Ideae  gravitatis,  attractionis,  affinitatis,  etc,  sunt  sim- 
plices;  sed  gravitas,  attractio,  affinitas,  quae  corporibus  in- 
sunt,  composita  sunt,  et  calculo  subjiciuntur. 

§  28.  Propositio  VI.     Anima  humana  est  spiritualis. 

Ad  hoc  probandum  non  sufficit  ostendere,  animam  esse 
simplicem,  sed  oportet  probare,  eam  non  ita  alligatam  esse 
organis  corporis,  ut  actum  nullum  ab  organis  independentem 
elicere  possit. 

Probatur.  Anima  plures  actus  habet,  quos  independenter 
ab  organis  elicit.  Etenim  ipsa  percipit  ideas  universales  et 
spirituales.  Atqui  haec  a  sensibus  attingi  non  possunt.  Nam 
sensus  percipit  singularia,  ejusque  objectum  solummodo  ma- 
teriale  ens  esse  potest. 

Anima  in  rebus  materialibus  plura  intelligit,  quae  a  sensu 
nullo  pacto  intelliguntur;  ergo  habent  actum  independentem 
ab  organis.     Intelligimus  circulum  mathematicum,  lineam, 


Compendium  Philosophice.  145 

superficies  mathematicas,  quse  in  rerum  natura  non  existunt, 
sed  meri  conceptus  mentis  sunt.  Etsi  figura  male  delineata 
sit  in  tabula,  possumus  tamen  ejus  proprietates  investigare. 

Idem  ostenditur  ex  perceptione  relationis,  quia  relatio, 
etsi  sit  inter  res  materiales,  a  sensu  non  attingitur,  qui  solum 
apprehendit  terminos  relationis,  sed  comparationem  instituere 
non  potest.     Idem  etiam  patet  ex  animae  libertate. 

Principium  ad  solv.  diff.  Etsi  omnes  idese  nostrae  a 
sensibus  oriantur,  non  sunt  ipsae  sentiendi  actus,  neque  sen- 
sibiles  imagines. 

§  29.    Propositio  VII.     Adest  discrimen  essentiale 

INTER  ANIMAM  BELLUINAM  ET  HUMANAM. 

Probatur.  Hoc  discrimen  constat  ex  sensu  communi 
hominum.  Constat  pariter  ex  defectu  perfectibilitatis.  Ani- 
malium  actiones  nunquam  variantur,  si  aliquid  ab  hominibus 
didicerint,  illud  proli  suae  tradere  non  possunt,  ut  experientia 
patet ;  nullum  in  eis  desiderium  aliquid  novi  addiscendi,  quo 
melius  sibi  provideant.  Jamvero,  si  intelligentiam  haberent, 
possent  sese  perficere.  Animalia  insuper  carent  principio 
moralitatis.  Si  animalia  haberent  intelligentiam,  perciperent 
universalia,  hinc  Deum  cognoscerent,  et  Ipsum  pro  fine 
ultimo  haberent;  personae  proinde  essent,  et  nos  erga  ea 
haberemus  officia  servanda,  nec  eis  ut  rebus  uti  possemus  in 
commodum  nostrum.  Tandem  nulla  signa  dant  intelligen- 
tiae  ;  carent  loquela,  et  pauca  verba  quae  discunt,  eis  uti  non 
possunt  ad  sua  sensa  manifestanda,  nullum  signum  admira- 
tionis  edunt,  nullum  indicium  se  de  pulchro  gaudere. 

Principia  ad  solv.  diff.  im.  Mira  quae  a  quibusdam 
brutis  praestantur,  etsi  videantur  ratiocinio  perfici,  absque 
ullo  ratiocinio  peraguntur,  et  per  instinctum  eis  a  Deo  in- 
ditum  explicari  debent.  Ratiocinium  a  nobis  ipsis  in  h 
actibus  ponitur,  qui  eos  per  nostrum  agendi  modum  expli- 
care  volumus. 

2m.  Instinctus  non  est  vox  sine  significatu,  quia  in  nobis- 
metipsis  deprehendimus  aliquos  actus  mero  instinctu  perac- 
tos.  Si  in  subito  cadendi  periculo  versamur,  ante  omnem 
reflexionem  motum  corpori  imprimimus,  ad  praecavendum 
casum  aut  ad  eum  minus  periculosum  reddendum. 

§  30.  Cum  homo  duplici  constet  substantia,  corporali 
nempe  et  spirituali,  duplicem  habet  appetitum,  sensibilem 
nempe  et  rationalem :  Attamen  facultates  sensitivae  subor- 
dinari  debent  rationi ;  secus  enim  aut  homo  non  esset  unus, 
aut  ratio  servire  deberet  sensibus,  quod  est  absurdum.  Ast 
ut  haec  subordinatio  locum  habere  possit,  necesse  est,  ut 
homo  appetitui  sensibili  resistere  possit,  seu  ut  ipse  liber  sit. 

§  31.  !Propositio  VIII.    Homo  gaudet  arbitrii  liber- 

TATE. 

Libertatis  voluntatis  duplex  est:  libertas  a  coactione  et 
libertas  a  necessitate ;  prior  est  immunitas  ab  omni  vi  ex- 
trinseca  contra  voluntatis  propensionem  illata.  Altera  est 
immunitas  a  determinatione  intrinseca  ad  unum.  Haec  est 
proprie  dicta  libertas,  de  qua  hic  sermo,  et  consistit  in  eo 
quod  voluntas,  positis  omnibus  ad  agendum  requisitis,  possit 
velle  aut  non  velle.  Proposito  aliquo  objecto  per  intellectum, 
voluntas  potest  aut  velle  aut  voluntatis  actum  non  elicere ; 
haec  vocatur  libertas  contradictionis,  seu  libertas  quoad  exer- 
citium;  rursus  potest  voluntas  velle  aut  positive  nolle,  et 
haec  est  libertas  contrarietatis ;  potest  etiam  velle  aut  ad 
aliquod  aliud  objectum  sese  determinare,  et  hoc  dicitur 
libertas  specificationis. 

Probe  distinguendum  est  inter  spontaneum,  voluntarium, 
et  liberum.  Spontaneus  dicitur  actus  cujus  principium  est 
in  agente ;  qui  actus,  si  fiat  cum  cognitione  finis,  erit  volun- 
tarius ;  si  praeterea  principium  non  est  natura  sua  determi- 
natum  ad  huno  actum*  sed  est  in  ipsius  potestate  eum  elicere 

aut  non  elicere,  tunc  liber  est  actus.  Belluarum  actiones  sunt 
spontaneae;  desiderium  felicitatis  in  genere,  quod  omnes 
homines  experiuntur,  est  voluntarium  ;  electio  mediorum  ad 
finem  est  libera. 

Omni  actu  libero  varii  complectuntur  actus  : 

i°.  Intentio  finis ;  haec  quatenus  respicit  determinationem 
voluntatis  ad  felicitatem  in  genere,  non  est  libera,  verum 
quoad  fines  particulares  semper  libera  est. 

20.  Consilium  et  deliberatio  circa  media  ad  finem,  sunt 
actus  liberi,  in  quantum  voluntas  applicat  intellectum  ad 
media  consideranda. 

30.  Electio  mediorum  ad  finem,  quae  semper  libera  est. 

4°.  Exsecutio  seu  applicatio  facultatum  ad  exsequendum 
voluntatis  decretum.  Haec  est  libera  quatenus  a  voluntati 
imperatur. 

§  32.  Probatio  Theseos.  1.  Constat  libertas  arbitrii  ex 
sensu  intimo.  Omnes  nobis  conscii  sumus,  nos  in  plerisque 
actibus  ita  agere,  ut,  dum  agimus,  in  nostra  potestate  sit  de- 
sistere  ab  actu,  prouti  nobis  placet ;  actumque  a  nobis  elici- 
tum  ita  in  nostra  esse  potestate,  ut,  si  voluissemus,  eum  potu- 
issemus  non  elicere. 

2.  Ex  sensu  communi.  Nulla  fuit  gens  quae  suas  non 
habuerit  leges,  quaeque  legis  violatores  non  punierit.  Omnes 
virtutem  laude  dignam,  vitium  vero"  vituperio  existimave- 
runt.  Omnes  consilium,  exhortationes  etc.  adhibuerunt; 
sibi  attribuerunt  vel  laudem,  si  res  bene  gesta  fuit,  vel  vitu- 
perium  si  propria  negligentia  evenit,  ut  res  male  gereretur. 
Haec  sine  libertate  sunt  absurda. 

3.  Voluntas  non  tendit  ad  objecta,  nisi  prouti  ab  intellectu 
repraesentantur.  Atqui  intellectus  repraesentat  bona  finita  ut 
voluntati  non  absolute  necessaria ;  ergo  neque  potest  volun- 
tas  ea  velle  necessario. 

4;    Potentia  appetitiva,  quae  objective   est   infinita,  non 

potest  necessario  ad  actum  determinari  ab  objecto  finito, 
quia  tale  objectum  non  est  capax  exhauriendi  totam  poten- 
tise  capacitatem.  Atqui  voluntas  est  objective  infinita. 
Ergo  patet  nostra  Thesis. 

§  i)Z>  Duo  ultima  argumenta  ostendunt  libertatem  arbitrii 
esse  entibus  ratione  prseditis  essentialem,  quoad  bona  finita. 
Quoad  bonum  infinitum  clare  cognitum,  nulla  datur  enti 
rationali  libertas,  quia  bonum  infinitum  clare  cognitum  ab  in- 
tellectu  repraesentari  non  potest  ut  voluntati  indifferens ;  hinc 
voluntas  illud  necessario  amat.  Sic  Deus  necessario  amat 
se  ipsum.  Beati  in  coelo  necessario  amant  Deum,  et  neces- 
sario  volunt  omne  id,  quod  cum  amore  Dei  necessario  est 
connexum,  adeoque  amplius  peccare  non  possunt.  Nos  in 
hac  terra  Deum  sufficienter  cognoscere  non  possumus,  ut- 
desiderium  nostrum  naturale  expleatur,  et  ejus  consecutio 
connexa  est  cum  magno  labore.  Hinc  fit,  ut  ob  hunc 
laborem,  tendentiam  ad  Deum  sub  ratione  mali  percipere 
possimus,  ac  propterea  physicam  habeamus  libertatem  reji- 
ciendi  Dei  amorem.  Felicitatem  in  genere  in  hac  vita  ne- 
cessario  volumus.  Unde  patet  libertatem  versari  circa 
finita  bona,  aut  circa  ea  quse  sub  ratione  finiti  apprehen- 
duntur ;  pariter  constat  essentiam  libertatis  non  consistere  in 
peccandi  potestate.  Hsec  fluit  ex  imperfectione  quidem 
entis  finiti,  non  vero  ex  essentia  libertatis. 

§  34.  Principia  ad  solv.  diff.  im.  Sensus  intimus  non 
solum  testatur  judicium,  quod  elicimus  de  nostro  actu,  sed 
etiam  nos  ita  agere,  ut  actus  sit  in  nostra  potestate. 

2m.  Possumus  apprime  distinguere  inter  actiones  sponta- 
neas,  quae  non  sunt  in  nostra  potestate,  et  eas  quae  nostro 
arbitrio  subduntur.  Scimus  gustum,  quem  ex  cibo  hauri- 
mus,  nos  impedire  non  posse,  sed  nos  habere  in  nostra 
potestate  cibum  non  sumere. 

3m.  Homo  quidem  magis  allicitur  ad  bonum  majus  quam 
ad  minus,  sed  non  necessitatur  ad  majus  minori  praeferendum. 

4m.  Homo  minus  prae  majori  eligendo,  non  sumit  minus 
praecise  sub  ratione  defectus,  quem  illud  prae  majori  habet, 
sed  ob  bonitatem  positivam  quae  huic  bono  inest.  Unde 
non  tendit  in  malum  ut  malum. 

5m.  Homo  semper  eligit  quod  magis  sibi  placet  conse- 
quenter  ad  actum  liberum,  non  vero  quod  magis  sibi  placet 
antecedenter  ad  illum.     Magis  illi  placet,  quia  elegit. 

6m.  Voluntas  eligendo  minus  bonum  prae  majori  non  agit 
sine  ratione,  quia  cognoscit  objectum  quod  appetit,  sed 
potest  agere  contra  rationis  praescriptum,  si  bonum  apparens 
vero  praefert. 

7m.  Verae  sunt  assertiones  "  Volo,  quia  volo  "  et  "  volo, 
quia  possum  velle,"  quae  tamen  recte  sunt  intelligendae. 
Una  significat :  "  Volo  media,  quia  volo  finem,  et  video  hoc 
objectum  esse  medium  fini  aptum."  Altera  "  volo  hoc  ob- 
jectum,  quia  bonum  et  idcirco  eligibile." 

8m.  Relate  ad  voluntatem,  alia  est  ratio  sufficiens  voli- 
tionis,  alia  ratio  determi?ians.  Prior  est  quodcumque  bonum 
apprehensum  ut  elegibile,  altera  est  ipse  actus  voluntatis,  quo 
ipsa  sese  determinat  ad  objectum  volendum  aut  respuendum. 
Causis  non  liberis  aliter  res  se  habet,  quia  cum  seipsas  non 
possint  determinare,  eadem  est  ratio  sufficiens  ac  determi- 
nans. 

9m.  Motiva  quae  voluntati  proponuntur  sunt  ailicientia, 
non  determinantia. 

iom.  Voluntas  est  potentia  activa  seipsam  determinans, 
non  autem  passiva,  unde  inter  duo  bona  absolute  aequalia 
eligere  potest. 

nm.  Passiones  inclinant  voluntatem  ad  objecta  passionis 

propria,  et  si  vehemens  sit,  difficile  quidem  est  ei  resistere, 

resistere  tamen  potest  voluntas  quamdiu  non  ita  vehemens 

passio  est,  ut  exercitium  rationis  toliat;  objectum  enim  pas- 

G 

sionis  semper  ut  objectum  fmitum  ab  intellectu  apprehendi- 
tur,  ac  proinde  voluntas  non  necessitatur. 

i2m.  Judicium  ultimum  practicum  est  vel  judicium  quo 
judicamus  aliquid  faciendum  esse,  vel  ipsum  verbum  volo  a 
mente  conscitum.  Si  prius,  patet  experientia,  non  nos  illud 
sequi  necessario,  quia  saepe  contra  dictamen  conscientiae  agi- 
mus.  Si  alterum,  hoc  ipsum  judicium  supponit  liberum 
voluntatis  exercitium.  Unde  falsum  est  nos  necessario  sequi 
ultimum  judicium  practicum. 

i3m.  Deus  cum  causis  liberis  concurrit,  sed  hic  divinus 
concursus  non  destruit  naturam  earum,  neque  eis  aufert 
facultatem  se  ipsas  libere  determinandi. 

i4m.  Praescientia  Dei  non  destruit  libertatem,  quia  Dei 
scientia  non  mutat  naturam  objecti  cogniti;  ideo  res  cog- 
noscuntur  a  Deo  quia  futurae  sunt,  non  e  converso ;  si  aliter 
res  se  haberet,  Deus  in  sua  scientia  falleretur.  Quod  Deus 
praevidet  eveniet  infattibiliter  sed  non  necessario. 

i5m.  Omnia  a  Dei  providentia  disponuntur.  Ast  Deus 
in  hac  praeordinatione  supponit  liberos  hominum  actus,  quos 
sua  scientia  futuros  cognoscit.  Unde  non  tollit  haec  praeor- 
dinatio  libertatem. 


CAPUT   V. 

DE    ESSENTIA    ANIMjE,   DEQUE   EJUS    UNITATE. 

§  35.  Intimam  animae  essentiam  cognoscere  non  possu- 
mus,  quia  etsi  nihil  magis  sit  nobis  unitum,  quam  nosmetipsi 
nobis,  tamen,  cum  anima  non  sit  nobis  per  se  intelligibilis, 
eam  nonnisi  per  actus  ipsius  cognoscimus.  Hinc  fit  ut  ani- 
mam  dicamus  :  Principium  vitalium  operationum  ;  subjectum 
variarum  affectionum;  substantiam  quae  sentit,  vult,  intelli- 
git.  Si  intimam  animae  essentiam  cognosceremus,  non  dare- 
tur  tanta  ignorantia,  tantusque  error  circa  eam. 

Quaeri  potest  utrum  animae  sit  aliquis  actus  essentialis, 
utrum  ejus  essentia  sit  concipienda  ut  substantia  capax  qui- 
dem  agendi,  verum  non  necessario  agens.  Etsi  non  videa- 
tur  necesse  admittere  aliquem  actum  intellectualem  esse  ani- 
mae  nostrae  essentialem,  difficile  tamen  est  supponere  ipsam 
nullum  actum  essentialiter  habere.  Debet  enim  habere  sen- 
sum  sui  ipsius,  secus  enim  nullam  posset  affectionem  ut 
suam  sentire.  Hic  sensus  sui  fit  intellectualis,  quando  ani- 
ma  incipit  uti  ratione,  et  tunc  est  conscientia  seu  sensus 
intimus. 

§  36.  Veteres  quidam  Philosophi  varias  posuere  animas  in 
homine,  vegetativam  nempe,  sensitivam  et  rationalem.  Hoc 
autem  falsum  esse  patet  ex  unitate  sensus  intimi.  Anima  enim 
experitur  ut  suos  et  a  se  elicitos  actus  sentiendi  et  actus  in- 
telligendi.  Atqui  non  posset  ut  suos  et  a  se  elicitos  experiri 
actus  alterius  animae.  Ergo  in  homine  eadem  est  anima 
sensitiva  et  rationalis. 

Pugna  interna  quam  experimur  inter  mentem  et  partem 
inferiorem  non  ostendit  duplicem  animam,  quia  idem  est 
subjectum  quod  allicitur  ab  objecto  sensibili,  et  quod  bonum 
honestum  appetit.  Pugna  haec  non  est  inter  duas  animas, 
sed  inter  inclinationes  ejusdem  animae  ad  bona  opposita. 
Q1133  in  corpore  fiunt  sentiuntur  ab  anima,  et  homo  ea  sibi 
ut  sua  tribuit,  sed  non  ut  ab  anima  elicitos  illos  actus  expe- 
ritur. 

§  37.  Animam  uniri  corpori  intima  unione,  ita  ut  ex  dua- 
bus  substantiis  una  completa  substantia  oriatur,  factum  est 
intima  experientia  comprobatum.  Omnes  enim  actiones, 
sive  per  corpus  sive  per  animam  peractse,  eidem  supposito 
humano  tribuuntur  et  tribui  debent.  Insuper  ex  illa  unione 
corpus  perficitur,  quia  per  illam  corpus  in  ratione  entis  viven- 
tis  constituitur,  et  acquirit  proprietates,  quas  per  se  nec  habet 

nec  habere  potest.  Anima  etiam  per  illam  unionem  perfici- 
tur ;  nam  etsi  habet  actus  ab  organis  independentes,  organis 
tamen  uti  debet  ut  suas  excolat  facultates. 

Philosophi  varia  excogitaverunt  systemata  ad  hanc  unio- 
nem  explicandam.  Plato  posuit  animam  in  cerebro,  quo 
veluti  auriga  totum  corpus  dirigat.  Cartesius  asseruit  corpus 
non  ab  anima  moveri  sed  a  Deo  ipso,  occasione  actuum 
humanae  voluntatis.  Leibnitz  statuit  Deum  sua  sapientia 
praevidisse  omnes  tum  corporum  motus  tum  voluntatum,  et 
unicuique  animae  corpus  adaptasse,  ut  motus  voluntatis  ad 
amussim  correspondeant  motibus  corporis,  quin  tamen  ab 
invicem  dependeant.  Hi  modi  in  eo  peccant  quod  destru- 
ant  unitatem  humani  suppositi.  Alii  recursum  habent  ad 
aliquod  ens  intermedium,  quo  corpus  animae  uniatur,  nec 
aliter  explicari  posse  putant  unionem  animae  et  corporis. 
Jamvero  aut  hoc  medium  est  extensum  aut  non ;  in  utroque 
casu,  eadem  est  eis  difficultas  solvenda,  propter  quam  sol- 
vendam  ad  hoc  ens  intermedium  recurrunt.  Ergo  factum 
quidem  unionis  certum  est,  modus  vero  nos  latet ;  attamen 
hoc  pro  certo  habemus,  rejiciendam  esse  quamcumque  expli- 
cationem,  quae  huic  facto  unionis  contradicat. 

§  38.  Quod  attinet  ad  sedem  animae,  quidam  opinati  sunt 
eam  residere  in  cerebro,  alii  in  aliis  corporis  partibus.  Ast 
dicendum  est  eam  esse  in  toto  corpore.  Etenim  vera  est 
forma  substantialis  corporis,  seu  toti  corpori  tribuit  ut  in 
ratione  entis  viventis  constituatur.  Ibi  est  anima,  ubi  actio 
vitalis  sentiendi  perficitur,  quae,  cum  in  toto  corpore  perfici- 
atur,  anima  in  toto  corpore  sit  necesse  est.  Nec  inde  sequitur 
animam  esse  extensam,  quia  ipsa  non  est  circiimscriptive  in 
corpore. 

Cum  anima  sit  substantia  simplex,  et  in  pluribus  actibus 
a  materia  independens,  patet  eam  a  materia  non  educi,  sed 
oriri  per  creationem,  eo  momento  quo  adest  corpus  aptum 
informationi  juxta  ordinem  a  Deo  stabilitum. 

CAPUT   IV. 

DE    ANIMiE    DURATIONE. 

§  39.  Propositio  IX.  Anima  NATURA  SUA  INCORRUP- 
TIBILIS  EST,  ET  SUPERSTES  POST  MORTEM. 

Probatur.  Anima  est  simplex  et  spiritualis;  ergo  cor- 
rumpi  non  potest;  corruptio  enim  fit  per  partium  dissolu- 
tionem.  Praeterea  vitium  non  semper  punitur  in  hac  vita, 
neque  virtus  semper  suum  accipit  prsemium.  Ergo  est  vita 
post  mortem  in  qua  Deus  unicuique  retribuet  juxta  merita. 
Si  nulla  daretur  altera  vita,  actum  esset  de  moralitate,  cum 
homo  pro  fine  solum  bona  temporalia  haberet. 

Principia  ad  solv.  diff.  im.  Habet  anima  varias  et 
contrarias  affectiones,  ratione  objecti  et  modi  agendi,  non 
autem  ratione  principii  agentis. 

2m.  Anima,  utpote  spiritualis,  potest  etiam  absque  corpore 
actus  vitales  elicere  ;  et  quia  corpus  saepe  aggravat  animam, 
absque  eo,  anima  multas  actiones  melius  elicere  poterit. 

3m.  Anima  est  forma  corporis,  sed  substantialis,  quae  per 
se  subsistere  potest,  quia  actus  habet  independentes  a 
materia. 

4m.  Virtus  non  sufficienti  praemio,  nec  vitium  pcena  suffi- 
cienti  afficitur  per  conscientiae  bonum  testimonium,  aut  ipsius 
stimulos.  Absque  vita  futura  vix  experiretur  aliquis  stimulos 
conscientise. 

§  40.  Propositio  X.     Anima  nostra  immortalis  est. 

Probatur.  Deus  vult  ut  anima  semper  existat ;  ergo  ipsa 
immortalis  est.  Dei  enim  voluntatem  cognoscimus  ex  natu- 
rali  dispositione  et  tendentia  entium,  quse  creavit.v  Atqui 
naturalis  dispositio  et  tendentia  animae  expostulat  immorta- 
litatem.     Deus   enim   animae   indidit   desiderium   perfectae 

felicitatis,  quam  consequi  anima  non  potest,  nisi  sit  aeternum 
duratura.  Nam  si  anima  non  semper  esset  victura,  nun- 
quam  plene  contenta  sua  sorte  esset,  cum  semper  timeret 
momentum  quo  illa  felicitate  privanda  esset ;  maxime  enim 
cruciat  timor  amissionis  boni  summe  amati.  Nec  dici 
potest  illam,  aut  per  ignorantiam  credere,  statum  felicitatis 
esse  aeternum,  aut  nescire  an  statum  illum  amittere  debeat ; 
absurdum  enim  est  animam,  quae  intellectualis  est,  suam 
felicitatem  in  ignorantia  et  errore  invenire.  Hsec  veritas 
per  sensum  naturae  communem  confirmatur. 

Principia  ad  solv.  diff.  im.  Sunt  quaedam  desideria 
naturalia,  quibus  non  semper  satisfit.  Ast  ista  non  sunt 
desideria  totius  naturae,  sed  alicujus  facultatis  sensitivae,  et 
rationali  appetitui,  seu  desiderio  totius  naturae,  subordinanda 
sunt,  eadem  proinde  saepe  reprimi  debent,  quia  eatenus 
tantum  admitti  possunt,  quatenus  sunt  media  ad  finem 
ultimum. 

2m.  Homo  abhorret  a  morte,  non  quia  de  sua  immortali- 
tate  dubitat,  sed  quia  mors  est  violenta  separatio  animae  a 
corpore,  et  quia  homo  timet  Deum  judicem. 

3m.  Ordinatio  in  finem  est  absoluta,  et  praescindit  ab  ac- 
tuali  finis  consecutione.  Hinc  etiam  iis,  qui  finem  sua  culpa 
amittunt,  in  aeternum  vivendum  est,  seu  eorum  poena,  quae 
consistit  in  privatione  possessionis  Dei,  aeterna  esse  debet. 

§  41.  Solo  lumine  naturali  ostendi  non  potest,  neque  esse 
poenam  sensibilem  subeundam  damnatis,  neque,  si  aliqua 
subeunda  sit,  qualis  ipsa  sit  in  inferno.  Neque  ratiocinio 
ostendi  potest,  post  mortem  nullam  esse  possibilitatem  re- 
demptionis.  Hoc  tamen  constat,  eos  qui  sua  culpa  finem 
suum  non  sunt  assecuti,  si  jam  sint  constituti  in  termino,  non 
amplius  ad  finem  tendere  posse,  ac  proinde  per  totam  aeter- 
nitatem  debere  carere  summo  bono,  seu  esse  infelices.  Non 
enim  potest  homo  semper  manere  in  via  ad  terminum,  nec 

tenetur  Deus  reconnectere  cum  vero  et  proprio  fine  hanc  ad 
finem  tendentiam,  quam  homo  per  peccatum  libere  abrupit, 
nec  ulla  hominis  actio  id  mereri  potest,  quod  a  sola  Dei 
liberalitate  pendet.  Hinc  tandem  patet  pcenarum  aeterni- 
tatem  lumini  rationis  esse  consentaneam. 

Principia  ad  solv.  diff.  im.  Objectum  praecipuum 
pcenae  est  reparatio  ordinis  laesi;  ergo  non  est  necesse  ut 
semper  respiciat  emendationem  delinquentis. 

2m.  Deus  summe  bonus  est,  sed  etiam  summe  justus; 
justitia  autem  ejus  requirit  ut  obstinatum  peccatorem,  qui 
usque  ad  finem  temporis  probationi  destinati,  in  peccato 
voluit  manere,  puniat. 

3m.  Deus  voluntate  antecedente  neminem  ad  supplicium 
destinavit,  sed,  supposita  peccatoris  in  malitia  perseverantia 
usque  ad  finem  viae,  eum  in  aeternum  decrevit  punire.  Nec 
delectatur  Deus  suppliciis  reproborum,  quatenus  sunt  malum 
ipsorum,  sed  quatenus  sunt  effectus  suae  divinae  justitiae. 

LIBER    SEXTUS. 

DE  DEO    EJUSQUE  ATTRIBUTIS. 

CAPUT   I. 
DE    EXISTENTIA    DEI. 

§  1.  Nomine  Dei  intelligimus  ens  aliquod  supremum, 
causam  hujus  universi,  intelligentia  prseditum,  cui  homines 
suae  vitse  rationem  reddere  tenentur.  Sub  hoc  conceptu 
nemo  est  qui  Dei  existentiam  ignorare  possit,  quia  ad  hanc 
cognitionem  duo  solum  requiruntur  principia,  videlicet  prin- 
cipium  causalitatis  et  cognitio  propriae  contingentise.  Priori 
qui  caret,  rationis  usum  nondum  adeptus  est,  qui  altero, 
mente  captus  est.  Ergo  homini  sanae  mentis  impossibile 
est  ignorare  Numinis  existentiam.  Passionibus  quidem  po- 
test  humanus  intellectus  sic  obccecari  ut  per  breve  momen- 
tum  hanc  veritatem  in  dubium  revocet,  nunquam  vero  firmi- 
ter  sibi  persuadere  potest,  nullum  existere  Numen.  Potest 
tamen  homo  praedicata  tribuere  Numini,  quse  illi  non  conve- 
niunt,  ast  hoc  supponit  Numinis  existentiam.  Hinc  patet 
impossibilem  esse  Atheum  theoreticum. 

§  2.  PROPOSITIO  I.  EXISTIT  ENS  NECESSARIUM,  CAUSA 
HUJUS  UNIVERSITATIS  RERUM. 

Probatur.  Existunt  entia  contingentia,  nam  nosmetipsos 
ut  contingentes  cognoscimus,  non  fuimus  semper,  et  in  omni- 
bus  hujus  universi  corporibus  eandem  non  essendi  possibili- 
tatem  percipimus.     Entia  autem  contingentia  requirunt  ens 

necessarium,  quod  sit  eorum  causa.  Etenim  ens  contingens 
est  indifferens  ad  existendum  aut  non  existendum.  Ergo 
requirit  causam  existentiam  ei  tribuentem.  Nam  hanc  exis- 
tentiam  neque  habet  ens  contingens  a  natura  sua,  quia  ad 
esse  aut  11011  esse  indifferens  est ;  neque  sibi  ipsi  eam  dedit, 
quia  nemo  agit  antequam  existat.  Jamvero  illa  causa  debet 
esse  necessaria.  Si  enim  non  esset  necessaria,  deberemus 
iterum  quaerere  ipsius  causam,  usque  dum  ad  causam  neces- 
sariam  perveniamus,  quae  ita  existat,  ut  nulli  alii  enti  suam 
debeat  existentiam.  Non  est  enim  possibile  procedere  in 
infmitum  in  ista  causarum  connectione,  quia  solummodo 
haberentur  contingentia,  quae  nullam  suae  existentiae  ratio- 
nem  haberent. 

Principia  ad  solv.  diff.  im.  Demonstratio  haec  sup- 
ponit  principium  causalitatis,  quod,  cum  certum  sit  et  objec- 
tivum  (III.,  §  35),  legitime  adhiberi  potest. 

2m.  Non  continetur  ens  necessarium  in  contingente,  nec 
ex  eo  deducitur ;  sed  deducimus  existentiam  Dei  ex  relatione 
quae  intercedit  inter  ens  contingens  et  necessarium. 

3m.  Relatio  haec  necessaria  quidem  est,  non  vero  mutua 
(III.,  §  22). 

4m.  Conclusio  nostri  argumenti  non  patet  latius  quam 
praemissae.  Etenim  ipsum  sic  proponi  potest.  Existentia 
entis  contingentis  requirit  existentiam  entis  necessarii;  atqui 
existit  ens  contingens.     Ergo  existit  ens  necessarium. 

5m.  In  eo  argumento  supponitur  idea  entis  necessarii,  et 
cognita  veritas  majoris  propositionis.  Haec  veritas  imme- 
diate  evidens  est  omnibus  reflectione  utentibus,  et  id  quod 
ostendere  oportet,  est,  ideam  entis  necessarii  ita  esse  objecti- 
vam,  ut  ei  correspondeat  objectum  reale  extra  mentem.  In 
majori  propositione  cognoscitur  conclusio  implicite  quidem, 
non  vero  explicite. 

6m.  Series  infmita  entium  producentium  et  productorum 
non  potest  explicare  existentiam  entis  contingentis;  quia 
g* 


158  Compendium  Philosophice. 

talis  series  est  absurda,  et  praeterea,  data  etiam  hac  serie,  ea 
non  sufficit,  quia,  cum  omnia  entia  seriei  sint  contingentia, 
tota  series  contingens  sit,  necesse  est;  adeoque  adhuc  requi- 
reretur  ens  necessarium. 

7m.  A  distributivo  ad  collectivum  non  valet  illatio ;  id  est, 
quae  paucis  individuis  competunt,  toti  collectioni  tribui  ne- 
queunt;  aut  incapacitas  singulorum  ad  aliquem  effectum 
praestandum,  non  potest  tribui  collectioni,  si  jam  singulis  in- 
dividuis  inest  aptitudo  partialis  ad  eundem  effectum.  Ast 
quando  agitur  de  essentiali  proprietate,  aut  de  absoluta  inca- 
pacitate  alicujus  effectus  praestandi,  licet  semper  a  distri- 
butivo  ad  collectivum  arguere.  Sic  collectio  ccecorum  nun- 
quam  erit  videns.  Ergo  cum  omnia  entia  sint  contingentia, 
tota  series  est  contingens. 

§  3.  Propositio  II.     Causa  hujus  mundi  est  intelli- 

GENS. 

Probatur.  Existit  ordo  in  hoc  mundo,  ut  patet  ex  consi- 
deratione  legum  physicarum.  Ordo  autem  requirit  causam 
intelligentem ;  quia  supponit  aptam  dispositionem  mediorum 
ad  finem,  debetque  causa  ordinans  relationem  inter  finem  et 
media  cognoscere,  ut  ea  apte  ad  finem  disponere  possit. 
Hoc  principium  ita  evidens  est,  ut  ille  mente  captus  a  toto 
genere  humano  haberetur,  qui  diceret,  rotas  et  ceteras  horo- 
logii  partes,  si  in  pixide  ponantur  et  agitentur,  posse  horolo- 
gium  producere. 

Absurdum  est  igitur  mundum  fato  adscribere;  fatum  est 
vox  sine  significatu ;  si  autem  supponeretur  fatum  esse  ens 
existens,  coeco  modo  operans,  admittere  oporteret  effectum 
absque  causa,  ordinem  nempe  sine  causa  ordinante.  Si 
dicas  eam  causam  natura  sua  determinatam  esse,  ut  sic  et 
non  aliter  agat,  asseris  eam  esse  contingentem ;  requireret 
enim  determinationem,  ut  hoc  potius  modo  agat  quam  alio. 

§  4.  Principia  ad  solv.  diff.  im.  Vires  constantes  non 
sufficmnt  ad  ordinem  explicandum ;  semper  deberet  esse  ens 
intelligens,  quod  has  vires  determinaverit,  ut  hoc  modo  agant. 

2m.  Belluae  quaedam  ordinata  perficiunt,  quia  diriguntur  a 
prima  causa  intelligente,  quae  ipsis  indidit  instinctum  juxta 
quem  ordinate  operantur. 

3m.  Dantur  quaedam  imperfectiones  relativae  in  hoc  mun- 
do,  non  vero  absolutae ;  ex  nostra  ignorantia  fit,  ut  non  sem- 
per  intelligamus,  quomodo  istae  imperfectiones  relativae  cum 
perfectione  totius  mundi  cohaereant. 

§  5.  PROPOSITIO  III.  EXISTIT  SUMMUS  LEGISLATOR,  CUI 
OMNES  RATIONEM  SU^  VIT^  REDDERE  TENENTUR. 

Probatur.  Existit  lex  naturalis,  ut  patet  tum  ex  consensu 
communi  hominum,  tum  ex  intimo  sensu.  Omnes  enim 
populi  coguntur  admittere  esse  intrinsecum  discrimen  inter 
bonum  et  malum  morale,  et  quosdam  actus  esse  illicitos,  in- 
dependenter  a  quavis  humana  lege.  Experimur  stimulos 
conscientiae,  si  hanc  legem  violamus,  etsi  absit  timor  pcenae 
ab  hominibus  infligendae.  Ergo  existit  legislator,  qui  hanc 
legem  tulit,  quique  hujus  legis  violatores  puniet. 

Principia  ad  solv.  diff.  im.  Lex  hsec  non  fuit  intro- 
ducta  ab  hominibus,  quia  semper  et  ubique  eadem  est. 

2m.  Neque  est  figmentum  rationis,  quia  si  esset  figmentum, 
non  esset  eadem  ubique. 

3m.  Si  nullus  esset  vindex  scelerum,  explicari  non  posset 
existentia  stimulorum  conscientiae.  Ab  educatione  et  prae- 
judiciis  pendet,  quod  aliqua  credamus  licita  aut  illicita,  quae 
talia  non  sunt,  sed  non  ipse  remorsus  conscientiae,  quem  sen- 
timus  quando  judicamus  nos  male  egisse.  Existunt  quaedam 
monstra  sub  figura  humana,  quae  ob  perditos  mores  consci- 
entia  vix  remordet,  sed  nec  ipsa  sese  ex  toto  conscientias  im- 
perio  subducere  possunt. 

§  6.  PROPOSITIO  IV.  EXISTENTIA  NuMINIS  CONSTAT  EX 
SENSU  NATUR^E  COMMUNI. 

Probatur.  Est  factum  certum  omnes  homines  ubique 
terrarum  semper  admississe  ens  aliquod  supremum,  cui  vitae 
rationem  reddere  teneantur.     Ergo  existit  Numen. 

Principia.  im.  In  antiquis  scriptoribus  mentio  fit  de 
Atheis,  sed  ipsi  dixerunt  Atheos  eos,  qui  Deos  populares  non 
coluerunt,  aut  idololatriam  irriserunt.  Qui  nunc  dicuntur 
Athei  sunt  Athei  practici,  non  theoretici. 

2m.  Cum  hactenus  nulla  gens  sine  numine  inventa  fuerit, 
nullum  est  periculum,  ut  talis  gens  aut  extiterit  aut  sit  exti- 
tura,  quia  nemo  sanae  mentis  hujus  cognitionis  expers  esse 
potest  (§  i).     Vide  Principia,  Lib.  II.,  §  23. 


CAPUT  II. 

DE  ATTRIBUTIS  ENTIS  NECESSARII. 

§  7.  Propositio  V.  Ens  NECESSARIUM  EST  ^TERNUM, 
ABSOLUTE  INDEPENDENS  ET  IMMUTABILE. 

Probatur.  I.  Ens  necessarium  existit  vi  suse  naturae. 
Ergo  est  aeternum  (III.,  §  44). 

II.  Ens  necessarium  est  absolute  independens.  Nam  ex 
eo  quod  vi  suae  naturae  existat,  nemini  suam  existentiam 
debet ;  ergo  existit  independenter  ab  omnibus  entibus,  non 
solum  quoad  suam  substantiam,  sed  etiam  quoad  suum 
modum  existendi.  Etenim  nullum  ens  indeterminate  ex- 
istit,  sed  eo  quo  existit  momento  semper  modum  determi- 
natum  habeat  oportet.  Ergo  ens  quod  necessario  existit 
debet  etiam  vi  suae  naturae  determinatum  modum  existendi 
habere,  qui  cum  ab  ipsa  ejus  natura  profluat,  illi  necessarius 
est.     Ergo  etiam  quoad  modum  existendi  independens  est. 

III.  Ens  necessarium  est  immutabile  (IV.,  §  2).  Etenim 
modus  existendi  quem  vi  suae  naturae  habet,  est  ei  omnino 
necessarius.  Ergo  eum  nunquam  amittere  potest,  adeoque 
immutabile  est.  Insuper  si  mutari  posset,  status  seu  modus 
quem  nunc  habet,  non  esset  illi  necessarius ;  quia  eum  amit- 
tere  posset ;  nec  prsecedens  status  necessarius  fuisset,  quia 
ex  supposito  eum  amisit.  Ergo  nullus  modus  in  specie  ei 
necessarius  esset,  adeoque  contingenter  existeret.  Praeterea, 
si  mutari  posset,  deberet  habere  initium  mutationis,  quia 
quaevis  series  successivarum  rerum  a  primo  termino  incipit, 
et  non  deberet  habere  initium,  quia  ens  necessarium  est  aeter- 
num. 

Quae  ex  libertate  Dei  objiciuntur,  postea  solventur. 

§  8.  Propositio  VI.    Ens  necessarium  non  est  neque 

MATERIA,  NEQUE  MUNDUS,  NEQUE  CORPUS,  NEQUE  ENS  COM- 
POSITUM  EX  SPIRITU  ET  CORPORE. 

Probatur.  Deum  non  esse  materiam  patet  ex  Lib.  IV., 
§  3.  Deus  non  est  corpus,  quia  omne  compositum  partibus 
constat,  divisibile  est,  ac  proinde  mutabile ;  totum  a  partibus 
pendet,  augeri  et  minui  potest.  Propter  easdem  rationes 
non  potest  ens  necessarium  esse  compositum  ex  spiritu  et 
corpore. 

Principium.  In  sacra  scriptura  membra  Deo  tribuuntur, 
quod  intelligi  oportet  sensu  metaphorico,  non  litterali.  Scrip- 
tura  enim  sacra  sese  accomodat  modo  nostro  loquendi,  quia 
per  comparationem  ad  materialia  res  spirituales  concipimus. 
Vide  etiam  Principia,  Lib.  IV.,  §  4. 

Corollaria.  Absurda  sunt  systemata  Atheorum,  qui 
omnia  vel  casui  vel  fato  tribuunt,  vel  mundum  explicare  vo- 
lunt  per  suppositionem  materiae  necessariae.  Epicuri  systema 
tot  absurda  quot  assertiones  continet,  quippe  quod  mundi  ge- 
nesim  explicare  conatur  per  atomos  numero  infinitas,  quse 
a  tota  aeternitate  in  vacuo  infinito  volitabant,  quaeque  decli- 
nantes  paulisper  a  linea  recta  per  mutuum  accessum  varias 

compositiones  effecerunt,  ex  quibus  tandem  mundus  prsesens 
ortus  est. 

Absurda  etiam  est  opinio  Stoicorum  qui  asserebant : 
mundum  totum  esse  animal  quoddam  rationale,  cujus 
anima  Deus  est. 

De  Pantheismo  infra  sermo  erit. 

§  9.  Propositio  VII.     Ens  necessarium  est  ens  sim- 

PLICISSIMUM    EXCLUDENS    OMNEM    POSSIBILEM    COMPOSITIO- 

NEM. 

Probatur.  i°.  Non  est  in  eo  compositio  realis  partium, 
quia  non  est  materia. 

20.  Non  est  in  eo  compositio  materiae  et  formae,  quia  cor- 
pus  non  habet. 

30.  Non  distinguitur  in  eo  existentia  ab  essentia,  quia 
natura  sua  existit. 

4°.  Non  est  in  eo  distinctio  accidentis  a  substantia,  quia 
cum  sit  immutabile  nihil  novi  ei  accidere  potest. 

50.  Non  sunt  in  ipso  actus  et  potentia,  quia  immutabile 
est,  adeoque  essentialiter  in  actu. 

6°.  Non  habet  Deus  attributa  realiter  distincta  a  natura, 
quia  secus  varios  actus  haberet,  essetque  mutabilis. 

70.  Non  est  in  Deo  compositio  logica,  i.  e.,  ex  genere  et 
specie  non  constat,  quia  nullum  ens  potest  habere  aliquod 
attributum  commune  cum  Deo. 

Hinc  Deus  recte  dicitur  actus  purissimus. 

Principia  ad  solv.  diff.  im.  Fides  docet  in  Deo  esse 
tres  personas  realiter  distinctas,  sed  ista  distinctio  non  cadit 
in  naturam,  quae  una  eademque  est  in  tribus  Personis. 

2m.  Etsi  attributa  Dei  absoluta,  ut  Bonitas,  Justitia,  Po- 
tentia,  etc,  realiter  in  Deo  non  distinguantur,  admittenda 
tamen  est  distinctio  virtualis,  quae  fit  a  ratione  cum  funda- 
mento  in  re  (III.,  §  24). 

§10.  Propositio  VIII.     Deus  est  infinitus. 

Probatur.  Infinitum  est  ens,  quod  caret  initio  et  fine, 
quod  limitibus  expers  est ;  nec  minui  nec  augeri  potest. 
Atqui  Deus  est  tale  ens.  Ergo  est  infinitus.  Etenim  Deus 
seternus  est  et  immutabilis.  Insuper  Deus  unico  actu  com- 
plectitur  suam  vitam,  quia  nulla  in  ipso  mutatio,  ergo  habet 
actum  seternum  sine  initio  et  sine  fine.  Ejusmodi  actus  est 
infinitus;  ergo  Deus  est  infinitus.     (IV.,  §  2.) 

Notio  infiniti  confundenda  non  est  cum  notione  indefiniti. 
Infinitum  est  omnino  singulare,  suas  habens  perfectiones, 
quae  nec  augeri  nec  minui  possunt,  et  cui  nihil  novi  accidere 
potest.  Ens  indefinitum  non  est  ens  reale,  sed  logicum, 
quod  a  mente  concipitur  sese  evolvere  per  jugem  accessio- 
nem  novae  entitatis,  quin  unquam  ad  finem  perveniat. 

§  11.  Cum  Deus  non  comprehendatur  sub  aliquo  genere, 
patet  nos  non  posse  veram  de  ipso  dare  definitionem  (L,  §  18). 
Essentia  Dei,  prouti  est  in  se,  a  nobis  non  cognoscitur  (IV., 
§  16),  sed  a  creatis  rebus  per  viam  a?ialogice  et  remotio?iis 
procedimus  ad  Dei  cognitionem.  Quia  Deus  est  causa 
nostra,  perfectiones  ejus  ex  analogia  cum  perfectionibus 
quas  nobismetipsis  dedit,  determinamus ;  sed  quia  Deus 
imperfectiones  continere  non  potest,  ab  his  perfectionibus 
removemus  quidquid  imperfectionis  in  eis  deprehendimus. 
Ex  variis  conceptibus,  quos  sic  de  Deo  nobis  efformamus, 
illam  perfectionem  ut  Dei  essentiam  consideramus,  quam 
ratio  nostra  concipit  tanquam  primum  Dei  constitutivum, 
quo  a  creaturis  differt,  et  a  quo  mens  progredi  potest  ad 
caeteras  perfectiones  demonstrandas,  quas  attributa  vocamus. 
Hinc  ex  dictis  patet  " Asseitatem"  seu  necessitate??i  essendi 
spectandam  esse  ut  essentiam  Dei. 

CAPUT    III. 

DE    UNITATE    DEI. 

§  12.  Propositio  IX.     Ens  necessarium  est  intelli- 

GENS. 

Probatur  hoc  argumento  jam  allato  §  4.  Praeterea  agere 
cum  cognitione  finis,  perfectius  est  quam  agere  coeco  modo. 
Atqui  spiritus  finiti,  a  causa  necessaria  producti,  agunt  cum 
finis  cognitione.  Ergo  etiam  Deus,  quia  nemo  dat  quod 
non  habet  sive  virtualiter  sive  eminenter  sive  formaliter,  et 
effectus  sua  causa  perfectior  esse  non  potest  (III.,  §  30). 

§13.  PROPOSITIO  X.  ENS  NECESSARIUM  EST  FONS  TOTIUS 
VERITATIS. 

Probatur.  Ens  necessarium  cognoscit  veritatem.  Eam 
autem  cognoscere  non  potest  a  rebus  extra  se  positis,  secus 
enim  a  rebus  externis  in  suo  agendi  modo  penderet ;  et  cum 
haec  entia  successive  existant,  ipsius  cognitio  eorundem 
mutabilis  esset.  Ergo  ens  necessarium  debet  in  se  ipso 
continere  rationem  cognoscendi  omnem  quam  cognoscit 
veritatem,  seu  eam  in  se  ipso  intueri.  Atqui  ens  necessa- 
rium  cognoscit  omne  id  quod  est  cognoscibile.  Nam  secus 
penderet  ab  alio  ente,  quod  gradum  ejus  cognitionis  deter- 
minasset.  Insuper,  si  non  omnem  cognosceret  veritatem, 
id  esset,  quia  intellectus  ejus  non  posset  omnem  veritatem 
cognoscere.  Atqui  hoc  est  impossibile.  Nam  intellectus 
per  se  est  cognoscendi  potentia,  et  ideo  solummodo  non 
omnem  veritatem  cognoscit,  quia  finitae  virtutis  est.  Ens 
autem  necessarium  non  est  finitum.  Ergo  etiam  omnem 
veritatem  cognoscit,  quia  a  nemine  actus  ejus  impediri 
potest.  Eam  autem  non  potest  cognoscere  nisi  in  semet- 
ipso.  Ergo  in  ipso  est  ratio  cognoscibilitatis  omnis  veri- 
tatis.     Ergo  ipsum  est  fons  totius  veritatis. 

§  14.  Propositio  XI.     Ens  necessarium  est  ens  per- 

FECTISSIMUM. 

Probatur.  Ens  necessarium  est  fons  totius  veritatis ;  ergo 
totius  entis  et  realitatis;  ergo  nulla  datur  perfectio  quae  ab 
ipso  non  pendeat.  Hinc  ens  necessarium  in  se  continet 
omnem  perfectionem,  eo  modo  quo  enti  simplicissimo  inesse 
potest;  formaliter  nempe  si  nullam  in  se  involvat  imper- 
fectionem,  virtualiter  vero  et  eminenter,  si  aliquam  in  se  im- 
perfectionem  involvat. 

§  15.  Propositio  XII.     Ens  necessarium  est  unicum. 

Probatur.  Nulla  potest  perfectio  concipi  quae  a  Deo  non 
pendeat.  Ergo  alius  sit  Deus  impossibile  est;  alius  enim 
Deus  dependens  esset,  quippe  cujus  perfectio  a  priori  pen- 
deret,  et  independens  esset,  quia  Deus  supponeretur  esse. 
Insuper  nomine  Dei  intelligimus  ens  summe  magnum,  quo 
nihil  majus  esse  potest.  Ergo  aequale  sibi  habere  nequit. 
Denique  duo  infinita  repugnant. 

Principium.  Fides  docet  tres  esse  personas  in  Deo,  sed 
non  tria  infinita,  quia  una  sola  est  natura  divina,  et  per  trini- 
tatem  personarum  non  multiplicatur  natura,  eo  quod  una- 
quaeque  persona  subsistit  in  eadem  natura  innnita. 

§  16.  Propositio  XIII.     Absurdus  est  Manicieeismus. 

Probatur.  Manichaei,  ut  rationem  darent  existentiae  ma- 
lorum,  quam  negabant  explicari  posse  per  existentiam  solius 
principii  summe  boni,  imaginati  sunt  ens  aliquod  summe 
malum,  quod  existat  independenter  ab  ente  summe  bono,  et 
sit  causa  omnium  malorum,  quae  in  mundo  cernuntur.  Atqui 
hoc  est  absurdum.  Nam  duo  entia  necessaria  existere  ne- 
queunt,  et  principium  summe  malum  esset  summum  nihil 
(III.,  §  17).  Praeterea  Manichaeismus  non  explicat  existen- 
tiam  malorum.  Nam  duo  illa  principia  aut  sunt  aequalis 
virtutis,   et   unius  effectus   ab  altero  elidetur,  proinde  nec 

bonum  nec  malum  existere  posset;  aut  unius  virtus  major 
est,  quod  alterius  opera  destruet;  unde  aut  solum  malum 
aut  solum  bonum  existeret ;  aut  pactum  iniere,  ut  mutuo 
sese  tolerarent,  quo  supposito,  principium  bonum  deberet 
positive  malum  permittere.  Jamvero  ad  vitandam  permis- 
sionem  negativam  malorum  fuit  inventus  Manichaeismus. 
Ergo  nihil  explicat  hoc  absurdum  systema. 

Principia  ad  solv.  diff.  im.  Existentia  malorum  sub 
uno  principio  summe  bono,  optime  explicatur.  Mala  phy- 
sica  sequuntur  ex  ordine  physico,  qui  requirit  ut  habeantur 
generationes  et  transformationes  entium,  ac  proinde  multa 
corrumpi  debent  et  transmutari.  Multa  mala  esse  apparent, 
quae  si  illorum  fines  cognoscerentur,  optima  esse  judicarentur. 
Insuper  haec  mala  sunt  vel  mala  pcenae,  et  sunt  optima ;  vel 
a  Deo  diriguntur  ad  virtutis  exercitium,  et  pariter  optima 
sunt.  Concupiscentia  (quae  nunc  malum  pcenae  est,  quia  a 
peccato  oritur)  originem  in  statu  naturae  duceret  ex  limita- 
tione  naturae  humanae,  potestque  homo  ei  resistere,  quod  si 
faciat,  magnum  emolumentum  exinde  hauriet.  Malum  mo- 
rale  oritur  ex  abusu  liberae  voluntatis. 

2m.  Malum  morale  in  Deum  refundi  non  potest,  quia 
liberum  arbitrium  non  necessario  cum  peccato  connectitur. 
Deus  illud  ut  magnum  bonum  contulit,  et  subministrat  media, 
ut  homo  illo  bene  utatur.  Si  creatura  libero  arbitrio  abuti- 
tur,  contra  Dei  voluntatem  agit. 

3m.  Deus  hunc  abusum  praevidit,  sed  non  tenetur  Ipse 
abstinere  a  conferendo  dono  libertatis,  cum  homo  per  illud 
felicitatem  aeternam  consequi  possit  ac  debeat.  Abusus 
unice  provenit  a  malitia  voluntatis,  quae  et  potuit  et  debuit 
abusum  praecavere. 

4m.  Potuisset  Deus  hunc  abusum  impedire,  sed  id  facere 
minime  tenetur;  ipse  enim  non  vult  hominis  libertatem 
auferre. 

5m.  Qui  malum  impedire  potest  et  non  impedit,  causa 

mali  est,  si  illud  impedire  tenetur.  Deus  autem  minime  ad 
hoc  tenetur ;  quia  nulli  legi  subjicitur,  et  praeterea  ex  malo  a 
creatura  commisso  magnum  bonum  eruere  valet. 

6m.  Permissio  mali  a  Deo  facta,  non  est  positiva  sed  nega- 
tiva.  Deus  non  dat  veniam  peccandi,  imo  et  vetat  peccatum 
et  severe  punit;  sed  ipse  illud  non  impedit. 

7m.  Comparatio  hominis  qui  filio  dat  gladium,  licet  sciat 
fore  ut  illo  abutatur,  cum  Deo  qui  concedit  libertatem  ho- 
mini,  inepta  est.  Pater  gladium  filio  ad  nullum  bonum 
finem  dare  potest,  si  scit  filium  eo  abusurum ;  Deus  autem 
ad  finem  optimum  dat  libertatem,  et  subministrat  media,  ut 
homo  libertate  recte  utatur  ad  hunc  finem  nempe  vitae  aeter- 
nae  consequendum. 

8m.  Deus  odio  summo  prosequitur  peccatum  eo  sensu, 
quod  essentialiter  odio  habet  quidquid  suae  sanctitati  con- 
trarium  est ;  sed  ex  hoc  non  sequitur  illum  debere  impedire 
peccatum. 

CAPUT    IV. 

DE    SCIENTIA    DEI    ET    DE    EJUS    VOLUNTATE. 

§  17.  Scientia  Dei  simplicissima  est,  quia  Ipse  omnia 
unico  actu  cognoscit.  Neque  sunt  in  Deo  plures  ideae,  si 
ipsse  considerentur  subjective.  Ipsa  tamen  divina  essentia, 
quia  infinita  est  et  fons  totius  veritatis,  rerum  omnium  pro- 
prias  rationes  repraesentat,  absque  ullo  errore,  obscuritate  vel 
dubio. 

Etsi  scientia  Dei  in  se  spectata  simplicissima  sit,  tamen 
ratione  objectorum,  ad  quae  sese  extendit,  tripartitur. 

1.  Scientia  necessaria  (simplicis  intelligentiae),  cujus  ob- 
jectum  est  Deus  ipse  et  omnia  possibilia. 

2.  Scientia  libera  (visionis),  cujus  objectum  a  Dei  libero 
decreto  pendet :  haec  complectitur  omnia  quae  in  aliqua  tem- 

poris  differentia  effectum  sortiuntur,  seu  omnia  praesentia, 
praeterita,  et  futura. 

3.  Scientia  media  seu  conditionatorum,  quae  complectitur 
cognitionem  actuum  liberorum  quos  eliceret  creatura  quaevis, 
si  existeret,  aut  in  his  vel  illis  determinatis  circumstantiis 
poneretur. 

Deum  se  ipsum  perfectissime  cognoscere  patet,  quia  ipsius 
intelligentia  infinita  est,  atque  ipsius  essentia,  fons  totius 
veritatis,  est  summe  intelligibilis. 

§  18.  Propositio  XIV.     Deus  cognoscit  omnia  possi  ' 

BILIA,  PR^ETERITA,  PR^ESENTIA  ET  FUTURA  SIVE  EA  SINT 
ABSOLUTE  SIVE  CONDITIONATE  FUTURA. 

Probatur.  Deus  est  fons  totius  veritatis.  Ergo  omnia 
vera  in  se  ipso  cognoscit.  Atqui  omnia  in  propositione  enu- 
merata  sunt  vera.  Ergo  Deus  ea  omnia  in  se  ipso  cog- 
noscit. 

Quod  spectat  possibilia,  ea  pendent  a  Dei  omnipotentia ; 
cum  ergo  Deus  suam  omnipotentiam  adaequate  cognoscat, 
etiam  omnia  possibilia  cognoscat  oportet.  Deus  haec  possi- 
bilia  clare  et  distincte  cognoscit,  quia  nulla  in  ipso  imper- 
fectio  admitti  potest.  Notandum  tamen  est,  Deum  non  vi- 
dere  numerum  possibilium,  quae  nempe  numero  carent,  et 
sub  ratione  numeri  non  sunt  cognoscibilia.  Possibilium 
enim  horum  est  multitudo  infinita,  quia  Dei  omnipotentia 
limite  caret ;  neque  primus  neque  ultimus  eorundem  termi- 
nus  inveniri  potest ;  quae  autem  sub  numerum  cadunt,  habent 
primum  et  ultimum  terminum. 

Praeterita  et  praesentia  Deus  cognoscit,  quia  nihil  existere 
potest  sine  decreto  Dei  aut  illud  positive  volentis  aut  illud 
saltem  permittentis.  Deus  autem  cognoscit  ea,  quae  ipse  vult. 
Ergo  Deus  cognoscit  omnia  praeterita  et  praesentia. 

Deus  cognoscit  futura.  Nihil  potest  esse  futurum,  nisi 
quod   Deus  a  tota   aeternitate   aut  vult  aut  permittit  esse 

futurum.  Ergo  omnia  futura  a  Deo  cognoscuntur.  Praeterea 
oporteret  saltem  concedere  Deum  futura  cognoscere,  quando 
actu  praesentia  fiunt.  Atqui  hoc  ipso  Deus  ea  a  tota  aeter- 
nitate  cognoscit ;  si  enim  in  tempore  cognitionem  eorum 
acquireret,  mutabilis  esset  et  a  creaturis  dependens. 

Deus  etiam  cognoscit  conditionate  futura,  quia  et  ipsa 
determinatae  sunt  veritatis ;  eo  quod  verum  est  agens  liberum 
in  tali  vel  tali  circumstantia  positum,  revera  hoc  vel  illo 
modo  acturum ;  non  enim  ad  utrumque  sese  simul  deter- 
minare  potest.  Insuper,  si  Deus  haec  conditionate  futura 
non  cognosceret,  coeco  modo  debuisset  ordinem  suae  pro- 
videntiae  stabilire,  et  aut  ab  homine  frustrari  posset,  aut 
hominis  libertatem  auferret,  ut  finem  a  se  intentum  obti- 
neret.  Denique  omnes  homines  hanc  scientiam  Deo  inesse 
profitentur  per  preces  quas  ad  eam  dirigunt;  qui  nempe 
petunt  multa  sub  ea  conditione,  ut  Deus  ea  eis  concedat,  si 
ea  eis  utilia  fore  ab  ipso  provideantur. 

§  19.  Principia  ad  solv.  diff.  im.  Etsi  difficile,  imo  im- 
possibile  nobis  sit  intelligere  modum  quo  Deus  futuros  actus 
liberos  cognoscit,  non  ideo  hanc  cognitionem  Deo  denegare 
debemus.  Verum  est  Deum  omnia  cognoscere,  verum 
pariter  est  nos  esse  liberos,  veritas  autem  veritati  non  potest 
esse  opposita. 

2m.  Deus  cognoscit  futura  libera,  mediante  sua  essentia 
et  decreto  suo  libero.  Deus  (ut  dictum  est)  cognoscit  con- 
ditionate  futura  in  sua  essentia  et  per  eandem.  Sua  libertate 
seligit  aliquem  ex  infinitis  ordinibus,  qui  possibiles  sunt,  de- 
terminatque  quibus  in  circumstantiis  collocandae  sint  crea- 
turae,  et  sic  per  suum  decretum  videt  eas  agentes,  unam- 
quamque  eo  quo  existit  momento  temporis. 

3m.  Deus  a  tota  aeternitate  videt  hominem  agentem,  non 
quidem  agentem  ab  aetemo,  verum  in  tempore;  hinc  haec 
praevisio,  etsi  respectu  temporis  antecedat  actum  futurum, 

non  efficit  ut  praedeterminetur  actus  hominis  ita,  ut  illi  libera 
agendi  facultas  auferatur.  Deus  enim  in  sua  aeternitate 
videt  actum  prouti  futurus  est  in  tempore ;  cum  autem  actus 
ille  libere  sit  ab  homine  ponendus,  Deus  eum  ut  libere  po- 
nendum  videt.  Atqui  ille  actus  libere  futurus  non  ideo  est, 
quia  Deus  eum  cognoscit,  sed  ideo  cognoscitur  a  Deo,  quia 
futurus  est.  Hinc  non  sequitur  hominem  agere  antequam 
existat;  nam  Deus  in  sua  aeternitate  non  videt  hominem 
agentem  ab  aeterno,  sed  videt  actionem  prouti  in  tempore 
est  futura. 

4m.  Quod  Deus  videt,  infallibiliter  quidem  est  futurum, 
Dei  enim  scientia  falli  non  potest ;  verum  non  est  necessario 
futurum,  quia  Dei  scientia  non  mutat  naturam  actus.  In- 
fallibilis  praevisio  eventus  futuri  importat  quidem  quandam 
necessitatem ;  necessitas  vero  haec  consequens  est,  non  ante- 
cedens  determinationi  liberi  arbitriL 

5m.  Dei  scientia  supponit  suum  objectum  tanquam  termi- 
num  ipsius  cognitionis,  non  vero  tanquam  motivum  deter- 
minans  hanc  cognitionem.  Hinc  non  sequitur  Deum  in 
sua  cognitione  pendere  a  creaturis ;  quia  ad  cognoscenda 
futura  Deus  ab  essentia  sua  determinatur. 

§  20.  Deum  voluntatem  habere  in  comperto  est;  ast  Dei 
voluntas  non  est  sicuti  nostra,  mera  pote?itia  agendi  capax, 
sed  est  actus.  Deus  enim,  cum  sit  prorsus  immutabilis,  nulla 
in  ipso  est  potentia,  sed  ipse  est  actus  purissimus.  Objectum 
praecipuum  et  necessarium  divinae  voluntatis,  est  ipsa  divina 
essentia,  secundarium  vero  et  liberum,  sunt  res  finitae.  Seip- 
sum  vult  Deus  necessario  et  ut  finem,  cetera  autem  quae 
vult,  libere  vult  et  ut  media  ad  finem,  quatenus  nempe  per 
illa  divina  bonitas  manifestetur.  Quae  Deus  vult,  non  di- 
versis  actibus,  sed  uno  et  infinito  actu  vult. 

Clarum  est  in  Deo  non  posse  esse  passiones,  non  solum 
quae  corpus  supponunt,  sed  neque  quae  sunt  merae  animae 

affectiones,  ut  sunt  tristitia,  timor,  spes,  ira,  etc. ;  quia  istae 
affectiones  necessario  involvunt  imperfectiones.  In  Deo 
tamen  sunt  amor  et  gaudium,  quae  sine  ulla  imperfectione 
esse  possunt.  Dei  autem  amor  aliter  se  habet  erga  res  ac 
amor  noster.  Deus  enim  res  amando  eis  bonitatem  com- 
municat,  nos  vero  supponimus  bonitatem  in  rebus,  qua  ad 
eas  amandas  movemur. 

Distinguimus  in  Deo  voluntatem  antecedentem  et  conse- 
quentem.  Antecedens  eadem  est  ac  absoluta.  Consequens 
vero  est  voluntas  dependens  a  conditione  ponenda  a  crea- 
turis.  Sic  Deus  vult  omnes  homines  salvos  fieri,  et  tamen 
multos  damnat,  quia  vult  quidem  ut  salventur,  et  propterea 
eis  omnia  media  necessaria  tribuit ;  sed  non  vult  ut  conse- 
quantur  salutem,  nisi  positis  quibusdam  conditionibus,  quas 
qui  non  ponit,  a  Deo  damnatur.  Etiam  distinguimus  volun- 
tatem  Dei  efficacem  et  si^iceram;  prior  semper  sortitur  effec- 
tum,  altera  vero  non,  cum  conditio  a  creatura  ponenda  non 
ponatur. 

§  21.  Propositio  XV.     Deus  liber  est  in  suis  acti- 

BUS  AD  EXTRA. 

Actus  ad  extra  vocantur  actus  voluntatis  Dei,  qui  respi- 
ciunt  creaturas. 

Probatur.  Deus  est  ens  necessarium  et  independens, 
summeque  perfectum;  ergo  relate  ad  creaturas  volendas 
aut  non  volendas  liber  omnino  est.  Etenim  ab  ente  sibi  ex- 
trinseco  determinari  ad  volendum  non  potest;  quippe  qui  a 
nemine  pendet.  Ab  intrinseco  nequit  determinari  ad  volen- 
dum ;  quia  cum  sit  sibi  sufficiens  summeque  perfectus,  nulla 
re  egere  potest,  nihilque  extra  se  naturae  ejus  necessarium 
esse  valet.  Si  Deus  ab  intrinseco  determinaretur  ad  aliquid 
necessario  volendum,  non  posset  ipse  esse  sine  illa  re,  ergo 
ejus  perfectio  ab  illa  re  finita  compleretur,  quod  est  absurdum. 

Praeterea  voluntas  non  potest  velle  necessario  ea  media, 

quae  ad  beatitudinera  nullo  pacto  necessaria  sunt.  Nulla 
autem  bona  creata  Deo  ad  ipsius  beatitudinem  sunt  neces- 
saria.     Ergo  Deus  nulla  bona  creata  necessario  potest  velle. 

§  22.  Principia  ad  solv.  diff.  im.  Essentia  libertatis 
non  consistit  in  peccandi  possibilitate. 

2m.  Libertas  in  finitis  supponit  potentialitatem,  non  autem 
in  ente  infinito.  Liberum  Dei  arbitrium  non  est  concipi- 
endum  ut  potentia  indifferens  ad  actum,  sed  ut  actus  indif- 
ferens  ad  hanc  vel  illam  relationem  cum  creaturis. 

3m.   Exercitium  libertatis  est  Deo  essentiale. 

4m.  Decretum  creationis  nullam  novam  Deo  attulit  per- 
fectionem,  neque  caruisset  Deus  aliqua  perfectione,  si  mun- 
dum  non  creasset.  Mutatio  tota  est  in  termino  producto, 
nulla  in  actu  producente. 

5m.  Deus  ex  non  creante  non  fit  creans,  sed  quod  Deus 
ab  aeterno  decrevit,  in  tempore  per  actum  infinitum  ipsius  a 
non  existente  fit  existens. 

6m.  Actus  Dei  non  est  contingens,  sed  contingenter  se 
habet  ad  creaturas. 

7m.  Libertas  in  Deo  nullam  arguit  mutationem  entitative 
sed  terminaiive. 

§  23.  Propositio  XVI.     Deus  est  omnipotens. 

Probatur.  Omnia  possibilia  pendent  a  Deo ;  ergo  Deus 
quaecumque  vult  efficere  potest.  Ergo  est  omnipotens; 
etenim  cum  sit  independens,  ejus  potentia  a  nemine  limitari 
potest. 

Principia  ad  solv.  diff.  im.  Deus  potest  omnia  possi- 
bilia  creare  seorsi?n  sumpta  non  collective,  quia  secus  Dei  po- 
tentia  exhauriretur,  et  praeterea  repugnat  ut  omnia  possibilia 
simul  existant,  quia  contradictoria  simul  existerent. 

2m.  Deus  impossibilia  facere  nequit,  quia  impossibile  est 
nihilum. 

3m.  Posse  peccare  non  est  perfectio  sed  imperfectio. 

4m.  Deus  non  potest  creare  ens  infinitum ;  quia  creatum 
et  infinitum  sunt  contradictoria. 

5m.  Deus  non  potest  creare  creaturam  perfectissimam, 
quia  ea  esset  infinita. 

6m.  Deus  non  potest  creare  creaturam  aeternam.  (Lib. 
IV.,  §  9.)     Nam  omnis  creatura  requirit  initium  essendu 


CAPUT   V. 

DE    ALIIS    DEI    ATTRIBUTIS. 

§  24.  Propositio  XVIL     Deus  est  immensus. 

Probatur.  Immensitas  Dei  significat  ipsum  nullo  loco 
circumscribi  posse,  ita  ut  extra  illum  non  sit,  nullumque 
locum  aut  creaturam  existere  posse,  cui  Deus  substantia- 
liter  non  sit  praesens.  Atqui  ita  res  se  habet.  Deus  enim 
infinitus  est.  Insuper  Deus  est  causa  omnium  creaturarum, 
nec  ulla  existere  potest  quae  a  Deo  non  pendeat  in  esse  et 
in  sua  actione.  Ergo  Deus  actu  suo  attingit  omnem  crea- 
turam.  Actus  autem  Dei  est  ipsius  substantia.  Ergo  Deus 
omnibus  creaturis  est  essentialiter  praesens. 

Principia   ad    solv.    diff.      im     Immensitas    Deo    est 
essentialis,    eaque    nunquam    carere    potest ;    actualis    vero 
praesentia  pendet  a  voluntate  Dei,  supponitque  actum  crea 
tionis. 

2m.  Immensitas  Dei  non  est  concipienda  veluti  quaedam 
dirTusio  substantiae  divinae. 

§  25.  De  Pantheismo. 

Pantheistae  dicuntur  qui  rerum  naturam  cum  Deo  confun- 
dunt.  Diversis  sub  formis  error  iste  absurdus  sese  manifes- 
tavit,  omnes  tamen  formae  ad  has  tres  reduci  possunt 

i.  Mundus  est  emanatio  transiens  a  divina  substantia. 
Hic  error  naturaliter  ortus  est  post  obliteratam  ideam  crea- 
tionis. 

2.  Unum  solum  existit  ens  infinitum  et  seternum,  quod 
est  vera  et  realis  omnium  entium  substantia  et  essentia. 
Omnia  particularia  entia,  quse  in  hoc  mundo  cernuntur  non 
sunt  nisi  formae,  individuationes  aut  manifestationes  hujus 
entis  infiniti. 

3m.  Omnes  res  visibiles  sunt  merae  apparentiae  et  ideales 
evolutiones  entis  infiniti.  Ista  absurditas  rectius  vocari 
potest  Autotheismus,  quia  qui  hoc  asserit  se  ipsum  facit 
Deum. 

Omnes  Pantheistse  in  eo  conveniunt,  ut  admittant  unam 
tantum  substantiam  cujus  cetera  entia  non  sunt  nisi  modifi- 
cationes  aut  manifestationes. 

§  26.  Propositio  XVIII.    Pantheismus  absurdus  est. 

Probatur.  Pantheismus  contradicit  experientiae  tum  ex- 
ternae  tum  internae.  Experientia  enim  ostendit  distinctionem 
esse  inter  actum  sentiendi  et  objectum  sensu  perceptum. 
Manifestat  pariter  multiplicitatem  objectorum ;  unumquod- 
que  suis  limitibus  circumscribitur,  suas  habet  proprietates 
individuas.  Unica  identitas,  quae  inter  varia  objecta  perci- 
pitur  a  mente,  est  identitas  generica  aut  specifica,  quae  realis 
non  est  sed  logica.  Experientia  interna  constat  nobis  de 
nostra  personalitate ;  constat  etiam  nos  in  actu  sentiendi  esse 
passivos  ac  determinari  ad  actum  ab  objectis  a  nobis  diversis, 
et  nos  habere  tendentias  ad  varia  objecta  nobis  extrinseca. 

Pantheistae,  si  ab  aliis  intelligi  cupiunt,  debent  in  modo 
loquendi  eas  adhibere  voces,  quae  eorum  systema  subvertunt ; 
coguntur  nempe  uti  pronominibus,  ego,  tu,  ille,  etc.  quae 
diversas  personas  aut  res  significant,  ideoque  ad  substantias 
diversas  referuntur. 

Insuper  quae  ut  substantias  habemus,  substantiae  revera 

sunt ;  quia  in  eis  apprime  distinguere  possumus  inhaerentes 
qualitates  a  subjecto  inhaesionis. 

Praeterea  mundus  est  compositus,  finitus,  contingens  etc. ; 
Deus  autem  est  ens  simplicissimum,  infinitum,  necessarium, 
aeternum.  Ergo  mundus  cum  Deo  nequit  confundi,  ut  a 
Pantheistis  confunditur. 

Pantheistae  faciunt  Deum  ens  impersonale ;  dicunt  ipsum 
esse  ens  indeterminatum,  ipsum  se  evolvere,  esse  subjectum 
modificationis  etc.  quse  omnia  sunt  absurda.  Error  eorum 
ex  eo  procedit,  quod  conceptum  entis  universalis  abstractum 
ut  reale  et  physice  existens  habeant,  et  eam  idearum  evolu- 
tionem,  quae  amente  cogitante  fit,  a  parte  rei  fieri  existiment; 
seu  ordinem  logicum  cum  reali  confundant. 

Si  unica  existeret  substantia,  ea  esset  simul  cogitans, 
ideoque  simplex,  et  extensa,  adeoque  composita,  seu  esset 
substantia  contradictionem  involvens. 

Denique  Pantheismus  evertit  omne  discrimen  inter  bonum 
et  malum  morale,  et  fatalismum  inducit. 

Principia  ad  solv.  diff.  im.  Essentia  rerum  finitarum 
non  est  evolutio  essentiae  divinae,  quia  Deus  nulli  mutationi 
subjicitur. 

2m.  Creatio  non  ideo  impossibilis  est,  quia  modus  quo  nos 
Deus  creavit  nos  latet.  Ex  eo  quod  existant  contingentia, 
scimus  ea  non  aliter  quam  per  creationem  oriri  potuisse. 

3m.  Ideam  creationis  habemus ;  etenim  scimus  quid  sit 
ens  contingens,  quid  existere,  quid  non  existere ;  jamvero 
ad  ideam  creationis  sufificit  ut  concipiamus  ens  contingens 
non  existens,  et  causam  illi  existentiam  tribuentem.  Haec 
causa  realis  est,  et  per  voluntatem  operatur. 

4m.  Creatio  est  productio  a  nihilo;  i.  e.  ens  quod  non 
erat  existens,  quodque  nihil  erat,  per  voluntatem  causse 
primse  nunc  existit,  quin  haec  causa  eguerit  ad  hanc  pro- 
ductionem  materia  praejacente  ex  qua  illud  ens  eduxerit. 
Non  est  nihilum  materia  ex  qua  res  creanda  fit,  neque  pixis 
ex  qua  res  educitur,  sed  solummodo  indicat  terminum  a  qno. 

5m.  Substantia  finita  aliam  producere  nequit,  sed  infinita 
id  valet  efficere. 

6m.  Causa  prima  est  necessaria  in  essendo,  non  in  agendo 
ad  extra.     Existit  necessario,  sed  non  necessario  causat. 

7m.  Causa  prima  essentialiter  est  in  actu,  id  est:  actu  est 
essentialiter,  non  vero  causat  essentialiter. 

8m.  Ens  necessarium  continet  omnes  perfectiones  virtua- 
liter  et  eminenter,  non  formaliter. 

9m.  Ens  necessarium  est  ens  summum,  sed  non  wiicum. 
Omnia  alia  entia  ab  ente  summo  pendent,  tum  in  essendo, 
tum  in  agendo. 

iom.  Infinito  nihil  addi  potest,  neque  coalescit  ex  finito- 
rum  additione;  ast  ens  infinitum  non  necessario  excludit 
coexistentiam  finitorum.  Post  creationem  non  existit  plus 
entis,  quia  Deus  omnem  realitatem  creaturarum  in  sua 
essentia  eminenter  continet;  sed  habentur  numerice  plura 
entia.  Existentia  creaturarum  nihil  Deo  addit  perfectionis, 
sicuti  non  existentia  earum  nihil  ei  detrahit. 

nm.  Creatura  non  est  concipienda  ut  evolutio  essentiae 
rerum  quae  in  Deo  est ;  quia  exemplaria  divina  non  creantur, 
nec  creabilia  sunt.  Deus  creando  non  actuat  se  ipsum,  nec 
se  ipsum  ad  extra  ponit,  sed  ipse  sua  infinita  voluntate  actuat 
possibilia,  quse,  antequam  actuentur,  nihil  sunt  in  se  ipsis, 
sed  solummodo  ut  termini  divini  intellectus  a  Deo  cog- 
noscuntur. 

i2m.  Deus  dicitur  ens  determinatum,  non  eo  quidem 
sensu  quod  habeat  limites  aut  terminos  sicuti  entia  finita ; 
eo  vero  quod  ejus  essentia  infinita  sit  individua  et  personalis, 
non  autem  ens  impersonale  et  indeterminatum,  ut  somniant 
Pantheistse. 

i3m.  Deus  est  ipsum  esse,  i.  e.  non  habet  esse  participa- 
tum,  ipsiusque  esse  nullam  continet  imperfectionem ;  sed 
Deus  non  est  esse  formale  creaturarum. 

§  27.   Non  solum  pendent  res  creatae  a  Deo  quoad  suam 

originem,  sed  ipsae  egent  perpetuo  influxu  divino,  tum  ut 
esse  acceptum  conservent,  quum  ut  agant.  Prior  influxus 
vocatur  conservatio,  alter  coitcursus, 

Conservatio  est  vel  indirecta,  vel  directa.  Prior  importat 
remotionem  omnium  eorum  quae  rei  conservandse  sunt  con- 
traria,  aut  resistentiam  hisce  contrariis.  Hac  conservatione 
egent  ea  quse  viribus  naturalibus  destrui  possunt.  Altera 
vero  dicit  influxum  a  quo  res  tanquam  a  causa  dependet  ut 
in  esse  perseveret,  sic  figura  liquidi  in  vase  contenti  a  vasis 
figura  directe  pendet. 

Propositio  XIX.    Creatur^e,  ut  in  suo  esse  perse- 

VERENT,  EGENT  SINGULIS  MOMENTIS  DIRECTA  ET  POSITIVA 
CONSERVATIONE  A  DEO  EIS.  PR^STANDA. 

Probatur.  Nullus  habetur  nexus  necessarius  inter  exis- 
tentiam  contingentem,  quae  actu  est,  et  futuram  \  quod  enim 
natura,sua  contingens  est,  tale  semper  manet.  Ergo  ut  ens 
contingens  in  existentia  perseveret,  requiritur  aliqua  causa 
hanc  perseverantiam  determinans.  Atqui  illa  causa  alia  esse 
non  potest  nisi  Deus.  Ergo  Deus  conservat  creaturas  in 
esse.  Praeterea  ut  perfectio  alteri  communicata  maneat  in 
illo,  cessante  actione  agentis,  necessario  requiritur,  vel  ut  haec 
perfectio  communicetur  subjecto  habenti  jam  praeviam  vir- 
tutem  sibi  eam  appropriandi,  vel  ut  effectui  communicetur 
illa  ipsa  perfectio,  quae  est  in  agente  actionis  principium,  ali- 
ter  enim  perfectio  communicata  maneret  in  effectu  sine 
causa.  Atqui  neutrum  in  creatione  obtinet;  nam  subjectum 
nullum  prseexistit,  et  principium  creationis  est  ipsa  divina 
essentia,  quae  non  est  communicabilis.  Ergo  cessante  ac- 
tione  creatoris,  non  possunt  creaturae  in  esse  perseverare. 

Principia  ad  solv.  diff.  im.  Conservatio  dicitur  conti- 
nuata  rei  creatio,  non  eo  sensu,  quod  ens  creatum  singulis 
momentis  desinat  existere,  et  iterum  creetur ;  sed  quod  eadem 
voluntas  Dei,  quae  ens  creavit,  requiratur  ut  illud  in  esse  per- 
severet. 

2m.  Annihilatio  non  requirit  actum  positivum,  sed  sufficit 
ut  Deus  actum  conservantem  a  creatura  subtrahat. 

3m.  Artefacta  sine  artificis  infiuxu  suam  servant  existen- 
tiam,  quia  artifex  non  creat  substantiam,  sed  subjectum  jam 
praeexistens  modificat. 

§  28.  Concursus  Dei  naturalis  cum  causis  secundis  est  co- 
operatio  Dei  cum  ipsis  quando  agunt,  seu  influxus  divinae 
virtutis  in  actionem  agentis  finiti.  Iste  concursus  non  solum 
mediatus  est,  sed  immediatus,  attingens  non  tantum  vires, 
sed  ipsum  actum  causae  secundae. 

Concursus  praevius  est  et  concomitans.  De  priori  non  est 
hic  sermo,  quia  iste  requiritur,  ut  causa  secunda  sit  expedita 
ad  agendum.  Ast  agitur  de  concursu  concomitante,  quo 
divina  virtus  una  cum  creatura  agit,  atque  tendit  ad  eundem 
effectum  producendum  ad  quem  actio  creaturae  tendit. 
Effectus  productus  et  totus  Deo  tribuendus  est,  et  totus  crea- 
turae,  sed  diversimode ;  Deo  nempe  ut  causae  primae  et  inde- 
pendenti,  creaturae  ut  causae  secundse  et  a  prima  dependenti. 

Propositio  XX.  Deus  immediate  concurrit  cum  om- 

NIBUS  ET  SINGULIS  ACTIBUS  CAUSARUM  SECUNDARUM. 

Probatur.  Causae  secundae  exigunt  Dei  influxum  ut  ex- 
istant,  ergo  etiam  ut  agant ;  plus  enim  est  agere  quam  exis- 
tere.  Ergo  Deus  cum  ipsarum  actibus  concurrit.  Praete- 
rea,  causae  secundae  a  prima  totaliter  dependent ;  ergo  etiam 
in  ipsarum  actionibus ;  ergo  agere  non  possunt,  quin  ipsarum 
actiones  subsint  influxui  virtutis  divinae. 

Principia  ad  solv.  diff.  im.  Per  conservationem  in 
esse,  creaturae  habent  potentiam  agendi  completam  in  actu 
quidem  primo,  non  vero  in  actu  secundo.  Possunt  ipsae 
agere,  sed  sine  Dei  concursu  non  transeunt  de  potentia  ad 
actum. 

2m.  Deus  per  concursum  non  aufert  creaturae  rationali 
libertatem  arbitrii,  quia  ipse  eam  non  determinat  ad  unum. 
Concurrit  cum  ipsa,  sed  non  praecurrit. 

3m.  Sine  concursu  Dei  homo  agere  non  potest,  sed  cum 
concursu  Dei  homo  libere  actionem^ponit,  quia  Deus  con- 
currit  juxta  exigentiam  causae  liberae.  Deus  vi  suae  scientiae 
infinitae  cognoscit  quidquid  homo  acturus  est  in  quacumque 
positus  sit  circumstantia ;  juxta  hanc  scientiam  decernit  con- 
currere  cum  hominis  liberis  determinationibus. 

4m.  Deus  concurrit  ad  materiale  peccati,  non  vero  ad 
formale ;  materiale  peccati  est  ipse  actus  physicus  voluntatis, 
et  physicus  ipsius  effectus,  qui  in  se  spectati  boni  sunt. 
Formale  autem  peccati  consistit  in  defectu  rectitudinis  debi- 
tae,  seu  in  defectu  a  regula  morum.  Deficere  potest  homo 
absque  concursu,  sed  positive  agere  sine  illo  non  potest. 

§  29.  Propositio  XXI.     Deus  omnium  et  singularum 

RERUM  PROVIDENTIAM  HABET. 

Probatur.  Providentia  rerum  in  eo  consistit,  quod  Deus 
res  omnes  ad  fines  ipsis  proprios  dirigat,  eisque  media  tribuat 
quibus  hos  fines  consequi  possint.  Atqui  Deus  haec  omni- 
bus  creaturis  praestat.  Ergo  omnium  rerum  providentiam 
habet.  Etenim  Deus,  cum  sit  sapientissimus,  nihil  agere  po- 
test  absque  fine,  seu  nonnisi  propter  finem,  nihil  enim  inutile 
facit;  ergo  omnibus  praestat  proprios  fines.  Qui  autem 
vult  finem,  vult  et  media  sine  quibus  finis  obtineri  nequit. 
Ergo  Deus  etiam  omnibus  creaturis  dat  media  ad  finem  eis 
praestitutum  consequendum  idonea.  Ergo  Deus  omnium 
rerum  habet  providentiam. 

Haec  divina  providentia  patet  etiam  ex  admirabili  hujus 
mundi  ordine.  Pariter  constat  ex  eo  quod  omnes  populi 
sibi  bona  a  Deo  precentur ;  ipsumque  habeant  ut  remunera- 
torem  virtutis  et  scelerum  vindicem. 

Principia  ad  solv.  diff.  im.  Nihil  respectu  Dei  for- 
tuitum  est,  omnia  enim  subsunt  divinae  providentiae ;  re- 
spectu  nostri  fortuita  dicuntur  ea  quorum  non  percipimus 
rationem,  vel  cum  causis  connectionem. 

2m.  Deus  cum  sit  innnitae  virtutis,  defatigari  non  potest  in 
mundi  administratione ;  omnia  uno  infmitoque  actu  peragit. 

3m,  Omnia  entia,  etiamsi  sint  perfectissima,  infinito  inter- 
vallo  a  Deo  distant;  ergo  sicuti  non  dedecet  ipsum  curam 
habere  summorum,  sic  nec  innmorum.  Peculiarem  tamen 
gerit  Deus  curam  entium  rationalium. 

4m.  Ex  Dei  providentia  non  sequitur  inanem  esse  solici- 
tudinem  et  rationalem  curam  nostram.  Omnia  a  Deo  prae- 
ordinata  quidem  sunt,  ea  vero  praeordinatio  supponit  liberam 
hominis  determinationem. 

5m.  Inaequalis  bonorum  distributio  non  est  contra  Dei 
providentiam.  Finis  homini  necessarius  est  consecutio  Dei ; 
mala  autem  temporalia  optimum  possunt  esse  medium  quo 
homo  Deum  consequatur,  adjuvante  gratia. 

6m.  Virtus  suum  praemium  adaequatum  in  altera  vita 
habet,  in  qua  etiam  vitia  pro  merito  punientur.  Si  Deus 
scmper  in  hac  vita  puniret  vitia  poenis  temporalibus,  multa 
miracula  patrare  deberet,  et  homines  potius  ob  emolu- 
mentum  temporale  yirtutem  sectarentur. 


FINIS. 

